
Praeities atodangos ateičiai 


Marija Alseikaitė-Gimbutienė (1921-1994) — vardas, ženklinantis įžy- 
mią mokslininkę, kultūrininkę, proistorikę. Savo archeomitografiniais 
darbais ji keitė požiūrį į istoriją, ieškodama joje ir žmogaus galimybių 
ateičiai. Gimbutienė dirbo ir mąstė įvairių mokslų bei žmogaus kuriamų 
reikšmių sankirtose (archeologijos, religijos, mitologijos, tautosakos, 
kalbotyros, meno), būtent iš čia galėjo daugiau matyti, suprasti. Tuo, ką 
suprato, apmąstė, kuo buvo įsitikinusi, ji siekė dalintis su žmonėmis, 
norėdama paveikti gyvenimo eigą, Žmonių požiūrį ir į savo prigimtą 
kultūrą. Siekė dalį kuriančios energijos nukreipti ateitin. 

Mes gyvename dabarčiai, gyvename tik naudodami ir vartodami. Pra- 
eitis tarsi nepriklauso mums, o mes nebepriklausome ateičiai. Žmonės 
atsiskiria nuo istorijos, kultūra, ypač menas - nuo tradicijų. Galima šį 
vyksmą suprasti. XX amžius - karų, konclagerių, holokausto - yra per 
sunkus žmogaus sąmonei, beveik nepakeliamas. Nekaltai pralietas krau- 
jas (ne tik pavienių asmenų, bet ir tautų, atsidūrusių ant išnykimo ribos) 
meta kraupų šešėlį ne tik ant istorijos, bet ir ant kultūros, meno. Tik 
atsiskyrusiųjų nuo istorijos tradicija (slapta, neaiški, nesutelkta) atrodo 
dar ko nors verta. Bet vienišojo išmintis yra ir lieka vieniša. 

Ar yra kokia alternatyva? Ar galima dar ką nors suvokti iš praeities, ar 
įmanu su praeities patirtimi sieti žmogaus ateities galimybę? Marija Gim- 
butienė yra viena iš nedaugelio XX amžiaus antrosios pusės mokslininkų, 
mąsčiusių ir šia kryptimi. „Riedėdami ,progreso“ keliu, mes izoliuojamės 
nuo praeities ir, kirsdami šaknis, naikiname gyvybines galias“, — sakė ji 
paskaitoje, 1987 metais skaitytoje Lyginamosios civilizacijos konferen- 
cijoje Ohio universitete. Gyvybinės galios Gimbutienei buvo 17 moksli- 
nė sąvoka, ir metafora, lengvai pasislenkanti ir į poezijos pusę. Ji dirbo 

tokiose gilumose, tokiose glūdumose ir tokiose aukštumose, kur niekas 
negali būti nei tiksliai apskaičiuota, nei galutinai įrodyta. Tik paremta 
drąsa matyti 1r mąstyti. Mąstyti įtaigiai 17 užkrečiamai, nebijant klysti, 
net klaidą ar jos galimybę įtraukiant į patį mąstymo procesą. Mokslinės 
hipotezės įtikinamumui reikia poezijos, poezijos galios veikti ir paveikti. 
Poezijos, kaip gyvybiškai būtino jungiamojo audinio. Žemuogių skonio 
archeologijoje — kad prieš kelis tūkstančius metų nužiesto puodo šukė 
atgytų kaip raštas, simbolis, likimo brėžis, paslapties kodas. 

Moksliniai Gimbutienės atradimai ir teiginiai tegali būti vertinami jos 
tyrinėtų sričių specialistų. Specialistams priklauso ir ginčai dėl vieno ar 
kito teiginio patikimumo. Tik būtina suprasti, kad tai, kas teigiama apie 
laiką keli tūkstančiai metų pr. Kr., negali būti patikrinta per kelerius 
metus. Gimbutienė mąstė plačiai, ryškiai, brėžė tik pagrindines linijas. Ji 
mėgo platų akiratį - lyg žiūrėtų nuo kalno. Tolyn ir gilyn. Atrodo, kad ji 
tikrai mato, žino ir nežinodama. Ja norisi tikėti, pripažįstant didesnę ne 
tik mąstymo, bet ir įžvalgos galią, savaip raganišką ar deivišką. Tą galią ji 
tikrai juto savy, paprasčiausiuose dalykuose, kad ir avižas pjaunančioje 
senutėje, atpažindama praritmą, kultūrinį judesį, praeities atitekėjimą iki 
dabarties. Būdama nepaprastos dvasinės energijos, ji siekė veikti pa- 
saulyje, veikti Žmonių ir savo prigimtos tautos labui. Savo mokslinius 
atradimus ji transformavo į paveikesnes formas - paskaitas, pranešimus, 
straipsnius, pokalbius. Būtent šios Gimbutienės minties formos ir su- 
telktos skaitytojui pateikiamoje knygoje. Ir iš jos pakankamai gerai 
(nors ir ne visapusiškai) matyti, ką Gimbutienė yra mąsčiusi apie matris- 
tinę Europos kultūrą, senųjų europiečių raštą, apie ikikrikščioniškąją 
baltų kultūrą, apie lietuvių mitologiją, apie senąsias Europos deives ir 
dievus ir dar daug apie ką, pradedant pirmaisiais tyrinėtojos žingsniais 
Vilniaus krašte ir baigiant paskutine vieša kalba Kaune. Reikia matyti 
Mariją Alseikaitę, aštuoniolikmetę, einančią per Vilniaus krašto sodžius 
ir žmones, kad galima būtų suprasti jos kalbos, pasakytos per iškilmes 
Kauno Vytauto Didžiojo universitete, išdidžią prasmę. „Kai nuolat esu 
klausiama, kodėl būtent aš, o ne kas kitas, rašiau apie gynocentrinę 
Europą prieš indoeuropiečių įsiveržimą, kodėl aš, o ne kas kitas, ėmėsi 
šifruoti kultūros simbolinę sistemą, kuri labai skiriasi nuo vėlesnių laikų 
simbolinių sistemų, kodėl pasitelkiau mitologiją 1r tautosaką priešisto- 

riniams įvaizdžiams suprasti, mano atsakymas dažnai yra trumpas: visų 
pirma dėl to, kad užaugau Lietuvoje. Krašte, kur mano vaikystės metais 
dar tekėjo šventupės, kur augo šventi medžiai, pilni gyvybinės galios, 
kur žmonės alsavo gyvybės ritmu, kur dievybė buvo juntama ir vandeny, 
ir akmeny, ir paukštyje, ir medžio žievelėje.“ Marija Gimbutienė sufor- 
mulavo svarbų laikysenos modelį: remtis savo tauta, jos patirtim, kad 
galėtum atsiverti ir kitai tautai, ją gerbti: Neįmanoma būti atviram ir 
atvirai kitai kultūrai be savo prigimtos kultūros akceptavimo. Jeigu 
nekalbėsime apie save, savo patirtį, savo kelius ir klystkelius, nebekal- 
bėsime nei apie kitus. Negalėsime kalbėti, nebemokėsime. 

Kas yra svarbiausia Gimbutienės atradimuose, mintyse, idėjose? Ką 
įmanu persakyti paprastais, visiems suprantamais žodžiais? Pirmiausia 
tai iki tol nežinotos, neaprašytos civilizacijos - Senosios Europos — 
atradimas. 6500-3500 metais pr. Kr. gyvavusi aukšta civilizacija, matris- 
tinis (gynocentrinis) jos periodas, kuriam būdingas taikus gyvenimas, 
Didžiosios Deivės religija, dvasinė kultūra ir menas. Archeologiniai 
kasinėjimai ir atradimai tai akivaizdžiai parodo. Nėra taip, kad žmonės 
būtų visą laiką kariavę, kad žudymo instinktas būtų įgimtas. Iš tiesų — 
Gimbutienė bando pakeisti istorijos, kaip karų ir užkariavimų istorijos, 
sampratą. Kas yra buvę, gali vėl būti. Visada yra alternatyvos. Ne visi 
ligšioliniai žmonijos pasirinkimai buvo teisingi. Galbūt reikia kai kur 
grįžti ir atgal. Tik suabejodama keliu, kuriuo ėjo lig šiol, žmonija gali 
kitaip pamatyti ir savo praeitį. Praeityje yra daug praeičių. Ką iš jos 
1mame, priklauso ir nuo to, ko norime, ko ieškome. 

„Man nepriimtinas toks civilizacijos supratimas, kuris apima tik ando- 
kratines, karingas, hierarchines visuomenes“, - sakė Gimbutienė, siek- 
dama praplėsti pačią civilizacijos sampratą. Matristinė kultūra, mat- 
ristinė visuomeninė santvarka (nevartojant matriarchato sąvokos), iš- 
skaityta iš archeologinių radinių, padėjo Gimbutienei savitai apmąstyti 
moterį ir moteriškumą. Taip, ji labai prisidėjo prie moterų judėjimų, prie 
moterų kultūrinės tapatybės ieškojimų, prie moters kalbos formavimo- 
si. Bet savo idėjų interpretacijos ji negalėjo valdyti. Tai, kas išeina iš 
mūsų, nebėra mūsų. 

Taip buvo lemta, kad Senąją Europą užplūdo karingi indoeuropiečiai. 
Baltų, taip pat ir lietuvių, likimą nulėmė taikios Senosios Europos ir 

karingų indoeuropiečių kultūrų bei religijų susidūrimas. Marijai Gimbu- 
tienei lietuvių kultūroje buvo svarbu ieškoti pačių seniausių mitinių 
vaizdinių, simbolių. Ji gebėjo ne tik pažinti, bet ir atpažinu. Vytauto 
Kavolio nuomone, „Gimbutienės baltų mitologijos studijų originalumas 
remiasi tuo, kad ji vaisingai integruoja latvių ir lietuvių folklorinę me- 
džiagą ir, svarbiausia, analitiškai išskiria tos mitologinės sistemos anks- 
tyvesnį, matristinį, ir vėlyvesnį, patristinį sluoksnį su jiems priklau- 
sančių mitologinių būtybių konfigūracijomis ir jų tarpusavio santy- 
kiais“. 

Gimbutienės darbai yra paveikę tarpdalykinius minties kontaktus, ne 
veltui būtent Integralinių studijų institutas San Franciske pripažino 
didelius šios mokslininkės nuopelnus. 

Gimbutienės mintis šakojosi ir skleidėsi įvairiomis kryptimis - taip auga 
ir šakojasi stiprūs, neužgožėti medžiai. „Kiekvienas augalas, medis ar 
gėlė turi gyvybės ir energijos. Kiekvienas jų yra paslaptingo gyvybės ste- 
buklo įsikūnijimas ir, gydydamas ligas, saugodamas žmones nuo nelai- 
mių, neša jiems gėrį“, — ši mokslininkės mintis, išsakyta motinai dedi- 
kuotoje knygoje Senovinė simbolika lietuvių liaudies mene (1994), yra 
svarbesnė už tiesioginę reikšmę. Ji pakankamai aiškiai liudija Gim- 
butienę jutus paslaptingą gyvybės stebuklą - energiją. Gimbutienė tyri- 
nėjo materialinę ir dvasinę kultūrą tarsi tos energijos jutimo vedama. 
Suvokė lietuvių kultūros persismelkiantį daugiasluoksniškumą: Seno- 
sios Europos, indoeuropietiškąjį, baltiškąjį, ikikrikščioniškąjį, krikš- 
čioniškąjį. Gebėjo daug ką identifikuoti, įsimenančiai apibendrinti: 
„Senosios Europos simbolika labai skiriasi: nuo indoeuropiečių simbo- 
likos, ypač spalvomis. Indoeuropiečių mitologijoje Mirtis yra juoda. 
Senosios Europos simbolikoje mirtis yra balta“ (Seposios Europos miti- 
niai įvaizdžiai). Su didžiausia empatija tyrinėjo senąją lietuvių kultūrą, 
tikėjimą. Po Vydūno, kurio asmenybės poveikį patyrė dar tėvų namuose, 
Gimbutienė yra aistringiausia senosios lietuvių religijos tyrėja ir jos galių 
teigėja. Netgi paveldėtoja. Savo darbais iš šios srities Gimbutienė sufor- 
mavo atraminius teiginius, sustiprino etninės kultūros autoritetą. Mi- 
nint Lietuvos krikšto 600 metus, Romoje, kongrese, anglų kalba ji skaitė 
pranešimą „Ikikrikščioniškoji religija Lietuvoje“, kuriame teigė, kad 
ikikrikščioniškoji religija nebuvo barbariška ar „velnio sukurta“. Kad ir 

jai rūpėjo tie patys klausimai — iš kur ateiname, kur išeiname po mirties, 
kokia mūsų laikino gyvenimo prasmė. Niekas neišnyksta, tik įgyja kitas 
formas, pavidalus, seniausi kultūros vaizdiniai išlieka mumyse ir kaip 
archetipinė atmintis. 

Kai tauta atsiduria grėsmės zonoje (o taip buvo ir tarp 1940-1990 metų), 
sustiprėja jos gyvybinių galių aktyvinimo instinktas imliausiuose, pajė- 
giausiose asmenybėse. Algirdas Julius Greimas ir Marija Gimbutienė 
susitiko būtent šiame kelyje. Gimbutienė ne kartą nurodė į Greimo 
studiją Apie dievus ir žmones. Greimas atsiliepė į studiją The Language of 
the Goddess (1990). Pačioje Lietuvoje į senąją lietuvių mitologiją gilinosi 
Norbertas Vėlius. Svarbu, kad jiedu dar galėjo susitikti, pasikalbėti. Ir 
dėl „etninio fundamentalizmo“, skaudinusio Vėlių. „Aš sakyčiau - mūsų 
laimė, kad mes turim liaudies kultūrą. Nesekim labai moderniais daly- 
kais ir nepamirškime savo šaknų“, - atsakė Gimbutienė. 

Šiandien jau galima teigti, kad būtent ši moteris sukūrė paskutinį XX 
amžiaus mitą, paskutinę humanistinę ideologiją, bandančią atsverti 
karus, konclagerius, žudynes. Mitą, įsišaknijusį giliausioje praeityje ir 
besisiekiantį ateities, mitą, turintį heroję moterį, teigiančią gyvybę, 
taiką, santarvę su gamta. 

Tokio masto asmenybė, kokia buvo Marija Gimbutienė, yra sunkiai ap- 
rėpiama, įvertinama. Per maža turime žmonių, kurių laisvė kyla ir iš kito 
pirmenybės pripažinimo. Ir Gimbutienė yra arba neigiama (nelengvai 
kelią į šviesą Lietuvoje prasiskynė ir jos knygos), arba adoruojama 
bendromis frazėmis. Knyga, kurioje kalba pati Gimbutienė, apie ją 
atsiliepia kiti arba su kitais šnekasi ji pati, padidins jos supratimo gali- 
mybes. Leis išvysti Mariją Gimbutienę, didelės archeologinės ekspe- 
dicijos vadovę ir atkaklią savo sodo sodintoją. Mokslininkę pirmeivę, 
ištikimą dukterį ir trijų dukrų motiną, pripažintą Moterį (kuriai patiko 
gimdyti) ir moterų ideologijos kūrėją. Mokslininkę, žvelgusią į praeitį 
taip giliai, kad galėtų įžvelgti ateitį, priklausančią ir jos tautai. Ateitį, 
taikią, kultūringą, gobiamą ir moteriškumo dvasios. 


Viktorija Daujotytė 

Profesorės Marijos Gimbutienės kalba, 


pasakyta Vytauto Didžiojo universitete 1993 birželio 11, 
suteikiant jai Garbės Daktarės vardą 


Didžiai gerbiamas Rektoriau, didžiai gerbiamas buvęs Rektoriau, Senato 
nariai, profesūra, bakalaurai, bičiuliai ir visi šioje salėje susirinkusieji! 
Labai vertinu man skiriamą pagarbą, pasitikėjimą ir brangų pažymėjimą. 
Prieš 55 metus pradėjau lituanistikos-baltistikos studijas Vytauto Di- 
džiojo universitete. Čia praleidau dvejus labai laimingus studijų metus. 
Čia išklausiau beveik 10 profesoriaus Antano Salio kalbotyros kursų, 
Juozo Ambrazevičiaus — tautosakos, Vinco Mykolaičio-Putino, Balio 
Sruogos ir Vinco Krėvės - literatūros, Zenono Ivinskio - Lietuvos isto- 
rijos kursus. Visi jie buvo man nepaprastai reikšmingi ir paliko gilių 
įspūdžių. 

Nuoširdžiai sveikinu atsinaujinančio Vytauto Didžiojo universiteto 
pirmuosius pumpurus, pirmuosius absolventus, jaunos gyvybės sim- 
bolius, nešančius tautos ugnį į ateitį. Jūsų pirmieji Žingsniai turės būti 
tvirti, o sielos —- amžinai budrios. Klestėkite, žaliuokite kartu su Lietu- 
vos vešliais medžiais. 

Jums buvo lemta augti ir išeiti į gyvenimą labai kritišku laiku. Šiandien 
mes stovime prie užsidarančių epochos vartų: baisios epochos, kokios 
pasaulis dar niekad nebuvo patyręs, - pilnos siaubo, žiaurumo, karų. Per 
paskutiniuosius 300 metų susikūręs mechanistinis pasaulis tebegyvuoja 
iš inercijos, kad ir kiek išmintingieji šauktų „mums reikia naujo pasau- 
lio“. Deja, dar negalime peržengti vartų ir atsidurti naujo pasaulio 
pradžioje. Esame suskliausti tarp vieno 1r kito pasaulio. Per porą dešimt- 
mečių nuolat kartojama, kad dabartiniams laikams reikalinga sąmo- 
ningumo transformacija. Pasauliui reikalingas dvasingumas, turi būti 
sukurtadxi2a mundi - nauja pasaulio siela. Atsirado siekinys sudvasinti 
tikėjimą, atsinaujinti. 


14 


Modernios mechanistinės civilizacijos pradžia prasidėjo tada, kai užte- 
mo sakralinis pasaulis, žemės šventumas, kai, pasak Franciso Bacono, 
įsiviešpatavo siekimas „išsunkti iš Žemės visas paslaptis“. 

Anot Timo M. Berra, būtina revizuoti istoriją ir sugrąžinti į gyvenimą 
užslopintas vitalines dalis - žemę, kūną (sveikatą), moteriškumą ir 
pasąmonę. XXI šimtmečiui kurti reikės globalinių pastangų, bet pa- 
saulio gerinimas priklausys visų pirma nuo kiekvieno mūsų, nuo kiek- 
vieno asmens, kuris jaus atsakomybę už ateių. Nelaimės ir sunkumai 
užgrūdina ir apvalo, po chaoso atsiranda nauja energija, iš ugnies ir 
pelenų iškyla stebuklingi paukščiai. Tikėkime, kad Jūs kaip nuostabūs 
paukščiai su nauja šviesa ir išmintimi kursite Lietuvą ir naująjį pasaulį. 
Žiūrėdamas į Europos žemėlapį, į jos šiaurinę dalį aplink Baltiją, gal- 
voji, kaip viskas galėtų būti puiku! Ar būtų kas gražiau už mažų 
kultūringų tautų bendradarbiavimą, kuriant rytojų. Kiekviena su savo 
praeitimi ir patyrimu, kurianti savąją kultūrą, neprarandanti indivi- 
dualių bruožų. Norėtum taikaus ir glaudaus egzistavimo kartu su 
Olandija, Danija, Švedija, Norvegija, Suomija. Nors mūsų reali geopo- 
litinė padėtis yra tarp didelių Vakarų 1r Rytų kaimynų, nepamirškime, 
kad yra ir Vidurio Europa i1r kad mes visados per tūkstanmečius mūsų 
proistorės metų priklausėm Vidurio Europai (prūsų teritorija, kurioje 
pastatytas Karaliaučius, buvo viena pačių iškiliausių ir stipriausių baltų 
žemių). 

Turėtume pasiimti visa, kas geriausia, iš vienų ir kitų, prisitaikydami sau, 
kas geriausiai tinka. Įneškime savo indėlį į Europos tautų mozaiką ir 
neieškokime tobulumo ir idealo didžiosiose valstybėse, kur vyksta kul- 
tūros niveliacija, prarandama tautų individualybė, vertybės, o masių gal- 
vosenoje dominuoja vulgarus materializmas. Buvęs JAV prezidentas 
Ronaldas Reaganas yra pasakęs, kad JAV - tai toks kraštas, kur kiek- 
vienas galįs būti turtingas, tarytum tai galėtų būti gyvenimo prasmė. Ne 
veltui Zbigniewas Brzezinskis 1993 metais išleistoje savo knygoje Out 
of Control: Global Turmoil on the Eve of tbe 21st Century pasakė, kad 
tauta be moralinio nugarkaulio neturėtų pretenduoti į vadovavimą vi- 
sam pasauliui. Jo nuomone, pasaulis nebekontroliuojamas, nes nesu- 
gebama organizuotai spręsti pasaulinių problemų, o istorijos vyksmas 
per daug retas, ir žmonija nesuspėja žengti kartu. Technologija vystosi 

pasakišku greičiu, tuo tarpu moralinis pasiruošimas, kuris leistų išmin- 
tingai naudotis technologija, yra nepakankamas. 

Šiuo metu išryškėjo globalinis fenomenas - siekis remtis į senojo, nesu- 
gadinto pasaulio vertybes. Genties deivės ir dievai iš naujo kyla su didele 
jėga. Jų neišdildysi iš tautos atminties; niekas niekad galutinai nepra- 
nyksta. Viskas integruojasi į naująjį audinį, kurį mes audžiame. Nesame 
praradę to, ko mąstantis pasaulis ieško ir ką bando grąžinti: nesame 
nutolę nuo gamtos ir visuminės (holistic) pasaulėjautos. Koks nuosta- 
biai gražus santykis su gamta ir dievybe mūsų senosiose dainose, liaudies 
mene, papročiuose! Koks gilus tikėjimas gyvybinėmis jėgomis, kurios 
tos pačios žmoguje ir gyvulyje, medyje ir lapelyje. Širokiu palikimu 
turime didžiuotis ir jį puoselėti. Kai pasirodė mano paskutiniosios 
knygos apie Senosios Europos civilizaciją ir religiją (The Language the 
Goddess, 1989, The Civilization of the Goddess, 1991, The World of Old 
Europe, 1991), kuriose rašau apie laikus be karų, be ginklų ir žirgų, be 
patriarcho, kada žmonės sugebėjo tvarkytis subalansuotoje socialinėje 
sistemoje, jos sulaukė ypatingo dėmesio. Iš tikro knygos pasirodė tokiu 
laiku, kada susirūpinimas dabartine depresine padėtimi auga ir žmonės 
išsiilgę geresnių, laimingesnių laikų. Nusibodo karai ir visa, kas su jais 
siejasi, nusibodo šaudymaisi, kurie per televiziją pateikiami ir mažiems, 
ir dideliems kaip kasdieniniai pusryčiai. Gręžiamasi į ramesnius laikus, 
semiamasi iš jų stiprybės ir išminties. 

Pažiūra, kad mechanistinis pasaulis veda į laimę, kad tik jis yra tikroji 
civilizacija, atsirado tik prieš 300 metų, o patriarchalinė sistema — tik 
prieš 5000 metų. Vadovėliuose civilizacijos sąvoka paprastai siejama su 
patriarchaline hierarchine visuomenės sistema, kur valdantysis luomas 
kontroliuoja darbo klasę. Tik dabar atsiveria akys ir pradedama suprasti, 
kur veda tokia civilizacija (kai net 70 procentų valstybės lėšų skiriama 
ginklavimuisi...). Senasis pasaulis kitaip Žiūrėjo į praeitį: 1 Hesiodas 
(VII amžius pr. Kr.), ir Platonas (IV amžius pr. Kr.) kalbėjo apie aukso 
ir sidabro amžius, egzistavusius prieš juos; jie netvirtino, kad tik jų 
kultūra yra pati aukščiausia, kaip kad Vakarų pasaulis ligi šiol apie save 
mano. Civilizaciją aš suprantu kaip tokią kultūrą, kurioje kuriamos ir 
tausojamos moralinės ir meno vertybės, socialinė sistema yra suba- 
lansuota. Kiekvienas pilietis turi lygias teises, nėra hierarchijos, leidžian- 

čios vienai gyventojų daliai slopinti ar išnaudoti kitą (kaip patriar- 
chalinėje visuomenėje, kurioje beteisės, nužemintos moterys sudaro 
pusę ar net didesnę pusę gyventojų). Taip buvo Senojoje Europoje ir 
visame senajame pasaulyje per daugelį tūkstančių metų, gal net porą 
milijonų metų. 

Kai nuolat esu klausiama, kodėl būtent aš, o ne kas kitas, rašiau apie 
gynocentrinę Europą (gyne —- moteris) prieš indoeuropiečių įsiveržimą, 
kodėl aš, o ne kas kitas, ėmėsi šifruoti tos kultūros simbolinę sistemą, 
kuri labai skiriasi nuo vėlesnių laikų simbolinių sistemų, kodėl pasi- 
telkiau mitologiją ir tautosaką priešistoriniams įvaizdžiams suprasti, 
mano atsakymas dažnai yra trumpas: visų pirma dėl to, kad užaugau 
Lietuvoje. Krašte, kur mano vaikystės metais dar tekėjo šventupės, kur 
augo šventi medžiai, kur ošė miškai, pilni gyvybinės jėgos, kur žmonės 
alsavo žemės ritmu, kur dievybė buvo juntama ir vandeny, ir akmeny, ir 
paukštyje, ir medžio žievelėje. (Atsimenu, kai prieš 55 metus išėjau 
ankstų rytą; Dzūkijos kalnelius, senutė pjovė pjautuvu avižas ir dainavo 
taip, kaip kvėpavo. Pajutau tokį susivienijimą su žeme, darbo ritmu ir 
daina. Man užteko tos vienos akimirkos, kad įstrigtų visam gyvenimui ir 
nulemtų pažiūras į gyvenimo ir darbo prasmę.) 

Be abejonės, kultūra, aplinka, gamta yra svarbūs formuojantys faktoriai, 
bet šalia jų yra ir kitų, tokių pat svarbių. Kad galėtum kurt ir ką nors 
nauja pasakyti, ko dar kiti nepasakė ar nepastebėjo, turi būti visiškai 
laisvas. Negali būti avelė, prisiglaudusi prie avelių būrio. Turi išdrįsti 
pavirsti juoda avele ir eiti savais keliais, kas daug sunkiau, negu mekenti 
unisonu. Nuo pat vaikystės įsidėjau į galvą Vydūno „sau žmogaus“ idėją 
ir net tą temą panaudojau per baigiamuosius egzaminus „Aušros“ gim- 
nazijoje, Kaune, 1938 metais (jau tada išdrįsau rašyti apie savarankiško, 
galvojančio žmogaus reikalingumą Lietuvai; tas mano rašinys kaip abi- 
tūros darbo pavyzdys buvo iškabintas koridoriuje, ir man tai buvo tikras 
postūmis, kad pasitikėčiau savo jėgomis). Vėliau, studijuodama Aust- 
rijoje ir Vokietijoje, profesoriaudama Harvardo ir Kalifornijos univer- 
sitetuose, neužsikabinau ant jokių autoritetų pečių ir nesekiau jokiais 
jau sukurtais modeliais. Mano darbai kaip upė tekėjo savąja vaga. Kai 
dabar, gyvenimo pabaigoje, žiūriu iš perspektyvos, galvoju, - kokia 
laimė, kad likau ištikima sau. 

Tokiu savarankišku keliu einant, nenukrypstant ir nepalūžtant, vis tiek 
nuolatos reikia semtis iš kur nors stiprybės-gyvybės vandens. Jis man 
visad buvo Lietuva ir mano vaikystė. Ir jeigu šiandien turiu pirmą ir 
paskutinę progą tarti ačiū, tariu šitą šventą Žodį su nuoširdžiausiu 
pietizmu: ačiū Lietuvai ir jos stipriems Žmonėms, išnešusiems lietuvybę 
per knygmečių ir vargo mokyklos laikus ir per paskutiniuosius penkias- 
dešimt sovietinio teroro metų. Ačiū už tą mėlynąją ugnelę, kuri degė 
mūsų šeimoje kaip negęstanti Lietuvos ir žmonijos meilė, kaip tikėjimas 
geresne ateitimi. Ačiū tėvams, šeimos bičiuliams (ypač Basanavičiui, 
Vydūnui, Vaižgantui) 1r kitiems nuostabiems žmonėms, įkvėpusiems 
meilę praeičiai, liaudies kūrybai ir menui. Ir su pačia švenčiausia pagarba 
tariu ačiū Mamytei, tetai Julijai Biliūnienei-Matjošaitienei ir jos dukrai — 
mano svarbiausiai auklėtojai Meilei Lukšienei — už visą stiprybę ir neri- 
botą meilę, - jos sukūrė stiprios lietuvės moters simbolį. 

Jums, mūsų jauniesiems, pirmiesiems absolventams, linkiu entuziazmo 
ir pasiryžimo dirbant pasirinktoje srityje, o labiausiai linkiu neišsen- 
kamos kūrybinės energijos, didžiosios mūsų gyvenimo prasmės. Su ja 
mes kuriame pasaulį; ji - amžinas šokis tarp destrukcijos ir atsinau- 
jinimo. 


Spausdinama pagal: Literatūra ir menas, 1993, liepos 17. 

Straipsniai, recenzijos 


Straipsniai 
MŪSŲ TĖVIŠKĖS „ALKŲ KALNAI“ 


Mums labiausiai pažįstamas yra „Alkos kalno“ pavadinimas, kuris prieš 
akis pastato senovės šventą vietą. Tačiau toji šventovietė nebūtinai turi 
būti apyaukštis, apskritas, medžiais apaugęs kalnelis. Kartais Alko ar 
Alkos vardu vadinama visai nedidelė pakiluma arba net visai lygi vieta 
lauke, dažnai net pieva. Greičiausiai buvo parenkamos gamtos atžvilgiu 
gražesnės vietos, pvz., randame netoli vandens, upių santakoje, netoli 
šaltinėlio. Alkakalniai randami netoli žmonių sodybų. Beveik visados, 
suradę Alkos kalną, toje pačioje apylinkėje aptiksime piliakalnį ar prieš- 
istorinį kapinyną. Kokia patrauklesnė vieta buvo, tokia būdavo švento- 
viete: lygumų krašte lygumoje, nelygioje vietoje — kalnelyje. 

„Alkos kalnų“ ir kt. Alko, Alkos pavadinimų Lietuvoje gausiausiai 
aptinkame Žemaitijoje: Mažeikių, Kretingos, Telšių aps. Bet Tauragės, 
Šiaulių aps. jų žymiai mažiau, Vidurio Lietuvoje ir Užnemunėje beveik 
visiškai nesutinkame. Panevėžio, Rokiškio, Utenos, Ukmergės, Alytaus 
aps. jų aptinkame tik vieną kitą. Kalnuotoje Žemaitijoje turime daugybę 
Alkos kalnų. Vidurio Lietuvos lygumoje veltui Alkos kalnų ieškosime: 
čia „Alka“ — pieva, laukas, Rytų Lietuvoje taip pat retai tepasitaiko 
„Alkos kalnai“; čia „Alka“ irgi pieva, sala. 

Lietuvių žodis alkas, elkas reiškia „šventa vieta“, „biržis“ (gojus), „der 
(heilige) Hain“. Viename 1478 metų dokumente Alka reiškia šventą miš- 
ką: „Sylva Helki alias swiati lasz“. Alko ir Alkos vietovardžiais dabar vadi- 
nami ne tik kalnai, bet ir pieva, laukas, ežero iškyšulys, sala, ežeras, vien- 
sėdžiai, kaimai, senkapiai. Iš Konstantino Jablonskio knygoje Lietuviški 
žodžiai senosios Lietuvos raštininkų kalboje surinktų Alko, Alkos vieto- 
vardžių iš XVI, XVII amžių matome, kad 1r prieš kelis šimtmečius Alka, 
Alkas reiškė kalną, biržį, lauką, pievą. Pora pavyzdžių: iš 1585 metų 

Kražių vls. užrašyta: „...2a visokoj gore, nazyvaemoi Alkas...“, Viduklės 
vls.: „...bod olkom, goem berezovym...“, 1538 metais Ramygalos vls. už- 
rašyta: „moja niva (laukas) ležit na olki“, arba 1593 metais Telšių aps.: 
„„„„dub stoit na nive, prozyvaemoj Alkas“. Jono Bieliausko ir Mykolo Sa- 
“15 1573 metų 
paaiškinama, kad gojus vadina alkais. „Gojus“ (slavų kilmės žodis) — 

pūno postilėje „Išguldymas evangelijų per visus metus... 


geresnis, gražesnis miškas, šventas miškas, vieta, skirta dievams. Baltų 
žodžiai alk-, elk- šaknies sietini su gotų kalbos žodžiu a/bs, kuris reiškia 
apsaugota, nepažeidžiama vieta. Ši reikšmė greičiausiai buvo būdinga 
alkams ir todėl mūsų senovinės šventovietės turbūt buvo griežtai „tabu“ 
saugojamos vietos. 

Ankstyvuosiuose istoriniuose šaltiniuose nuolat minimi šventi miškai, 
biržys, šventi laukai, šventi medžiai. Prūsuose šventas miškas minimas 
jau XI amžiuje. Thomas von Chantimprė savo knygoje apie „bičių vals- 
tybę“ prieš 1263 metus mini prūsų šventus miškus, į kuriuos įeiti, iš 
kurių kirsti neleidžiama. Kiek vėliau — 1326 metais vokiečių ordino 
kronistas Petras Dusburgas irgi sako, kad prūsai turėję šventus miškus, 
laukus ir vandenis, kuriuose nebuvę galima nei kirsti, nei arti, nei Žvejoti. 
1457 metais kitas kronikininkas — Laurentius Blumenau vėl mini „kai 
kuriuos“ miškus, kur prūsai buvo įpratę aukoti ir kuriuos laikė šventais, 
ir taip pat pabrėžia, kad juose negalima buvę medžių kirsti. Lig šiol 
vietovardžiuos išlikę mūsų žodžiai „Alkas“, „Alka“, o taip pat turbūt ir 
daugumas Koplyčkalnių, Bažnyčkaimių, Aukaro kalnų ir kt. greičiausiai 
ir yra tų visame baltų krašte išsimėčiusių buvusių šventų kalnelių, miš- 
kelių, laukų ir pievų palikimas. Ankstyvųjų laikų kronikininkai, nemo- 
kėję vietinės kalbos, nepaliko jų taip dažnai minėtų šventų vietų pava- 
dinimų, jiems tik, matyt, ypač į akis krito įvairūs draudimai medžius 
kirsti ir kt. Galimas daiktas, kad alkai bent iš dalies turėjo patekti į 
kronikininkų minėtų šventų miškų tarpą. 

Pagal „Alko“ pavadinimą išaiškinome, kad alkvietės turėjo būti tam tik- 
ros šventvietės gražioje vietoje, įvairių draudimų apsaugotos. Tiksliau 
Alkos kalnų paskirtį padeda išaiškinti dar archeologiniai tyrinėjimai ir 
įvairūs Žmonių padavimai. 

Lietuvoje ligšiol kaip reikiant netyrinėtas nė vienas alkakalnis; ilgą laiką 
tam neturėjome pasiruošusių Žmonių. Ateity ištirtos alkvietės daug 

nauja galės atskleisti apie mūsų senolių dvasinį gyvenimą. Latviai jau 
įvykdė porą alkakalnių tyrinėjimų. Pvz., Taisų aps., Strazdės vls., šiaurės 
vakarų žemaičiams kultūriškai artimoje srityje, buvo ištirtas 3—5 m aukš- 
čio, 45 m ilgio, 30 m pločio kalnelis, vadinamas „Bažnyčios kalnu“. Iš 
karto aptikta daug degėsių... Sistemingai buvo ištirta 10 duobių, kurios 
buvo piltuvėlio formos: viršuje iki 4 m skersmens, apačioje apie 1,30 m ir 
1 msu viršum gilumo. Apatinė duobės dalis buvo išpinta medžio šakomis. 
Duobės buvo juodos nuo degėsių. Be anglių ir pelenų duobėse aptikta 
įvairių apdegusių ir sulaužytų daiktų, žmonių ir gyvulių kaulų liekanų, 
puodų šukių. Rasti radiniai priskiriami laikotarpiui tarp 1000 ir 1400 metų, 
todėl tam laikui priklauso ir visas alkakalnis. Rasta šių gyvulių kaulų 
liekanų: arklio, karvės, veršio, kiaulės, ožkos, šuns, žiurkės. Pačių kaulų 
aptikta tik nedideli fragmentai: žandikaulio dalis, kaklo ar stuburkaulio 
narelis, piršto kauliukas, dantys ir pan. Iš žmogaus apdegusių kaulų terasta 
tik pora pirštų kaulų. Tokiame alkakalnyje turėjo vykti aukų apeigos, 
kurios greičiausiai turėjo būti susijusios su mirusiųjų kultu. Buvo auko- 
jami gyvuliai, nes tai įrodo rasti gyvulių kaulai, tačiau galima spėti, kad 
drauge galėjo būti aukojamas ir augalinis maistas ir gėrimas. Aukos bū- 
davo aukojančiųjų suvalgomos ir tik mažos jų liekanos patekdavo į duobę. 
Viename alkakalnyje galėjo būti apie 20 ar net daugiau tokių aukų duobių. 
Alkakalnis priklausė toje apylinkės gyvenančiai bendruomenei, o kiek- 
viena duobė - atskirai šeimai. Apdegusių Žmogaus kaulų liekanos verčia 
galvoti apie Žmonių deginimą alkakalnyje. Lietuvos plokštinių deginti- 
nių kapų tyrinėjimai rodo, kad kūno deginimas dažniau turėjo vykti kur 
nors už kapinyno ribų, nes pačioje kapinyno vietoje laužoviečių neaptik- 
ta. XV amžiaus pradžioje per kuršių kraštą keliavęs prancūzų pasiuntinys 
Guillebert'as de Lannoy yra palikęs vertingų Žinių apie kūnų deginimą. 
Jis taip sako: „Kuršių, kurie varu buvo apkrikštyti, tarpe yra sekta, kuri 
mirusiųjų kūnus užuot laidoję, degina su pilnu apsivilkimu ir turtingiau- 
siais papuošalais. Deginama artimiausioje biržyje ar miške, kuriame 
sukuriamas laužas iš grynų ąžuolinių malkų...“. Alkos kalnų medžiagai 
atliepia taip pat XV amžiaus pradžios kronininko Dlugoszo patiekiamos 
žinios apie žemaičių tikybą, kuris rašo, kad Žemaičiai miškuose turėjo 
židinių giminėms ir namams atskirų, ant kurių degindavo savo giminių 
ir artimųjų palaikus drauge su žirgais, balnais ir brangiais drabužiais. 

Archeologiniai tyrinėjimai yra parodę, kad Alkos kalne galėjo vykti 
aukojimai, puotavimai, susiję su mirusiųjų kultu (čia, pvz., galėjo vykti 
šermenys) ir galbūt kartais galėjo būti deginami mirusieji žmonės. 
Tačiau tose šventvietėse galėjo būti aukojama ir kitomis progomis. 
Svarbiausia tų vietų paskirtis yra buvusi ta, kad jose buvo aukojama. Dėl 
to ir Lietuvoje, ir Latvijoje „alkakalnio“ sąvoka dabar dažnai suplakama 
su „aukų kalno“ sąvoka. Pvz., vienas senukas ūkininkas iš Darbėnų vls., 
Kretingos aps. yra pareiškęs, kad „alkos kalną“ žmonės klaidingai vadi- 
na, esą reikia vadinti „aukų kalnu“, nes senovėje jame žmonės aukodavę. 
Latvijoje lygiagreta „Elka kalns“ pavadinimo sutinkamas pavadinimas 
„Upuru kalns“ — tai reiškia aukų kalnas, Lietuvoje — „Aukos kalnas“, 
„Aukuro kalnas“. 

Gana daug žinių alkviečių paskirčiai nuvokti duoda užrašyti įvairūs 
žmonių pasakojimai ir papročiai. „Alka“ — vieta, kurioje senovėje žmo- 
nės degindavę aukas. Ant Alkos kalnų įvairių švenčių proga, pvz., Kry- 
žiaus dienomis, apylinkės žmonės renkasi pasimelsti. Daugumas alkvie- 
čių ir dabar žmonių yra gerbiamos. Viename Platelių vls. esančiame 
Alkos kalne, senų žmonių pasakojimu, yra buvęs „maldų šulinys“, į kurį 
žmonės dėdavę visokias gėrybes dievų garbei. Apie Alkos kalną Račių 
km., Tirkšlių vls., Mažeikių aps. pasakoja žmonės, kad senovėje, kada 
dar nebuvę bažnyčių, apylinkės gyventojai ant šio kalniuko degindavę 
jaučius, ožius, avinus ir kt. ir čia rengdavę maldos apeigas. Įdomų pada- 
vimą vietos Žmonės pasakoja apie alką Kesių km., Akmenės vls., Ma- 
žeikių aps. Toji aukštesnė vieta, apaugusi lapuočiais, Agluonos ir Va- 
daksties upių santakoje vad. „Aglonos alkos kalnas“, kuriame gyvenusi 
pana, vardu Aglona. Ji visą savo amžių kalne kūrenusi aukų ugnį. Kai 
pasenusi, užkūrusi didelę ugnį ir susideginusi. Gal tai kūno deginimo 


alkvietėje prisiminimas? 


Ateitis, 1943, vasario 27, nr. 48. 

MIRUSIŲJŲ DEGINIMAS 
PRIEŠISTORINĖJE LIETUVOJE 


Manoma, kad prieš krikščioniškuosius laikus mūsų protėviai miru- 
siuosius vien tik degindavo. Pirmieji Lietuvos istorijos šaltiniai iš XIII- 
XV amžiaus aprašo keistą pagonių deginimo paprotį, dėl to galima būtų 
galvoti, kad deginimas yra buvęs pirmasis laidojimo būdas Lietuvoje. 
Dar ir po krikšto kūnų deginimo paprotys ilgai buvo vartojamas. Pvz., 
XV amžiaus pradžioje per Kuršą keliavęs prancūzų pasiuntinys Guille- 
bert'as de Lannoy rašo: „Kuršių, kurie varu buvo apkrikštyti, tarpe yra 
sekta, kuri po mirties, užuot kūnus laidojusi, degina juos visiškai apvilk- 
tus ir su turtingiausiais papuošalais. Deginama artimiausioje biržyje ar 
miške, kuriame užkuriamas grynų ąžuolinių malkų laužas. Ir jie tiki, kad 
siela yra išgelbėta, jei dūmas kyla tiesiai į dangų, o jei dūmas nueina į 
šonus, tai siela prarasta“. Taip pat XV amžiaus kronikininkas Diugoszas 
apie Žemaičius rašo, kad jie šventuose miškuose turėję Židinių giminėms 
ir namams atskirų, ant kurių degindavę savo giminių ir artimųjų palaikus 
drauge su žirgais, balnais ir brangiais drabužiais. XII 17 XIV amžiaus 
šaltiniai mūsų krašte deginimą mini kaip vienintelį laidojimo būdą. 
Prūsuose XIII amžiuje šalia deginimo jau, matyt, buvo pradėta laidoti 
nedegintus kūnus. 1249 metais Christburgo sutartyje prūsai pasižada 
ordinui, kad ir jie patys ir jų palikuonys mirusiųjų ne degins, nei laidos 
drauge su Žirgais ar su žmonėmis, su ginklais, drabužiais ar kitais kokiais 
brangiais daiktais, nei laikysis kokių nors kitų pagoniškų papročių, bet 
savo mirusius laidos krikščionišku būdu bažnyčios kapinėse ir ne už jų. 
Šios ir kitos ankstyvųjų istorinių laikų žinios rodo, kad tais laikais 
Lietuvoje ir žmonės mirusiuosius vien tik degindavo, ir tik krikščio- 
nybės apaštalai, griežtai kovodami, įvedė naują laidojimo būdą. 
Priešistoriniais laikais deginimo paprotys ne visą laiką buvo vartojamas. 
Lietuvoje, ypač vakarų ir vidurio, mirusiųjų kūnai deginti žymiai trum- 
pesnį laiką, negu kad laidoti nedeginti. 

Pirmoji žmonijos laidojimo forma, kiek galima spręsti pagal atrastus 
kapus, buvo nedeginto kūno laidojimas. Pirmieji kapai, rasti Lietuvoje iš 
maždaug 2000 metų pr. Kr., buvo nedeginti. Tačiau kūno deginimo pėdsa- 
kai aptikti jau irgi iš ankstyvų laikų. Manoma, kad deginimo užuomazga 

galėjusi kilti dar akmens amžiuje. Deginimo mintis galėjusi kilti jau 
paleolite, nes mirusieji Vakarų Europos urvuose, palaidoti tiesiog ant 
židinio, buvo iš dalies apdegę. Akmens amžiuje deginimo paprotys dar 
neįsivyrauja, nes jam, matyt, nebuvo tų laikų žmonių tikėjimo paspirties. 
Žalvario amžiuje, ypač apie 1000 metų pr. Kr., kūno deginimo paprotys 
visu stiprumu plačiai paplito Vidurio Europos srityse, iš kur skverbėsi ir 
toliau — į šiaurines sritis. Tuo laiku deginimas įsigali Lietuvoje ir visame 
Pabaltijy. Vakarinėje ir Vidurinėje Europoje mirusiųjų deginimo pa- 
protys išliko ilgus laikus, o Lietuvoje, Latvijoje ne: dar prieškristiniais 
laikais vėl kūnai pradėti laidoti nedeginti. Tik mūsų giminaičiuose prū- 
suose ir kartu pietų-rytinėje Lietuvoje — Suvalkijoje ir pietų-rytų Vil- 
niaus krašte, t.y. toje srityje, kuri taip pat priskirtina prūsams, deginimo 
paprotys nenutrūko ir buvo vartojamas iki pat krikščioniškųjų laikų. 
Kaip tik šiuo laidojimo būdo skirtingumu - deginimu ir nedeginimu — 
labiau atskiriami vakarų baltai - prūsai nuo rytų baltų - kuršių, lietuvių, 
žiemgalių, latgalių ir sėlių. 

Pirmaisiais amžiais po Kr. Lietuvoje mirusieji nedeginami. Apie V-VI 
amžių pr. Kr. visoje Rytų Lietuvoje, Vilniaus krašte ir iš dalies vidurio 
Lietuvoje (Kauno aps.) pasirodo pirmieji degintiniai kapai. Nuo to laiko 
rytinėje Lietuvoje mirusiųjų deginimas tęsėsi iki krikščioniškųjų laikų. 
Kodėl mūsų aukštaičių protėviai pakeitė laidojimo būdą, sunku kol kas 
trūkstamais duomenimis paaiškinti. Gal stipriau paveikė kaimynų slavų 
arba prūsų įtaka. Vakarinėje Lietuvoje tuo laiku mirusiuosius vis tebe- 
laidojo nedegintus. Tik apie IX-X amžių nuo prūsų pasienio ir nuo 
judresnių centrų, kaip, pvz., Nemuno ir Neries santakos srities (plg. 
Veršvų, Raudondvario vls. kapinyną!) pradėta plisti kūnų deginimo 
paprotys. Dabar jis apima visą vakarų — pajūrio Lietuvą ir visą vidurio 
Lietuvą. XII-XIII amžiaus kapinynai rodo, kad visoje Lietuvoje miru- 
siųjų kūnai vien tik deginti. 

Deginimo paprotys įsigalėjo tik pamažu. Kai kurie ankstyvesnieji degin- 
tiniai kapai yra labai įdomaus pavidalo: jie visiškai 1mituoja nedeginto 
kūno kapus. Sudeginto žmogaus likučiai buvo supilami į lygiai tokį pat 
karstą, į kokį dedamas ir nedegintas mirusysis. Visi daiktai, skirti pomir- 
tiniam pasauliui, prie degintų kaulų buvo sudedami ta pačia tvarka, lyg 
kad būtų buvę dėti prie kūno. Kituose degintiniuose kapuose deginti 

žmogaus kaulai ir kapų priedai buvo švariai išrinkti iš laužo degėsių. Tik 
galutinai įsigalėjus deginimo papročiui, viskas, kas sudeginama, buvo 
sykiu sumaišoma su degėsiais, supilama į įvairaus pavidalo duobutę, o 
viršum kapo dar buvo užmetami akmenys. 

Visais proistoriniais laikais mirusiajam į kapą buvo įdedami jo papuo- 
šalai, įrankiai, ginklai ir kt. dalykai. Įsigalėjus deginimo papročiui, visos 
mirusiojo įkapės dažniausiai būdavo kartu sudeginamos su mirusiuoju ir 
net dar sulaužomos, sulankstomos, nes ugnis žalvarinių ir geležinių 
daiktų taip nesunaikindavo, kaip žmogaus kūno, dėl to patiems žmo- 
nėms tekdavo juos apnaikinti. Šalia degintų vyrų kapų labai dažnai 
aptinkami arklių kapai. Arkliai daugiausia buvo palaidoti gyvi, nedeginti, 
tik keliais atvejais Rytų Lietuvos pilkapiuose pastebėta, kad galbūt ir 
arklys galėjo būti sudegintas kartu su mirusiuoju. Kūnų deginimas buvo 
tęsiamas tuo pačiu tikėjimu, koks vyravo ankstyvesniais kūnų nedeginimo 
laikais. Į kapą dedami daiktai liudija, kad pomirtinis pasaulis buvo ir toliau 
toks pats įsivaizduojamas. Kad deginosi tos pačios kilties žmonės, kurie 
anksčiau mirusiuosius laidojo nedegintus, ypač rodo tai, kad deginimo 
paprotys prisiimtas pamažu ir, kol buvo priprasta degintis, ilgai dar degin- 
tiniuose kapuose galima įžiūrėti nedegintų kūnų kapų bruožus. 

Kurios kūno deginimo papročio priežastys? 

Be abejo, deginimo paprotys tegalėjo atsirasti įsigalėjus naujoms pažiū- 
roms į mirusįjį. Dauguma archeologų mano, kad, įsigalėjus deginimui, 
imta skirti kūną ir sielą. Kūno sudeginimu siela greičiau išvaduojama iš 
kūno. Kiti galvoja, kad deginimas galėjo būti susijęs su ugnies, saulės 
kultu, su mirusiojo baime ar tiesiog esąs kilęs dėl praktiško ir higieniško 
reikalo. Daugiausia duomenų paremia animistinę pažiūrą, būtent, kad 
deginimu išvaduojama siela, nes, pvz., ir įvairūs daiktai, dedami į kapą, 
buvo apnaikinami tam, kad būtų išlaisvintos jų sielos. Žinoma, degini- 
mui atsirasti nebūtinai reikėjo kokios nors vienos priežasties. Kūno 
deginimo kilimą galėjo veikti ir nuolatinės ugnies apeigos prie mirusiųjų 
ir praktiški sumetimai, o galop ir tikėjimas, kad deginimu mirusiajam 
geriausiai atliekama pareiga. Charakteringą požiūrį į mirusiųjų deginimą 
mums duoda mitas apie Sovijų iš 1261 metų rusiškojo priedo prie išvers- 
tos Jono Malalos chronografijos, parašytos VI amžiuje. Pasakojama apie 
lietuvių pažiūras į keliavimą pomirtinin pasaulin: mirus tūlam Sovijui, jo 

sūnūs kėlė šermenis, paskerdė didelį šerną ir suvalgė visus valgius, ne- 
palikdami tėvui skirtų dalių. Dėl to tėvas veltui mėgino įeiti į pomirtinį 
pasaulį. Vienas sūnus pasigailėjo tėvo, pradėjo maitinti jo vėlę ir rūpintis 
laidojimu. Iš pradžių užkasė žemėn, tačiau tėvas ėmė skųstis, kad jį 
kirmėlės ėdusios; vėliau kūną įdėjo į medžio kamieną, tada tėvas skun- 
dėsi, kad jį bitės užpuolusios, ir tik tada, kai sūnus tėvo kūną sudegino, 
iš ryto paklaustas tėvas atsakė, kad miegojęs taip saldžiai, kaip vaikas 
lopšyje. 

Kūno deginimo papročio įsigalėjimą Lietuvoje nebūtinai turime aiškinti 
kaimynų įtaka. Matyt, dvasinis gyvenimas buvo pasiruošęs reformoms. 
Ypač tame laikotarpyje - apie X-XI amžių, kai deginimas ima įsigalėti 
vakarinėje Lietuvoje, pastebimas judresnis kultūrinis gyvenimas. Reiš- 
kėsi tam tikra jėga, kuri stūmė aukštesnėn kultūron. Pražydo ir medžia- 
ginė kultūra, o medžiaginės kultūros pakilimas rodo, kad to meto žmo- 
nių dvasia turėjo būti nesustingusi, kūrybinga. Kūno deginimo paprotys 
turėjo atitikti to meto kultūrinį laipsnį. Tokiais laikotarpiais dažniausiai 
tik ir vyksta griežtesni papročių perversmai. Ir dabartiniais laikais kultū- 
ringesnėse valstybėse kūnai pradėti deginti. 

Mirusiųjų deginimo paprotys tiek Lietuvoje, tiek visame pasaulyje pasi- 
rodo tam tikromis bangomis. Ratu pereinama iš kūnų nedeginimo į 
deginimą, iš deginimo į nedeginimą, kaip ir visa žmogaus dvasia iš dalies 


juda ratu. 


Ateitis, 1943, balandžio 19, nr. 91. 


KRIVĖ 


Mūsų žilojoj senovėj gyvenęs senas, ilga žila barzda ir ilgais žilais plau- 
kais, sulinkęs, su lazda rankoje Krivių Krivaitis - pranašas, kunigas, kurs 
nuspėdavęs ne tik žmonių likimą, bet ir dievų valią. Ryškų Krivių Kri- 
vaičio vaizdą dauguma mūsų pasisavino iš Vilniaus įkūrimo padavimo 
paveikslo, kuriame mes iš tikro matome didelę, baltais drabužiais ap- 
vilktą seno dvasininko figūrą. Orų, išmintingą Krivių Krivaitį įsivaiz- 
duojame ir beaiškinantį kunigaikščiui Gediminui sapną apie geležinį 

vilką. Mokyklinių vadovėlių ir XIX amžiuje rašytojų sukurta Krivių 
Krivaičio koncepcija sutampa su bendru senovės Lietuvos romantišku 
seno dvarininko vaizdu. 

Ar Krivė, Krivių Krivaitis tik legendarinė būtybė, ar iš tikrųjų senaisiais 
laikais yra buvę tokie dvasininkai? Jei istoriniai dokumentai paliudija 
Krivės buvimą, tai ar Krivė yra buvęs vienas žmogus, vieną kartą gyvenęs 
tam tikroje vietoje, ar Krivės — Krivių Krivaičio vardas reiškė bendrinį 
pagoniškųjų laikų dvasininką? 

Krivė baltų istorijoje egzistavo, nes jis aiškiai minimas istoriniuose 
šaltiniuose. Čia mums teks trumpai peržvelgti pačias pirmąsias ir vėly- 
vesnes žinias apie Krivę? Lig šiol įsivaizduojamasis Krivė yra per daug 
nutolęs nuo tikrovės. 

Pagrindinis šaltinis, kuriuo vėliau naudojosi ištisa eilė istorikų ir rašytojų, 
sukūręs gana ilgą „Krėvės istoriją“, yra XIV amžiaus pradžios kroniki- 
ninko Petro Dusburgo paminėjimas. 1326 metais ordino dvasininkas 
Dusburgas savo Cronnicon Terrae Prussiae rašo, kad Nadruvoje (Rytprū- 
siuose) buvusi vieta, vadinama Romuva, kurioj gyvenęs tūlas žmogus, 
vadinamas Krive (lotyniškai: guidam dictum Criwe), laikomas popie- 
žiumi. Jo autoritetas siekė tolimas sritis, jam priklausiusios ne tik prūsų, 
bet ir lietuvių, latvių kiltys. Lazda buvusi jo valdžios ženklu. 

Prieš Dusburgą joks šaltinis nemini nei Romuvos, nei Krivės. Po Dus- 
burgo du šimtmečius šaltiniai tyli. XVI amžiuje vienuolis Simonas 
Grunau savo kronikoje kartoja Dusburgo žinias, pridėdamas ir kombi- 
nuodamas prie jų įvairius dalykus iš prieš jį rašiusiųjų kronikininkų. 
Sukūręs fantastišką mūsų dievų olimpą, sukuria ir savotišką Krivės 
koncepciją. Jo aiškinimu, „Krivės“ vardas atsiradęs iš graikų „Kyrie“ — 
„Mūsų viešpats“. Be to, Grunau priduria, kad Krivė dar buvo vadinamas 
„Cyrwaito“, „Kirwaido“ ir kt. Taigi „Krivaičio“ vardas tepažįstamas tik 
nuo XVI amžiaus, nuo Grunau laikų, jo paties sugalvotas. Grunau pažiū- 
ros vėliau pateko į daugybę vėlyvesnių raštų (Waisselio, Schūtzo, Davi- 
do, Hennenbergerio, Strijkovskio, Kojalavičiaus ir kt.). 

Ilgainiui atsirado įvairūs vardai, kaip, pvz.: „kyrie kyriaito“, „kriwe kri- 
weito“ ir t.t. Krivės ir Krivių Krivaičio populiarumas atkreipė mitologų 
ir kalbininkų dėmesį. Susidarė įvairios nuomonės, kurios šiame trumpa- 
me straipsnelyje peržvelgtos galbūt padės tiksliau galvoti apie Krivę. 

Ar Krivė yra tikrai toks buvęs, kokį vaizduoja Dusburgas? Ar „Krivė“ 
yra bendrinis baltų dvasininko pavadinimas, ar vieno asmens, XIV 
amžiuje gyvenusio prūsų Nadruvos srityje, vardas? 

Įvairiuose raštuose išpopuliarėjęs Krivių Krivaitis galop buvo pradėtas 
tyrinėti ir kritiškos baltų mitologų akies. Mitologas Wilhelmas Mann- 
hardtas mano, kad politinė to laikotarpio padėtis galėjo turėti įtakos 
Dusburgo nuomonei, kad Krivės įtaka siekusi Lietuvą, Latviją, žodžiu, 
buvusi hierarchiška dvasininkų organizacija ir Krivė net buvęs panašus į 
popiežių. Vienu laiku žemaičiai, kuršiai, žemgaliai buvo susijungę su 
Prūsija vienam bendram tikslui — išstumti krikščionis. Nadruvos dvasi- 
ninkas galbūt buvo pasiekęs didesnį negu kiti autoritetą toje kovoje. 
Lazda, kurią Krivė turėjęs, jau rodanti ir politinę reikšmę: ji buvusi ženk- 
las, kuriuo Krivė šaukdavęs savo apylinkės žmones susirinkti aukų au- 
koti. Dar ir šiandien lietuviams žinoma „krivule“ reiškia valdžios ženklą. 
Tas pats Mannhardtas ir kitas mitologas — kun. Antonis Mierzynskis — 
yra priėję išvados, kad Krivė — tai vienas žmogaus vardas arba pavardė, 
nes ir Dusburgas neaiškiai mini: „guidam dictus Criwe“. Panašiai Dus- 
burgas mini kitus, pvz.: „Henricus dictus Walpote“ 1r pan. Galbūt net 
tikrasis Krivės vardas nepaminėtas, o duota tik pavardė. Žodis „Krivė“, 
mūsų kalbininko Kazimiero Būgos nuomone, gretintinas su žodžiu 
krivis, krivė ir reikštų „kreivas žmogus“, kaip ir, pvz.: šlivis — šleivas 
žmogus. „Krivulė“ taip pat yra kreiva lazda. Minimasis Krivė taip galėjo 
būti pravadintas gal dėl to, kad buvo senas, sulinkęs žmogus. Tuo metu 
galėjo būti sunaikintos kitos ugnies kulto vietos ir dėl to išlikęs „Romu- 
vos kunigas Krivė“ buvo plačiau žinomas. Krivės vardą galėjo turėti vie- 
nas dvasininkas, kitur panašūs dvasininkai galėjo vadintis kitais savo var- 
dais. Bertuleito manymu, visame baltų krašte buvo panašūs dvasininkai 
ir panašios kulto vietos, dėl to panašumo gal buvo pagalvota buvus tik 
vieną dvasininką. Visi šie aiškinimai gana pagrįsti. Krivė (tiksliau - žmo- 
gus, vadinamas Krive), greičiausiai yra buvęs vienas iš prūsų dvasininkų, 
gyvenęs Nadruvos srityje, Romuvoje XIV amžiaus pradžioje. Tam tikri 
dvasininkai, aukotojai mūsų krašte yra buvę, tik nėra žinių, kad jie būtų 
turėję valdžią platesnei sričiai. Paprastai (kaip, pvz., mini Jeronimas Ma- 
leckis XVI amžiuje), kai įvykdavo sudėtinis aukojimas, į kurį rinkdavosi 
visas kaimas ar keli kaimai, išsirinkdavo tam kartui jau žinomą aukotoją, 

kuris geriausiai nusimanė papročiuose. Toks žmogus drauge galėjo būti ir 
autoritetu. Alkos kalnų tyrinėjimai rodo, kad aukojimas turėjo būti atlie- 
kamas didesnės bendruomenės, gal viso kaimo - apylinkės, nes viename 
Alkos kalne randama daug dvasininkų atstovų. Tik fantastų kronininkų 
dėka, iš kurių sau žinių sėmėsi romantizmo laikotarpio rašytojai, susi- 
kūrė tas, pradžioje minėtas, „nemirtingasai“ Krivių Krivaičio vaizdas. 
Lenkų kalbininko Aleksandro Brūcknerio teigimą, kad Krivės niekuo- 
met nėra buvę, kad pats vardas visai nėra buvęs žmogaus, o tik lazdos 
„krivulės“, tenka laikyti nepagrįstu. 


Ateitis, 1943, liepos 29, nr. 173. 


KUR BALTŲ GYVENTA 
Šis tas prie Juozo Vygaudo straipsnio „Slaviškos įtakos Lietuvoje““ 


Straipsnio pradžioje buvo trumpai užsiminta apie baltų protėvynę, baltų 
rytines ir pietines ribas, baltų skaldymąsi atskiromis kiltimis. Savo 
straipsnyje norėčiau kiek plačiau tuos klausimus paliesti. 

Lietuvių kilmės ieškota jau mažne nuo XVI amžiaus. Vėliau, ypač XIX 
amžiuje, romantikų šie klausimai buvo gyvai sprendžiami. Protėvynė 
pagal įvairiausius tyrinėtojus ir rašytojus turėjusi būti Azijoje, Trakijoje ir 
kt. Šiandien šiais klausimais besidominčiam sunku toje srityje susivokti; 
neužtenka paskaityti keletą ar kelioliką knygų, kuriose tie klausimai 
paliesti, - jose nerasime vienodumo. Paskutiniųjų laikų proistorikų ir 
kalbininkų tyrinėjimai suteikia vis daugiau ir daugiau naujų žinių. Dėl to 
reikia naudotis pačia paskutiniąja literatūra, kurioje būtų naudotasi visais 
iki šiol padarytais tyrinėjimais. Tačiau, deja, lietuvių kalba naujo specialaus 
veikalo dar nėra (išskyrus Lietuvių enciklopedijoje prof. Antano Salio 
straipsnį „Baltų tautos“). Kas prieš 50 metų apie šiuos klausimus rašyta, 
dabar jau pasenę, kas prieš 20 metų, - irgi maždaug pasenę. 

Mūsų didysis kalbininkas Kazimieras Būga padarė didelį šuolį, teigda- 
mas; kad baltų protėvynė turėjusi būti ne kažin kur pietų-rytų Europoje 


* Ateitis, 1943, rugsėjo 14, nr. 213. 

ar Azijoje, o maždaug dabartinėje Lietuvoje, Rytprūsiuose, o rytuose 
turėjusi apimti nemažus Gudijos plotus. Pagal baltiškuosius vietovar- 
džius ir ypač upių vardus Būga nustatė, kad baltai rytuose turėję siekti 
Dnepro aukštupį, Smolensko sritį, o pietuose - Pripetės. Šios Būgos 
išvados lig šiai dienai nesugriautos, ir tik atsiranda vis daugiau naujų 
duomenų joms pagrįsti ir papildyti. Tačiau kai kurie Būgos įrodinėjimai 
šiandien jau kitaip aiškinami. Pvz., jis manė, kad šių dienų Latvijoje ir 
vakarų Lietuvos pajūryje iki Nemuno pietuose gyvenę suomių-ugrų 
giminės žmonės (Būgos terminu „somai“). Tuo tarpu naujieji tyrinė- 
jimai rodo, kad visame Lietuvos ir Latvijos pajūryje gyveno baltų kiltis 
kuršiai. Būga, pirmas pramynęs kelius baltų protėvynės rytinių ribų 
ieškoti toliau rytuose, pats dar per mažai nuėjo į rytus. Kitas kalbininkas, 
vokiečių slavistas Maxas Vasmeris, jau mirus Būgai, baltiškuosius vieto- 
vardžius, upėvardžius surado dar toliau rytuose, būtent, Okos upės 
srityje, į vakarus nuo Maskvos, maždaug iki Tverės - Tūlos. Vietovar- 
džiai, ypač upėvardžiai, yra labai senas ir pastovus dalykas, gali būti, net 
tūkstančių metų amžiaus. 

Kalbininkai nustatė, kad mūsų protėvių baltų kalba priklauso indoeu- 
ropiečių kalbų šeimai, nustatė, kad ja turėjo būti kalbėta nuo Baltijos 
pajūrio tarp Vyslos ir Dauguvos iki tolimų sričių Rusijoje, į vakarus nuo 
Maskvos. Greta kalbininkų tuos pačius klausimus sprendžia proistorikai 
archeologai, pasiremdami ankstyvųjų priešistorinių laikų radiniais. Pas- 
kutiniuoju metu proistorikai kaip tik 1r deda daugiausia pastangų tautų 
kilmei, protėvynės riboms, jos kultūros lygiui nustatyti. Ne tiek kalbi- 
ninkai, kiek proistorikai tiksliau gali nusakyti laiką, kada gimsta mūsų 
protėviai baltai, kaip jie auga ir plėtojasi, kada jie pradeda skaldytis į 
atskiras kiltis, kada jie buvo paplitę didžiuosiuose plotuose ir kada jie 
pradėjo trauktis iš savo ribų. Proistorikai gali duoti tikslesnių Žinių apie 
baltų gyvenimo būdą - jų užsiėmimą, apie jų medžiaginę ir dvasinę 
kultūrą. Kai sutampa proistorikų, kalbininkų, o taip pat antropologų ir 
kt. išvados, tada sprendžiamasis klausimas yra arčiausia tiesos. 

Baltai — viena iš indoeuropiečių tautų, kuri šalia germanų anksčiausia 
savarankiškai pasireiškė. Jau apie 1800 metus pr. Kr. Baltijos jūros krante 
tarp Vyslos ir Nemuno formuojasi nauja kultūra, kuri sujungia Čia 
anksčiau buvusios šiaurės - rytinės suomių-ugrų kultūros elementus su 

iš pietų-vakarų pusės atplaukusiais naujos indoeuropietiškosios kultū- 
ros elementais. Toji, dar savarankiškumu nepasižyminti, bet jau besiku- 
rianti, indoeuropėjanti tam tikrose ribose kultūra vadinama prabaltiška, 
iš kurios vėliau išsivysto savarankiška baltų kultūra. Apie maždaug 1500 
metus pr. Kr. plote tarp Persantės upės (į vakarus nuo Vyslos žemupio) 
vakaruose ir Dauguvos šiaurės rytuose gyvena žmonės, kurie žemę dirba 
tik jiems charakteringo pavidalo kapliais, vadinamais „gyvatgalviais 
kapliais“ (mat tų kaplių pentis panaši į gyvatės galvą). Nuo to laiko 
vėliau toje pačioje teritorijoje kultūra tolydžiai vystosi, vadinas, jokia 
kita etninė grupė čia nebuvo įsibrovusi. Istorinės žinios pradedant 
romėnų rašytojo Tacito I amžiuje po Kr. žiniomis apie aisčių (=baltų) 
gimines, gyvenančias į rytus nuo germanų, leidžia susieti tą jau prieš- 
kristiniais laikais savarankiškai pasireiškusią kultūrą su baltų vardu. 
Proistorikui reikia kuo daugiausia radinių, kad jis galėtų tiksliau pasakyti 
apie kilties ribas. Dėl to baltų ribos vakaruose yra daug aiškesnės negu 
rytuose. Vokiečių archeologai, galėdami panaudoti gausią medžiagą, yra 
nustatę, kad baltų protėvynė vakaruose visų pirma siekusi dar toliau į 
vakarus nuo Vyslos, kiek vėliau riba ėjusi Vyslos upe, apie Kristaus 
gimimą gotai baltus buvo nustūmę net iš pusės Rytprūsių, bet kai gotai 
išsikraustė į pietų-rytų Europą apie III amžių po Kr., baltai vėl pamažu 
atgavo savo teritoriją ir vėl ribos ėjo Vyslos upe. Rytuose tiek prieškris- 
tiniais, tiek pirmaisiais amžiais po Kr. dėl visiškai menko archeologinių 
tyrinėjimų stovio Sovietų Sąjungoje sunku baltų ribas nustatyti. Ateityje 
proistorikų išvados tikriausiai sutaps su kalbininkų prieitomis išvado- 
mis. Etnografinės Lietuvos teritorijoje priešistorinių laikų radiniai rodo, 
kad čia baltų visados gyventa. Dar žalvario amžiaus laikais gražios for- 
mos kirvukai, charakteringi baltams buvo paplitę gana toli į rytus ir į 
pietus (Polocko, Minsko, Mogiliovo, Bielsko aps.). Gudijoje tyrinė- 
tuose prieškristinių laikų piliakalniuose rasta baltiška medžiaga. Pirmai- 
siais amžiais po Kr. baltiško tipo kapų rasta taip pat Polocko ir Mogi- 
liovo aps. Pietuose tiek prieškristiniais, tiek pokristiniais laikais baltus 
nuo slavų turėjo skirti natūralios ribos - Pripetės balos. Apie 600 metus 
po Kr. slavai pradeda veržtis iš savo protėvynės (maždaug Kijevo srities) 
Į šiaurę ir šiaurės vakarus. Ir nuo to laiko baltai vis traukiasi, užleisdami 
slavams nemažus plotus. 

XII amžiuje apie Protvos upę, į vakarus nuo Maskvos, rusų kronikos 
mini gyvenanti kiltį „Goliad“, tai greičiausiai baltų kiltis galindai — 
senojo baltų paplitimo rytuose liekana. Slavų banga gal smarkiau galindų 
nepalietė ir tokiu būdu ši baltų atplaiša dar iki XII amžiaus išliko nesu- 
slavėjusi. Tuo tarpu apie XI-XIII amžius slavai jau ima liesti dabartinės 
etnografinės Lietuvos teritoriją. Pvz., Brėslaujos aps. to laiko kapiny- 
nuose randami dvejopi kapai: dalis mirusiųjų buvo laidoti deginti, kiti — 
nedeginti. Lietuviai tuo laiku visados savo mirusius degindavo, o slavai, 
apkrikštyti, nedegindavo. Tuose slavų kapuose rasta nemažai ginklų — 
matyt, atėjūnai tik su ginklais tada skverbėsi į mūsų žemes. 

Istoriniais laikais slavų veržimasis nesustojo, lietuviai užleidžia dar 
daugiau savo plotų. Ypač daug nustojome pietų rytuose. Slavai prieina 
iki Vilniaus, o lenkiškų salų ir šiandien randame net Lietuvos viduryje. 
Istoriniais laikais vyko gal jau ne tiek gaivališko slavų veržimosi, kiek 
taikiu būdu, nuo mūsų pačių kaltės — nuo įvairių nelaimingų aplinkybių 
mūsų istorijoje, nuo nelaimingų santykių su Rusija ir ypač su Lenkija po 
Liublino unijos. Savo rašto kalbos neturėjome. Nutauto bajorija, o 
vėliau, ypač dar nesenais laikais, ponai ir kunigai per dvarus ir bažnyčias 
švietė visą liaudį lenkiškai. Visų pirma pamesta savoji kalba. Priežastys 
slavėti vis gausėjo. Ir tik tautinė sąmonė stojo kovon prieš tą daugiau 
kaip tūkstantį metų besitęsiantį procesą. 

Straipsnyje „Slaviškosias įtakos Lietuvoje“ buvo parašyta, kad baltų 
skaldymasis į atskiras kiltis, kalbininkų nuomone, prasidėjęs apie V am- 
žių pr. Kr., o apie Kristaus gimimą jau atsiskyrę lietuviai. Kalbininkai 
pagal tam tikrus žodžius, kurie yra bendri visoms trims išlikusioms baltų 
kalboms (lietuvių, latvių, prūsų) apytikriai gali spėti, kada galėjo įvykti 
skilimas. Šiuo atveju pagal žodį „plienas“ (lat. „pliens“, pr. „playnis“) 
sprendžiama, kad baltai tuo laiku, kai susipažino su metalais, dar buvo 
vienalytė tauta, o tai negalėjo būti anksčiau, kaip V amžiuje pr. Kr. Įvairi 
geografinė padėtis ar gamtinės sąlygos vertė atskiras baltų sritis savaip 
rutulioti visiems bendrą kultūrą ir vis šiek tiek išsiskirti iš bendro 
kamieno. Dar prieškristiniais laikais pamažu vakariniai baltai (prūsai) 
ėmė skirtis nuo rytinių baltų (vėlyvesniųjų lietuvių, žiemgalių, sėlių, 
latgalių). Atskirų kilčių formavimosi pradmenis randame gana anksti: 
jau po 1000 metų pr. Kr. Pvz., vakarų baltų jotvingių (sūduvių) kilus, 

paplitusi Rytų Mozūruose ir Lietuvos Užnemunėje, pradeda išsiskirti 
laikotarpyje tarp 1000—500 metų pr. Kr. Kuršių kiltis, apėmusi Klaipėdos 
kraštą, Lietuvos ir Latvijos pajūrį, kuri pagal jos kalbos liekanas atrodo 
buvusi lyg pereoginė kiltis tarp vakarų ir rytų baltų, o pagal archeolo- 
gines iškasenas lyg labiau rytų baltų charakterio, pradėjo kurtis taip pat 
dar prieškristiniais laikais. Kad lietuviai išsiskyrė apie Kristaus gimimą, 
proistoriniai paminklai nerodo. Pirmaisiais amžiais po Kr. vidurio, rytų 
Lietuvoje ir rytų Latvijoje dar buvo vienalytė kultūra, joks susiskaldy- 
mas nepastebėtas. Tik maždaug apie V amžių po Kr. pradėjo formuotis 
lietuvių Žiemgalių, latgalių kiltys. Nuo to laiko rytų baltų srityje atsirado 
daugiau skirtingumo (įvairūs laidojimo būdai, skirtingos įvairių papuo- 
šalų formos). Vakariniai baltai — prūsai buvo susiskaidę į gana daug 
kilčių. XIV amžiaus ordino kronikininkas Dusburgas mini net 12 prūsų 
kilčių: jotvingius, sembus, nadruvius, notangus, varmus, galindus ir kt. 
Tame pačiame straipsnyje radau sakinį: “Tuo laiku lietuvių būta sėslių, ir 
jie palyginti turėjo aukštą kultūrą“. Neaišku, kokiu laiku. Iš skliauste- 
liuose paminėtos literatūros galima buvo suprasti, kad turėta galvoje 
„senieji laikai“. Bet ir šį terminą reiktų laikyti pasenusiu, nes, pvz., 
istorinių laikų pradžia — tai dar ne taip seni laikai palyginus su priešisto- 
riniais laikais. Lietuviai ir jų protėviai baltai visais priešistoriniais laikais, 
nuo pat jų egzistencijos pradžios buvo sėslūs — žemdirbiai, gyvulių 
augintojai. Apie turtingą mūsų protėvių kultūrą priešistoriniais laikais 
rodo daugybė kapinynuose rastų žalvarinių, sidabrinių, stiklinių, ginta- 
rinių papuošalų, įvairių geležinių ginklų ir kitokių dalykų, kurių daugu- 
mą galima pamatyti Kauno Vytauto Didžiojo kultūros muziejaus prieš- 
istoriniame skyriuje, o kuriems aprašyti reikėtų didžiulių tomų. 


Ateitis, 1943, spalio 15, nr. 240. 

EUROPOS CIVILIZACIJOS PRADŽIA IR 
INDOEUROPIEČIŲ ANTPLŪDIS 


„Šiandien mes įsitikinom, kad archeologijos mokslas toks jaunas, o mes tokie 
seni“. Algimantas Mackus, 1964 gruodžio 27* 


Žmogaus kelias į civilizaciją buvo be galo ilgas. Devyniasdešimt aštuoni 
visos Žmonijos proistorės nuošimčiai praėjo bemedžiojant laukinius 
žvėris ir begyvenant urvuose. Tačiau jau prieš devynis ar dešimt tūks- 
tančių metų buvo pradėti sėti pirmieji kviečiai ir prisijaukinti gyvuliai — 
avys, ožkos, karvės ir kiaulės. (Šuo buvo prijaukintas kiek anksčiau: apie 
8000 metus pr. Kr. šiaurinėje Europoje ir Artimuosiuose Rytuose). 
Žmonės pradėjo burtis į kaimus ir netrukus į miestus. Šis pasikeitimas 
turėjo milžiniškos reikšmės kultūros augimui. Palaipsniškas perėjimas 
iš maisto rinkimo stadijos į maisto gaminimo epochą buvo tikra kultūros 
transformacija, davusi kitus pagrindus kultūrai vystytis. Anksčiau žmo- 
nės ėmėsi iš gamtos, ką ji jiems davė gatavo, dabar reikėjo užsiauginti 
patiems. Žmogus pasidarė žymiai kūrybingesnis. 

Dar neseniai buvo galvojama, kad žemdirbystės ir gyvulininkystės pra- 
džia tesiekia apie 4000 metų pr. Kr. Šiandien nauji atradimai ir nauji me- 
todai nukelia mus trimis ar keturiais tūkstantmečiais toliau į praeitį, į 
apie 7000 metus pr. Kr. Spėjama, kad javai visų pirma buvo pradėti auginti 
ten, kur jie augo laukiniame stovyje ir kur jiems augti buvo geros sąlygos, 
ne per sausa ir ne per drėgna, būtent - Artimųjų Rytų kalnų atšlaitėse. Lig 
šiol tiksliai nenustatyta, kurioje vietoje žmogaus rankos buvo pasėtas 
pirmasis grūdas — Palestinoje, Irake, Irane, Turkijoje ar Graikijoje. Visai 
galimas dalykas, kad tai galėjo įvykti toje zonoje keliose vietose. 

Apie 6000 metus pr. Kr. kultūros lygis rytinėje Viduržemio jūros srityje, 
ypač pietinėje Turkijoje ir Palestinoje, pakilo tiek, jog jau buvo miestų, 
talpinusių iki 2000 žmonių, su lygiai išplanuotomis gatvėmis, plūkto 


* Čia skelbiama atkurta santrauka paskaitos, kurią Santaros-Šviesos federacijos vardu 
organizavo Algimantas Mackus 1964 gruodžio 27 (dieną prieš katastrofą) Čikagos lietuvių 
jaunimo centre. Su dail. Algirdu Kurausku parengė mano spausdintų darbų parodėlę, 
paaukojęs jai beveik visą savo priešpaskutiniąją gyvenimo dieną. Paskaitą užbaigė žodžiais, 
pacituotais motto. „Mes tokie seni“ reiktų suprasti „mes tokie užsispyrusiai konserva- 
tyvūs“, ką liudijo ir kai kurie po paskaitos kelti klausimai. M. G. 

molio namais, dekoruotų žmogaus dydžio freskomis ir reljefinėmis 
skulptūromis, ir su išsivysčiusiu religiniu kultu. Paskutiniųjų metų ži- 
nomiausios radimo vietos, liudijančios staiga iškilusią miestų kultūrą, 
meną ir religiją, yra Catal Hūyūk ir Hacilar, pietinėje Turkijoje. Šios dvi 
vietos dabar konkuruoja su prieš dešimtį metų atkastu Jerichu prie Je- 
ruzalės, kuris lig šiol buvo beveik vienintelis ankstyviausios civilizacijos 
(su miestais, šventyklomis, prekyba) paminklu. Rytų Viduržemio srities 
kultūros sparnas siekė ir Egėjo jūros zoną, apėmė Graikiją ir Makedo- 
niją. Prieš dešimtį metų atkasta Argisa Magula, o dabar kasinėjama Nea 
Nikomedėja netoli Verojos ir Salonikai šiaurinėje Graikijoje įrodo, kad 
žemdirbystė su keliomis kviečių ir miežių rūšimis, žirniais ir lęšiais bei 
su visais naminiais gyvuliais, su keturkampiais mediniais ir plūkto molio 
namais Europoje jau egzistavo VII tūkstantmetyje pr. Kr. 

Iš Egėjo jūros ir šiaurinės Graikijos srities neolito (naujojo akmens am- 
žiaus) kultūros įtaka bangavo aukštyn į Balkanus iki Karpatų kalnų ir į 
Vidurio Europą per Dunojų, o per Viduržemio jūros krantus aukštesnės 
kultūros srovė plaukė į Adrijos krantus, Siciliją ir pietų Italiją, Liguriją, 
pietų Prancūziją ir pietryčių Ispaniją. Tame laikotarpyje Europoje susi- 
formavo keli kultūriniai blokai: Egėjo srities (arba, archeologiškai, „pro- 
to-Sesklo ir Sesklo“), vidurio Balkanų („Starčevo“) ir Vidurio Europos 
arba Dunojaus („Juostinės keramikos kultūra“), Dnepro—Doneco į šiaurę 
nuo Juodosios jūros, 1 Adrijos bei vakarinio Viduržemio. Pastarasis 
blokas būdingas savo įspaustine („impresso“) keramika, dekoruota nagų 
ar sraigių įspaudimais. Tuo pačiu metu, kai naujos kultūrinės bangos plūdo 
į; Europą iš pietų rytų, Baltijos jūros srities gyventojai ramiai tęsė gerovės 
amžių Žvejų ir medžiotojų stadijoje, nes ištirpus paskutiniesiems ledams 
klimatas buvo šiltas ir sausas, žėlė miškai, kuriuose buvo pakankamai 
briedžių, šernų, stumbrų ir kitų miško Žvėrių, ir buvo daugybė žuvingų 
ežerų. Pereiti į žemdirbystę ir kirsti miškus tada dar nebuvo reikalo. 
Žemdirbystė ir gyvulininkystė pietinį Pabaltijį pasiekė pora tūkstančių 
metų vėliau: IV tūkstantmetyje pr. Kr. 

VI tūkstantmetyje pr. Kr. Anatolijoje pasirodžiusi keramika netrukus 
persimetė į Egėjo jūros sritį ir Balkanus ir sparčiai vystėsi tiek formos, 
tiek ornamento atžvilgiais. Buvo dažoma keliomis spalvomis. Skulp- 
tūros menas tęsė paleolito (senojo akmens amžiaus) tradicijas, tik dabar 

buvo vaizduojami ne laukiniai žvėrys, bet naminiai, ir žmonės. Dau- 
giausia yra rasta Žemės arba vaisingumo deivių figūrėlių. Ankstyvųjų 
žemdirbių religija buvo persisunkusi moteriškojo principo svarbumu 
gamtoje. Žemės deivių arba „Didžiosios Motinos“ statulėlių buvimas 
kiekviename mieste, kaime, name prie židinio, žmonių grupavimasis 
dideliais kaimais ir dideliuose namuose bei ypatingas keramikos meno 
išbujojimas verčia archeologus galvoti, kad neolito kultūra Artimuo- 
siuose Rytuose, Egėjo jūros srityje, Balkanuose ir Vidurio Europoje 
tvarkėsi matrilinearinės sistemos rėmuose. Kultūra tolydžiai vystėsi, 
mainų prekyba augo, bujojo menas ir religiniai kultai. Ketvirtame tūks- 
tantmetyje pradėtas vartoti varis iš Artimųjų Rytų mainais išplito visuo- 
se Balkanuose ir siekė Dunojaus sritį Vidurio Europoje. Naujos kultū- 
rinės įtakos į Europą pakartotinai plito iš Anatolijos (Turkijos). Jos 
pirmiausia siekė Egėjo jūros sritį, toliau per Aksijo (Vardaro) upės slėnį 
šiaurinėje Graikijoje ir pietinėje Jugoslavijoje Dunojų ir Dunojumi 
Vidurio Europą. 
Pietrytinio kultūrinio bloko žmonės buvo Viduržemio rasės, smulkūs 
ilgagalviai. Per Balkanus ir Dunojų vykusi pakartotina migracija iš pie- 
tų rytų šį fizinį Žmonių tipą atnešė ligi Vidurio Europos (Vengrijos, 
Austrijos, Čekoslovakijos, Vokietijos, pietų Lenkijos). Visoje šiaurinėje 
ir vakarinėje Europoje gyveno vietiniai paleolito laikų palikuonys, daug 
masyvesnio tipo, vadinamosios Cr6-Magnon rasės žmonės. Į šiaurę nuo 
Juodosios jūros 17 Kaukaze vėlyvajame paleolite bei mezolite (viduri- 
niajame akmens amžiuje) randamas trečiasis fizinis tipas — gracingesnis 
už Cr6-Magnon žmones. Tačiau neolito pradžioje į šiaurę nuo Juodo- 
sios jūros atkeliavo masyvūs europiečiai iš šiaurės vakarų. 
III tūkstantmetyje pr. Kr. Europos civilizacija neolito-chalkolito* rė- 
muose buvo pasiekusi aukštą laipsnį. Subrendo atskiros kultūrinės 
grupės, išvysčiusios savo meno stilius ir gyvenimo būdą, prisitaikiusios 
prie įvairių gamtinių sąlygų. Nežinia, kiek ilgai ir kuria kryptimi dar būtų 
augusi toji pati Europa, jei nebūtų užpūtę kiti vėjai, iš visai kitos krypties 
nei per keturis tūkstančius metų, būtent, iš šiaurės rytų. 

* Chalkolitas (iš gr. chalkos „varis“ ir lithos „kmuo“) - naujojo akmens amžiaus kultūra, 


kai jau buvo pažįstamas metalas, bet dar nebuvo pakeitęs akmeninių įrankių ir ginklų. 
Pirmieji vario dirbiniai daugiausia buvo papuošalai. 

Kol Europos žemdirbiai ir gyvulių augintojai kūrė savąją kultūrą, turbūt 
nieko nežinodami, kas gyvena už Volgos, Uralo ir Kaspijos jūros, Eura- 
Zijos stepių gyventojai tarp žemutinės Volgos ir aukštutinio Jenisejaus 
(dabartiniame pietų Sibire) veržėsi į vakarus, masinami aukštesnės kul- 
tūros ir ieškodami naujų ganyklų savo arkliams, galvijams ir avims, nes 
jų ekonomija buvo pagrįsta gyvulių auginimu bent nuo IV tūkstant- 
mečio pr. Kr. (anksčiau jie buvo mezolito lygio medžiotojai ir žvejai). 
Kaplinis žemės ūkis jiems turėjo būti pažįstamas taip pat apytikriai nuo 
to paties laikotarpio. Panašiai kaip mongolų bandos istoriniais laikais, 
stepių gyventojai iš už Volgos įsiveržė į dabartinės Ukrainos žemes apie 
IV tūkstantmečio galą ar apie 3000 metus pr. Kr. Dnepro žemupyje visai 
tikrai jų būta apie 2500-2300 metus pr. Kr. Čia jų palikta visa eilė 
įspūdingai įtvirtintų piliakalnių, su 1mpozantiškomis akmenų sienomis 
iš tos pusės, kuri nebuvo gamtos apsaugota. Pasiekę Juodąją jūrą, jie 
nebesustojo ir veržėsi tolyn į Europą kaip vulkanas: į Vidurio Europą, į 
visą Baltijos jūros sritį, į vidurio Rusiją, į Karpatų sritį, Transilvaniją, 
rytinius Balkanus, Graikiją, Anatolijos vakarus ir šiaurę, šiaurinį Kau- 
kazą ir per Kaukazą iki Mesopotamijos. Ši ekspansija Carbon 14 metodo 
pagalba bei destrukcijos pėdsakų datomis Anatolijoje ir Peloponese 
datuojama apie 2300-2200 metais pr. Kr. 

Naujieji ateiviai atsinešė visai kitonišką kultūrą, religiją, socialinę struk- 
tūrą (patrilinearinę), skirtingą fizinį tipą. Tai buvo aukšti ilgagalviai, 
stambesni nei Viduržemio pajūrio žmonės, bet žymiai gracingesni už 
senuosius Europos Cr6-Magnon rasės žmones. Tie žmonės buvo ne kas 
kitas kaip mūsų protėviai indoeuropiečiai. (Čia žodis „mūsų“ reiškia: 
baltų, slavų, germanų, keltų, ilyrų, frigų, italikų, tocharų, armėnų, alba- 
nų, graikų, hetitų, trakų ir indo-iranėnų). Archeologiškai jų kultūrą 
vadinu „Pilkapių kultūra“ („Kurgan culture“), kadangi jie savo mirusius 
laidojo pilkapiuose (kapo duobė buvo užpilama žemės sampilu). Ta pati 
kultūra dar irgi vadinama „Virvelinės keramikos“ (kadangi nauji ateiviai 
atsinešė su savimi paprotį dekoruoti puodus virvutės įspaudimais) arba 
„Kovos kirvių“ kultūra (kadangi akmens ar vario kirvis buvo vienas iš 
būdingiausių radinių). Pradėję skverbtis į vakarus bei į Artimuosius 
Rytus per Kaukazą, pilkapių kultūros žmonės pasiskolino ir prisitaikė 
visą eilę technologinių Žinių, pavyzdžiui, iš Transkaukazijos metalurgų — 

metalurgijos meną, o iš Mesopotamijos —- vežimą. Nors ir bendrai že- 
mesnės kultūros, jie padovanojo Europai ir Artimiesiems Rytams vieną 
svarbų dalyką - arklį. 

Visa suglaudžiant, ką mums jau yra atskleidę archeologiniai tyrinėjimai 
ir nepamirštant, ką jau seniai yra skelbusi lyginamoji kalbotyra, etnolo- 
gija ir mitologija apie indoeuropiečių protautę ir prokalbę, galime teigti, 
jog indoeuropiečių protėvynė nėra buvusi Europoje, 0 į rytus nuo 
žemutinės Volgos Eurazijos stepėse. Prieš 5000 metų iš ten pradėjo 
veržtis į vakarus ir apie 2300-2200 metus pr. Kr. užkariavo beveik du 
trečdalius Europos teritorijos, dalį Anatolijos, Kaukazo ir Irano. Indo- 
europiečių ekspansija nebuvo Žmonių transplantacija, bet užkariavimas 
ir destrukcija, nes Senosios Europos kultūra sunyko. Galime spėti, kad 
ateiviai, nesuprasdami vietinių žmonių kalbos, privertė juos išmokti jų 
kalbą, o dėl labai įvairaus kultūrinio substrato ir kultūrų mišinio skir- 
tingai formavosi atskiri indoeuropiečių kalbos dialektai, kol amžių 
tėkmėje išsivystė į atskiras kalbas. Indoeuropiečių visuomeninė santvar- 
ka buvo tiek potenciali ir jos karaliai tiek galingi, jog ir ji, kaip ir kalba, 
greitai įleido šaknis užkariautuose plotuose. Indoeuropiečiai buvo nepa- 
lyginamai judresni už senuosius Europos gyventojus, kadangi jie netu- 
rėjo nei miestų, nei šventyklų, nei daug turto, išskyrus gyvulių bandas. 
Gyveno nedideliais kaimais po šimtą ar daugiau vienos giminės Žmonių, 
o gimininių bendruomenių junginiai sudarė kiltį, kurią valdė karalius (ar 
„kunigaikštis“, abu žodžiu svetimos kilmės...) ir kilmingųjų taryba. 
Tarp žemdirbių ir valdančiosios klasės dar buvo karių luomas. Šitokią 
visuomeninę santvarką liudija tiek kalbos, tiek ankstyvieji rašytiniai 
šaltiniai, tiek archeologiniai duomenys. 

Naujos kultūrinės grupės kūrėsi ant Senosios Europos griuvėsių. Jau 
apie 2000 metus pr. Kr. Europoje pagal radinius matome naują kultūrų 
susigrupavimą, tarytum mozaiką, sulipdytą iš naujo. Vidurio Europoje, 
Pabaltijy ir vidurio Rusijoje pilkapių kultūra gana greitai įsigalėjo ir 
nustelbė substrato kultūras. Dunojaus srityje, Vengrijoje, vakarų Rumu- 
nijoje bei Jugoslavijoje senųjų kultūrų palikuonys dar laikėsi beveik 500 
metų. Ten, kur ateiviai rado žymiai aukštesnę civilizaciją, jų pačių kul- 
tūra, pasisavindama aukštesnės kultūros elementų, greitesniu tempu 
kilo aukštyn, pavyzdžiui, Graikijoje, kur Heladės kultūra išaugo į indo- 

europietišką stebėtinai turtingą Mikėnų kultūrą, arba Anatolijoje, kur 
susikūrė hetitų imperija. Ten, kur jie rado žemės turtų, jų kultūra augo 
sparčiai. Pavyzdžiui, Karpatų, Alpių bei Bohemijos ir vidurio Vokietijos 
kalnų papėdėse randamas varis ir alavas nulėmė žalvario amžiaus gimimą 
Europoje ir prekybos suintensyvėjimą, o Baltijos gintaras atvėrė civili- 
zacijai vartus į Pabaltijį. 

Baltų atsikraustymas į sritį tarp Baltijos jūros ir vidurinės Rusijos sieti- 
nas su ta indoeuropiečių banga, kuri liejosi per Dneprą į šiaurę ir per 
Volyniją bei Lenkiją į rytų Pabaltijį. Prieš 4000 metų plote, kuris dabar 
apima Lenkiją, išskyrus jos pietų-rytų dalį, Rytprūsius, Lietuvą, Latviją, 
Gudiją ir vakarinę vidurio Rusijos dalį, buvo išplitusi gana vienalytė 
kultūra, tarytum atskiras medžiaginės kultūros dialektas, nors nedaug 
kuo tesiskyrė nuo kaimyninių grupių. Čia amžių tėkmėje išaugo ir 
diferencijavosi į smulkius vienetus baltų kultūra. Jos vystymąsi ap- 
sprendė gamtinės sąlygos, prekyba, kaimynų įtakos ir agresijos. 


Metmenys, 1966, nr. 11. 


SENŲJŲ EUROPIEČIŲ RAŠTAS 


Senųjų europiečių rašto ženklai, vadinami „Vinčos rašmenimis“, žinomi 
jau daugiau kaip šimtmetis. Juos atrado 1874 metais Zofija Torma, kasi- 
nėdama Turdo pilkapį netoli Klujo Transilvanijoje. 1908-1926 metais 
kasinėdamas Vinčos vietovėje netoli Belgrado, Miloje Vasičius rado daug 
išraižytų statulėlių ir indų. Šio mokslininko nuomone, Vinčos vazų, mažų 
indelių ir statulėlių įraižos yra raidžių ekvivalentai. Jie priminė jam įrašus 
ant Lesbo salos graikų achajų vazų. Kitoje Vinčos kasinėjimų aikštelėje 
1961 metais daug kulto reikmenų su įraižomis atkasė ir 1961 metais pa- 
skelbė Jovanas Todorovičius. Į šiaurę nuo Vinčos, Tisos baseine pietryčių 
Vengrijoje daug vazų ir statulėlių su įraižomis atkasė Ferencas Mėra, 
Jinosas Banneris, J6zsefas Cs4logas ir kiti. Dar toliau į šiaurę, Čekoslo- 
vakijoje rastieji puodai su įraižomis buvo priskirti linijinės juostinės 
keramikos kultūrai, bendraamžei su ankstyvąja Vinčos kultūra. Bulga- 
rijoje per pastaruosius trisdešimt metų tyrinėjant Vinčos ir Karancovo 

kultūros paminklus, rasta nemažai raižytų antspaudų, indų, statulėlių ir 
kitų kulto objektų. Negalima teigti, kad Vinčos rašmenys arba Tartarijos 
diskai yra vieninteliai šio reiškinio pavyzdžiai. Dabar jau aišku, kad šie 
rašmenys yra bendras senosios Europos civilizacijos palikimas, todėl 
autorė juos vadina senųjų europiečių raštu (SER). Šiuo metu žinoma 60 
vietų, kur rasta daiktų su įraižomis. 

Tai, kas pasakyta apie SER, dar labiau tinka Tartarijos diskams, kurie buvo 
atkasti 1961 metais Klujo rajone Transilvanijoje. Manyta, kad jie įsivežti 
iš Mesopotamijos. M.F. Hoodas nusprendė juos esant „nesąmoninga 
civilizuotų Žmonių rašto imitacija“. Ištyrus juos kalibruotu radiokar- 
boniniu metodu, paaiškėjo, kad tos įraižos pasirodė VI tūkstantmečio 
pr. Kr. antroje pusėje ir buvo naudojamos apie pusantro tūkstantmečio, 
t.y. vario amžiuje. Visiškai aišku, kad senasis europiečių raštas yra gero- 
kai ankstesnis už šumerų raštą Mesopotamijoje. 

SER išnyko pradėjus irti Karanovo, Vinčos ir kitų senųjų europiečių (pre- 
indoeuropiečių) kultūroms apie IV tūkstantmetį pr. Kr. įsiveržus iš Pietų 
Rusijos stepių raitų piemenų gentims, kurios, manoma, kalbėjo protoin- 
doeuropiečių kalba. Šie rašmenys išliko tik prie Egėjo jūros, kur senųjų 
europiečių kultūra gyvavo dviem tūkstantmečiais ilgiau negu Dunojaus 
baseine. Todėl jie panašūs į raižytinius Egėjo, Minojo ir Kipro ankstyvojo 
bronzos amžiaus rašmenis. Senųjų europiečių rašmenų ir klasikinės kip- 
riečių abėcėlės panašumas yra labai įdomus, jis liudija, kad SER vartotas 
apie keturis tūkstančius metų anksčiau už Kretos linijinį raštą ir Kretos Mi- 
kėnų kultūros raštą Kipre, buvo šiems giminingas, išrastas ne indoeuropie- 
tiškai kalbančių žmonių, galimas dalykas, kipriečių ir minojiečių protėvių. 
Tuo metu, kai SER buvo vartojamas, Centrinėje Europoje jau lydytas me- 
talas, mokėta amatų, statytos šventyklos ir palaikyta platūs prekybiniai 
ryšiai. 

Autorės manymu, tas raštas išsirituliojo iš ilgai naudotų grafinių sim- 
bolių ir atsirado tikriausiai įmantrėjant Deivės kultui. 

Dėl to svarbu pirmiausia išstudijuoti, kaip keitėsi simbolių vartojimas 
prieš atsirandant raštui. Tada galėsime panagrinėtu, kuo skiriasi simbo- 
liniai ženklai, kurie liko nepakitę ir įgavę rašmenų funkciją, nuo ženklų, 
kurie yra tų simbolių modifikacijos (su dirbtiniais pakeitimais ir naujo- 
vėmis, siekiant sustiprinti ar išplėsti jų reikšmę). 

Simboliai 


Pastovūs simboliai — savarankiški abstraktūs ženklai, o ne piktografija 
(piešinių raštas, viena iš priešraščio rūšių) — atsirado vėlyvajame paleo- 
lite. Tačiau daugiausia jų įrėžta ant akmens, kaulo ar molio dirbinių 
ankstyvojo neolito laikotarpiu. Senojoje Europoje VI-IV tūkstantme- 
tyje pr. Kr. jų nuolatos pasitaiko pavienių kartu su linijiniais ženklais 
visuose kultūriniuose regionuose ir visose raidos fazėse. 

Simbolių randama ant antspaudų, šventyklų, modelių, altorių, sostų, kė- 
džių, šventųjų indų ir smulkesnių apeiginių indelių, samčių, žibintų, statu- 
lėlių, pakabinamų papuošalų, plokštelių, duonos kepalėlio formos objek- 
tų, verpstukų ir audimo staklių pasvarėlių. Antspaudai su rankenėlėmis, 
išraižyti VII-VI tūkstantmetyje pr. Kr. simboliniais ženklais, buvo nau- 
dojami žymėti molio dirbiniams 1r tikriausiai kitiems, dabar jau suny- 
kusiems daiktams. Ant išlikusių molinių ir akmeninių antspaudų aptin- 
kame meandrų (laužytų linijų), labirintų, dantelių, zigzagų M, N, įvijų, 
kryželių, užpildytų kryželių, koncentrinių apskritimų ir keturkampių, 
trikampių, su tašku vidury, lygiagrečių brūkšnių — po du, po tris brūkš- 
nius, sujungtus horizontalia linija, „teptukų“, keturių ar daugiau brūkšnių 
(atskirų ar sujungtų). Taip pat gyvatės kilpų, įvijų, dviejų priešpriešinių 
įvijų, tinkliukų, langučių ir gyvatės odos raštų (taškuoti lankai, susilieję 
rombai). Kai V tūkstantmetyje pr. Kr. buvo pradėti vartoti cilindro for- 
mos antspaudai, jie buvo graviruojami tokiais pat simboliniais ženklais. 
Seniausieji, VII tūkstantmečio pr. Kr., indų puošybiniai motyvai — 
danteliai, trikampiai, tinkliukai — yra aiškiai simboliniai. Tai ypač ryšku, 
kai ženklas įrėžtas vazos vidury, virš ąsos arba po ąsa, arba kaip centrinis 
ornamento motyvas. Danteliais ir vingelėmis puoštos vazos ir statulėlės 
dažnai yra paukščio pavidalo. VI tūkstantmetyje pr. Kr. ženklai: V for- 
mos vingiuota linija, X formos ir lygiagretūs brūkšneliai piešiami juos- 
tomis, aprėminami keturkampiais arba trikampiais. Tai yra simboliniai 
ženklai, atskirti nuo kitų dekoratyvinių ženklų, piešiami drauge. Toks 
simbolinių ženklų įrėminimas dažnėja VI tūkstantmečio pr. Kr. pabai- 
goje ir pasibaigia V tūkstantmetyje pr. Kr. 

Jeigu ženklas yra ant žinomos reikšmės statulėlių, pvz., deivės, kurios 
simbolinė forma mums aiški - Deivė gyvatė ar Deivė paukštė (su snapu 

ir sparnais) — arba ant objektų, kurių funkcijos aiškios (verpstukas ar au- 
dimo staklių pasvarėlis) ir žinomos jų asociacijos (verpimas, audimas, avis, 
vilna), galima pabandyti pagal asociaciją įžvelgti ir hieroglifų reikšmę. 
Nuo ankstyvojo paleolito iki žalvario amžiaus statulėlės, vaizduojančios 
paukščio-moters hibridą ir vandens paukščius, būdavo raižomos meand- 
rais, V ženklais, danteliais, dviem, trim, keturiais ir daugiau lygiagrečių 
brūkšnelių. Amuletai ant statulėlių krūtinės žymėti lygiagretėmis linijo- 
mis. Pastovus tų pačių ženklų vartojimas apie 20 tūkstantmečių verčia 
manyti, kad šie ženklai turėjo specifinę simbolinę antrinę reikšmę (ko- 
notaciją). Neolito ir chalkolito laikotarpiu Deivės paukštės su snapuota 
kauke atvaizdai paprastai yra pažymėti po kaklu, virš krūtų arba tarpu- 
kojy vienu V ženklu arba dantytu brūkšniu. Atvaizdas, pažymėtas dan- 
teliais, gali būti visiškai stilizuotas, bet jis atpažįstamas iš simbolinio 
ženklo. Taigi deivė gali būti vaizduojama visai abstrakčiai, sujungus 
dantytą liniją ir pripiešus galvą bei kojas. Dėl to mes galime daryti 
prielaidą, kad V ženklas atstovauja Deivei paukštei ir taip pažymėti 
daiktai skirti jos kultui. V ženklas dažnai derinamas su dviem, trim ar 
keturiom linijom. Trys ar keturios lygiagretės linijos nuolat pasitaiko 
kaip pavieniai simboliai ant vazų ir statulėlių. M ženklas derinamas su 
deivės veidu ir su zigzagu, lygiagrečiais brūkšniais, tinkleliu ar šachmatų 
lentos raštu, matyt, simbolizuojančiais vandenį. 

Ištyrus visą tą su Deive paukšte susijusių ženklų rinkinį, galima daryti 
apibendrinimus. Deivės paukštės ženklai: 1) yra jos atpažinimo prie- 
monė (IV, X, meandrai); 2) pabrėžia jos artumą vandens, gyvybę tei- 
kiančiai sferai (IV arba X derinami su meandru, įvija, tinkleliu ir šach- 
matų lentos piešiniu); 3) nurodo jos, kaip lietaus, pieno, vilnos arba 
apskritai derlingumo ir sausros teikėjos, funkcijas. Pastarąsias simbo- 
lizuoja keturi ir daugiau taškų lygiagretūs brūkšniai, daug taškų, brūkš- 
nių puslankių. Jie nuolat siejami su deivės kūnu, kaklu, burna, akimis, 
rankomis ar kojomis arba įbrėžiami ant avino, šventojo deivės gyvulio, 
statulėlių ant snapuotų vazų, verpstukų ir audimo staklių pasvarėlių. 
Dvigubinimas, kartojimas ir sukeitimas, matyt, reiškė meldimą, malda- 
vimą. Dviejų simbolių derinimas, pvz., V ir IIII, aiškiai buvo skirtas 
išreikšti dar sudėtingesnei sąvokai, šiuo atveju galbūt deivės vardui su 
epitetu: „gražioji“ ar panašiai. 

Deivė gyvatė, Deivės paukštės alter ego, žymima gyvatės kilpa, gyvatės 
odos raštais ir vandens kosmogoniniais ženklais, tokiais kaip tinklelis 
arba šachmatų lentos piešinys. 

Deivė, kaip augalų, gyvūnų ir žmogaus vaisingumo tiekėja, vaizduojama 
nėščia arba gimdanti. Tokie vaizdiniai reiškiami rombais, trikampiais, 
koncentriniais apskritimais, sūkuriais, suskilusiais ar dvigubais kiauši- 
niais arba plačiais moteriškais klubais. Tai serijai priklauso taip pat įvijos, 
gimda, ragai, pusmėnuliai, dvi priešpriešės gyvačių galvos, kaip energijos 
stimuliatorės, arba „tapsmo“ simbolis. Siejimas tam tikrų įraižų su tam 
tikrais dievybės bruožais, kaip anksčiau matėme, yra galimas pirmas 
žingsnis į bandymą iššifruoti jų prasmę. Daug sunkiau, kai pridėtiniai 
ženklai — pavieniai ar dvigubi brūkšniai, lankai ir taškai - jungiami prie 
atskirų ar sudvejintų simbolių. 


Simbolių ir pridėtinių ženklų jungimas 


Apie VI tūkstantmečio pr. Kr. vidurį ant antspaudų, statulėlių ir apei- 
ginių indų Starčevo, Karanovo, taip pat ir Hacilaro (vidurinė Anatolija) 
kultūrų grupėse pradedama jungti po kelis ara daugiau ženklų grupėmis 
arba eilėmis, ypač V, M, X ženklus su vienu, trimis, keturiais tiesiais 
brūkšniais. 

Neolito antspaudų ženklai, tokie kaip lygiagretūs zigzagai, sūkuriai, 
gyvatės kilpos ir kt., simbolizavo tiktai sąvokas („vanduo“, „sėkmė“, 
„Deivė gyvatė“), o eilės ar grupės abstrakčių linijinių ženklų aiškiai 
reiškė sudėtingesnes sąvokas. Ši stadija gali būti laikoma tikrąja rašto 
pradžia. Nuo VI tūkstantmečio pr. Kr. vidurio tokių derinių pa- 
gausėjo. 

Taigi nuo VI tūkstantmečio pr. Kr. vidurio atsiradęs raštas buvo sukurtas 
modifikuojant turėtus simbolius brūkšniais, lankais ir taškais. Daž- 
niausiai pasitaiko vieno arba dviejų brūkšnių deriniai su V, X, M. Kai 
kurie įrašai — tikras labirintas besikartojančių pavienių V arba jų derinių 
su keliomis M arba su keliomis V. Tokių įraižų matome ant Karanovo 
antspaudų, sudėtų iš keturių dalių, arba ant statulėlių, verpstukų, audi- 
mo pasvarėlių, vazų ir kitų daiktų; jie gali būti epitetai, priesaikos, 
maldos ar dovanos įteikimas deivei. 

Zenklų grupės ir įrašų eilės 


Įrašai daugiausia išdėstyti horizontaliomis arba vertikaliomis eilėmis, 
apskritimais arba šiaip įrėžti grupelėmis. Ant statulėlių jie įrėžiami 
juostomis per krūtinę ir nugarą arba po pilvu. Ant puodų - juostomis 
aplink kraštą arba dugną, kartais per patį vidurį; ant šventyklų modelių 
jie įrėžiami ant abiejų šoninių sienų arba virš durų; ant lėkščių ar plokš- 
čių dažniausiai jie perskirti keturiomis pertvaromis. Įrašai grupuojami 
juostomis, pulkeliais arba derinami su simboliais, įrėžtais kitose pertva- 
rose, atrodo, turėjo tikslą sustiprinti ryšį su dievybe, pabrėždami tam 
tikrus jos galybės aspektus. 

Stulbinantį radinį - 3,4 m ilgio įrašą ant uolos prie įėjimo į olą netoli 
Sitovo kaimo Bulgarijoje, Rodopų kalnuose, kurio „raidės“ 13-16 cm 
dydžio - 1950 metais aprašė Morlova. Tačiau šis radinys nesukėlė moks- 
lininkų susidomėjimo dar porą dešimtmečių, kol jo nepaminėjo Todoro- 
vičius 1971 metais ir Rakevas 1972 metais. Karanovo keramikos dirbi- 
niai, rasti oloje, leidžia tuos įrašus skirti chalkolitui (neolito ir žalvario 
amžiaus pereinamasis periodas). 

Geriausias pavyzdys dirbinio su senovės europiečių rašmenimis rastas 
1969 metais kasinėjant Vinčos vietovę prie Gradešnicos pietvakarių Bul- 
garijoje. Tai lėkštas dubuo su įrašais ant abiejų pusių. Vidinė pusė pada- 
lyta keturiom horizontaliom linijom į keturias grafas ir kiekvienoje 
įrėžti trys ar daugiau ženklų. Ant dugno išraižyta schematiška žmogaus 
figūra, sudaryta iš V ir trikampių ir apsupta įvairių ženklų. Be to, toje vie- 
toje buvo iškasta šventyklų modelių ir antropomorfinių vazų su įrašais. 


SER - fonogramų raida iš simbolių ir ideogramų 


Įrašuose, kurie grupuojami eilėmis arba pulkeliais, daugelį ženklų galima 
laikyti pagrindiniais. Tai V, X, I, II, III, M, meandras, vingelė ir kiū. Be to, 
V dvigubinama, apverčiama, kartojama, derinama su Xir M. Dėl to autorė 
mano, kad SER atsirado išsiplėtojus simboliams ar ideogramoms, vartoja- 
moms deivei garbinti, pirmiausia kaip himnas Deivei paukštei. Sunku būtų 
nuneigti, kad tie įrašai nėra susiję su kultu. Netgi įrėžtieji ant verpstukų 
tikriausiai yra deivės, kaip amatų globėjos, garbinimas. Staigus rašto 

atsiradimas, matyt, yra susijęs su deivės kulto įmantrėjimu. Tai sutampa 
su apeiginių daiktų, šventyklų modelių ir pačių šventyklų pagausėjimu. 
Pagrindiniai ženklai yra atskiri ir saviti nuo labai seniai. Pvz., V negalėjo 
atsirasti suglaudus dvi įstrižas linijas, toks jis buvo vartojamas jau nuo 
ankstyvojo paleolito, tikriausiai kaip paukščio snapo ar skrendančio 
paukščio piktograma. V yra dažniausiai pasitaikantis ženklas ant statu- 
lėlių ir kitų apeiginių daiktų. Autorės manymu, kaip rašmuo jis varto- 
jamas fonetine reikšme, išsivysčiusia iš ideogramos. 

Dėl ženklo M autorė nemano, kad jis būtų atsiradęs iš V, pridėjus du 
vertikalius brūkšnius iš šonų, greičiau nuo pat pradžių jis turėjo fonetinę 
reikšmę. M yra, galimas dalykas, ideograma, žyminti vandenį. Egipte ji ga- 
lėjo turėti fonetinę reikšmę nuo labai senų laikų, ne vėliau kaip nuo VI 
tūkstantmečio pr. Kr. Klasikiniame Kipre M reiškia „mi“. Visiškai galimas 
dalykas, kad chalkolito periode mūsų protėviai šį glifą tarė kaip „mi“ ar 
„mu“. Noriu pasakyti, kad, matyt, ne visi ženklai buvo sukurti iš naujo, bet 
jau esančios ideogramos su savo fonetine reikšme buvo pritaikytos raštui. 
Tie ženklai ir sudarė pagrindą, o paskui, kiek reikėjo, buvo papildomi ir 
keičiami, siekiant praplėsti logografinę ar skiemeninę rašto apimtį. 


Panašumas su Kipro raštu 


SER, be abejonių, turi daug panašumo su linijiniu A, Kretos-Mikėnų ir 
klasikiniu Kipro raštu. Tačiau stebina, kad SER yra panašesnis į Kipro 
(Kretos-Mikėnų ir klasikinį Kipro) negu į Minojo linijinį A raštą. Kre- 
tos-Mikėnų raštas datuojamas II tūkstantmečio viduriu ir antrąja puse; 
klasikinis Kipro buvo vartojamas nuo VII iki II a. pr. Kr. Kretos-Mikėnų 
raštas, nors neabejotinai giminingas su Minojo linijiniu A raštu, tikriau- 
siai yra kilęs iš kitos, archaiškesnės bendrų protėvių linijos. Kaip ir liniji- 
nis A raštas, jis dar nėra iššifruotas, o klasikinis Kipro raštas iššifruotas 
1870 metais, šifro raktas buvo dvikalbis įrašas kipriečių ir finikiečių kalba. 
Jis buvo vartojamas užrašyti graikiškiems ir eteokipriškiems žodžiams, 
toji kalba dar neidentifikuota, bet, matyt, priklausė tai pačiai šeimai, kaip 
ir Minojo bei senųjų europiečių. Kiekvienas klasikinio kipriečių rašto 
ženklas reiškė visą skiemenį, ne vieną garsą, balsą su priebalsiu arba vieną 
balsį. Tokia sistema nepatogi graikų kalbai, todėl manoma, kad graikai 

pasiskolino ir prisitaikė sau rašmenis iš senesnės, neindoeuropiečių 
kalbos. 

Pateikiame klasikinio Kipro rašto ženklų sarašą. Atkreipkite dėmesį į 
rašmenų 24, me, mi, mu, SA, Se, SL, SO, Ta, re, TI, ro, ta, te, ti, to, tu, pa, De, pi 
serijas ir palyginkite su senaisiais europiečių rašmenimis, pateiktais 
sekančiuose stulpeliuose. Panašumas pernelyg didelis, kad galėtume 
paneigti ryšio tarp jų galimybę, t.y. kad senųjų europiečių raštas buvo 
skiemeninis (ar iš dalies skiemeninis) ir kad jis buvo tolimas Kipro 
rašmenų protėvis. Fonetinė reikšmė gali egzistuoti kalbų šeimoje tūks- 
tantmečius. Ženklai, VI-V tūkstantmetyje pr. Kr. pritaikyti tam tik- 
riems garsams reikšti, galėjo būti vartojami ne indoeuropiečių prokalbe 
kalbėjusiųjų žmonių visą tūkstantmetį iki eteokipriečių. 

SER ir kitų rašmenų panašumas ir giminingumas yra ne šio straipsnio 
tikslas. Tas objektas vertas atskiros, platesnės studijos. Palyginti SER su 
helėnų ir Minojo žalvario amžiaus raštu būtų ypač pravartu, kad geriau 
suprastume jo išlikimą iki klasikinio Kipro rašto. 


Išvados 


Senųjų europiečių V-IV tūkstantmečio pr. Kr. raštas buvo apeiginis 
raštas ir neturėjo nieko bendra su prekybiniu-administraciniu Meso- 
potamijos raštu. Tokių rašmenų randama ant apeiginių objektų: statu- 
lėlių, sostų, šventyklų modelių, aukojimo indų, vyno aukojimo vazų, 
šventųjų duonos kepalėlio modelių pasvarėlių ir verpstukų. Autorės 
manymu, raštas išsirutuliojo neolito periode, pradėjus plačiai vartoti 
simbolinius ženklus ir juos modifikuoti. Apie vidurį VI tūkstantmečio 
pr. Kr. atsirado pirmieji sudėtiniai ženklai: simboliai su pridėtiniais Liniji- 
niais ženklais. Nuo VI tūkstantmečio pr. Kr. pabaigos atskiri simboliai 
1r sudėtiniai ženklai susiliejo į ideogramų-fonogramų raštą, kuris plačiai 
vartotas Vinčos, Tisos, Karanovo ir kitose senųjų europiečių kultūrinėse 
grupėse, matyt, sudėtingėjant chalkolito amžiaus senųjų europiečių 
kultūrai ir stiprėjant Deivės Visko Davėjos kultui. Reikia turėti galvoje, 
kad senieji europiečiai buvo teocentrikai ir jų gyvenimas buvo reguliuo- 
jamas religinių apeigų. Neolito laikų ženklų nebepakako reikšti sudė- 
tingoms maldoms, priesaikoms, aukoms ar specialiems pavedimams per 

sezonines šventes ir daugybei kitų ceremonijų. Tas ir nulėmė pasi- 
keitimus. 

Galima daryti prielaidą, kad piktografiniai linijiniai ženklai, kaip ir kiti 
rašmenys, įėjo į SER kaip fonetiniai vienetai ir iš jų buvo išvestos kitos 
fonetinės reikšmės — skiemenys ar žodžiai, keičiant pirminius ženklus: 
pridedant tiesius ar vingiuotus brūkšnius bei taškus dvigubinant, ap- 
verčiant ar sukeičiant vietomis atskirus elementus. SER yra apie 20 pagrin- 
dinių ženklų (simbolių) ir apie 60 modifikuotų (neįskaičiuojant variantų). 
Iš senųjų europiečių raidžių ir iššifruotos klasikinio Kipro rašto abėcėlės 
galima spėti, kad SER bent iš dalies buvo skiemeninis. 


Mokslas ir gyvenimas, 1985, nr. 5. 


MATRISTINĖ EUROPOS KULTŪRA 
PRIEŠ SIAUBINGŲ KARŲ 
LAIKUS 


Istorikas Arnoldas Josephas Toynbee yra išsireiškęs, kad ateities forma- 
vimasis priklauso nuo radikalaus praeities kultūrų įvertinimo. Tačiau 
mūsų laikai linkę neigti praeitį ir jos neinkorporuoti kuriant ateities pla- 
nus. Riedėdami „progreso“ keliu, mes izoliuojamės nuo praeities ir, 
kirsdami šaknis, naikiname gyvybines galias. 
Šioje paskaitoje* paliesiu gilios praeities žmonijos kultūros laikotarpį, 
kuris užmirštamas paminėti bendrosios istorijos knygų puslapiuose, 
būtent matristinį (gynocentrinį) periodą, Didžiosios Deivės religiją bei 
androkratijos (patriarchalizmo) įsigalėjimą ir jo pasekmes. 
Istorijos knygos mus moko, kad žmonijos kultūros progresas vyksta 
linearinės evoliucijos keliu, pradedant laukinių žmonių kultūra ir bai- 
giant aukštąja mūsų laikų civilizacija. Tačiau linearinio kultūros vys- 
tymosi sąvoka atsirado tik tada, kai ji buvo sukurta industrinėje 
epochoje. 

* Paskaita, skaityta angliškai „Before the Nightmare: The Matristic Culture of Europe“ 


kaip Distinguished Lecturer's Keynote Address Lyginamosios civilizacijos konferencijoje 
Ohio universitete, Athens, Ohio, 1987, gegužės 29. 

Hierarchinė socialinė struktūra būdinga androkratinei visuomenei. Pri- 
minsime: ji tokia ne visuomet buvo. Matuojant visos proistorės ir istorijos 
mastu, piramidinė hierarchinė struktūra truko tik labai trumpą laiko- 
tarpį. Į tai neatsižvelgiant, dabartinis žodžio „civilizacija“ supratimas 
beveik visuomet siejamas su tokia visuomene, kurios politinė ir religinė 
santvarka yra hierarchinė ir susiskirsčiusi į klases. Šitokia civilizacijos 
definicija neapima tų senovės kultūrų, kuriose nebuvo hierarchijos ir 
klasinės struktūros, bet kuriose gyvenimo sąlygos buvo geresnės ir pats 
žmonių gyvenimas turėjo kitą kokybę. Turiu galvoje Senąją Europą, 
6500-3500 metais pr. Kr. Vidurio ir pietų-rytų Europoje prieš indoeu- 
ropiečių atėjimą, ir iš jos išsivysčiusias Egėjo ir Viduržemio jūrų kul- 
tūras, 3500-1500 metais pr. Kr. ypač aukštą Kretos kultūrą. Senajai 
Europai priklauso taip pat vakarinės Europos megalitinė kultūra ir jai 
artima Pabaltijo kultūra prieš atsikraustant indoeuropiečiams („virveli- 
nės keramikos arba kovos kirvių“ kultūrai) apie 2500 metus pr. Kr. Šitos 
kultūros ilgai gyveno taikų gyvenimą - be karų. 
Kalbant apie civilizaciją, turėtų būti pabrėžiami dvasinės kultūros aspek- 
tai, pvz., meno ir estetiniai laimėjimai, ideologijos, apskritai dvasinės 
vertybės, ne vien technologiniai aspektai. Man nepriimtinas toks civili- 
zacijos supratimas, kuris apima tik androkratines, karingas, hierarchines 
visuomenes. 
XX amžiaus mokslininkai, neišvengiamai žiūrėdami į praeitį per savo 
amžiaus akinius, civilizuotas visuomenes dažnai sieja su karingais protė- 
viais. Tai tikras nesusipratimas! Ankstyvieji protėviai nebuvo agresyvūs 
žudikai. Šiuo klausimu čia duosiu trumpą nuomonių apžvalgą. 
Williamas Jamesas (1842-1910) šio šimtmečio pradžioje išsireiškė, kad 
„Istorija yra paplūdusi kraujuje“ ir kad kariavimo impulsas glūdi gene- 
tiniame paveldėjime. 

Anksčiau žmonės buvo medžiotojai. Užpulti kaimyninę kiltų, išžudyti vyrus, 

išvogti kaimus ir pasiimti moteris buvo didžiausia laimė... modernus žmogus 

yra paveldėjęs šį kovingumą ir garbės troškimą iš savo protėvių. 
Tie žmonės, apie kuriuos Jamesas kalba, nėra nei paleolito, nei neolito 
žmonės, bet palyginti nesenų laikų protėviai, tokie kaip žalvario ir 
geležies amžių indoeuropiečiai, kuriems herojiškai žūti kovoje buvo 
didžiausia laimė. 

Sigmundas Freudas knygoje Das Unbebagen in der Kultur (1930) ir savo 
laiške Albertui: Einsteinui pasisako, kad žmogaus agresijos troškimas yra 
paveldimas instinktas. Šitaip jis rašė Einsteinui: 
Jūs esate nustebęs, kad taip lengva žmones įžiebti karui, ir Jūs manote, kad 
žmogus turi aktyvų palinkimą į neapykantą bei destrukciją ir dėl to taip lengvai 
gali būti stimuliuojamas agresyviai akcijai. Aš visiškai su Jumis sutinku. Aš 
tikiu šito instinkto egzistavimą tr kurį laiką studijavau jo pasireiškimus.... 
Priėjau išvados, kad žmonijos agresyvumo tendencijų negalima prislopinti. 
Šitokiai nuomonei sustiprinti prisidėjo nauji antropologų atradimai ir 
jų netiksli interpretacija, ypač Raymondo Darto australopiteko atra- 
dimas 1924 metais. Straipsnyje „The Predatory Transition from Ape to 
Man“ Dartas tvirtino, kad australopitekas buvo mėsėdis, kanibalas ir 
apsiginklavęs medžiotojas*. Šis teigimas gal būtų likęs tik mokslo kny- 
gose bei straipsniuose ir nebūtų plačiai paplitęs, jei ne jo pasekėjai, 
patraukliai rašę knygas, pvz., Desmond Morris, The Naked Ape (1967) 
ir Robertas Ardrey, African Genesis (1961), o taip pat Nobelio laurea- 
tas Konradas Lorenzas su knyga apie gyvulių agresyvumą On Agression 
(1966). Tos knygos padarė didžiulę įtaką tikėjimui, kad žmogus iš 
prigimties yra agresyvus. 
Kita vertus, minėtos knygos iššaukė priešingas nuomones. Paminėsiu 
svarbesnes knygas: Ashley Montagu, The Nature of Human Aggresion 
(1976) ir Richardas E. Leakey, Origins (1979). Šie mokslininkai įrodė 
visai priešingai Dartui ir jo pasekėjams, kad žmogus savo egzistencijos 
didžiumoje per tris milijonus metų — buvo taikingas ir kooperuojantis 
sutvėrimas. Leakey stipriai pasisako: 
Visa tai - duomenys apie kanibalizmą, apie teritorinį tr agresijos instinktą bei 
evoliucionavimą iš agresyvios ir žudančios beždžionės (killer ape) buvo sutelk- 
ta sukurti pavojingai įtaikingam mūsų amžiaus mitui, kad žmonija yra nepa- 
keičiama: karinga ir kad karas ir žiaurumas yra mūsų genuose. Aš kategoriškai 
atmetu šitą konvencionalią išmintį. ** 
Paskutinieji ankstyvojo Žmogaus tyrinėjimai rodo, kad kelis milijonus 
metų žmogus buvo maisto rinkėjas, daugiausia vegetaras, retai medžiojo 
* R. Dart, „The Predatory Transition from Ape to Man“, International Antbropological and 


Linguistic Review, 1, 1954, p. 207-8. 
** R. Leakey, Origins, New York, 1979. 

žvėris, o daugiau pasinaudojo kitų žvėrių nužudytais gyvuliais: kad 
perskėlęs kaulus iščiulptų kaulų čiulpus (svarbų proteino šaltinį). 
Karai, pilys, sustiprinimai Europai būdingi tik nuo žalvario amžiaus: nuo 
3500-2000 metų pr. Kr. Ankstyvesniaisiais laikais šitie reiškiniai, prie 
kurių mūsų akys priprato vartant istorijos knygas, nebuvo norma. Paleo- 
lito urvų piešiniuose ginklų, kariaujančių ar žudančių Žmonių nėra. 
Paleolito žmonės greičiausiai gyveno artimai tarp savęs santykiaujančio- 
mis gimininėmis grupėmis, su stipriais ryšiais tarp motinos ir vaikų. 
Neolito mene taip pat nėra ginklų, durklų, alebardų ar kitokių ginklų 1r 
karo scenų. Į visa tai neatsižvelgdamas, Arthuras Ferrilas laiko karą 
svarbiu faktoriumi žemdirbystės išsivystymui bei miestų atsiradimui.“ 
Tokie teiginiai parodo, kaip klastojami tyrinėjimų duomenys, norint 
įrodyti amžiną karų buvimą ir jų reikšmę kultūros evoliucijai. Mano 
supratimu, Europos, Anatolijos, Artimųjų Rytų ir pietinės Azijos anks- 
tyvosios žemdirbystės laikai buvo pavydėtinai taikingas ir kūrybingas 
laikotarpis. Jį charakterizuoja kylantis menas (skulptūros, freskos, kera- 
mika) ir architektūra (patogūs gyvenamieji namai, kelių kambarių ir 
kelių aukštų šventyklos), nekalbant apie išradingumą prisijaukinant 
gyvulius ir augalus, gaminantis įrankius, išvystant verpimą ir audimą, 
keramikos deginimą, dažymą ir kitokius technologinius patobulinimus. 
Paleolito ir neolito žmonės turėjo kitokį archetipinį gyvenimo modelį 
negu vėlyvesnieji karingi protėviai, ir jis nulėmė kitokią visuomeninę 
santvarką. Šitie laikai yra matristinės kultūros laikai. Matristinę visuo- 
meninę struktūrą reflektuoja Didžiosios Deivės religija, jos panteonas, 
deivių pavidalai ir pasireiškimai, funkcijos ir simboliai. 

Aš vartoju terminą „matristinė kultūra“, „matristinė visuomeninė sant- 
varka“, kai daug autorių mini „matriarchato“ terminą. Aš jo nevartoju dėl 
to, kad jis priešinamas „patriarchatui“. Tai netikslu, nes matriarchato kaip 
priešingybės patriarchatui niekados nėra buvę (moterys vyrų niekados 
nebuvo užslopinusios taip, kaip vyrai moteris). Yra bandymų sukurti 
visai naują terminą, kuris atitiktų kultūrą, kuriai jis taikomas. Riane 
Eisler 1987 metų knygoje The Chalice and tbe Blade (Taurė i Durklas. 
Taurė simbolizuoja Senąją Europą, durklas — indoeuropietiškus karų 


* A. Ferril, The Origins of War from the Stone Age to Alexander the Great, London, 1986. 

laikus) siūlo naują terminą: gylamy (lietuviškai „gilanija“). Šio termino 
pirmoji dalis gy paimta iš graikiško žodžio gyne, „moteris“, antroji dalis 
an paimta iš andros, „vyras“, ! yra jungiklis tarp abiejų. Tad šis terminas 
implikuoja jungimąsi, ne skyrimąsi ar hierarchiją. Gilanija pabrėžia 
lygybę tarp abiejų lyčių ir tuo būdu visiškai kitą paradigmą pasau- 
lėžiūroje bei visuomeninėje organizacijoje. Pagaliau ne tiek svarbu pats 
terminas, kiek tos kultūros supratimas, kurią terminas definuoja. 
Androkratijos ar patriarchalizmo (vyrų valdymo) buvimo įrodymų 
nerandama nei Europos neolite, nei vario amžiuje. Jų nėra ir vėlyvesnėje 
Kretos minojinėje kultūroje. Nicolas Platon, vienas iš iškiliausių Kretos 
tyrinėtojų, šitaip rašo apie minojinę kultūrą. 

Čia paveldėjimas vyko pagal moteriškąją liniją, o visas gyvenimo būdas buvo 

persisunkęs stipriu tikėjimu į Deivę gamtą, visa ko pradžią ir barmoniją. Šis 

tikėjimas vedė į taikos meilę, tironijos neapkentimą 17 pagarbą įstatymams.“ 
Tą patį galime pritaikyti kultūrai, Europoje egzistavusiai 3000 metų 
prieš minojinės kultūros iškilimą, apie 2000 metus pr. Kr. 
Gilanijos (matristinės kultūros) vyrų ir moterų santykiai labai skyrėsi 
nuo andokratijos vyrų ir moterų socialinės charakteristikos, kadangi 
gilanijoje nebuvo santykio tarp valdančiojo ir valdomojo. Gilanija ne- 
buvo „matriarchatas“, nes joje nebuvo autokratinio valdymo principo. 
Šitokia visuomeninė struktūra yra radikaliai priešinga dabartinei situa- 
cijai (dėl to mūsų laikais labai sunku suprasti, kad kažkada senais laikais 
yra buvusi visai skirtinga lyčių santykiavimo struktūra). 
Kitas esminis skirtumas tarp gilanijos ir androkratijos glūdi vertybių 
prioritete. Androkratijos istorijoje stebime ryškų moteriškųjų vertybių 
nuvertinimą. Tuo tarpu gilanijoje jokia žmonijos pusė nebuvo subordi- 
nuota. Net atvirkščiai, moteriškosios vertybės buvo ypač respektuojamos, 
o visuomeninė santvarka buvo vairuojama pagal jas. Viršūnėje buvo kuni- 
gė, Deivės atstovė žemėje. Šventyklos buvo tarytum centrifugos, aplink 
kurias sukosi gyvenimo ekonomika, technologija, menas. Gilanijoje tech- 
nologija buvo kuriama tam, kad žmonių gyvenimas būtų geresnis, svei- 
kesnis, patogesnis: visai skirtingai nuo androkratijos technologijoje gink- 
lų ir destrukcijos akcentavimo, vedančio į užkariavimus ir dominavimus. 


* N. Platon, Crėte, Editions Nagel, 1966. 

Apie žmonių gyvenimą matristinėje kultūroje, „gilanijoje“, byloja visa, 
kas išliko žemėje: namai, šventyklos, kulto reikmenys, baldai, muzikos 
instrumentai ir kt. Kapai ir laidosenos papročiai byloja apie pažiūras į 
mirtį ir tikėjimą atgimimu. Menas, vienas iš pačių svarbiausiųjų šaltinių, 
daug pasako apie tų žmonių ideologiją. Išlikę simboliai tiek svarbūs, kiek 
rašto žodžiai. Tad meno palikimas — freskos, skulptūros, uolų įraižos, 
vazų simboliai ir dekoravimas, vaizdai ir simboliai įrėžti antspauduose ar 
žieduose — yra labai brangi informacija. Ko žmonės neparodo mene ir 
kituose archeologiniuose objektuose, taip pat daug pasako. Pvz., visame 
gilanijos mene nėra karo scenų, nėra karo idealizavimo ir karališkos 
valdžios garbinimo. Nėra karališkųjų kapų, tokių kaip androkratijoje, 
kuriuose buvo sukraunamas mirusiojo turtas pomirtiniam gyvenimui, 
aukojami Žirgai ir vergai, net žmonos. Nerandama aukso ar bronzos 
lobių. Nėra piliakalnių ar pilių kaip indoeuropietiškaisiais laikais. Žmo- 
nės gyveno patogiose vietose prie upelių, ežerų ar jūros ir ten, kur buvo 
derlinga žemė; paprastai buvo parenkamos pačios gražiausios vietos 
gamtos atžvilgiu, visai priešingai indoeuropiečiams, kurie statėsi savo 
pilis sunkiai užkopiamų kalnų viršūnėse. 

Šventyklos, kulto objektai, piešiniai, įraižos, skulptūros ir figūrėlės daug 
pasako apie Deivės religiją, įvairius deivių aspektus ir simbolius, atsklei- 
džia jos ryšį su gamtos pasauliu —- vandeniu, mėnuliu, augalais, gyvu- 
liais — ir ypatingą dėmesį gyvybinei energijai, simboliuose išreikštai 
spiralėmis, gyvatėmis, gyvybės medžiais. Mene vaizduojami transfor- 
maciniai regeneracijos procesai — kiaušinių, vulvų, ragų, bičių, peteliškių 
ir kt. simboliais, o visų svarbiausia gyvybės atsiradimo ir gimimo stebuk- 
las, tiek žmogaus, tiek gyvulio ar augalo. Šalia to simboliais taip pat yra 
išreikšti mirties ir destrukcijos priedai. 

Senosios Europos religija kaip ir kitos religijos atsako į klausimą, iš kur 
gyvybė, kas yra mirtis, kaip kovoti su destrukcija ir kaip stimuliuoti gy- 
vybines galias, kad vėl viskas atgimtų. Buvo stipriai tikėta į cikliškai grįŽ- 
tančias gamtos jėgas ir tuo pačiu į žmogaus gyvybinės energijos nemir- 
tingumą (miršta tik kūnas, o energija arba siela persikūnija į kitą gyvą 
objektą). Šitokią ideologiją netikslu vadinti „vaisingumo religija ar 
kultu“, nes vaisingumo gerbimas ar troškimas buvo tik vienas šios reli- 
gijos aspektų. Senosios Europos simboliai išreiškia tų laikų ideologiją: 

gyvenimo meilę ir jo šventumą. Gyvenimas nebuvo nuodėmė, gyvenimas 
buvo džiaugsmas. Deivę supantieji simboliai - gyvybę gimdantis šaltinių 
ir gimdos vanduo ar drėgmė, sprogstantys pumpurai, žiedai, išsikeroję 
augalai, paukščiai ir žvėrys — visi jie liudija šios žemės meilę. 

Labiausiai išsivystęs gyvenimą pabrėžiantis menas randamas Kretoje ir 
kitose Egėjo jūros salose. Minojinė Kretos civilizacija be galo turtinga 
įvairiais atžvilgiais. Kai kurie mokslininkai laiko ją išreiškiančia Homo 
ludens idėją, t.y. žmogaus, kuris aukštesniuosius žmogiškumo impulsus 
įprasmina ritualais, džiaugsmu ir meno žaismu. Kretos kultūra dažnai 
apibūdinama kaip „grace of life“ (gyvenimo kilnumas) arba kaip „grožio 
ir gamtos meilė“. Iš nuostabos net pritrūkstama žodžių šiai kultūrai 
apibūdinti. Tiek meno, tiek technologijos atžvilgiu ši civilizacija yra 
aukščiausia, kokią žmonijos istorija žino. Žmogaus gyvenimas ir mirtis 
priklausė visa persunkiančiai Deivės religijai. Ji diktavo ir išlaikė egali- 
tarinę visuomeninę struktūrą. Joje nerandame klasių susiskirstymo, 
turtingųjų ir neturtingųjų luomų. Gyvenimo standartas buvo aukštas; 
net ir ūkininkai gyveno gana prabangiai. 

Nuo neolito pradžios VI tūkstantmetyje pr. Kr. Kretos saloje vyravo 
žemdirbystė. Palaipsniui kilo gyvulininkystė, amatai, prekyba. Salos 
turtingumas padvigubėjo ir patrigubėjo apie 2000 metus pr. Kr. dėl jū- 
rininkystės ir prekybos, kuri apėmė visą Viduržemio jūros sritį, išsivys- 
tymo. Išaugo miestai ir rūmai. Tačiau rūmai ne tokie, kaip tuo pačiu 
metu Artimuosiuose Rytuose ar Egipte. Juos reikėtų vadinti „rūmais- 
šventyklomis“, nes jų architektūra ir visa, kas juose išliko, liudija ritualus 
ir misterijas, susijusias su Deivės garbinimu. Iš meno paminklų galima 
atkurti mirties, regeneracijos ir gyvybės gimimo ritualus. Rūmų didumo 
šventyklos turėjo kanalizaciją, sanitarinius įrengimus, vonias ir tualetus. 
Aplink buvo grįsti keliai, viaduktai, fontanai, rezervuarai, irigacija kana- 
lais, vandens paskirstymas ir t.t. Patys rūmai turėjo majestotinius fasa- 
dus ir laiptus. Tarp daugelio kambarių buvo kiemai, kuriuose žaidė saulės 
šviesa. Pastatai buvo dviejų ir trijų aukštų, jie supo centrinę aikštę, skirtą 
kulto apeigoms. 

Centrinis moterų vaidmuo Kretos visuomenėje taip aiškus iš freskų ir ki- 
tų meno paminklų, kad juo neabejojo net ir patys ankstyviausi Kretos 
tyrinėtojai. Arthuras Evansas XX amžiaus pradžioje (1903—4) pripažino 

Deivės religijos buvimą ir pabrėžė, kad mene vaizduojamos scenos yra 
„Scenes of feminine confidence“ (moterys vaizduojamos pasitikinčios 
savimi). Freskose ir kitur vaizduojamos deivės ar jų kunigės, vadovau- 
jančios ritualinėms apeigoms. Moterų drabužių stilius atvira krūtine. 
Pagal šio meto duomenis, Europos priešandrokratinė visuomenė ir 
Didžiosios Deivės religija nėra spekuliatyvinė galimybė, bet stipriai 
dokumentuotas istorinis faktas. 

Žydinti Kretos ir kitų salų kultūra išsilaikė iki II tūkstantmečio pr. Kr. 
vidurio. Jos degradavimą nulėmė baisus vulkano išsiveržimas Teros 
saloje, paskandinęs 2/3 Teros salos su klestinčiais miestais ir nusiaubęs 
šiaurinę Kretos dalį. Nuo tų pačių laikų Kreta palaipsniui perėjo į Grai- 
kijos mikėniečių (indoeuropiečių) rankas ir ilgainiui jos minojinė kultū- 
ra asimiliavosi su graikų kultūra. 

Kontinentinėje Europoje transformacija iš matristinės į patriarchalinę 
epochą įvyko kelis tūkstančius metų anksčiau: rytinėje Vidurio Europo- 
je tarp 4300 ir 2800 metų pr. Kr. trijų protoindoeuropiečių bangų iš rytų 
pasekmėje“. Per porą tūkstančių metų Europos kultūra iš taikingų 
žemdirbių kultūros persiformavo į neramių, karą idealizuojančių žmo- 
nių kultūrą. Atsiranda piliakalniai ir aplink juos maži kaimai, nauja ad- 
ministratyvinė sistema, trijų klasių (karališkojo, karių ir žemdirbių) 
struktūra. Menas žlunga, prasideda beatodairinė ginklų (durklų, alebar- 
dų, kardų, iečių, skydų 1r kt.) gamyba. V tūkstantmetyje prisijaukintas 
žirgas ir jo' panaudojimas jojimui nulėmė teritorinius išplitimus. 

Šių dviejų, Senosios Europos ir indoeuropiečių, kultūrų ir religijų susidū- 
rimas sustabdė tolimesnį Senosios Europos vystymąsi, išskyrus salose, 
Viduržemio jūros srityje ir Atlanto pajūryje. Iš tikrųjų, indoeuropiečių 
įsigalėjimas sugriovė Europos 1r Anatolijos kultūrinę evoliuciją. 

Šios paskaitos mintys nesiekia grąžinti neolito ar Kretos kultūros, reli- 
gijos, ideologijos, meno ir visuomeninės struktūros į mūsų laikus. Į praeitį 
nebegrįžtama. Tačiau verta žinoti, kokia praeitis buvo, ir pasimokyti iš 
laimingesnių laikų, kad sugebėtume kurti gražesnę, „gilanišką“ ateitį. 


Metmenys, 1987, nr. 53. 


* M. Gimbutas, „The Three Waves of the Kurgan People into Old Europe, 4500-2500 BC“, 
Archives 'suisses d'antbropologie gėnėrale, t. 43, d. 2, 1979, p. 114-137. 

SENOSIOS EUROPOS MITINIAI 
ĮVAIZDŽIAI 


(Apie Deivės aspektus Senosios Europos mitologijoje ir mene) 


Kalbėsiu Senosios Europos religijos tema. Galbūt šiandien man labiau 
patiktų kalbėti apie lietuvių arba baltų mitologiją, bet mes turime savo 
mitologijai ir apskritai lituanistikai turėti pasaulinį kontekstą. Steng- 
siuosi ten, kur jausiu ryšį, duoti šiek tiek medžiagos ir apie baltų mito- 
logiją. Tai bus apybraiža, pagrįsta mano darbais per paskutiniuosius 
dvidešimt metų. 

Deivės religija gyvavo labai daug tūkstančių metų. Kada jos pradžia, 
sunku pasakyti. Gal milijonas metų, gal du. Žmogus niekada be mito- 
logijos ir be religijos neegzistavo. Bet apie pačią religiją ir mitinius 
įvaizdžius galime šnekėti tik tada, kai yra daugiau medžiagos - būtent, 
kada atsiranda pirmieji raižiniai, piešiniai, pirmosios skulptūros, sim- 
boliai. 

Simboliai pasirodė maždaug prieš šimtą tūkstančių metų. Kas yra rasta 
iš kokių 600 000 metų ar milijono metų prieš dabartį, dar nėra suprasta. 
Bet ateis laikas, ir turbūt labai greit, kada mes galėsime kalbėti apie 
deives ar jos simbolius prieš milijoną metų. Aš šiandien kalbėsiu maž- 
daug apie 35 tūkstančius metų pr. Kr. Toliau bus žemdirbystės laiko- 
tarpis — nuo 7000 iki 3000 metų pr. Kr. (neolitas, kada žmonės pradėjo 
dirbti Žemę ir gyveno sėsliai, kaimuose). 

Nuo pat pirmųjų simbolių uolų įraižose ar ant kaulo ir rago dirbinių 
galima įžvelgti jų ryšius su Deive, kuri kuria gyvybę iš savęs. Pradedant 
nuo 35 000 metų pr. Kr. Deivės kūno dalys, kuriose glūdi Deivės gim- 
dymo ir gyvybės skatinimo jėga (krūtys, vulva, pilvas) yra vieni pačių 
būdingiausių simbolių. Jie vėliau kartosis per 30 tūkstančių metų. 
Paleolito menas ir simbolių studijos rodo, kad ne vyras buvo dievas- 
kūrėjas, o moteris. Tėvo pavidalo ir vyro vaidmens rekreacijos procese 
pėdsakų visame paleolitiniame mene nėra. Gimdymas ir kūdikių maiti- 
nimas yra suprantamas modelis visa gimdančiai dievybei — motinos 
pavidalu - atsirasti. 

Religiniai simboliai reflektuoja socialinę sistemą per šimtus tūkstančių 
metų. Žmonės gyveno nedidelėmis grupėmis egalitarinėje sistemoje. 

Ryšiai tarp motinos ir vaikų buvo labai glaudūs. Senelė ir motina buvo 
natūralios giminės valdovės ar galvos. Jos tvarkė apeiginį gyvenimą. (Iš 
baltų mitologijos ankstyviausio sluoksnio galėtume pasirinkti pavyz- 
džių, kur deivės visuomet pasirodo būriais. Pavyzdžiui, Ragana skrenda 
kaip paukštis su daug paukščių į Šatriją. Arba gyvatės — jeigu pasirodo 
karūnuota gyvatė, tai aplink ją daugybė kitų gyvačių, jeigu palieti vieną — 
visos subruzda. Tai moteriškos grupės. Tokių vyriškų grupių įvaizdžių 
neturime per visą priešistorinį laikotarpį iki indoeuropiečių atėjimo, iki 
patriarchalinės kultūros socialinės struktūros įsigalėjimo.) 

Vėlyvojo paleolito mene įvyko tikra eksplozija — atsirado uolų raižinių 
ir piešinių, skulptūrų. Urvai su nuostabiais gyvulių piešiniais buvo 
šventyklos. Jose vyko įvairių metų laikų apeigos, iniciacijos ir kitos 
apeigos, susijusios su Deivės religija. Deivių skulptūrėlės iš akmens, 
mamuto ilčių, rago ar kaulo pasirodo tarp 27 000 ir 25 000 metų pr. Kr. 
Jų daugėja Vėlyvojo paleolito pabaigoje, apie 15 000—10 000 metais 
pr. Kr. deivės buvo vaizduojamos ne tik skulptūrėlių pavidalu. Jų atvaiz- 
dai buvo raižomi ant akmens. 

Tarp pietinės Prancūzijos ir vidurinio Sibiro rasta apie 3000 skulptūrėlių 
ir dar daugiau raižinių. Iš šitokio skaičiaus jau galima apytikriai pasakyti, 
ką jos vaizduoja. Skulptūrėles pagal jų pavidalus, gestus, tam tikrus 
atributus galime klasifikuoti į grupes, tipus, kurie atstovauja tam tik- 
riems deivės aspektams, taip pat ir atskiroms funkcijoms. Jas vadinsime 
stereotipais, kadangi jos gyvuoja daugelį tūkstančių metų. 

Paleolitinės skulptūrėlės nebuvo „Veneros“, kaip jos literatūroje vadina- 
mos. Tai nebuvo gražuolės vyrų seksualumui žadintu, kaip kai kurie 
meno istorikai norėtų matyti. Jų funkcijos buvo kur kas svarbesnės: 
suteikti gyvybę ir ją saugoti, gyvybę atimti ir ją regeneruoti. Apie šito- 
kias funkcijas galime kalbėti išstudijavę deivių stereotipus ir jų sim- 
bolius. 

Daugelio stereotipų buvimu paleolite nėra ko abejoti. Jie gyvuoja labai 
daug tūkstančių metų. Pagrindiniai stereotipai tokie: gimimo deivė, 
vaizduojama gimdymo poza arba su labai pabrėžta vulva; nėščia deivė 
arba vaisingumo deivė, laikanti rankas ant pilvo (ją galima laikyti vėles- 
nių laikų Žemės-Motinos prototipu); visa teikianti ir gausinanti Deivė 
Paukštė, vaizduojama su paukščio galva (kauke) ir sparnais bei didelėmis 

krūtimis ir žymima jai būdingais ženklais: raide „v“, dviguba „v“, triguba 
„V“, meandrais, paralelinėmis linijomis, zigzagais ir kitais su vandens 
sfera susijusiais simboliais. Gyvybės energijos atsinaujinimo ir tęsti- 
numo simbolis Deivė Gyvatė buvo vaizduojama su karūna, apskritomis 
akimis, ilga burna bei gyvatės kojomis. Tai šeimos ir namų globėja. Deivė 
Mirtis buvo vaizduojama nuoga, sustingusi ir su plėšraus paukščio arba 
nuodingosios gyvatės atributais. Atgimimo —- regeneracijos deivės as- 
pektus galime įžiūrėti žuvies ir varlės ar rupūžės bei ežio simboliuose. 
Gyvatė, kurios, pavaizduotos kaulo raižiniuose, ryškus ryšys su pum- 
purais 1r augalo šakelėmis, taip pat simbolizavo atgimimą — kasmet 
atsinaujinančią gyvybę. 

Įvairūs ženklai ir simboliai ant kaulo, rago ar akmens nuo vėlyvojo 
paleolito laikų rodo turtingą simboliką, kalendorines apeigas, mėnulio 
fazių skaičiavimą, simbolius, susijusius su gimimu ir mirtimi, su gyvybės 
užtikrinimu, materialinių gėrybių didinimu ir t.t. 

Vėlyvajame paleolite jau egzistavo Deivės ikonografija, susidedanti iš 
kelių rūšių simbolių — abstrakčių arba hieroglifų, pvz., V, X, Y, M ir kt., 
trikampių, meandrų ir t.t., taip pat reprezentacinių (pvz., krūtys, paukš- 
čio kojos) ir gyvulinių, kurie yra įvairių deivės aspektų atributai arba jos 
Jėgos nešėjai. Panaši ikonografinė sistema egzistuoja iki žemdirbystės 
laikų, prisitaikydama tiktai prie naujų ekonominių sąlygų. 

Neolite įvyko nauja eksplozija. Atsiradus keramikai, apie 6500 metus 
pr. Kr. Europoje pasirodo tūkstančiai skulptūrėlių, tūkstančiai vazų, 
šventyklos, freskos, reljefai, šventyklų modeliai ir nesuskaičiuojami 
apeiginiai reikmenys. Simbolių daugiau negu šimtą kartų pagausėja. 
Tapo galima iššifruoti Deivės ikonografiją. Senosios Europos, iš 6500— 
3500 metų pr. Kr. rytinės Vidurio Europos, kiek vėliau Vakarų Europos, 
simbolikos tyrinėjimas kartu yra raktas ir paleolito religijai suprasti. 
Dabar pasižiūrėsime į pačius mitinius įvaizdžius. 

Pradėsime nuo vėlyvojo paleolito. Štai skulptūra, išpjauta prieš 23 000 me- 
tų iš mamuto ilties. Ji rasta Lespugue, pietų Prancūzijoje. Deivės kūnas 
neproporcingas, galbūt kai kam negražus, tačiau simboliškai labai įdomus. 
Čia svarbiausia yra krūtys ir užpakaliukai. Ir užpakaliukai, ir krūtys 
simboliškai reiškia vieną ir tą patį, būtent: Deivė yra kūrėja, tam tikros jos 
kūno dalys yra regeneruojančios, teikiančios gyvybę. Šitas principas 

paskui kartosis beveik per visus priešistorinius laikus, per matristinę 
kultūrą iki indoeuropiečių atėjimo. Krūtų pavidalo kabučių yra daug 
rasta ir paleolite nuo 35 000 metų pr. Kr. Jų rasta ir neolite, ir vėliau. 
Kiek kitas to paties simbolizmo aspektas - užpakaliukų akcentavimas. 
Kada užpakaliukai akcentuojami, tai nerodomos net ir krūtys, nero- 
doma net ir galva. Kojos ir galva visiškai nesvarbu, svarbu pabrėžti tą 
kūno dalį, kuri turi funkcionalinę reikšmę. 

Be to, žiūrint iš protilio į šitokias figūras su nenormaliai dideliais užpa- 
kaliais, galima pastebėti, kad čia paukščio figūra arba paukščio ir moters 
hibridas. Antroji padidintų užpakaliukų simbolikos prasmė greičiausiai 
siejasi su kosmogoninio kiaušinio mitu: pasaulis kilęs iš kiaušinio, kurį 
atnešė vandens paukštis. 

Dar vienas paleolitinio meno pavyzdys — 23 000 metų senumo skulprtū- 
rėlė, labai nedidelė - maždaug 6 cm aukščio. Čia ir krūtis, ir vulvą, ir už- 
pakaliukus matome baisiai padidintus. Vėl ta pati mintis regeneruojan- 
čioji deivė: visos pabrėžtos kūno dalys yra šventos. Meno istorijoje 
tokios skulptūrėlės ironiškai vadinamos „Veneromis“ arba tiesiog apibū- 
dinamos kaip bjaurios iškreiptos figūros, rodančios tikrai barbarišką 
skonį ar jo visai neturinčios. Tačiau šitaip nevalia žiūrėti į paleolitinį me- 
ną, kadangi jis yra grynai simbolinis. Kita skulptūrėlė iš kur kas vėlesnio 
laikotarpio — 4000 metų pr. Kr. Skirtumas beveik 20 000 metų. Tai kera- 
minės vazos viršutinė dalis: vienoje pusėje užpakaliukas, kitoje pusėje — 
vulva. Lygiai kaip paleolite. Tas pats simbolizmas tęsiasi labai ilgai. 
Vulvos įvaizdžių apstu ir paleolito, ir neolito mene. Nuo XXXV tūks- 
tantmečio pr. Kr. jau randami ant olų iškalti vulvos pavidalo raižiniai. 
Vulva, arba moteriškasis trikampis, yra „pars pro toto“ — pati deivė. 
Meno istorijos žurnaluose aptinkame įvairiausių hipotezių. Pvz., 1978 
metais vienas anglas meno istorikas, Johnas Onionsas, savo žurnale 
Journal of Art History (nr. 1), pasisakė trumpai ir paprastai: menas 
atsirado tik todėl, kad vyras turėjo liesti moterį ir pradėjo vaizduoti tas 
svarbiausias liečiamąsias dalis. Tačiau mūsų protėviai buvo gerokai filo- 
sofiškesni. Priešistoriniame mene pornografijos nėra. 

Pereisime prie konkretesnio įvaizdžio, būtent prie deivės gimdytojos. 
Tai gyvybę gimdančioji deivė, vaizduojama gimdymo poza. Pačios anks- 
tyviausios iš tos serijos datuotos, radiokarbono metodu - apie 21 000 

metus pr. Kr. — iš pietinės Prancūzijos. Nuo tada ir uolų įraižose, ir 
skulptūrose per tūkstančius metų aptinkame gimdančios deivės įvaizdį. 
Ant kitos skulptūrėlės nugaros yra skaičius trys, galbūt dėl to, kad šita 
deivė nuolatos yra susijusi su skaičiumi trys: deivė pasirodo kaip viena ir 
kaip trys. Jau paleolite yra reljefiškai pavaizduotų deivių po tris, kaip ir 
gerokai vėliau, kai Laimos, Nornos, Moiros, Matronos ir kt. irgi pasirodo 
po tris. 

Motinystės simbolis - motina, laikanti vaiką, madona - aptinkamas jau 
VI-V tūkstantmetyje pr. Kr. Jeigu galva yra išlikusi, dažniausiai tai 
paukščio arba meškos galva. Madona-motina taip pat yra įsivaizduojama 
kaip briedė arba elnė. Dėl to neolito mene labai daug stirnos, elnės arba 
briedės pavidalo vazų. Šis įvaizdis sietinas su vėlesnių laikų briede ar 
elne. Pvz., graikų mitologijoje vietoje deivės Artemidės dažnai pasirodo 
meška arba stirna. Motinos deivės gali būti zoomortinis arba antro- 
pomortinis pavidalas. 

Būta ir „auklių“. Štai labai įdomi skulptūrėlė iš V tūkstantmečio vidurio 
Vinčos kultūros Jugoslavijoje. Jos kaukė greičiausiai vaizduoja mešką. 
Aplink kaklą tarytum diržas ar virvė, o kitoje pusėje yra krepšys. Matyt, 
tame krepšyje ji nešiojo kūdikį. Šis įvaizdis, be abejo, susijęs su mitu. Iš 
graikų mitų žinome, kad deivės globoja pamestus kūdikius. Kalbant apie 
lietuvių mitologiją, norėčiau priminti: gimdyvė iki šio šimtmečio vidurio 
buvo vadinama „meška“. Kada pirtyje po gimdymo būdavo ruošiamos 
apeigos padėkoti Laimai už gimdymą ir kada gimdyvė artindavosi prie 
pirties, būdavo sakoma: „Štai meška ateina“. 

Pereisime prie paukščio motyvo. Jis paleolito mene atsiranda anksti — 
apie 25 000 metų pr. Kr. Tai pelėdos, žasys ir kiti vandens paukščiai, taip 
pat ir moters bei paukščio hibridai. Šis piešinys atliktas pirštais, iš madle- 
ninio laikotarpio apie XV tūkstantmetį pr. Kr. Ką čia matome? Būtybė 
turi kaukę, turi ilgas krūtis, turi sparnelius. Ji man labai primena lietu- 
viškas laumes, kurios irgi yra paukščiai, dažniausiai vandens paukščiai — 
turi žąsies kojas. Vėliau vandens paukšų lietuvių mitologijoje pakeitė 
višta. Jeigu laumės apdarą atskleisi, ką pamatysi? Ogi vištos kūną! Ir, 
žinoma, mūsų laumė turi tokias pat ilgas krūtis kaip šita. Porą Paukščių 
(6400-5600 metai pr. Kr.) aptikau bekasinėdama Achilėjuje. Joms pap- 
rastai būdinga ilga nosis. Ta nosis reiškia snapą. Burnos nėra. Ant galvos 

kepurė arba karūna. Plaukai sušukuoti. Arba turbanas. Sėdi laisva poza. 
Pastebėkite: burnos nėra, tik didelė nosis ir visuomet stambios krūtys. 
Iš vėlyvesnio laikotarpio, iš V tūkstantmečio pr. Kr. matome Vinčos 
kultūros deivę su anties kauke ir karūna. Ji sėdi soste ir paženklinta to- 
kiais ženklais: sostas išraižytas trimis linijomis, Žemiau pilvo yra triguba 
raidė „v“. Ant rankų taip pat yra linijos. Dėvi bolero tipo švarkelį. 
Deivė gali pasirodyti kaip moteris, bet taip pat ir kaip paukštis. Jau 
matėme moterų su paukščio kauke, bet nuo 6000 metų pr. Kr. aptin- 
kamos paukščio skulptūrėlės su antropomorfine kauke. 

Deivės Paukštės pagrindiniai simboliai yra „v“ — viena, dviguba, triguba 
arba daug „v“. Taip pat meandras. Šitie simboliai iš paleolito laikų. „V“ 
yra turbūt iš moteriško trikampio, o meandras ir zigzaginės linijos 
greičiausiai susijusios su vandens sfera. Deivė Paukštė yra ta deivė, kuri 
buvo garbinama šventykloje ar namų šventame kampe. Apie tai galima 
spręsti iš mano kasinėjimų Achilėjuje, nes tiktai Deivė Paukštė, Deivė 
Gyvatė ir „Madona“ buvo randamos namuose arba šventyklose. Nėš- 
čioji Deivė buvo garbinama kieme, jai ten buvo pastatyti specialūs 
altoriai šalia duonkepės krosnies. Šventyklos pradedamos statyti nuo 
VII tūkstantmečio pr. Kr. Nuo tų laikų buvo lipdomi miniatiūriniai 
šventyklų modeliai iš molio. Iš jų galima daugiau suprasti, kokios buvo 
šventyklos. Daug modelių rasta pietinėje Jugoslavijoje prie Bitolos, 
Porodine. Tie modeliai yra namo pavidalo. Galime pastebėti, kad šven- 
tykla-namas turi kaminą su deivės galva (kauke) su smailia nosimi. Ji 
turi antkaklę, o antkaklė irgi yra Deivės Paukštės atributas. 

Toliau - Deivė Gyvatė. Pailiustruotas pavyzdys yra iš Kretos, maždaug iš 
VI tūkstantmečio pr. Kr. Ji karūnuota, jos kojos ir rankos gyvatės (lie- 
tuvių mitologijoje irgi yra išlikusios karūnuotos gyvatės, baisiai didelės. 
Jeigu nori numušti karūną, tai saugokis, nes ji atsistos piestu ir vysis. Tokie 
motyvai egzistuoja dar iki šių dienų). Šita skulptūra viena ankstyviausių, 
bet nesakiau, kad pirmutinė. Paleolite yra gyvačių (20 000-15 000 metų 
pr. Kr.) su ragais. Ragai ar karūna turėjo reikšti kažką panašaus. 

Kaip minėjau, Deivės Gyvatės ir gyvačių skulptūros randamos namuose, 
šventyklose. Manau, kad lietuvių kultūroje Deivės Gyvatės ar žalčio 
simbolis, išlikęs iki mūsų laikų, yra pats konservatyviausias visoje Euro- 
poje. Kitur - Airijoje, Vokietijoje ar Prancūzijoje - tokių aiškių liekanų 

neturime. Gyvatė yra gyvybės simbolis. Gyvatės buvimas namuose 
užtikrina sveikatą, gyvybę. Ta energija, kuri yra gyvatėje, yra taip pat 
žmonėse, kurie gyvena tuose namuose. Iki mūsų laikų buvo tikima, kad 
jei užmuši žaltį, tai užmuši ir šeimos vaiką ar kitą šeimos narį arba karvę. 
Kartu Gyvatė yra ryšys tarp prosenių ir dabarties. Slavai turi Domovoj — 
jis kartais vaizduojamas kaip žaltys: gali pavirsti į žaltį ir gali vėl atvirsti 
į seną vyrą, o tas senas vyras laikomas protėviu. Žaltys čia yra aiškus 
ryšys tarp praeities ir dabarties. Gyvatė yra atgimstančios gamtos sim- 
bolis. Iš XVI amžiaus turime aprašymų, kaip grįžta gyvatės iš miškų ir 
joms ruošiamas stalas, valgiai, ir, jeigu gyvatės ateina ir paragauja, tai 
geras ženklas — visi metai bus laimingi. Šitos apeigos vyksta apie vasario 
pradžią, sausio pabaigą. Kalendoriškai mūsų klimatui būtų per anksti, 
bet labai panašūs papročiai išlikę ir kitur Europoje. Pvz., airių krašte 
vadinamoji „karalienė“ grįžta iš kalnų vasario 1-ąją. 

Nėščioji deivė yra vaisingumo deivė, susijusi su grūdais, duona. Neolite 
ji buvo garbinama prie duonkepių krosnių, kieme. Miniatiūrinę skulptū- 
rėlę iš VI tūkstantmečio pr. Kr. pradžios radau Achilėjuje. Nėščiajai 
Deivei būdavo padaromos specialios platformos, įtaisomos duobutės — 
aukurai ir čia jai aukojami grūdai. 

Panašiai Žemei Motinai buvo aukojama XVII-XVIII a. Mažojoje Lietu- 
voje ir kitur Lietuvoje. 

Štai dar viena deivė iš Rumunijos, Černavodos kapinyno (V tūkstant- 
mečio pr. Kr. pradžios). Ji galbūt vaizduoja pasenusią žemės derlingumo 
deivę. Ji buvo rasta kartu su vyrišku dievu, kuris irgi galbūt buvo senas 
mirštantis dievas, primenantis mūsų Rūpintojėlį. Abudu rasti viename 
kape, abudu padaryti vieno meistro Rytų Rumunijoje prie Juodosios 
jūros. Panašių „rūpintojėlių“ aš radau kasinėdama Achilėjuje, Graikijoje, 
panašių rasta taip pat Kukutenio kultūroje šiaurės rytų Rumunijoje ir 
vakarų Ukrainoje. Šitą dievą laikau gamtos gimimo, augimo ir mirimo 
metafora. Tai Dioniso arba Lino prototipas. Tai lietuvių mitologijos 
Vaižgantas — linų „aprengiantis“ dievas, kuris gimsta pavasarį, bręsta 
vasaros pradžioje, sensta ir miršta vasaros pabaigoj. Rūpintojėlio šaknys, 
manau, siekia VII tūkstantmetį pr. Kr. 

Dabar pereisime prie skulptūrose atsispindinčių destrukcijos ir mirties 
aspektų. Deivė yra ir generatorė, ir destruktorė. Kokie yra mirties 

simboliai senosios Europos religijoje? Pagrindinis mirties simbolis yra 
kaulas: švarus, be čiulpų, be mėsos, be gyslų Deivė. Mirtis buvo vaizduo- 
jama kaip kaulas — paprastas kaulas ar kaulo imitacija iš marmuro, 
alebastro, rago, gintaro, dažnai su antropomortiniais bruožais. Kaulo 
pavidalo skulptūrėlės gali būti daugiau ar mažiau suantropomortintos ir 
vaizduojamos mirties, sustingusia poza, nuogos, tik su dideliu trikam- 
piu, su kauke; kaulo spalva šviesi - balta ar geltona. 

VII-VI tūkstantmečio pr. Kr. Mirties Deivė yra gana stambi. Vėlesniais 
laikais, V-III tūkstantmečiais pr. Kr. ji pasidaro vis lieknesnė, laibesnė, 
matome ją smarkiai suabstraktintą. Sardinijoje rasta ypač patraukli šios 
rūšies skulptūrėlių serija. Jos žavi ypač vykusiu schematizmu. Viršutinė 
kūno dalis su sudėtomis rankomis ant krūtinės vaizduojama kaip ketur- 
kampis, o apačia yra sumažinta į konusą. Pačios žinomiausios baltosios 
Mirties Deivės yra Kikladų salų marmuro skulptūros iš III tūkstant- 
mečio pr. Kr. Dauguma jų yra Atėnų nacionaliniame muziejuje, taip pat 
ir atskirame Goulandris muziejuje. Visos jos panašios — elegantiškos, 
laibos, nuogos, be gyvybės ženklų... Jų kaukės labai įdomios, turi didelę 
nosį, bet taip pat kaip ir kitos deivės iš Sardinijos vaizduoja Deivę 
Paukštę, tiktai ne suteikiančią ir saugančią gyvybę, bet skelbiančią mirtį. 
Tai plėšraus paukščio - grifo, pelėdos ar kt. inkarnacija. Ji lydi mirusįjį ir 
todėl randama kapuose. Sustingusios baltosios deivės randamos ir Bul- 
garijoje, Rumunijoje, Moldavijoje, Ukrainoje. Čia jos yra kiek kitokios: 
vaizduoja ne paukštį, o ką kita. Kaukės kitokios — 11ga burna, o ilga burna 
charakterizuoja gyvatę. Taškai žemiau burnos greičiausiai yra dantys. 
Deivė turi didelį trikampį, regeneracijos simbolį. Akys apskritos, kaip 
gyvatės. Prisiminkime lietuvių Giltinę. Iš Basanavičiaus pasakų žinome, 
kad Giltinė renka nuodus kaip gyvatė kapuose ir paskui marina žmones. 
Tad Deivė Mirtis pasireiškia kaip plėšrusis paukštis ir kaip nuodingoji 
gyvatė. Ji žinoma ne tik Lietuvoje ir Latvijoje, bet ir Airijoje, 1r kituose 
kraštuose. Airijoje tai visuomet yra paukštis — varna ar kitas plėšrusis 
paukštis. Jos labai bijoma. Paukščio balsas išgirstamas prieš mirų. O 
Lietuvoje Giltinė pasireiškia labai paslaptingu garsu — lyg duris kas 
varsto, lyg varva — alus varva ar kažkas sučeška, triskart su batogu 
suduoda, arba šiurpuliai per kūną pereina. Čia jau įšliaužiančios gyvatės 
garsas. 

Catal Hūyūk vietovėje centrinėje Turkijoje atkastas vienas seniausių 
pasaulio miestų (VII tūkstantmetis pr. Kr.), kuriame buvo mažiausiai du 
tūkstančiai gyventojų. Toje miesto dalyje, kurią tyrinėjo archeologas 
Jamesas Mellaartas 1962-1965 metais, atrasta daugybė šventyklų. Kai 
kurių jų sienų freskose pavaizduoti grifai. Grifai skrenda baisiai dideliais 
sparnais ir puola mirusius žmones. Grifų sparnai netikroviški — grifai 
neturi tokių keturkampių sparnų. Jų kūne dar yra šepečiai, kurie, mano 
manymu, reiškia atgimimą, energiją. Aišku, kad grifas yra deivė - ji turi 
žmogaus kojas. Tais laikais gyvi buvo ekskarnacijos papročiai: mirusio 
kūnas padedamas ant kokios nors platformos ir paliekamas paukščiams. 
Šitas paprotys žinomas iš paleolito laikų, jis gyvavo iki neollito, o kai 
kuriose Europos vietose —- iki žalvario amžiaus. Iki XX amžiaus ekskar- 
nacija buvo praktikuojama Persijoje. 

Grifai vaizduojami tik Viduržemio pajūryje: Ispanijoje, Italijoje, Grai- 
kijoje, Turkijoje. Jų nėra Vidurio Europoje ir jų nėra Vakarų Europoje į 
šiaurę nuo Ispanijos. Baskų kultūroje iki šito šimtmečio vidurio buvo 
tikima, kad atskrenda Deivė Grifas ar visas jų pulkas, štai 1922 metų 
aprašymas: piemuo urvo angoje buvo apsistatęs kryžiais ir kitokiais 
krikščioniškais simboliais, bet atskrido pulkas grifų, sako, tu nuimk 
visus tuos ženklus, nes Deivei nepatiks; nuėmė ir tada ramiai gyveno. Į 
šiaurę nuo Viduržemio pajūrio randama ne Deivė Grifas, bet Deivė 
Pelėda, Deivė Juodvarnis ar Varna. Ji randama Prancūzijoje, Airijoje, 
Pabaltijyje, Vidurio Europoje, beveik visoje Europoje. 

Norėčiau priminti, kad Pabaltijyje rasta gintaro skulptūrėlių, kurios turi 
pelėdos bruožų. Manyčiau, kad jos irgi vaizduoja Mirties Deivę Pelėdą. 
Gintaras geltonas, geltona spalva yra mirties, kaulo spalva. Senosios 
Europos simbolika labai skiriasi nuo indoeuropiečių simbolikos, ypač 
spalvomis. Indoeuropiečių mitologijoje Mirtis yra juoda, Senosios Eu- 
ropos simbolikoje mirtis yra balta. Kai indoeuropiečiai atėjo į Pabaltijį, 
gintaras virto saulės spalva. Gintaro pakabučiai buvo dekoruojami ratais 
ir kitais Saulės simboliais. 

Mirtis Senojoje Europoje nebuvo atskiriama nuo atgimimo. Mirties 
simboliai susiję su atgimimo —- regeneracijos simboliais. Su regeneracija 
nuo seniausių laikų yra susijęs dar kitas deivės tipas. Baltų mitologijoje 
ta deivė, kurią aš vadinu Mirties ir Regeneracijos Deive, yra Ragana. Tai 

žiemos, nakties, lunarinė deivė. Nors ji dabar yra sudemoninta, bet ją 
dar galime rekonstruoti. Ragana gali pavirsti rupūže — tai pagrindinis jos 
inkarnacijos pavidalas. Ji gali būti žuvis, ežys: šarka, varna ir t.t. Savo 
pavidalus gali kaip tik nori kaitalioti. Jai analogijų randame visoje Euro- 
poje (vokiečių Frau Holle, rusų Baba Jaga ir kt.) ir ją galima susieti su 
neolite randamais jos pasivertimo simboliais. Viena labai būdingų šios 
deivės inkarnacijų yra žuvis (lietuvių Ragana irgi gali būti žuvis - karosas 
ar kita žuvis). Skulptūra iš Lepenski Viro (šiaurės Jugoslavija) yra maž- 
daug 50 cm aukščio, kiaušinio formos, bet turi ir žuvies atributus, bū- 
tent - žuvies burną. Šitokių skulptūrų Lepenski Vire rasta per 50. Jos 
stovėjo trikampio pavidalo šventyklose autoriaus gale. 

Kitos skulptūros iš Lepenski Viro su žuvies burna ir akimi. Vietoje žmo- 
gaus rankų - paukščio kojos. Turime hibridą: moteris, žuvis, plėšrusis 
paukštis. Taip sujungti simbolius būdinga neolitui. (Tas pat išlikęs iki 
mūsų dienų, iki mūsų Raganos, kuri gali būti ir žuvis, ir plėšrusis paukš- 
tis — ragana skrenda kaip varnas.) 

Antrasis Regeneracijos Deivės inkarnacijos pavidalas — varlė ar rupūžė. 
Varlės ar rupūžės skulptūrėlės iš akmens ar molio randamos nuo neolito 
pradžios. Varlė, kaip regeneracijos simbolis, nuo neolito iki lietuvių 
liaudies meno buvo vaizduojama su pumpuru vietoje galvos. Rupūžė yra 
pagrindinis Raganos pavidalas. Lygiai kaip Ragana, rupūžė gali žmogų 
užmušti ir gali jį atgaivinti. Toje deivėje yra susikryžiavę ir mirties, ir 
atgimimo simboliai. Išdžiovintos rupūžės kalamos prie durų sveikatai 
apsaugoti ar apsisaugoti nuo blogio. Tačiau jeigu rupūžę nors kiek 
įpykinsi, jeigu ji į tave spjaus, žinok - tu mirsi. 

Ežys taip pat labai senas simbolis. Jį vartoti pradėta paleolite, turbūt nuo 
tų laikų, kai buvo manoma, kad žmogaus kūne yra kažkas panašaus į varlę, 
o gyvulio kūne — į ežį. Iki šių dienų liaudies kultūroje ir seniau, graikų — 
romėnų kultūroje, ir Egipte varlės/rupūžės simbolis gyvai egzistavo. 

Tas kažkas, kūne judantis, turėjo būti Deivė Varlė ar Rupūžė, kuri 
atgaivina, atgimdo kažką - ir gimsta kūdikis. 

Gimimas yra susijęs su tamsa ir drėgme. Tamsa - Deivės Raganos kara- 
lija, ji viešpatauja tamsoje ir žiemą. Kai kūdikis gimsta, tai mažiausiai 40 
dienų yra dar labai pavojingos kūdikiui - tebejaučiama tos deivės įtaka. 
Tik po to atsipalaiduojama nuo jos ir pradedama gyventi. 

Ežio simbolio kilmė — gyvulio gimda su karpomis. Vokiečių kalboje 
„Igel“ ir reiškia „gimdą“ ir „ežį“. Lietuvių tikėjimuose ežys pasirodo 
karvių tvartuose, ir buvo tikima moters pasivertimu į ežį. Pavyzdžiui, 
toks motyvas: ateina moteris į tvartą ir mato - kažkokia sena moteris 
sėdi ir karvę melžia. Sako: „Ei, Elžbiet, ką tu darai?“ Vos pasakius 
„Elžbiet“, ta sena moteris pavirto į ežį, kius kius ir išėjo pro duris kaip 
ežys. 

Kaip skulptūros ir vazos ežiai žinomi iš V tūkstantmečio pr. Kr. ir vė- 
lesnių laikų. 

Dar kitas atgimimo simbolis, labai dažnas priešistoriniuose šaltiniuose, 
yra trikampis arba dvigubas trikampis. Trikampis vaizduoja pačią deivę, 
sujungus du trikampius - žmogaus figūra. Štai vaza iš Vengrijos - V tūks- 
tantmetis pr. Kr. Pažiūrėkite į rankas. Ar čia žmogaus rankos, ar čia plėš- 
raus paukščio rankos? Aiškiai paukščio. Įdomu, kad apatinysis trikam- 
pis turi tris linijas. 

Dar viena įdomybė: šitie deivės įvaizdžiai - trikampio, dvigubo trikam- 
pio pavidalo - randami ant jaučio galvos. Kodėl ant jaučio galvos? Jeigu 
jūs esate susipažinę su Kretos minojiniu menu, tai ten, prisimenate, do- 
minuoja jaučio galvos motyvas. Iš kur tas simbolis? Pažiūrėkime į mo- 
ters gimdą medicinos knygose. Žiūrint iš viršaus, moters gimda su falo- 
piniais vamzdžiais primena jaučio galvą. Ekskarnacijos papročiai vertė 
žmogų gerai išmanyti anatomiją. Šitoks simbolis galėjo atsirasti dar prieš 
neolitą, paleolito laikais, o vėlų vėliausiai — neolito pradžioje, VII tūks- 
tantmetyje pr. Kr., kada jaučio galvos ir jaučio ragai pasidarė labai 
populiarūs simboliai. Šitą ryšį tarp gimdos ir jaučio galvos yra išaiškinusi 
mano kolegė Dorothy Cameron, kuri ilgai stebėjo šventyklų jaučio 
galvas ir pastebėjo, kad jaučio galvos nėra visiškai tikroviškos, o plokš- 
čios ir susijusios su kažkuo kitu. Tada ji pradėjo vartyti medicinos 
vadovėlius ir surado, kad jaučio galva yra panaši į moters gimdą. Todėl 
pasidarė suprantami Atgimimo simboliai, kylantieji iš jaučio galvos. 
Peteliškė ar bitė iškyla iš jaučio galvos. Pažiūrėkime į šitą figūrą — bitės 
rankos, bitės antenos, ne visai žmogiškos. Nauja gyvybė iškyla kaip bi- 
tė. Kretos mene, o ir ankstyvesniame mene yra pavaizduota peteliš- 
kių, kurios iškyla iš jaučio galvos. Tačiau ir bitė, ir peteliškė — tai ta pati 
deivė, kuri yra ir plėšrusis paukštis. Šitą simboliką paremia kalboje 

užsikonservavusios žodžių prasmės: airių „maro“ reiškia Deivė Mirus. 
Lietuvių — „morė“ taip pat yra Deivė Mirtis arba senė, kuri vaizduoja 
pasenusią gamtą. Graikų, slavų, germanų kalbose mora, mara, morava 
reiškia du dalykus: siaubą, slogutį ir peteliškę arba kandį. Germanų 
Makhr, prancūzų cauchemar — košmaras yra tos pačios giminės. Tarp 
trumpaamžės peteliškės ir Deivės Mirties, sukeliančios košmarinius 
jausmus, nėra ypatingos ribos. Iš romėnų laikų rašytojų Ovidijaus, 
Vergilijaus ir Porfirijaus žinome, kad peteliškės ir bitės yra žmonių 
sielos, kurios gimsta iš jaučio. Mokėję stebėti gamtą, mūsų protėviai 
realiai matė gyvybės laikinumą. Tačiau jie jautė nenutrūkstantį gyvybės 
siūlą tarp praeities ir ateities ir intymų Žmogaus ir gamtos ryšį, - jiems 
buvo lengviau gyventi negu mums. 

Senosios Europos religija buvo labai žemiška. Didžioji Deivė buvo pati 
gamta, generuojanti gyvybę, auganti, vystanti, mirštanti ir vėl iš naujo 
atgimstanti. Ji yra gamtos inkarnacija. Jos jėgos yra kalnuose, akmenyse, 
medžiuose, šaltinio vandenyje, gyvuliuose. Generuojančioji deivė dažnai 
vaizduojama stovinti ant kalno, apsupta gyvulių, arba kaip elnė, briedė, 
meška. Jos antrasis ypatumas yra gamtos destrukcija arba gamtos de- 
strukcijos metafora, bet ji turi regeneracijos galią. Šitą deivę Senojoje 
Graikijoje pakeitė Artemidė - Hekatė, Senojoje Airijoje buvo Brigita 
Morrigan (arba Maro, Anu, Ankou), o baltų - su visu spalvingumu 
išlikusi Laima-Ragana. 

Kiekviena aprašytoji deivė turi po kelis pasireiškimo polius, susijusius 
su gyvybe ir mirtimi, su jauna ir su sena arba su mirštančia gamta. Deivės 
Paukštės sferoje turime vandens ir čiulbantį pavasario paukštį, kuris 
skelbia ir neša gyvybę ir gerovę, o plėšrusis paukštis yra mirties pranašas. 
Deivės Gyvatės taip pat du ypatumai: žaltys, žalioji gyvatė yra gyvybės, 
energijos ir nemirtingumo bei kaskart atsinaujinančios gamtos simbolis, 
o nuodingoji gyvatė yra mirtis. Žemė Motina yra atgimstanti ir noks- 
tanti gamta, ji sensta ir miršta, tačiau pavasarį vėl atgimsta. Šalia jos yra 
vyriškasis dievas — gimstančios ir mirštančios vegetacijos metafora. 


Krantai, 1990, nr. 10. 

LITHUANIAN FOLK ART PROGA 
Lithuanian Folk Art by J. Baltrušaitis Pb. D. 256 Illustrations, 
editor T.J. Vizgirda, Architekt. Lithuania, Country and Nation III. 


Kiekviena tauta didžiuojas vienokiais ar kitokiais dvasinės kultūros 
laimėjimais, kurie gali būti ir labai senais ir mūsų laikais įgyti. Tautos 
stengiasi išryškinti visus tik joms vienoms būdingus charakterio bruo- 
žus, kad jų veidas būtų aiškesnis kitų tautų tarpe ir kad kiti joms paskirtų 
didesnį dėmesį. Tautos populiariomis pasidaro labai įvairiais būdais. Jei 
kalbėtume apie tiroliečius, jų fone visad matytume Alpes, medinius 
namus plokščiais stogais ir juos pačius beūkaujančius tautiniuose dra- 
bužiuose, jei kalbėtume apie suomius, dėmesio centrą užimtų jų būdo 
kilnumas, karžygiškumas. Jei kalbėtume apie lietuvius..? Daug daug 
jiems priskiriamų ypatybių susirastų, jas ir visumon suvesti galėtume. 
Tačiau mes nesame populiarūs. 

Filologijos-istorijos mokslui lietuvių tauta savotišku sutapimu ėmė 
darytis populiari nuo to momento, kai jos bemerdinčiai vertingai archa- 
jiškai kultūrai apgailėti buvo bemaž jau raudamos raudos. Ta proga buvo 
graibstomi paskutiniai tos kultūros likučiai, studijuojama kalba, užra- 
šinėjama tautosaka, piešiami lietuviški kryžiai. Bet raudas vis tik pakeitė 
Aleliuja, ir jau per 50 metų (jei tik nuo aušrininkų laikų pradėtume 
skaičiuoti) patys save tyrinėjame ir puikiai jaučiame, jog savo tyrai 
išlaikyta archajiška kultūra galime didžiuotis ir kitiems pasirodyti. Visai 
natūralu, jei, pvz., gamtoje, gyvūnijos pasaulyje mes branginame kokią 
nors stipriai iš seno išsilaikiusią, neišsigimusią rūšį. Taip ir iš vieno lopšio 
išsirituliojusių tautų tarpe branginamos yra tos tautos, kurios savo „rū- 
šį“, mūsų laikų prasme - savo archajiškąjį charakterį, tvirtai išlaikė. Lie- 
tuvių tauta šiuo požiūriu yra viena iš labiausiai vertinamų tautų indo- 
europiečių tarpe. Archajiškos kultūros išlaikymu, tuo savaime paveldėtu 
mums brangiu turtu labiausiai esame išskiriami, mes juo 1mponuojame. 

Mūsų pareiga jį eksponuoti kitiems, nes tik patys save galim geriau 
pažinti. Lietuvių kalba užėmė savo pozicijas kalbotyros moksle, tau- 
tosaka, papročiai nemažą rolę vaidina bendroje tautotyroje, religijų 
istorijoje. O liaudies menas — ar irgi pakankamai yra sau teisių išsi- 
kovojęs? 

Lietuvių liaudies menas dirbinių pavidalu dabar yra gyvai lietuvių visuo- 
menėje paplitęs, įvairiomis progomis tam tikras eksponatų skaičius buvo 
išvežamas ir į užsienio parodas. Bet užtat spaudoje, didesnio masto 
leidiniuose, apimančiuose visos Europos tautų liaudies meną, mūsiškis 
menas reprezentavos labai ir labai menkai. Jei pavartysime prieš 20-30 
metų gražiai išleistus didžiulius leidinius, kaip, pvz., Tbe Studio, Peasant 
Art, kurio kiekvienas tomas buvo skiriamas atskirai tautai (išleido Stock- 
holm London New York, 1912 metais išleistas tomas skiriamas Rusijai, 
kurio keturi puslapiai priklauso Lietuvai), ar visai naujus leidinius, kaip 
pvz., Th. Bossert, Volkskunst in Europa (Berlin, 1938, 2 leidimas 1941!) 
kurioje iš labai didelio formato 120 puslapių lietuvių liaudies menui pri- 
klauso tik vieno puslapio trečdalis, galime pasidaryti aiškią išvadą, jog Eu- 
ropai lietuvių liaudies menas, kaip atskiros savarankiškos tautos menas, 
nebuvo pažįstamas, jis buvo sunkiai kitiems prieinamas, neišreklamuotas. 
Didžiausios reikšmės turėjo 1912 metais Vilniuje išleista Jono Basa- 
navičiaus ir Antano Jaroševičiaus knyga lietuvių ir prancūzų kalbomis 
Lietuvių kryžiai (Croix Litbuaniennes). Šią knygą ir šiandien dar pas visą 
eilę svetimtaučių mokslininkų galime surasti didelėje pagarboje laiko- 
mą. Po 36 metų pertraukos (jei neskaityti mažesnių leidinėlių) 1948 me- 
tais Vokietijoje anglų kalba išeina knyga, pavadinta Lithuanian Folk Art 
by Jurgis Baltrušaitis, išleista architekto Tado J. Vizgirdos. Su džiaugsmu 
sveikiname naują knygą! Ligi šiol tinkamos, visą lietuvių liaudies meną 
apimančios knygos svetima kalba neturėjome. 

Lietuvių liaudies meno populiarinimo reikalas šią naujai išleistą knygą 
visais atžvilgiais pateisina. Mes jos dėl to ir negalime vertinti kaip grynai 
mokslinės studijos. Iš pirmo žvilgsnio, pavarčius knygą, netgi pagalvoji, 
jog tai Pauliaus Galaunės Lietuvių liaudies menas (Kaune 1930 metais iš- 
leistos knygos) supopuliarintas antrasis leidimas svetima kalba. Čia atkar- 
totos beveik visos iliustracijos iš Galaunės knygos. Tik tekstas kitas. Iš 
tikro didelis leidėjo nuopelnas išleisti tokią solidžią knygą, turint atskirai 

parašytą tekstą be iliustracijų! Žinoma, jei tekstas būtų neatskiriamai 
su iliustracijomis suaugęs, knyga darytų daug vientisesnį įspūdį. Ir prieš 
18 metų lietuviškai atspausdintą knygą apie lietuvių liaudies meną, ir 
1948 metais atspausdintą rašė meno istorikai. Jų charakteris dėl to labai 
panašus, ypač kai dar be to jas panašina tos pačios iliustracijos. 

Po trumpos Lietuvos istorijos apžvalgos“ autorius iš eilės aprašo lietu- 
vių liaudies meno objektus, skirstydamas juos į architektūrą, skulptūrą, 
tapybą-grafiką ir namų apyvokos meną. Tarp architektūros ir skulptūros 
atskiru skyreliu yra įsiterpę kryžiai ir koplytėlės. Aprašyme mes jau- 
čiame teisingą, santūrų bei konsekventišką meno istoriko žvilgsnį į 
liaudies meną. Šalia formalinio nagrinėjimo vietomis autorius daugiau ar 
mažiau leidžiasi į kilmės problemas, kurios labiau išryškintos ir tikslios 
ten, kur autorius paliečia istorinių laikų meno stilių įtakas, ir kurios kai 
kur ne visai autoritetingos, kur kilmės klausimas siekia priešistorinius 
laikus (plg., pvz., architektūros skyrių, p. 15, kur kalbama apie gyve- 
namojo namo evoliuciją). 

Lithuanian Folk Art turėtų atstovauti sintetinį veikalą apie lietuvių 
liaudies meną. Mes trokštame, kad vis būtų skelbiama nauja mūsų 
neišsemiamo liaudies meno medžiaga, kuriai kelią į pasaulį praskinti dar 
reikės daug leidinių. Iš sintetinio veikalo, pasirodančio greta medžiagos 
skelbimo, paprastai linkstama daug reikalauti, nes jis vienoje vietoje turi 
viską apimti, viską pasakyti. Nors ši naujai atspausdinta knyga jau 
išskrido į pasaulį ir jos autoriui bei leidėjui turi tarti didelį ačiū, vis tiktai 
ta istorine proga norėtum dar įsivaizduoti ir tokią sintetinę knygą apie 
lietuvių liaudies meną, kuri tave dar labiau sužavėtų savo naujumu, 
gyvumu bei esmingumu. 

Jei liaudies menas būtų vien tik meno istorijos objektas, sutiktume, kad 
šioji knyga mums būtų pilniausiai pakankama. Bet liaudies menas yra 
taip pat ir tautotyros, religijų istorijos, bendros tautos kultūros istorijos 
objektas. Dėl to mes ir turime labai įvairų liaudies meno vertinimą. 
Tautotyrininkui liaudies menas bus vienas iš viso primityvios kultūros 
komplekso reiškinių, religijų istorikui bus įdomi archajiškojo meno 
simbolika, kuri kaip tik mūsų liaudies mene labai tyru pirminiu pavidalu 


“ Kurioje kažkodėl grynai lietuviškas mūsų kunigaikščio Jogailos vardas rašomas „Jagellon“ 
net pora kartų. 


71 


MARIJA GIMBUTIENĖ 


išlikusi, menininkui visad bus įdomesnė skulptūra — tos primityvios 
neproporcingos figūros su stipria ekspresija — ar raižiniai, kurie jau 
beveik vertintini kaip individualinio menininko darbai. Įvairių aspektų 
paryškinimas įpiltų daugiau kraujo į kiekvieną liaudies meno dirbinį. 
Lietuvoje, deja, jau turime dvidešimties metų tradiciją, kaip liaudies 
meną tyrinėja menininkai ar meno istorikai (plg. Rūkštelė, Galaunė, 
Baltrušaitis) ir jų knygos medžiagos sintetinimo atžvilgiu beveik nesi- 
skiria viena nuo kitos. Vispusiškas liaudies meno apšvietimas sudarytų 
ne tik reljefingesnį vaizdą, bet ir labiau imponuotų mokslininkams. 
Sintetinį veikalą apie liaudies meną turbūt turėtų rašyti susidėję keli 
autoriai drauge. 

Knygos pačioje pradžioje, kaip ir paskutinėse eilutėse, autorius patiekia 
gilių sintetiškų sakinių, kurie iš dalies padeda visą nagrinėjamą medžiagą, 
nors labai bendrais bruožais, įsijungti į tam tikrus chronologinius rėmus. 
Evoliucija turi du ritmus (laisvai cituoju); iš vienos pusės laikotarpiai, 
stiliai ir mados seka vienas kitą, iš antros pusės istorijoje jaučiamas tam 
tikras stabiliškumas, jokių įvykių neveikiamas. Mes turime du veidus tos 
pačios kultūros. Istorinės srovės ateina ir praeina ir šalia stabiliško 
sluoksnio palieka savo pėdsakus. Liaudies menas ir yra tarytum visos 
tautos kultūros istorijos veidrodis, jame susikaupė visas užmirštas pa- 
saulis, visų praeitų laikų liudininkai. Didieji istorinių laikų stiliai nėra 
jam nepažįstami. Gotika, barokas, klasic:zmas, modernaus meno ir rytų 
elementai gyvena jame arba atsinaujina jame, kai kitur jie jau yra at- 
gyvenę. 

Liaudies menas yra ypatingas kultūros reiškinys, tai savotiškai turtingas 
istorinis palikimas, drauge gyvas su gyva tautos kūrybine potencija. Dėl 
tos istorinės vertės yra tikslinga liaudies meną ryškiau vertinti istoriko 
žvilgsniu. Liaudies mene susiklostė amžiai; kodėl tad mums neskirti 
bent dviejų aiškiai apčiuopiamų fazių? Liaudies mene, kaip ir visoje 
mūsų kultūros istorijoje, slypi du laiko matu matuojami pradai: pago- 
niškasis (iš priešistorinių laikų paveldėtas, archajiškasis) ir krikščio- 
niškasis (pradedant Viduramžiais). Patį stiprųjį mūsų dvasinės kultūros 
pagrindą sudaro tas stiprusis archajiškosios pagoniškosios kultūros 
klodas, ant kurio vėliau dėstėsi visi istorinių laikų stiliai. Mūsų senasis 
archajiškasis menas lig šiol dar vis reiškiasi savaimingais geometriniais, 

augaliniais, gyvuliniais motyvais audiniuose, namų apyvokos daiktuose, 
kryžiuose, koplytėlėse, tuo tarpu žymiai vėlyvesnis — krikščioniškasis — 
pasireiškia visai nauja tematika - žmogaus vaizdavimu vien tik krikščio- 
niškomis temomis. Pagal du šiandieninės liaudies kultūros veidus arba 
sluoksnius, pagal tą stabilišką archajiškąjį, kurio jokie vėjai iki šiai dienai 
išnaikinti nepajėgė, ir pagal antrąjį, naujesnių istorinių bangų paveiktą, 
aprašytas liaudies menas mums suteiktų labiausiai akivaizdų įspūdį. 

Visų pirma lietuvių liaudies meno „programai“ svarbu skelbti kuo dau- 
giausia naujos medžiagos. Tai būtų lygiai tos pat vertės darbas, kaip ir di- 
džiojo lietuvių kalbos žodyno išleidimas. Malonių vilčių suteikia tos pat 
architekto Tado J. Vizgirdos leidyklos užsiangažavimas išleisti visą eilę 
leidinių atskirai, liaudies meno rūšių albumais (iš viso dar net 9 tomus, 
kurių ypatingą vertę sudarytų dail. Antano Tamošaičio turimos dar lig šiol 
niekur neskelbtos medžiagos paskelbimas). Jei tie numatyti leidiniai iš 
tikro pasirodytų, tremties metai Vokietijoje bus apvainikavę mūsų liau- 
dies meno tyrinėjimo ir skelbimo istoriją. Tik po tokio masinio medžiagos 
išpopuliarinimo mūsų liaudies menas išsikariaus daugiau erdvės ir įgis 
tinkamą svorį. Ši pirmoji gražiai išleista knyga, tikimės, nepasiliks viena, 
be palydovų, tikėkimės, pasakysime: padaryta, kas galima buvo padaryti. 


Aidai, 1948, nr. 21. 


NAUJO VEIKALO APIE AISČIUS 
PROGA 
Ėtudes sur la Nationalitė des Aestii, J, par Raymond Schmittle:n. 
320 p., 25 žemėl., 4 pau, 1 faks., Editions Art et Science, Bade, 1948. 


Tokia antrašte pasirodė I-asis tomas didelės Raymond'o Schmittleino 
studijos, kuri drauge yra ir jo daktaratas. Autorius yra gerai pažįstamas 
lietuvių bičiulis, prancūzų generolas, kurį laiką prieš II pasaulinį karą 
dėstęs Kauno Vytauto Didžiojo universitete prancūzų kalbą ir ten gerai 
susipažinęs su lietuvių kalba. Šiandien jis, kaip specialistas kalbininkas, 
debiutuoja solidžiai išleistu veikalu, savo apimtimi žymia dalimi užpil- 
džiusiu spragą, kurios neužpildė patys Pabaltijo kalbininkai. 

Ėtudes sur la Nationalitė des Aestii žada apimti net keturis tomus: 1. Lie- 
tuviškasis vardynas, 2. Lietuvių ir prūsų asmenvardžiai, 3. Germaniškieji 
skoliniai baltų kalbose, 4. Baltų tautos senuose istorijos šaltiniuose. 1948 
metais išleistas pirmasis tomas „Lietuviškasis vardynas“ drauge su įžan- 
ga bei plačia ir sistemingai suskirstyta bibliografija visiems keturiems 
tomams. 

Mūsų protėvių kilmės, gyvenamosios vietos bei vardo klausimas spe- 
cialistų judintas, galėtume sakyti, jau daugiau kaip pusšimtį metų. Per 
pastaruosius dešimtmečius prie šių problemų sprendimo greta istorikų, 
kalbininkų prisidėjus archeologams ir kt., buvo pasiekti rezultatai, kurie 
jau sudaro tam tikrą nekintamą bazę, reikalaujančią atskirų detalių 
sistemingo išstudijavimo bei gilesnio ir platesnio pjūvio sintetinių vei- 
kalų pavidale. Aisčių-baltų kilmės problema nebediskutuojama neaiš- 
kiais geografiniais terminais ar apytikrėmis datomis. Proistorikų ir 
kalbininkų bendromis išvadomis pasiekta tai, jog Žinome, kad baltų arba 
aisčių tautos iš ankstyvesnių etninių junginių (proindoeuropiečių, pro- 
suomių-ugrų bei vadinamųjų indoeuropiečių) pradėjo kristalizuotis 
beveik prieš 4000 metų daugmaž tose vietose, kur ir dabar gyvena, tik 
apimdamos žymiai didesnius plotus į vakarus ir į rytus (Rytprūsius 
vakaruose, Maskvos-Riazanės sritį rytuose). 

Kalbos paminklai, ypatingai vietovardžiai, gali turėti tūkstančius metų 
amžiaus. Tik reikia kalbininkų istorikų, kurie būtų gerai susipažinę ne 
tik su istorijos šaltiniais, bet ir su visa plačia proistorės medžiaga, kad 
galėtų kalbine medžiaga naudotis taip, kaip archeologas naudojas 
žemės iškasenomis, jas rūšiuodamas į atskirus periodus. Panašiai kaip 
archeologai įvairiais metodais suseka ankstyvesnius ar vėlyvesnius 
kultūrinius sluoksnius, taip kalbininkai giliomis studijomis žemės 
vardyne randa ir nustato įvairius periodus. Daugeliu atvejų kalbininkas 
gali atpainioti susiraizgiusius klaustukus tik su proistoriko kastuvo 
pagalba, kaip lygiai proistorikas savo išvadas gali pagrįsti kalbininkų 
išvadomis. 

Minima studija yra kalbininko-istoriko studija, kurioje liečiamos ne 
atskiros lietuvių kalbos problemos, bet kaip iš antraštės galime spėti, — 
etninis klausimas Lietuvos ir kaimyninėje teritorijoje per ištisus prieš- 
istorinius amžius. 

Senosios istorinės Žinios apie aisčius, ypatingai I amžiuje po Kr. romėnų 
rašytojo Tacito „Aestiorum Gentes“ paminėjimas, nėra pakankamos ir 
tikslios, kad jos galėtų sudaryti aiškią ir nediskutuojamą mūsų gilios 
senovės iškarpą. Pats Tacitas prieš tūkstantį ir beveik devynis šimtus 
metų tikrai nenumanė, kad jo tarp kitko paminėtos “aisčių giminės“ 
kada nors sudarys tokį rebusą mokslininkų galvoms. „Aestii“ vienų 
skiriami germanams, kitų keltams, trečių - finams ir ketvirtų — baltams. 
Pagaliau ir tiems, kurie neabejoja, kad „Aestii“ yra buvę baltų tautų 
protėviai, dar vis neaišku, ar mūsų visi protėviai vadinosi „aisčiais“, ar tik 
vakariniai prūsai, ar germanai taip vadino į rytus nuo jų gyvenusias kiltis. 
Raymond'as Schmittleinas, dar kartą paminėdamas daug kartų cituoja- 
mą Tacitą, pasisako, kad jis savo studija tikisi paaiškinti, kas gi yra buvę 
„Aestii“ —- germanai, finai, baltai ar prabaltai. 

Schmittleino knyga yra tarytum tolimesnis tęsinys mūsų didžiojo kalbi- 
ninko Kazimiero Būgos darbų, naudojusio žodį, kaip istorinį paminklą, 
liečianųį gilios senovės laikotarpius. Būga prieš 30-40 metų buvo tikras 
pionierius mūsų protėvių istorinės geografijos srityje. Ankstyva mirtis 
neleido jam sulaukti daugiau paremiamosios kitų sričių (ypač archeo- 
logijos) medžiagos. Schmittleinas, galėdamas pasiremti Būgos studijo- 
mis, Oo taip pat surašytais bei ištirtais Rytprūsių, Lietuvos ir Latvijos 
vietų vardais (Gerulio, Trautmanno, Salio, Endzelyno, Blesės ir kt. 
studijomis), naujaisiais proistorinių tyrinėjimų duomenimis, savo darbu 
yra pasiekęs gan plačios apimties studijos pavidalą. 

Nagrinėdamas lietuviškąjį vardyną, autorius neaprašinėja tų tūkstančių 
neginčijamai lietuviškų vietovardžių, nusėjusių visą Lietuvos plotą, 
sudarytą, pvz., pagal asmenvardžius, kaip Gediminas, Petreliai ar su 
galūne -:škis, ar tokių kaip Šiluva, Laukuva, bet ieško tokių, kurie savo 
ypatingai senomis šaknimis bei etimologija rodo esant kilus dar iš 
prabaltiškųjų laikų, arba tokių, kurie nurodo kitokią — ne baltiškąją 
kilmę. Autorius šioje vardyno studijoje iškelia upėvardžius ir vietovar- 
džius: 1) europinės ar indoeuropinės kilmės, 2) suomių-ugrų kilmės ir 
3) germaniškosios kilmės. 

Daugelis Lietuvos upėvardžių bei vietovardžių, kaip, pvz., Nemunas, 
Neris, Dubysa, Kaunas, Klaipėda, Nida, Schmittleino studijos duome- 
nimis, turi būti kilę dar iš prabaltiškų laikų — iš tų laikų, kai Lietuvos 

žemėje kalba ir kultūra dar nebuvo susiformavusi į baltiškąjį vienetą. 
Panašios darybos ir reikšmės upėvardžių aptinkama plačiai Europoje, 
ypač kelių srityse. Autoriaus nuomone, vietovardžiai su galūne -ala, kaip 
Betygala, Ramygala, Vendžiogala ir t.t. taip pat sietini su prabaltiškais 
laikais. Duodamas daug palyginamosios medžiagos iš įvairių Europos 
kalbų (vietovardžius su galūnėmis kal, kol, kul, kel, kil, gal, gol, gul, kar, 
gar etc.) -gala autorius sieja su akmeninga vieta, tvirtove, piliakalniu. 
Tokia galūnė galinti būti paveldėta ne tik iš indoeuropiečių prokalbės 
laikų, bet greičiausia yra priešindoeuropietiška. 

Suomių-ugrų kilmės vietovardžiais autorius laiko tuos, kurie turi galū- 
nes -kule, kulis, -kile, kaip Priekulė, Kuliai, Maišiokulis (greta Maišio- 
gala), Latvijoje /kškile ir kt., jau anksčiau kitų kalbininkų kildinti iš 
suomių-ugrų. Suomių-ugrų kalboje kula, kyla reiškia kaimą, sodybą. 
Suomių-ugrų kilmės upėvardžiais laikomi: Mastupis (ties Telšiais), Žiž- 
ma (iš viso net keturios), Šušvė, Šešuvis, Šešupė ir kt. Kartu paliesti 
Latvijoje ir Rytprūsiuose suomiškais įrodomi vietovardžiai ir upėvar- 
džiai. 

Greta vietovardžių nagrinėjimo knygoje vaizdingai duoti tų vietovar- 
džių išsidėstymo žemėlapiai, o jų parėmimui ir chronologijos nusta- 
tymui yra pateikti proistorikų pagal archeologinius duomenis sudaryti 
žemėlapiai. 

Proistoriko akimis Žiūrint, autoriaus prieitos išvados apie priešindoeu- 
ropietiškus ir prasuomių-ugriškus vietovardžius yra įtikimos, nes jos 
sutampa su priešistorinių kultūrų paplitimu Pabaltijy bei ankstyvąja 
baltų tautų kūrimosi pradžia. Prasuomių-ugrų kultūra (archeologinėje 
literatūroje vadinama „šukinės keramikos“ kultūra) buvo paplitusi visa- 
me Pabaltijy prieš vakarinės ir vidurinės Europos kultūrinių bangų 
įsigalėjimą Rytprūsiuose ir Lietuvoje. Po prasuomių-ugrų gan primity- 
vios kultūros periodo mūsų žemėje sekė vadinamasis priešindoeuropi- 
nis, bet jau žemdirbių kultūros periodas. Tad galima būtų spėti, kad iš 
šito periodo ir galėtų būti likę tokie seni prabaltiški vietovardžiai, 
kuriems daug paralelių randama visoje vakarinėje Europoje. Be to, tokių 
senų liekanų, siekiančių daugiau kaip 4000 metų atgal, yra ir visoje 
dvasinėje mūsų protėvių kultūroje, ypač religijoje ir mene. Žemdirbio 
religijos pagrindai, žemės dievybės vaidmuo, ožio, jaučio, šliužų rolė 

religijoje, dangaus dievybės įsivaizdavimo bruožai, matriarchato pėd- 
sakai — vis tai yra substratas, likęs dar iš prieš indoeuropiečių laikų, 
jungiantis mūsų protėvių kultūrą su vakarine bei pietine Europa (dėl to 
nenuostabu, kad mūsų religijai ar menui artimų paralelių randame, pvz., 
Kretos kultūroje ar graikų kultūroje, kuri irgi yra susidėjusi iš priešin- 
doeuropinių ir indoeuropinių elementų). Šitokios kalbininkų išvados, 
jeigu jos yra pakankamai stiprios, patvirtina, kad indoeuropiečių tautų 
išsivystymui didelės reikšmės yra turėjęs senosios kultūros pagrindas iš 
trečiojo tūkstantmečio pr. Kr. 

Trečiąjį pirmo tomo skyrių sudaro germaniškosios kilmės vietovar- 
džiai. Autorius skiria trejopą germaniškųjų vietovardžių kilmę: 1) vo- 
kiškąją (kryžiuočių laikų, 2) skandinaviškąją (vikingų laikų palikimą) 
ir 3) gotiškąją — seniausiąją (turėtų priklausyti laikui pr. Kr.). Dauguma 
eermaniškais bandomų įrodyti vietovardžių Lietuvoje ir Latvijoje yra 
vienaskaitinės lyties. Vokiečių kilmės vietovardžiais laikomi Jurbargas 
iš Georgenburg, Skirsnemunė iš Christmemel. Skandinaviškajai kilmei 
skiria, pvz., Kretingą, Gondingą, autoriaus laikomus sudarytais iš 
germaniškų asmenvardžių Hroti ir Gundo ir kt.; Latvijoje randa žymiai 
daugiau vietovardžių, pvz., Sigwlda, Turmants, Valmiera, taip pat iš 
skandinaviškų vardų, sudarytų VIII-XI amžiuje ir istoriniai šaltiniai, ir 
iškasenos kalba apie intensyvius tiek karinius, tiek prekybinius ryšius 
su skandinavais; dėl to autoriaus kai kurie skandinaviškais laikomi 
vietovardžiai visai galimi. 

Gotiškosios kilmės vietovardžiai Lietuvoje, kurių autorius nurodo išti- 
są eilę, sukelia žymiai daugiau klaustukų. Visų pirma Lietuvos teritori- 
joje gotai neįrodomi nei istoriniais šaltiniais, nei archeologine medžiaga. 
Jų įtaka tik labiau jaučiama Rytprūsiuose ir apčiuopiama medžiaginėje 
kultūroje. Nei žodžių skoliniai labai gyvų santykių su gotais neįrodo. 
Schmittleinas gotiškos kilmės vietovardžiais daugiausia laiko viena- 
skaitinės lyties vietovardžius, kaip Alytus, Varėna, Simnas, Skuodas, 
Skaudvilė, Sudargas ir kt., paremdamas juos germaniškais asmenvar- 
džiais. Žodžių kilmės ieškojime — toje vienoje iš jautriausiųjų kalbos 
mokslo sričių — kartais nepilnai pasiteisina laikymasis tam tikrų dėsnių 
ar analogijos. Ar sutiksime su autoriumi, jog Vilnius ant Vilnios upelio 
kranto yra germaniškosios kilmės dėl to, kad yra toks germaniškas 

asmenvardis, kaip W:/lim, o Upytė germaniškos kilmės dėl to, kad turime 
germanišką asmenvardį Uffed. Greta Utena turime vietinį asmenvardį 
Utenis, ir dėl to lyg ir nebūtinai tektų jungti vien tik su germaniškais 
vardais Udin ar Utina. Ar Širvinto kilmę, nors ir turime Širvintą, galė- 
tume sieti su asmenvardžiais Gyroind, Hairoida? Ar yra galima germa- 
niškais įrodyti tokius vietovardžius, kurių daryboje randame šaknis 
švent-, rag-, susijusių su senosios religijos šventomis vietomis ir kurių 
yra didelis skaičius baltų kraštuose, būtų sunku teigiamai pasisakyti. Vis 
dėlto Švenčionys (Šventėnai), Šventa, Sventaragis, Tauragė verti didelio 
abejojimo, ar jie galėtų būti laikomi germaniškais. Jei ir yra tokie germa- 
niški asmenvardžiai kaip Swindin, Suint, Suintericus, Thbeuderacius, 
Thiorich, tai dar nėra reikalo juos vienus su kitais sieti. Dėl šios „gotiš- 
kosios“ problemos tenka laukti platesnio lietuvių ar latvių kalbininkų 
pasisakymo. 

I-asis tomas baigiamas skyreliu apie vietovardžių nutautinimą mūsų 
dienų akivaizdoje. Autorius duoda gyvus pavyzdžius, kaip iš lietu- 
viškojo vietovardžio naciai sukuria vokišką, o dar vėliau bolševikai 
nukala vietovardį pagal savo „skonį“. Čia surašyta eilė tokių pavyzdžių, 
kaip Stalupėnai išvirto į Ebenrode, o ši į Nesterov; ar kaip Donelaičio 
gimtinė Lazdėnai buvo paversti į Haselberg, o paskutiniais metais buvo 
pakrikštyti Krasnonomansk, Ragainė-Ragnit į Sverdlovsk, Tilžė-Tilsit į 
Sovietsk, Eiluva-Eylau į Bagrationovsk. 

Raymond'o Schmittleino studija yra davusi gilų pjūvį per lietuviškąjį 
vardyną, tuo būdu suteikdama galimybę „stratigrafiškai“ įžvelgti var- 
dyne sluoksnius, pasilikusius iš labai senų ar ne taip senų proistorės 
laikų. Tai pirmoji studija, kuri nagrinėdama lietuvių vardyną yra apėmusi 
tokį didelį laiko tarpą ir vykusiai pasinaudojusi archeologine medžiaga. 
Jei ir galima ginčytis dėl atskirų detalių, ypač dėl „gotiškosios teorijos“, 
knygos pasirodymas yra tikrai nemažas įvykis lituanistinių mokslų 
istorijoje. Prancūzų kalba ją daro daug kam prieinamą, o gražus išlei- 
dimas patrauks net nebūtinai specialistą. Savo išvadas autorius baigs 
kituose trijuose tomuose. 


Aidai, 1951, nr. 2. 

„DIEVAS“ SENOJOJE BALTŲ 
RELIGIJOJE 


Ligi šiol dar nepasirodė joks sintetinis veikalas apie senąją, prieškrikš- 
čioniškąją, baltų religiją. Yra tik visa eilė studijų, nagrinėjančių tam 
tikrus jos aspektus, atskirus dievus, kultus ar rašytinių paminklų užuo- 
minas. Nuo 1944 metų tiek Lietuvoje, tiek Latvijoje religijos klausimas 
apskritai neliečiamas. Dvasinės kultūros lobiai tenai apžėlė storomis 
samanomis ir kaip ir nevalia jų pakelti. Tačiau ši sritis nedirvonuoja 
Vakarų pasaulyje. Ypač verti dėmesio Švedijoje gyvenančio latvių religijų 
istoriko Haraldo Biezajo darbai. Viena po kitos išėjo jo trys didelės 
knygos: 1. Die Religionsguellen der baltischen Vėlker und die Ergebnisse 
der bisberigen Forschungen (1953), 2. Die Hauptgėttinnen der alten 
Letten (1955) ir 3. Die Gottesgestalt der lettischen Volksreligion (1961). 
Visos šios knygos yra labai svarbios baltų religijai pažinti. 

Paskutinioji Biezajo knyga liečia Dievo pavidalą ir funkcijas, išlikusias 
latvių liaudies folklore. Iš tikrųjų, ši studija pirmą kartą plačiau atsklei- 
džia senosios baltų religijos „Dievą“, paremta latvių mitologinių dainų 
studijomis bei palyginamąja medžiaga iš kitų indoeuropiečių tautų reli- 
gijų. Ši knyga liečia ir senąjį lietuviškąjį „Dievą“, nes prieškrikščio- 
niškaisiais laikais tiek latvių, tiek lietuvių religija buvo maždaug ta pati. 
Nuėmus nuo lietuvių ir latvių folkloro krikščioniškąjį sluoksnį, kuris 
užsidėjo palaipsniui per 600 metų, matome, kad ir vienos ir kitos tautos 
religija buvo itin gimininga. Kai kurie senosios religijos elementai yra 
geriau išlikę lietuvių folklore, bet daug, ir labai vertingų dalykų, išsilaikė 
latvių mitologijoje. Latviai turi žymiai daugiau mitologinių dainų, negu 
lietuviai. Be jų būtų net neįmanoma atkurti baltų dangaus dievų pan- 
teono. Aišku, daug kas pasakys, kad dainos yra poezija, susijusi su 
jausmais, su fantazija. Bet argi religiją galima griežtai atskirti nuo jausmų 
ir fantazijos? Senoji poezija, kaip ir menas, buvo intymiai suaugę su 
religija. Svarbu, ar toji poezija sena, ar ne. Biezajo studija įrodo, kad 
mitologinėse dainose išliko daugybė visai tikrų senosios religijos ele- 
mentų, siekiančių bent tūkstantį ar porą tūkstančių metų į praeitį. Ypač 
senasis „Dievo“ pavidalas lengvai išskiriamas iš krikščioniškojo ant- 
sluoksnio, nes jis buvo visai kita būtybė negu krikščioniškasis Dievas — 

Dievas tėvas, Dievas senelis ar vyriausiasis Dievas. Senasis Dievas buvo 
tik dangaus dievybė šalia kitų dangaus sferos dievų. 

Žodis dievas bei deivė yra bendras daugeliu indoeuropiečių šeimos 
kalbų. Tas pats žodis yra sanskrito kalboje (Dyaus), graikų (Zeus), 
lotynų (Deus) ir kitose kalbose, turįs tą pačią bendrą šaknį *dyw. Sans- 
krito kalboje veiksmažodis dyst reiškia „švitėti, spinduliuoti“. „Dievo“ 
sąvoka aiškiai susijusi su dangumi, šviesa, spinduliavimu. Lietuvių ir 
latvių „diena“ irgi yra „dievo“ giminė. Kalbos duomenimis besiremdami, 
mokslininkai seniai yra priėję išvadą, jog daugelyje kalbų išlikęs dievas 
turėjo būti bendras visiems indoeuropiečiams ir todėl siekia protautės 
laikus. Senoji, indoeuropietiškoji, lytis *deixos turi būdvardinę prasmę; 
ji nereiškia fizinio dangaus, bet „kaip dangus“ („of the sky“). Iš šios 
prasmės ir išsivystė „Dievo“ sąvoka. 

Latvių ir lietuvių kalbose „dievo“ ir „dangaus“ sąvokos senovėje buvo 
neatskiriamos. Yra visa eilė liaudies išsireiškimų, kurie tai paliudija: 
„Saulite iet dieva“ ar „Saulite iet pie dieva“, lietuvių kalboje ir saulė, ir 
mirusieji eina „dievopi“. Senas suomių skolinys iš baltų kalbos „taivas“ 
1r dabar tebereiškia „dangų“. Visa tai rodo, kad senaisiais laikais, prieš 
du, tris ar daugiau tūkstančių metų „dievas“ ir „dangus“ buvo sinonimai, 
bet vėliau jis išvirto į personifikuotą Dievą, įgijus; atskiro dievo vaid- 
menį. Abi sąvokos lietuvių ir latvių kalbose išsilaikė iki XX amžiaus. 
„Dievas“ (dangus) ir „Dievas“ (dievaitis) egzistavo vienas šalia kito, 
analogiškai kaip perkūnas (griausmas) ir Perkūnas (dievaitis), kaip saulė 


ir Saulė, kaip laimė ir Laima. 


Tris dieninas, tris naksninas 

Dievs ar Sauli ienaida; 

Saule laida Mėnešam 

Ar sudrabu akmentinu. 
Tris dieninas, tris naksninas 
Saul? ar Dievu ienaida: 
Dieva dėli nomaukušsi 


Saules meitas gredzeninu... 


Sita ir daugelis kitų dainų Dievą vaizduoja visai žmogiškuose santy- 
kiuose su Saule, Mėnesiu, su Saulės dukrytėmis, su Dievo sūneliais, su 

Aušrinė, su Perkūnu ir kitais. Cituotoje dainoje „tris dieneles, tris 
nakteles Dievas pykosi su Saule, Saulė metė į Mėnesėlį sidabro akmenėlį. 
Dievo sūneliai iš Saulės dukryčių atėmė žiedelį“. 

Iš kitų dainų sužinosime, kad Dievas dirba įvairius darbus, sėja rugius, 
sėja miežius, medžioja, daro alų. 


Dievinš gūja rudzu sėt 
Ar sudrabu sėtaviti... 
(Dievulis ėjo rugių sėt 
Su sidabro sietuvėle...). 
Kas tur spid, kas tur viz 
Vina kalna galina? 
Mils Dievinš miežus sėja 
Sudrabina sčtuvinu. 
(Kas ten spindi, kas ten blizga 
Vieno kalno viršūnėlėj? 
Mrels Dievulis miežius sėja 
Sidabrine sietuvėle). 
Dievas valgo, geria, miega. Jis vilki drabužius. Apsisiautęs dažniausiai 
plačiu sidabriniu apsiaustu, bet kartais ir paprasčiau — su baltu ar pilku 
medžiaginiu apsiaustu, lininiais marškiniais, ant galvos turi jis kepurę 
(kartais iš rugių varpų), pirštines ir beveik visuomet diržą ir kardą. Dievo 
drabužiai papuošti pakabučiais: 
Kadi ziedi pupinai? 
Raibi ziedi pupinai. 
Tie nebija pupu ziedi 
Tie bij Dieva pakarini. 
(Kokie pupos žiedai? 
Pupos žiedai margi. 
Tai nebuvo pupų žiedai, 
Tai buvo Dievo pakabučiai). 


Tiek sidabro apsiaustas, tiek kepurė, tiek kabušiai, tiek diržas ir kar- 
das, be abejonės, yra gilios senovės palikimas, nuostabiai atspindįs bal- 
tų feodalo ar kario apsirengimą ir aprangą tarp II ir XIII amžių po Kr. 

Suprastėję drabužiai, išvirtę į ūkininkų drabužius, greičiausiai yra vė- 
lyvesnių laikotarpių antspaudas. Manau, kad priešistoriniais laikais, 
geležies amžiuje, Dievas buvo panašus į feodalą ar kunigaikšų, nešiojęs 
žibantį apsiaustą (papuoštą vario ar sidabro plokštelėmis), žibančią 
kepurę, sidabro ar aukso diržą su kutais, papuoštais gintaro ar stiklo 
karoliukais, ir prie jo prikabintą kalaviją (kardą). T.y. nešiojo taip, kaip 
rodo didikų atkastieji nepaprasto turtingumo kapai, ar taip, kaip Al- 
girdas ir Kęstutis, kurie buvo sudeginti su auksu žibančiais drabužiais, 
susijuosę sidabruotais diržais ir apsiausti apsiaustais, išpuoštais karoliais 
ir gemomis. Dekoravimas vario, sidabro ir aukso plokštelėmis ir įvai- 
riausių formų kabučiais — ypatingai būdingi priešistorinei baltų kultūrai. 
Nors dainose atsispindi kelių laikotarpių nešiosena, bet drauge ir daug 
užsikonservavo iš priešistorinių laikų. 


Kur Dievinis jostu joza, 

Tur noknita zobeninšs. 
(Kur Dievulis juostą juosė, 
Ten nukrito kardelis... ). 


Šitoks motyvas aiškiai yra paveldėtas iš priešistorinių laikų. 

Didelis dainų skaičius kalba apie Dievo žirgus — obuolmušius, bėrus, 
širmus, margus, juodus, su sidabro ar deimanto kamanėlėm, su aukso ar 
šilko balnu, su aukso balno kilpelėm. Tų žirgų dažniausiai du, trys, 
penki, devyni ar ir daugiau. Dievas ir žirgas neatskiriami, kartais iš dainų 


atrodo, kad tai vienas ir tas pats, taip jie suaugę. 


Es atradu uz celina 
Dieva jūtu kumelinu: 
Caur segliem saule lčca, 
Caur iemauktu mėnestinš, 
Pavadinas galinū 
Aukselitis ritinūja. 
(Atradau ant kelelio 
Dievo jotą žirgelį: 
Per balnelį saulė tekėjo, 


Per kamanas mėnesėlis, 

Pavadėlių galelyje 
Aušrinė ritinėjos). 


Dangus - aukštas aukštas kalnas, akmenų kalnas, sidabro kalnas, aukso 
kalnas, gintaro kalnas. Nuo to kalno Dievas joja: 


Lžni, lėni Dievinš jūja 

No kalnina lepina. 

Lai vėjinš nenopūta 

Sudrabina mėteliša. 
(Lėtai, lėtai Dievulis jojo 
Nuo kalnelio slėnelin. 
Kad vėjelis nenupūstų 
Sidabrinio apsiaustėlio). 


Nuo akmenų, aukso, sidabro ar gintaro kalno Dievas nebūtinai joja, jis 
važiuoja ir su ratais, o kartais ir su rogėmis, kad ir pavasarį ar vasarą. 
Rogės iš riešuto medžio, iš aukso ar vario, pavadžios aukso ar šilko su 
auksiniais kutais, o žirgų kamanos sidabrinės. Važiuoja lėtai, lėtai (Ični, 
lšni), švelniai ir tyliai, kad vėjelis apsiaustėlio nenupūstų, kad rasos ir 
putino žiedelių nenukrėstų, kad artojėlio ar sėjėjėlio netrukdytų, želme- 
nų žėlimo nestabdytų. Dievo įvažiavimas į žemę neabejotinai leidžia 
įžiūrėti Dievo vaidmenį kaip vaisingumo skatintojo ir saugotojo. Šia role 
jis ypatingai artimai susijęs su Saule, Mėnesiu ir Perkūnu. 


Dievs gūja pa lauku 

Pa ežu ežūm 

Zaliti midams, 

Rudzišus celdams. 
(Dievas ėjo per lauką 
Ežių pakraštėliais, 
Žolelę mindamas, 
Rugelius keldamas). 


Dievo namai ant kalno ar už kalno: 
Kas ta tūda diža sėta 


Aiz kalnina lejina? 

Tai sėtai treji vūrti, 
Visi treji sudraboti. 
(Kas tai toks per didis dvaras 
Už kalnelio slėnelyje? 
To dvaro treji vartai, 
Visi treji sidabruoti). 
Kam tie zirgi, kam tie rati 
Pie Dievina nama durim? 
Dieva zirgi, Laimes rati, 
Saules meitas braucėjinas. 
(Kieno žirgai, kieno ratai 
Prie Dievulio namo durų? 
Dievo žirgai, Laimos ratai, 
Saulės dukros važiuotojos). 


Dievo namai — ne paprasta sodyba, bet didelė, primenanti senųjų laikų 
pilį su įvairiais pastatais. Ten yra ne tik gyvenamieji namai, bet ir klėtis, 
tvartas, pirtis, tvoros, sodas, aplink ąžuolai, liepos, pušys ir beržai, aukso 
kalnai ir šilko pievos, ten teka upės, šaltiniai ir yra jūra. Ten svečiuojasi 
Saulė ir jos dukros, Aušrinė, Mėnulis ir Perkūnas. Ten vyksta puotos ir 
vestuvės. Pats Dievas veda Saulės dukrą. Saulė taip pat turi savo dvarą ir 
tarp Dievo ir Saulės dvarų artimi ryšiai. Dievo sūneliai ir Saulės dukrytės 
kartu dirba, kartu žaidžia, pykstasi, drauge į vestuves važiuoja. Pirtyje 
susitinka visas dangaus panteonas. Dievo sūneliai kaičia pirtį, Saulė su 
dukrytėmis vanojasi. Kai Saulė maudosi, Mėnesėlis ar Aušrinė rūpinasi 
garais ar vantomis, žvaigždės vandenį nešioja. Pats Dievas tačiau nesi- 
maudo, jo dvaro pirtimi tik artimieji naudojasi. Ir kituose sodybos 
darbuose jis nedalyvauja, juos atlieka šeimos nariai ir tarnai. Dievas savo 
šeimoje viešpats. Šitokios jo funkcijos savo pilyje ar sodyboje irgi atlie- 
pia feodalinio laikotarpio struktūrą, o savo pagrinduose senąją indoeu- 
ropiečių šeimos struktūrą. 

Jei Dievas su Saule, Mėnuliu ir Perkūnu giminingas savo gyvybės puo- 
selėjimu, gamtos klestėjimu ir vaisingumo skatintojo funkcijomis, tai su 
Laima, likime deive, jis jungtinas likimo sprendimo galia. Dėl šitos galios 
jis labai dažnai latvių dainose pasirodo greta Laimos: 

Dievam dienin' i aizgūja 

Ar Laiminu runėjot, 

Kam bus mirt, kam dzivot 

Šai balti saulitė. 

(Dievui dienelė praėjo 

Su laimuže bešnekant, 
Kam bus mirt, kam gyvent 
Po balta saulyte). 

Dievin, tavu likuminu, 

Gaiša diena, gaiša nakts: 

Dienu gaiša Saule spid, 

Nakti gaiša Menesnica. 
(Dievuli, tavo lėmimu 
Šviesi diena, šviesi naktis: 
Dieną šviesiai Saulė spindi, 


Naktį šviesus Mėnesėlis). 


Likimo sprendėjo galia, Dievas ir Laima, sudaro lyg ir aukštesnę dievų 
kategoriją, tačiau nėra visiškai jokių duomenų, kad Dievas būtų buvęs 
vyriausias dievas, kaip kartais norima matyti. Baltai neturėjo vieno vy- 
riausiojo dievo, o daug dievų, kaip graikai, romėnai, keltai, germanai, 
slavai, vedų indai, ir kiti indoeuropiečiai, ir Dievas demokratiškai ir žmo- 
giškai santykiavęs su kitais dievais ir deivėmis — su Saule, Mėnuliu, Auš- 
rine, Perkūnu ir Laima. Gyvybės skatintojo funkcijomis jis labai artimas 
Saulei, Mėnuliui ir Perkūnui, o likimo lėmimo galia - Laimai. Kaip 
žmogaus ir viso pasaulio gyvenimo ir reiškinių lėmėjas ir rikiuotojas, 
Dievas, galimas dalykas, sietintinas su Voluinės kronikos minimu lietu- 
vių dievu „Diveriks“ arba „Deiviks“, kuriam karalius Mindaugas aukojo 
1252 metais, nors jau ir buvo apsikrikštijęs. Ši Haličo-Voluinės kronika, 
mininti įvykius tarp 1201 ir 1292 metų, greta Dievo Rikiuotojo („Di- 
veriks“) ar Dievelio („Deiviks“) dar išvardina Namo Dievą („Nona- 
deiv“), Kalvelį (?) („Teljavel“) ir miško deivę Medeinę („Mejdejne“). 
Dievų vardai kronikoje iškraipyti. Mažiausiai sudarkyta Medeinė, „Tel- 
javelis“ skambėjimu primena Kalvelį, o „Diveriks“, kuris anksčiau kai ku- 
rių mokslininkų buvo aiškinamas kaip „Dievas — Valdovas“, greičiausiai 

yra buvęs Dievas, su kuriuo čia susipažinome latvių mitologinių dainų 
pagalba. Dievas, Dievulis, Dievelis buvo gražus, aukso sidabru spindu- 
liuojąs jaunikaitis, jodinėjąs ar važiuojąs puikiai išpuoštais žirgais. Bet 
jis nebuvo nei valdovas, nei karo dievas, o želmenų skatintojas, likimo 
lėmėjas ir gyvenimo rikiuotojas. 

Dr. Biezajo Dievo studija įnešė daug aiškumo ir leidžia išnarplioti kai 
kurias supainiotas baltų mitologijos problemas. Išryškėjo visai atskiras 
Dievaitis Dievas, ilgą laiką ištūnojęs po krikščioniškojo Dievo skraiste. 
Nuostabiai turtingos tos latvių mitologinės dainos. Kad ir nedaug jų čia 
galėta pacituoti, bet gal skaitytojas pajus jų artimumą lietuviškoms 
dainoms ir jų lyrinį pobūdį, o drauge su juo ir senosios baltų religijos 
charakterį. 


Metmenys, 1963, nr. 7. 

ANTRA DALIS DIALOGŲ 
ATODANGOS 


Pokalbiai, polemika 


Pokalbiai 


APIE ŽEMUOGIŲ SKONĮ 
ARCHEOLOGIJOJE 
Pokalbis su Marija Gimbutienė 


Marija Gimbutienė, kaip skelbia jos vėliausios knygos aplankas, yra Europos 
archeologijos profesorė Kalifornijos universitete (Los Angeles) ir 
to universiteto Kultūros istorijos muziejaus senojo pasaulio archeologijos 
kuratorė. Plataus pripažinimo mokslo pasaulyje Gimbutienė susilaukė savo 
darbais apie baltų ir kitų Rytų bei Vidurio Europos tautų proistorę (knygos: 
Tbe Prebistory of Eastern Europe, Bronze Age Cultures of Central and Eastern 
Europe, Tbe Balts). Vėliausioje, Kalifornijos universiteto išleistoje knygoje 
Gimbutienė laužia ledus naujuose archeologijos baruose. Ji griauna 
įsivyravusią pažiūrą, kad ankstyvųjų laikų pietryčių Europos civilizacija, 
kultūra ir religija atėjo iš Artimųjų Rytų. Ji motyvuotai įrodinėja savitą 
„Senosios Europos“ išsivystymą. Naujos knygos pasirodymo proga pateikėme 


Marijai Gimbutienei keletą klausimų. 


Ankstyvesnės Jūsų knygos buvo, jei neklystame, visos susiję su baltų, t.y. 
mūsų tautos proistore. O vėliausioji knyga - The Gods and Goddesses of 
Old Europe 7000-3500 BC - daugiausia kalba apie pietryčių Europą, o 
Baltijos pajūrio beveik neliečia. Sakykite, kas nukreipė dėmesį ta kryptim 
ir ar planuojate ateityje vėl grįžti prie „lietuviškesnių“ temų? 

Instinktas vedė į platesnį išsišakojimą laiko ir erdvės atžvilgiu. Turėjau 
eiti gilyn ir gilyn ir iš šiaurės leistis į pietus, kad suvokčiau, kaip kūrėsi 
Europos civilizacija, kad matyčiau, iš kokių sluoksnių ji susiklijavusi. 
Dėmesį ypač nukreipė ieškojimas atsakymo į klausimą: kas buvo Euro- 
poje prieš indoeuropiečių atkeliavimą? Toliau sekė archeologijos moks- 
lo nepaprastai spartus augimas per pastarąjį dvidešimtmetį, suteikęs 
daug naujų idėjų ir galimybių, ypač neolito tyrinėjimui. Pagaliau žmo- 
gus, sykį įėjęs į savo profesijos vėžes, jomis važiuoja ten, kur gali. Negi 

sustosi ir leisi samanoms augti? Temas reikia keisti, susirasti kažką kita, 
kad užkurtų ir prikrautų baterijas. Buvo man nusibodęs žalvario amžius 
(parašius šešių svarų knygą), nusibodo kirviai, durklai, kardai, ietys ir 
strėlės. Susipažinau su Senosios Europos deivėmis ir su labai skirtingo 
meno ir mitų lobiais - jie kuriam laikui ir užkerėjo. 

Baltų proistorės ir mitologijos klausimai man buvo ir tebėra labai prie 
širdies. Jais nuolat atsinaujinu skaitydama baltų mitologijos bei baltų 
kultūrų kursus Kalifornijos universitete, Los Angeles (UCLA). Bend- 
radarbiauju (ir norėčiau kuo daugiau, jei tik laikas leistų) šauniame 
Metmenų žurnale. Neseniai rašiau apie velnią, t.y. apie mirties ir požemio 
dievą magiką Veliną (ta pačia tema paskelbiau tris straipsnius prancūzų 
ir anglų kalbomis). Rašiau ir apie Perkūną: The Journal of Indo-Euro- 
pean Studies, t. 2, 1 (1974). Balustikai ir lituanistikai nebuvau pasakius 
„sudie“ ir nesu išėjusi taip, kad negrįžčiau. Ar ne svajonė būtų rašyti tik 
lietuviškai, turint didelę auditoriją? 

Minėtoje knygoje aptariate matriarcbalinę (t.y. moterų dominuojamą) 
civilizaciją, klestėjusią Europoje dar prieš indoeuropietiškąją. Kada ir kaip 
ji buvo surasta? Kas šiandieną apie ją žinoma? Ar užtikta šios civilizacijos 
liekanų ir lietuvių gyvenamose žemėse? 

Senosios Europos civilizacija („Old Europe“, taip aš ją pavadinau 1971 me- 
tais) neatrasta per metus ar per dešimt. Beveik per šimtą metų vyko 
tyrinėjimai; surasta apie 3000 gyvenviečių, kur atkasta tos priešindoeu- 
ropinės kultūros liekanų, tačiau nedaugelyje vietų buvo tyrinėjama kaip 
reikiant. Tik po Antrojo pasaulinio karo pradėta labai intensyviai ka- 
sinėti Rumunijoje, Bulgarijoje, Graikijoje, Jugoslavijoje, Vengrijoje bei 
Čekoslovakijoje. Kasinėjimų metodai kaskart vis tobulėjo. 1959 metais 
atrastas radiokarbono metodas amžiui nustatyti radikaliai pakeitė mūsų 
pažiūras į Europos civilizacijos pradžią bei jos situaciją senajame pasau- 
lyje. Mano kasinėjimai 1) Obre prie Sarajevo, Jugoslavijoje 1967-1968 
metais, 2) Sitagruose prie Dramos, Graikijos Makedonijoje 1968-1969 
metais, 3) Anzoje ties Štipu, pietų-rytų Jugoslavijoje, 4) Achilėjuje ties 
Farsalu, Tesalijoje virto atramos taškais šiai kultūrai tirti ir rekonstruoti. 
Visos tos minėtos vietos yra daugiasluoksnės neolitinės gyvenvietės su 
kultūriniais sluoksniais iš 6500-3000 metų pr. Kr. Šimtai radiokarbono 
datų iš tų kasinėjimų leidžia kalbėti apie Senosios Europos gimimą ir 

vystymąsi bei jos atskirus laikotarpius net 25 metų tikslumu. Kadangi 
Achilėjas ir Anza siekia VII tūkstantmetį, šių gyvenviečių chronologija 
buvo panaudota dendrochronologijos - medžio rievių — datavimui pra- 
tęsti iki 6300 metų pr. Kr. (anksčiau buvo iki 5400 metų pr. Kr.). 
Priešindoeuropinės Senosios Europos žemdirbių kultūra gimininga 
Anatolijos (Turkijos) ir rytinio Viduržemio pajūrio senojo pasaulio 
kultūroms. Ji priklauso tai epochai, kurioje moters vaidmuo visuo- 
menėje nebuvo užgniaužtas. Žmonės gyveno egalitarinėje bei matri- 
linearinėje sistemoje be ginklų ir be karų. Gerovė, kaimai ir miestai 
sparčiai augo, klestėjo menai. Šios civilizacijos paplitimas į šiaurę siekia 
centrinę Europą, o jos įtaką — visą Pabaltijį. 

Savo paskaitoje Santaros-Šviesos suvažiavime (1975 rugsėjo 5) minėjote, 
kad indoeuropietiškoji civilizacija į Europą atėjo ne iš Indijos, bet iš Volgos 
stepių. Ar tai dar tik bipotezė, ar jau archeologų laikoma įrodyta tiesa? 
Prisijaukinę ir pasižaboję arklius, apsiginklavę durklais, lankais ir strė- 
lėmis, protoindoeuropiečiai veržėsi iš Eurazijos stepių Europon ir nio- 
kojo Senosios Europos civilizaciją. Pagal archeologinius duomenis ir 
remiantis naujaisiais datavimo metodais atsekamos dvi pagrindinės jų 
įsiveržimo bangos: apie 4000 metus pr. Kr. ir apie 300 metus pr. Kr. Po 
3000 metų pr. Kr. Dunojaus srityje Senosios Europos miestų, meno 
paminklų bei religijos nebėra, bet Egėjo srityje ši nuostabi civilizacija 
tęsėsi iki 1500 metų pr. Kr. Naujieji ateiviai atsinešė patriarchalinę 
struktūrą, klasinę nelygybę bei vyriškųjų dievų (tokių kaip Perkūnas, 
Dievas ir Velinas) dominuojamą religiją. Atsinešė ir ginklus, ir jais ligi 
šios dienos vienas kitą žudo. 

Šiuo klausimu esu daug rašiusi“, ir indoeuropeistai (kalbininkai, mito- 
logai ir archeologai) mano tezes plačiai naudoja. Dėl jų buvau pakviesta 
redaguoti archeologijos skyrių „Journal of Indo-European Studies“. 


* Svarbesnieji straipsniai: „The Indo-Europeans: Archaeological Problems“, American An- 
thropologist, 1963, t. 65, nr. 4, p. 815-837; „Proto-Indo-European Culture: The Kurgan 
Culture during the 5*, 4* and 34 Millennia BC“, /ndo-European and Indo-Europeans, red. 
Cordona, Konigswald ir A. Senn, 1970, p. 155-197; „The Beginning of the Bronze Age of 
Europe and the Indo-Europeans“, The Journal of the Indo-European Studies, t. 1, p. 163- 
214; „An Archaeologist's View of PIE in 1975“, The Journal of Indo-European Studies, 
t. 2, 3, p. 289-309. 

Niekas ko kito kol kas neįrodė. Mokslininkai nekalba apie indoeu- 
ropiečių atėjimą iš Indijos, kadangi yra žinoma, kad ten jie yra palyginti 
vėlyvi ateiviai, t.y. apie 1200 metų pr. Kr. 

Ten pat minėjote, kad lietuviai, nors ir geriausiai išlaikę indoeuropietiškos 
kultūros požymius (kalbą, visuomeninę struktūrą, religiją), rase nėra gryni 
indoeuropiečiai. Kaip tai suprasti? 

Rimti mokslininkai šiandien nebekalba apie grynas rases, tokias kaip 
„nordische Rasse“ nacių laikais. Lietuviai, kaip ir kitos Europos tautos, 
rasiškai yra mišiniai. Kai baltų protėviai atkeliavo į Pabaltijį, rado jie Čia 
šiaurinės Europos vietinius gyventojus. Kiek vėliau šimtmečiais kry- 
Žiavosi su suomių-ugrų protėviais, ir dar vėliau su slavais. 

Žiūrint iš šalies atrodo, kad ypatingą dėmesį Europos proistorei skiria 
Amerikos mokslo institucijos. Kad ir Jūsų vadovaujamiems tyrinėjimams 
ir archeologiniams kasinėjimams Europoje parama iš Amerikos univer- 
sitetų, valdžios ar mokslą remiančių fondų siektų turbūt kokį pusmilijonį? 
Tuo tarpu dėmesys čia pat, šiame kontinente, egzistavusioms prieško- 
lumbinėms civilizacijoms kur kas menkesnis. Kad ir, pavyzdžiui, Meksi- 
koje, Mitlos ir Monte Albano vietovėse esantieji užkasti miestai yra paly- 
ginti menkai tyrinėjami dėl lėšų stokos. Įdomu, kaip Jūs komentuotumėte 
šį reiškinį? 

Teisybė, kad savo tyrinėjimams esu gavusi apie pusmilijonį dolerių iš 
National Science Foundation, Smithsonian Institution, Ford Founda- 
tion, Kress Foundation, Wenner-Gren, Humanities Endownment ir kt. 
Tatrai nesako, kad tos institucijos neremia Meksikos, Peru, Gvatemalos ir 
kt. kraštų tyrinėjimų. Kiek aš žinau, Europai tenka mažesnis kąsnis. 
Pinigų paskirstymas priklauso nuo žmonių, kurie prašo ir kaip prašo, ir 
nuo komitetų, kurie prašymus svarsto, o ne nuo iš anksto nustatytų planų. 
Kalbėdami apie senąsias, dar priešindoeuropietinius laikus siekiančias 
civilizacijas, archeologai gan detaliai atpasakoja anų bendruomenių reli- 
giją, socialines struktūras, mini įvairių papuošalų simboliką ir pan. Raštas, 
kaip žinome, tuo metu dar neegzistavo, ir todėl rašytinių šaltinių apie juos 
nėra. Nespecialistui skaitytojui todėl įdomu, kiek tikra ar patikima yra visa 
ši nuostabi informacija. Ar galima tikėtis kokių reikšmingų pasikeitimų 
dabartinėse pažiūrose? Žodžiu, skeptiko žodžiais - kuri dalis archeologijoje 
mokslo ir kiek joje poezijos? 

Per šimtą metų sulaukęs archeologijos mokslas šiuo metu keičiasi nebe- 
atpažįstamai. Be statistikų, kompiuterių, tyrinėjimų įvairiausiose labora- 
torijose kasinėjimų rezultatai nebeskelbiami. Archeologija - daugelio 
mokslo šakų junginys. Kasinėjimuose dalyvauja ne vien tik „grynieji 
archeologai“, bet ir zoologai, botanikai, geologai, ekologai, įvairių sričių 
technologai ir t.t. Taip, pažiūros pasikeitė mokslo naudai. Kiekybinio 
metodo (guantitative method) keliu einama dabar net iki visiško kraštu- 
tiniškumo. Madoj dabar ekonomija, ekologija. Menas, religija, kai kurių 
mokslininkų apibūdinama tik kaip „psychic needs“. Gal dėl to aš dabar 
mušuosi į priešistorinės religijos tyrinėjimą: tam, kad pabėgčiau nuo 
sterilizuojančių kultūrinių reiškinių. Tam, kad pajusčiau žemuogių sko- 
nį... Tik poezija, sakė man Faustas Kirša, turi žemuogių skonį. Taip, 
šiandieninė archeologija toli nuo poezijos. Bet žemuogių skonio yra 
kiekvienoje mokslo šakoje. Jo yra tada, kada mokslininkas kartu yra ir 
poetas (arba ragius, „tas, kuris regi“). 

Koks yra archeologinių tyrinėjimų stovis Lietuvoje? Kas pasiekta nuo 
nepriklausomybės laikų ir kas atliktina ateityje? 

Daroma tiek, kiek galima. Didesnio masto tyrinėjimams trūksta lėšų. Iš 
tikrųjų tai tik su skatikais einama į piliakalnius ar kapinynus. Didelės 
sumos pinigų Sovietų Sąjungoje skiriamos iš Maskvos tam tukriems 
projektams įvairiose vietovėse, bet ne Lietuvai. Rezultatas - per 30 metų 
padaryta nedaug (ypač palyginus su kasinėjimų tempu prieš pat Antrąjį 
pasaulinį karą, kuriems vadovavo prof. Jonas Puzinas). Nei radinių, nei 
mokslo darbų tokių, kurie būtų pakeitę prieš 30 metų žinomus dalykus, 
beveik nėra. Daug kas vyksta lokaliniu mastu. Norėčiau išskirti tarptau- 
tinės reikšmės turinčius dr. Rimutės Rimantienės tyrinėjimus Švento- 
joje ir Nidoje, kur atkasta ketvirtojo tūkstantmečio pabaigos ir trečiojo 
tūkstantmečio žvejų gyvenvietės su labai gerai išlikusiais medžio dirbi- 
niais (žūklės įrankiais, dievų skulptūromis ir kt.), žvejų tinklais, gintaro 
dirbiniais etc. 

Kas dar, be lietuvių tr latvių, domisi baltų archeologija? 

Rusai ir lenkai. Rusai domisi viso rytinio Pabaltijo akmens amžiumi, o 
lenkai - jotvingių žemėmis. Prieš dvidešimtį metų Augustavo ir Suvalkų 
srityje energingai ir planingai tyrinėjimo darbą pradėjo Jerzy Anto- 
niewiczius iš Varšuvos. Deja, mirtis nutraukė jo užsimojimus. Darbas 

tęsiamas jo bendradarbių Jaskanių (vyro ir žmonos) ir kt. Leidžiami du 
periodiniai leidiniai: Rocznik Biatostocki ir Rocznik Olsztynski. 

Riba, ties kuria baigiasi archeologija ir prasideda istorija, laikoma rašto 
pradžia. Todėl ir norėtume išgirsti Jūsų nuomonę apie seniausius simbolius, 
reprezentuojančius raštą. Ar yra vilties jį iššifruoti? Ar yra bent krislelis 
tiesos mūsų spaudoje jau beveik šimtą metų kartojamiems gandams, kad 
esą, Iššifravus pirmuosius ar seniausius Europos rašto paminklus, bus 
įrodyta, kad tais laikais visa Europa buvusi lietuviška? 

Seniausi rašmenys Europoje (Graikijoje, Jugoslavijoje, Bulgarijoje, Ru- 
munijoje) siekia 6000-5000 metus pr. Kr. Tie rašmenys ar ženklai neiš- 
šifruoti. Nėra žinoma, kokia yra buvusi Senosios Europos kalba. Viena 
tik aišku, kad ne indoeuropinė, tad ir ne prabaltiška. 

Prabaltų kalba kaip atskira indoeuropiečių šaka galėjo pradėti formuotis 
prieš 5000 metų. Nuo tada toji kalba nebuvo hermetiškai šaldytuve 
uždaryta. Labai abejočiau, ar dabartinis lietuvis suprastų savo protėvių 
kalbą (net ir brolių latvių kalbos negalime gerai suprasti!) Pagal Kazi- 
mierą Būgą, lietuvių kalba pradėjo kristalizuotis tik apie VIII amžių po 
Kr. (Mano nuomone, tas procesas galėjo prasidėti žymiai anksčiau). 
Šimtmetis šen ar ten neturi reikšmės. Kalba, kaip ir kultūra, nuolat kin- 
ta. Niekas negrįžta ir nesikartoja ta pačia forma. Tuo būdu ir šios dienos 
lietuviškų žodžių neteks surasti ankstyviausiuose rašto šaltiniuose. 


Akiračiai, 1976, nr. 75. 

MITOLOGIJA IR POEZIJA 
Jono Balio laiškas Metmenų redakcijai 


Man įdomu Meimenų žurnale dažnokai skaityti straipsnius lietuviškos 
mitologijos klausimais. Aišku, mitologija yra poetiškas dalykas, žmo- 
gaus vaizduotės padarinys. Tačiau šių dienų tyrinėtojų straipsniai apie 
mitologiją neturėtų išvirsti į gryną poeziją. Pavyzdžiui, Marijos Gimbu- 
tienės straipsnį „Šviesos ir nakties deivės lietuvių mitologijoj“ (Metmenų 
nr. 32) negaliu kitaip pavadinti, kaip poezija. Tai XX amžiuje sukurta 
mitologija, autorės fantazijos produktas, bet ne mūsų senųjų liaudies 
tradicijų rimtas nagrinėjimas ir aiškinimas. 

Pirmas reikalavimas akademinei studijai yra medžiagos ėmimas iš pir- 
mųjų šaltinių ir jos patikimumo nustatymas. Dainos „Miela Saulyte, 
Dievo dukryte“ šaltiniu cituoja populiarią Balio Sruogos 1949 metais 
Vilniuje išleistą dainų antologiją. Šitos dainos, kaip ir kitos cituojamos, 
„Mėnuo saulužę vedė“, pirmykštis šaltinis yra ne kas kita, kaip Rėzos 
1825 metų dainų rinkinys. Jau seniai Wilhelmas Mannhardtas (1985), 
Jekabas Lautenbachas (1896), abu Mykolas ir Vaclovas Biržiškos ir 
Liudas Gira (1930), pagaliau ir aš pats (1954) įvairiomis progomis esame 
pareiškę rezervų dėl mitologinių motyvų Rėzos dainose nepatikimumo, 
skolinimosi iš latvių dainų, redagavimo ir kt. Dabar Albinas Jovaišas, 
turėdamas po ranka Rėzos rankraščius, aiškiai nustatė, kad ne tik daina 
„Mėnuo saulužę vedė“ yra Rėzos kūrinys, bet jo buvo padaryti visi tie 
įtarpai, kur minimi „barzdoti vyrai, vyrai iš jūrų“, ir visi tie poetiški 
„dievo sūneliai“, „dievo duktelės“ ir „saulės dukrytės“ (dainoje „Šalti- 
natis“), — iš Žmonių užrašytose dainose jų nėra (žr. Jovaišo monografiją 
Liudvikas Rėza, Vilnius, 1969, p. 256—290, kur labai išsamiai išnagrinėti 
kai kurių dainų autentiškumo klausimai ir atspaustos Rėzos rankraščių 
faksimilės). Apie tai jau esu informavęs ir išeivijos skaitytojus (Žr. mano 

straipsnį „L. Rėza ir jo Dainos“, Naujoji Viltis, 1973/74, nr. 6). Argi apie 
tai Gimbutienė nieko nėra girdėjusi? Rašą apie lietuvių mitologiją turi 
paskirti truputį daugiau laiko ir pastudijuoti dalyką iš pagrindų, bet 
nedaryti sprendimus „iš akies“. Kalbant apie lietuvių mitologiją, nega- 
lima „skolintis“ iš latvių tautosakos arba manyti, kad kas randama lat- 
viuose, tai tas turėjo būti ir lietuviuose. Lietuviai ir latviai išsiskyrė apie 
700 metais po Kr., ir jų mitologijos bei tautosaka daugeliu atvejų nuėjo 
skirtingais keliais. Kas liečia visokias mitologiškas „dukteris“ ir „moti- 
nas“, tai latviuose šiuo atveju yra labai aiški suomiškų tautų įtaka, kurios 
lietuviuose nėra (žr. mano str. „Parallels and differences in Lithuanian 
and Latvian mythology“, Spiritus et veritas, Euten, 1953, p. 5-11). 
Liudviko Jucevičiaus pasakojimas apie „deivių akmenis“ yra jo fantazijos 
kūrinys, bent 9090 pramanytas, nes niekas jo bendralaikių tokių dalykų 
nematė. Jo išgalvotas yra ir „kirvio šokis“ su „valdytojų deivužėlių“ 
minėjimu. Štai pavyzdys patikimumo kriterijui. Reta daina apie Laimos 
ir Saulės konfliktą buvo užrašyta du kartus skirtingose vietose ir skir- 
tingu laiku: Kamajuose 1939 metais ir Sasnavoje apie 1960 metus. Abu 
variantai panašūs ir skirtingi, tad nėra vienas kito kopija arba nurašymas 
iš kokio mokyklinio vadovėlio ar chrestomatijos (abu tekstai perspaus- 
dinti Naujosios Vilties, 1971, nr. 2). Tokiu atveju dainos autentiškumu 
jau nėra pagrindo abejoti. Beje, trisdešimt dainų variantų apie dangaus 
šviesuolius, daugiausia pirmąkart skelbiamų iš LTA rinkinių, atspaus- 
dinau su komentarais žurnale Gimtasai Kraštas, 1943, nr. 31: „Saulinės 
dainos“. Ten yra daug naujos ir autentiškos medžiagos, kurios mūsų mi- 
tologijos mėgėjai nėra iki šiol pastebėję, vis kartodami senus dalykus. 
Rašant apie Laimą 1r laumes arba deives, reikėtų žinot, kas tuo 
klausimu jau buvo kitų rašyta. Pagrindinė tuo klausimu mano stu- 
dija buvo paskelbta vokiškai: „Die Sagen von den litauischen Feen“, 
žurnale Die Nachbbarn, Goettingen, 1948, t. 1; p. 31-71. Daug au- 
tentiškos tautosakinės medžiagos apie laumes, deives, raganas ir kt. 
vėliau paskelbiau lietuviškai rinkiny Lietuvių mitologiškos sakmės, 
Londone 1956 metais, Nidos leidinio nr. 13. Negalima pasitenkinti 
Jucevičium ir Basanavičium šiais 1976 metais. Ši pastaba dėl šaltinių 
panaudojimo tinka ir kun. Vytautui Bagdanavičiui, kuris yra sukūręs 
savo fantastišką teoriją apie laumes (žr. Lituanus, 1972, nr. 1: „The 

Lithuanian legends of laumės (fairies) as a remnant from a stone 
age culture“.) Savo šaltinių jis necituoja. 

Gimbutienės etimologiniai aiškinimai primena Aušros laikus, o jos „poe- 
Zijos“ Zenitas yra tvirtinimas, kad prieš daugelį tūkstančių metų „pa- 
grindinė dievybė buvo moteris“ (!) Tai šių dienų „women liberation“ 
(i. e. supremacy!) atgarsis ir niekas daugiau. Ir pirmykštis žmogus 
žinojo, kad jei dirvai neduosi sėklos, tai derliaus nebus. Čia nėra jokios 
mistikos. Antra vertus, visais laikais vyrai mėgo moteriškas linijas matyti 
ir paliesti, jie jas piešė, darė nuogų moterų statulėles iš molio, kaulo ar 
akmens (dabar jas dažniausiai fotografuoja). Tačiau tai dar visiškai 
nereiškia, kad visur moterys buvo garbinamos, kaip dievaitės, kur tokių 
statulėlių yra rasta. Žinoma, buvo moteriškų dievybių, tačiau yra šių 
dienų mitas, kad pirmoji dievybė buvo moteris. Tam tikru laiku kai 
kuriose tautose buvo ryškios moteriškos dievybės. Tai ir viskas. Tas 
priešistorines statulėles galime vadinti pirmykščiu menu ar erotika, bet 
ne religija. 

Algirdo J. Greimo straipsnis apie ugnies dievybes yra daug rimčiau 
parašytas. Jo etimologijos yra kalbininko darbas. Rašydamas apie gai- 
džio aukojimą, galėjo pacituoti ir 1547 metų Martyno Mažvydo graude- 
nimą: „Begieresny su šventa burtininke gaidį valgyti, neig bažnyčio 
šaukimą žekų klausyti“. Beje, Greimas dažnai cituoja mano 1966 metų 
knygą, tačiau norėčiau priminti, kad pagrindinė studija apie lietuviškus 
Užgavėnių papročius yra mano vokiškai paskelbtas darbas: „Fastnachts- 
brauche in Litauen“, žurnale Scbweizeriscbes Archbiv fūr Volkskunde, 
Basel, 1948, t. 45, sąs. 1, p. 40-69 (su iliustracijomis). 

Tai mažas literatūros sąrašėlis. Tačiau aš manau, kad mūsų profesoriams 
reikėtų apie tai žinoti, kai jie rašo apie lietuvių mitologiją. 


Metmenys, 1977, nr. 33. 

APIE LIETUVIŲ MITOLOGIJOS 
POPULIARIZACIJOS REIKALĄ 
BEI ŠALTINIUS BALTŲ MITOLOGIJAI 
ATKURTI 
(Atsakymas dr. Jonui Baliui) 


Mano straipsnis apie šviesos ir tamsos deives lietuvių mitologijoje, 
atspausdintas Metmenų nr. 32, buvo ne akademinė studija, skirta moksli- 
niam žurnalui, bet paskaita, skaityta folklorinėje popietėje, kurią suren- 
gė Baltų studijų draugija Los Angeles 1976 kovo 7 (ši informacija per 
klaidą buvo praleista). Normaliai kritikai skiria publicistinius straips- 
nius nuo mokslinių straipsnių, paremtų pilnomis bibliografijomis bei 
išnašomis. Paskaitoje skaitantysis turi pagauti klausytoją. Mano atveju, 
turbūt nereikėtų nei aiškinti, turėjau patiekti mitologijos fragmentus 
taip, kad jie būtų suprasti. Jei mano paskaita buvo poezija, laikau komp- 
limentu, o ne priekaištu. Ir štai dėl ko: lietuvių mitologijos popu- 
liarizacija — gyvas reikalas, nes jos per maža, nes tėra tik pora žmonių, 
kurie tai gali daryti. Savosios mitologijos nuolatinio neigimo ir nieko- 
jimo faktu lietuvių kultūra ir visa tauta yra giliai nuskriausta. Jos neiškė- 
limas, nestudijavimas yra nebesugrąžinamas nuostolis visiems lietu- 
viams, pradedant vaikais, baigiant poetais. Ne vienas turbūt ne kartą 
pagalvojo „kokie laimingi airiai, vokiečiai, švedai, danai, suomiai, jau 
nekalbant apie graikus ar italus, kurie nuo mažens galėjo skaityti knygų 
apie savąsias mitologijas...“ Apie graikų, romėnų, germanų mitologijas 
gali rasti knygų anglų, prancūzų, vokiečių ir kitomis kalbomis. O kur 
lietuvių mitologija? Nėra jos nei lietuvių kalba. Ar jos nebuvo? Ir kas jai 
nukirto galvą? Kas išsunkė kraują iš gyslų? Be abejo, ne tik Kristaus 
tikėjimo skleidėjai, pasmeigę jį ant kardo galo ir išpjovę prūsus. Kardais 
kapojo patys lietuviai, nevertindami to, kas kiekvienai kitai tautai bran- 
gu. Naikino ir tebenaikina ją ir patys mokslininkai savo sausumu, siauru- 
mu, nepasiruošimu arba religinėmis tendencijomis bei asmeniškomis 
ambicijomis. 

Lietuvių tautosaka, be abejonės, yra vienas iš pačių pagrindinių šaltinių, 
išlaikiusių prieškrikščioniškosios mitologijos motyvus. Tačiau vien tik 
tautosakine medžiaga besiremdami, niekados negalėsime pilniau atkurti 

tokios mitologijos, kokia buvo prieš krikščionybės įvedimą (didžiuma 
liaudies tikėjimų, mitologinių dainų etc. užrašyta tik paskutiniojo šimto 
metų būvyje, kada daug senų motyvų jau buvo arba prarasta arba iš- 
kreipta, o kai kurie elementai atsitiktinai liko nepastebėti). Būtina 
naudotis visais įmanomais šaltiniais ir kibti į jos tyrinėjimą plačiais 
mostais, taip kaip, pavyzdžiui, pastaruoju metu įkibo dr. Greimas, 
atspausdinęs Metmenyse straipsnius apie kaukus, aitvarą ir Gabjaujį. 
Struktūralistiškai naudojant gyvąją lietuvių kalbą, istorinius šaltinius bei 
tautosakinę medžiagą, galima daug nauja pasakyti. Dr. Greimas minė- 
tomis studijomis pastūmėjo lietuvių mitologijos tyrinėjimą visu šuoliu 
aukštyn! Be to, dar yra ir archeologija, ir lyginamoji indoeuropiečių 
mitologija, ir lyginamoji indoeuropiečių kalbotyra. Lyginamosiomis 
studijomis nesinaudojant, galima daug ką pražiopsoti ir nepastebėti. 
Pastarieji šaltiniai yra mano dirva per trisdešimt metų, nenuostabu, kad 
mano žvilgsnis į mitologiją yra archeologo žvilgsnis, ieškantis senųjų 
elementų ir stratigrafijos, pasiremiant lyginamosios kalbotyros bei mi- 
tologijos pagalba. Nežinant šaknų, nesuvokiant tam tikrų motyvų se- 
numo, tiesiog neįdomu (bent man asmeniškai) mitologiją studijuoti; ji 
tada tik kaip atsitiktinės poezijos rinkinys, o ne išsišakojęs medis per 
visą tautos istoriją ir proistorę, ir pasaulėjautos veidrodis. Mitologijoje 
yra užsikonservavę labai seni poetiniai vaizdai; jie siekia ne tik šimtus, 
bet tūkstančius metų, kai kurie elementai yra paveldėti iš prieš 6000 ar 
daugiau metų! Nearcheologui: tas senoviškumo faktas gali atrodyti 
nesąmonė ar neesminis reikalas, o archeologui suvokti ilgaamžiškumą 
yra pati esmė. Šioje vietoje noriu priminti, kad dr. Balio pastaba, jog 
mano „poezijos“ Zzenitas yra sakinys, kad „prieš daugelį tūkstančių metų 
pagrindinė kuriančioji dievybė buvo moteriškos lyties“, man sukėlė 
tikrą nuostabą, parodžiusi aiškų nesidomėjimą Europos proistore. (Bent 
jau galima buvo pasižiūrėti į mano knygą Gods and Goddesses of Old 
Europe, 1974. Kad tai yra „women liberation“ atgarsis, skamba gerokai 
primityviai.) Mitologui neleistina nesiorientuoti archeologijoje bei lygi- 
namojoje indoeuropeistikoje. 

Kas liečia Saulytę, Dievo dukrytę, dangaus nuotaką, nuostabią audėją, 
audžiančią aukso gijomis, liksiu prie savosios nuomonės: tai labai senas 
motyvas, paveldėtas iš indoeuropietiškosios protomitologijos, paliudytas 

tiek lyginamąja indoeuropiečių mitologija (puikios paralelės yra indų 
mitologijos Sžrya — dangaus šviesos dievas, ir Sžrya, jo dukra), tiek 
gyvąją lietuvių kalba (Saulytė teka, Saulytė audžia ir t.t.) bei latvių 
mitologinėmis dainomis. Jeigu ne viskas yra tas pats lietuvių mito- 
logijoje, kas išliko latvių nuostabiose mitologinėse dainose, tai pagrin- 
diniai mitologiniai personažai tikrai yra buvę tie patys. Kalbant apie 
baltų mitologijos rekonstrukciją, tenka naudotis tiek lietuvių, tiek lat- 
vių, tiek prūsų mitologijos šaltiniais. Nėra daug prasmės kalbėti atskirai 
apie lietuvių prieškrikščioniškąją mitologiją. Nei Rėza, nei Sruoga Sau- 
lytės iš piršto neišlaužė. Kad tie autoriai kai ką savo pridėjo, tai nereiškia, 
kad tai, ką jie pridėjo, yra senosios mitologijos elementai. 

Baigsiu prisiminimais, grįšiu į Vilnių. 1942 metais rašiau darbą (būsimą 
disertaciją) apie priešistorinės Lietuvos laidojimo papročius ir tikėjimus. 
Būtina buvo išstudijuoti Tautosakos archyve esančią folkloristinę me- 
džiagą. Sužinojusi, kad yra privačiame dr. Balio bute, nužingsniavau į 
namus ir nedrąsiai skambtelėjau skambutį. Dr. Balys pravėrė duris, į vidų 
neįsileido, tik pasakė „aš tais dalykais domiuosi, ta medžiaga man pri- 
klauso, kitiems nėra ko kištis“. Jaunai studenčiukei šitokis susidūrimas su 
profesorium padarė neišdildomą įspūdį. Nuo tada iki dabar per 36 metus 
dr. Balio straipsniuose periodiškai pasireiškia toks pats įžūlus autokra- 
tiškumas. Jei jo kritika svarbiausia buvo skirta tam, kad suminėjus visą eilę 
savo straipsnių, kurių aš neturėjau reikalo cituoti (kai kurie tų straipsnių 
atspausdinti tokiuose leidiniuose, kurių nei šionykščiai skaitytojai nei 
Lietuvoje nesurastų bibliotekose), tai vis vien norėčiau pareikšti, kad labai 
vertinu visą eilę dr. Balio darbų. Kas padaryta, kas atspausdinta, turi savo 
vietą ir įtaką. Kas tikra, įeis į visuotinį mokslo tiesos aruodą. Ir kaip bebūtų 
sunku, mokslininkas turi sutikti su likimu, jog jis nepaskutinis taręs žodį. 
Ir ne jo vieno yra tiesa. Ir ne jis vienas yra Žynys, ne jis vienas Ragius. 
Ateina kartais ir Raganos, tos, kurios irgi turi regėjimo galią. 


Topanga, 1977 Marija Gimbutienė 


Metmenys, 1977, nr. 33. 

Pokalbiai 


Į VILNIŲ —- ĮKVĖPIMO 


Elenos Sliesoriūnienės pokalbis su dr. Marija Gimbutienė 


Daugelis įvairių kraštų mokslininkų tebesiginčija ir tebeieško, kur buvo 
indoeuropiečių protėvynė. Daug savo publikacijų ir jūs paskyrėte šiai 
problemai. Profesore, prašom tarti keletą žodžių apie tai, kokios šių jūsų 
tyrinėjimų išvados? 

Aš mėgstu kalbėti apie mokslų sintezę ir kompleksinį kurios nors 
problemos sprendimą, Tiksliųjų mokslų pasiekimas — radiokarboninis 
datavimo metodas — padarė perversmą archeologijoje: buvo pasendinta 
daugelis mūsų radinių. Kitoje šviesoje iškilo ir indoeuropiečių problema, 
kurią iki tol apie 200 metų gvildena tik kalbininkai. O kaip į šią problemą 
būtų galima pažvelgti archeologo akimis? Pirmąsias publikacijas apie tai 
paskelbiau 1963 metais. 

Nuo 1967 iki 1980 metų vadovavau archeologinėms ekspedicijoms Jugosla- 
vijoje, Graikijoje, Italijoje. Tie tyrinėjimai ir daugybė radinių mane dar kartą 
įtikino, kad indoeuropiečių kultūra negalėjo gimti Centrinėje Europoje. 
1956 metais tarptautinėje etnologų konferencijoje pavartojau kurganų 
(pilkapių) kultūros teminą, kuris dabar visuotinai prigijęs, kai kalbama 
apie indoeuropiečių įsiveržimą į Centrinę Europą. 

1972 metais archeologinėje literatūroje įvedžiau naują terminą - Senoji 
Europa. Tai ne indoeuropiečių kultūra, tai visai kita kultūra, jau buvusi 
Europoje iki pasirodant indoeuropiečiams. Pastariesiems čia atėjus, 
susikryžiavo dvi kultūrinės sistemos. Judrūs, jau raiti ir turėję ginklų 
kurganų kultūros nešėjai per 2000 metų transformavo Senosios Europos 
kultūrą, t.y. nugalėję matriarchatą, įtvirtino senąjį patriarchatą. 
Matriarchatu vis dar nesiliauja domėtis. Profesore, gal kiek plačiau papa- 
sakotumėte apie savo senosios Europos civilizacijos koncepciją. Ką kalba 
archeologiniai radiniai apie Europą, kai ją valdė moterys? 

Senosios Europos civilizaciją laikau begimstančią apie 6500 metais pr. 
Kr. Tuo metu jau būta žemdirbystės, randame kviečių, miežių, žirnių, 
vikių. Būta ir naminių gyvulių, išskyrus arklį. Tai sėslių žemdirbių 
kultūra, dar nepažinojusi ginklo. Antai prie Stara Zagoros atkastos 
didžiulės vario kasyklos. Čia apie 4500 metus pr. Kr. iš vario, dar minkš- 
to, buvo gaminami papuošalai, įvairūs įrankiai, bet ne ginklai. 

Dabar jau turime nemaža faktų, įrodančių, kad metalurgija atsirado 
pačioje Europoje, o ne buvo atgabenta iš kitur, kaip manyta anksčiau. 
Tai patvirtina ir kitų archeologų tyrinėjimai: dr. E.N. Černychas (Mask- 
va, 1978), dr. Borislavas Jovanovičius (Belgradas, 1971) ir kt. 

Senoji Europa jau pažinojo ratą ir vežimą, kurių esama atkastų Rumu- 
nijoje ir Bulgarijoje ir radiokarboniniu metodu priskiriamų V tūkstant- 
mečiui pr. m. e. Taigi vežimukas, matyt, buvęs atrastas Senojoje Euro- 
poje, o ne atgabentas iš Mesopotamijos, kaip iki tol rašyta. 

Tai beveik urbanizuota kultūra. Dabar jau žinome 2,5 km ilgio gyvenvie- 
tes Vinčos kultūroje Jugoslavijoje ir 300 ha plote plytinčias gyvenvietes 
Vakarų Ukrainoje. Namai (kartais kelių aukštų) buvo statomi atvirose 
vietose, labai retai kada sustiprinami ar apkasami grioviais. Gyvenamoji 
patalpa 2-4 kambarių. Grindys iš skeltų rąstų, plūkto molio. Namų 
krosnyse kepdavę tik duoną, o valgį virdavę kieme. 

Matyt, Senoji Europa būtų išsirutuliojusi į miestų kultūrą, jeigu jos 
augimas nebūtų sustabdytas pačiame žydėjime. Atėjus indoeuropie- 
čiams, Senosios Europos kultūra tęsėsi Egėjo jūros rajone, Kretoje, kol 
galop ir ten buvo sunaikinta. 

Senosios Europos klestėjimo aukščiausioji pakopa - 5500-4500 metais 
pr. Kr. Dunojaus srityje tada išplito vario metalurgija. Buvo sukurta 
įvairios ritualinės ir funkcinės paskirties keramikos, kuri dar puošta po- 
lichromija, auksu, sgrafitu. Turime daug skulptūrų, iš kurių galime su- 
daryti visą deivių panteoną. Tik 276 vyriškos lyties skulptūrų. Centre — 
Didžioji Deivė: su savo amžinai kuriančiu kūnu gimdanti ir maitinanti. 
Gimdanti motina ir kūdikio gimimas — svarbiausioji tema. Didžioji 
Deivė (keramikoje ir skulptūrose) turi savo meninę simboliką: paukštės 
galvą, dideles krūtis, tam tikrą pasikartojantį geometrinį arba spiralinį 
raštą. Pastarasis kai kur jau tikri rašmenys, kuriems perskaityti reikia dar 
naujų kolumbų ir šampiljonų. 

Profesore, savo paskaitose kalbėjote, kad dar daug matriarchbalinės“ kul- 
tūros reliktų regite ir lietuvių liaudies mene, mitologijoje, tautosakoje... 
Taip, archeologo akimis žiūrint, yra keli chronologiniai sluoksniai mito- 
logijoje. Mano požiūriu, tokie baltų mitologijos herojai kaip Laima, 
giltinė, laumė, ragana - tai vis ta pati Didžioji Deivė, gyvybės ir mirties 
deivė. 
Antai latvių dainose išlikusi Laima visada padeda gimdyvei, gelbsti ją. 
Laima - žmogaus gyvenimo sėkmės verpėja: kaip lems, toks jau ir būsiąs 
žmogaus likimas. Ji verpėja, audėja, sukirpėja, gyvenimo siūlą vyniojanti 
ant verpstelio. Žmogui mirus, tas siūlas nutrūksta. Panašūs Laimos 
motyvai pasikartoja germanų, slavų ir kitų tautų mitologijoje. Kaip Lai- 
ma Žmogaus gyvenimo pradžioje, taip gyvenimo gale - giltinė pasirodo: 
jai rūpi ligonius prižiūrėti, paskirti, kurį marinti. O kai giltinė įgelia 
liežuviu, tai jau ir reikia mirti. Lietuvių tautosakoje daug tokių motyvų. 
Iš tokių mitologijos „moteriškų likučių“ dar daug ką galima atstatyti. 
Mano;sitikinimu, nemaža lietuvių mitologijos elementų yra 10 tūkstan- 
čių metų senumo. Išliko tas moteriškas pradas net ir slopinant indoeu- 
ropietiškiems (vyriškiems) mitologijos įvaizdžiams — Perkūnui, velniui 
ir kt. 
Ir priešistoriniais laikais, ir dabar, smalsumo moterims, matyt, niekada 
netrūko, tad rūpi jūsų paklausti, kaip Jūs pati auginote savo tris jau suau- 
guslas dukteris, kaip tvarkote namų ūkį, kokį bobį turite? 
Negalėčiau pasigirti, kad žinau kokias nors vaikų auklėjimo paslaptis... 
O tvarką namie daryti mėgstu. Ir sodą prie namų pati prižiūriu. Turiu 
gerą sargą - šunį. 
Paskutinį kartą Vilniuje, savo gimtajame mieste, lankėtės, rodos, prieš 10 
metų. Kaip Jums dabar atrodo Vilnius ir vilniečiai? 
Tik po senamiesčio gatveles vaikščiodama, prisimenu savo vaikystės 
takelius, o naujasis Vilnius taip smarkiai išsiplėtęs. Susitikimas su vilnie- 
čiais buvo be galo šiltas, malonus, suteikęs ne tik gražių prisiminimų, 
bet ir įkvėpimo. 
Dėkoju už pokalbį. 

Tarybinė moteris, 1981, nr. 7. 


* Turėtų būti: matrilinearinės (sud. past.). 

KRIKŠČIONYBĖ LIETUVOJE - 600 


Į Akiračių anketos klausimus atsako Marija Gimbutienė 


Kodėl pagonybė taip ilgai išsilaikė Lietuvoje? 

Būtų beveik keista, jei kryžiuočių karų laikais lietuviai ir kiti baltai savo 
noru būtų perėję į krikščionių tikėjimą. Kryžiuočiai, nors ir nešė kryžių 
ant apsiausto, buvo žiaurūs žmonių žudikai ir žemių grobikai, jų eilėse 
buvo nemažai kriminalinio elemento, surinkto iš visos Europos. Kokią 
teisę jie turėjo į prūsų, kuršių ir lietuvių žemes? Prūsų, labiausiai kultū- 
ringų baltų, nuteriojimas ir išžudymas XIII amžiuje yra nusikaltimas 
prieš žmoniją, o baltams tai reiškė baltiškosios civilizacijos žlugimo 
pradžią. Lietuvos istorija yra tik kulversčiais žemyn, palyginus ją su 
tūkstančius metų klestėjusia baltų kultūra. XIV amžiuje atėjo Lietuvos 
eilė stoti į „kryžiaus“ karą. Ką visa tai turi bendra su krikščionybės skel- 
bimu? Lietuviai turėjo ginti savo gyvybę ir savo sienas. 

Jau 500 metų prieš kryžiuočių karus būta bandymų iš skandinavų pusės 
apkrikštyti baltų kiltis, bet taip pat ne taikos, o karo keliu. Vikingai 
(švedai ir danai) buvo pasiryžę kolonizuoti turtingiausią baltų kraštą: 
prūsus ir kuršius (dabartinius žemaičius). Karai tęsėsi apie 300 metų, 
nuo IX amžiaus vidurio iki XII amžiaus Rimbertas knygoje Vita Sancti 
Ansgarii aprašo aršų karą apie 850 metus Apuolėje, Skuodo apskrityje. 
Švedai esą laimėję mūšį dėl to, kad šaukėsi Kristaus. Kuršių kovingumo 
švedai tačiau nesugebėjo atlaikyti ir turėjo kraustytis namo. Vėliau iš 
Adomo Brėmeniškio išgirstame, kad danų karalius Svenas Estridsenas, 
miręs 1075 metais, kuršių žemėje (nežinia, ar Žemaitijoje, ar vakarinėje 
Latvijoje), buvo įkūręs bažnyčią prekybininkams (tais laikais vyko 1n- 
tensyvūs prekybiniai santykiai tarp skandinavų, baltų ir Rusios). Kiek 
ilgai ta bažnyčia išsilaikė, nėra žinių. Tačiau faktas, kad vakariniams 
baltams krikščionybės egzistavimas buvo žinomas vėliausiai nuo IX am- 
žiaus, bet greičiausiai dar anksčiau. 

Lietuvos krikštas, kaip ir visa Lietuvos istorija, turi būti vertinama 
Europos istorijos kontekste; tik tada aiškiau, kodėl kas įvyko, ar kodėl 
kas neįvyko. Kad ankstyvesnieji bandymai nepavyko, kaltas karas su 
germanais ir laikymasis prieš Drang nach Osten. Taikingu keliu Lietuva 
būtų žymiai anksčiau sukrikščionėjusi. Kraštas negalėjo likti sala, 1š visų 

pusių apsupta Romos ir Bizantijos krikščionių. Baltų kraštai nuo žal- 
vario amžiaus, nuo I tūkstantmečio vidurio pr. Kr., niekados nebuvo 
izoliuoti nuo Vidurio Europos (gintaro prekyba ir metalo žaliavos 
importas vyko per amžius). Gedimino pastangos civilizuoti kraštą, 
kviečiant įvairiausius amatininkus iš Vakarų, yra ankstyvesnio santy- 
kiavimo su Vakarais tęsinys. (Po Mindaugo neaišku, kas atsitiko su 
Vytenio 1311 metais įkurta Romos bažnyčia.) Gediminas irgi buvo labai 
arti krikšto. Kad 1324 metais Lietuva neapsikrikštijo, vėl nulėmė politi- 
ka. Įdomu, kad Gedimino patarėjas vienuolis dominikonas Nikolajus 
nepatarė Gediminui krikštytis, o vertė palaukti geresnės progos, kuri 
atneštų pagalbą prieš Lietuvos priešus. Turėta galvoje Bohemija ar Veng- 
rija (žr. Vladimiras Pašuta, Gedimino laiškai, Vilnius, 1965, p. 140-143). 
Visai aišku, kad į krikštą buvo žiūrėta tik iš politinio taško. 

Algirdo ir Kęstučio laikais vėl buvo deramasi dėl krikšto su popiežiumi 
ir su Ordinu. Šitie valdovai, nepraradę pasitikėjimo Lietuva, reikalavo iš 
Ordino taikos ir žemių grąžinimo. Ordinas nesutiko. Tad vėl ta pati 
priežastis (karas). 

Toliau prasidėjo nesėkmės rytų ir vakarų frontuose. Algirdas neuž- 
kariavo Maskvos nei 1368, nei 1370 ir 1372 metais. Karas su kryžiuočiais 
intensyvėjo. Vakarų fronte buvo ne vien kryžiuočiai, bet ir Kazimiero 
Lenkija, Liudviko Vengrija, na ir visa katalikiška Europa. Mirus Algirdui 
1377 metais, nelaimei, prasidėjo dinastinės kovos. Jauno Jogailos laikais 
Lietuvos politinė padėtis pasiekė liepto galą. Michal Giedroyč paskaitoje 
„Lithuanian Options prior to Krėva“ (1987, birželio 24, Pontificio Co- 
mitato di Scienze Storiche konferencijoje Romoje) šį laikotarpį pava- 
dino Gėtterdūmmerung, tikru laimės užtemimu. Kovai su kryžiuočiais 
reikėjo jungtis su bet kuo. Tik per plauką Lietuva nepasidarė pravo- 
slaviška, nes Jogaila, motinos Julijonos rūpesčiu, pagal 1384 metais susi- 
tarimą turėjo vesti Maskvos kunigaikščio Dmitrijaus dukterį ir priimti 
pravoslavų tikėjimą, bet už metų atsirado kita proga - Lenkijos karūna — 
1r Lietuvos likimas pakrypo visai kitur. 

Ką krikščionybė Lietuvai davė gero ir blogo? 

Šis klausimas sunkus, nes jį atsakyti galima įvairiai, t.y. istorijos, religijos 
ir kitais požiūriais. Atsakysiu tik dalinai. Istoriniu atžvilgiu aišku, kad 
Lietuvos krikštas XIV amžiaus gale sutapo su labai tragiškais istoriniais 

įvykiais: su Lietuvos istorijos tragedijos pradžia. Iš didelės valstybės su 
puikiais vadais, iš teritorijos tarp Nemuno ir Okos Lietuva pavirto į Len- 
kijos karalystę. Lenkija iš nereikšmingos valstybės iškilo staiga į didelę, 
su galimybe kolonizuotis Lietuvos žemėse. Nesistebėkime, kad dauge- 
liu: lietuvių 600 metų krikščionybės įvedimo, o ne Mindaugo krikšto 
1253 metais minėjimas užvirina kraują, ypač Vilniaus krašto lietuviams, 
kur kova su lenkais tebesitęsia ir dabar. Nuo unijos laikų Lietuvos 
neatsparumas svetimoms įtakoms padidėjo. Patys lietuviai beveik nebe- 
kūrė savo krašto kultūros. Lietuviškasis elitas ištirpo per porą šimtų 
metų. Nebebuvo daugiau Mindaugų, Vytenių, Gediminų, Kęstučių, 
Algirdų, nebebuvo nei tokių gražių vardų, nes jie pavirto į Vladislovus, 
Aleksandrus, Jonus, Motiejus ir kt. Lenkams atsirado auksinė proga ir ją 
jie puikiai panaudojo: krikščioninimas ir lenkinimas vyko kartu, taikin- 
gai. Ir taip iki XIX amžiaus galo! Atsirado gražių bažnyčių, įkurta 
jėzuitų akademija — visa tai puiku, bet jos nebuvo lietuviškos. 

Istorikų tarpe vyrauja nuomonė, kad jei Jogaila būtų paklausęs motinos 
Julijonos ir Lietuva būtų priėmusi pravoslaviją, tai mes būtume ištirpę 
slavų jūroje. Gal taip, gal ne. Bet labai dažnai užglostome faktą, kad 
Lietuva beveik sulenkėjo! Elito ištirpimas yra panašu į galvos nukirtimą. 
Ar jau pamiršome, kaip rašė Mickevičius, Baranauskas, kaip šiandien 
rašo Česlovas Milašius? Ligi XX amžiaus neatsispiriama prieš lenkėjimą. 
Dar daugiau, tautai, kuri vos vos pradėjo skleisti pumpurus, netekti savo 
sostinės yra pasibaisėtinas įvykis. Neturėti lietuvių vyskupo sostinėje ir 
kentėti nuo lenkų kunigijos Vilniaus krašte — irgi yra netoleruojami ir 
labai liūdni dalykai. Nesugebėjome ir nesugebame išsikovoti savo teisių 
Bažnyčios srityje. Lietuvių kunigija dėl lenkinimo politikos daugumoje 
prarado atsparumą ir nepakankamai kovojo su lenkinimu. Senovėje 
kunigais buvo autoritetingiausieji, šviesiausieji žmonės, o ar buvo taip 
Lietuvoje XIX ir XX amžiuje? Liūdna prisimint, kad nepriklausomoje 
Lietuvoje klebonai ir kapelionai kartais būdavo pajuokos objektu, o ne 
švyturiais. Kas dėl to kaltas? Ar tik ne senosios dvasios praradimas ir 
palūžęs savimi pasitikėjimas, prasidėjęs nuo unijos laikų ir sutapęs su 
krikščionybės pradžia? 

Tikima, kad lietuvio siela ir prieš krikščionybės įvedimą buvo „krikščio- 
niška“ dorovės atžvilgiu, pagal prof. Paulių Rabikauską, „2aturaliter 

chbristiana“. Prieškrikščioniškasis baltų žmoniškumas, vaišingumas, 
darbštumas ir kitos moralinės dorybės pabrėžiamos ankstyvosios isto- 
rijos laikais. Cituoju Rabikauską: „Krikščionybė nebuvo visiškai naujas 
pasaulis, kuris būtų iš jo pareikalavęs savotiško dvasios persilaužimo. 
Krikščionių Dievas jam buvo ta pati didžioji nematoma jėga, kurią jis ir 
prieš tai jautė; jėga tvarkanti pasaulį, kurios apraiškas jis matė perkūni- 
joje, saulėje, mėnulyje, žemėje“ (Aidai, 1986, nr. 2). Gražu, kad dabarti- 
niai istorikai ir dvasiškiai nebevadina pagonybės baisia stabmeldybe 
(aiškus žingsnis priekin lietuvių kultūros atžvilgiu). 

Ar prieškrikščioniškoji religija tikrai buvo artima krikščionybei? Prieš 
įvedant krikščionybę, oficialioji baltų religija buvo indoeuropietiška su 
patriarchaliniais elementais — vyriškais valdančiais dievais (Dievu, Vel- 
niu, Perkūnu), su vyrais kunigais ir hierarchine struktūra. Šiais atžvil- 
giais indoeuropietiška religija ir krikščionybė yra artimos viena kitai. 
Savo šaknimis indoeuropiečių religija, kaip ir kalba, turi daug bendra su 
semitų religija ir kalba. Gilioje praeityje ir viena ir kita buvo pastoralinės 
(piemenų) kultūros. Dėl to abiejose religijose dangus vaidina didesnį 
vaidmenį negu žemė, o arkliai ir galvijai, ypač indoeuropiečių religijoje, 
vaidina daug svarbesnį vaidmenį negu augalai. Dangaus šviesa, perkūnija, 
saulė, aušra indoeuropiečių religijoje turėjo ypatingą dievišką prasmę. 
Šalia to, juoda spalva, nyki požemio karalystė, baisūs slibinai irgi vaidino 
didelį vaidmenį. Ryškus balta-juoda, šviesu-tamsu dualizmas būdingas 
ir vienai 1r kitai religijai. 

Tačiau baltų religija nebuvo grynai indoeuropietiška, o indoeuropie- 
tiškos ir Senosios Europos religijų mišinys. Patys giliausi ir gražiausi 
lietuvio charakterio ir tikėjimo bruožai yra ne indoeuropietiški, ne 
atnešti iš rytų, bet europietiški, vietiniai, paveldėti iš Senosios Europos 
žemdirbių kultūros. Ypatingas ryšys su žeme, su augalu, su gyvybės 
vandeniu, su akmeniu, su paukščiu, ir mūsų dainos yra iš Senosios 
Europos. Ligi šių dienų liaudies tikėjime išsilaikė deivės Laima, Ragana, 
Žemyna ir kt. Laima buvo gimimo deivė, nuskirianti gyvenimo ilgumą, 
visa duodančioji ir visa atimančioji, verpančioji gyvybės siūlą ir jį nuker- 
panti Giltinės pavidale. Ragana buvo kosminio gyvybės ritminio ciklo 
kontroliuotoja, nakties, mėnulio ir žiemos valdovė. Žemyna buvo pati že- 
mės ir augmenijos jėga. Deivės artimos, čia pat esančios, imanentiškos. 

Jas galima matyti, paliesti, Žemę-Žemyną galima pabučiuoti. Jos pa- 
sirodo arba antropomortiniame pavidale, ar kaip paukščiai, gyvuliai, 
gyvatės, medžiai, akmenys, po vieną, po tris, būriais. Tikėjimai į gyvybės 
energijos nemirtingumą, jos ciklišką atsinaujinimą, ir į kosminės gyvy- 
bės tapatumą tarp Žmogaus, augalo, gyvulio, vabalo, gyvatės yra iš 
Senosios Europos ir pas lietuvius stipriai išsilaikę iki pat technokratijos 
laikų. 

Ar krikščionybė pagilino ir praturtino visa, kuo buvo tikėta? Ar krikš- 
čionybė Lietuvoje natūraliai išsiskleidė kaip pumpuras, apšviestas dieviš- 
kaisiais spinduliais? Tokiems klausimams atsakyti reikia gilaus prieš- 
krikščioniškos religijos pažinimo ir platesnės studijos. Čia duosiu tik 
pora minčių. 

Gana aišku, kad naujasis tikėjimas atnešė skirtingas sąvokas ir kitokį 
gyvenimo supratimą. Suprasti transcendentinio dievo sąvoką turbūt 
buvo pats sunkiausias dalykas mūsų protėviams, alsuojantiems gamtos 
ritmu, neatskiriamai suaugusiems su žeme („Žeme, aš 1š Tavęs esu, aš į 
Tave sugrįžtu“), su medžiais, su šventais šaltinėliais ir vandenimis. Ir jei 
tas kitoniškas tikėjmas dar skelbiamas svetima kalba, kaip galime įsivaiz- 
duoti naujų tiesų išaiškinimą? Užtat ir reikėjo ledų pralaužimui kelių 
šimtmečių. Reikėjo reformacinio judėjimo, kad katekizmas ir giesmės 
būtų pradėti spausdinti lietuviškai. Krikščionybė plitimą stabdė ir krašto 
susiskaldymas į dvi dalis: dvarininkija — sau, kaimiečiai — sau. 
Prieškrikščioniškais laikais religija buvo universali, kolektyviškai sank- 
cionuojama. Religija buvo gyvenimas, gyvenimas buvo religija, visiems 
priimtina, suprantama. Pacituosiu pora sakinių iš Tupešų Jono straipsnio 
apie senąją latvių religiją — dievturybą, kuris lygiai vienodai liečia ir 
lietuvius: „Jeigu senieji latviai būtų užklausti, koks yra jų tikėjimas, tai 
jiems būtų visai nesuprantamas klausimas. Jų religija buvo pats gyve- 
nimo būdas. Nereikėjo vargintis nei su abstraktinėmis dogmomis, nei 
su jos analizuojančiais kanonais. Aukščiausias tikslas buvo gyventi har- 
moningai su gamta ir su savo bendruomene“ (Tupešu Janis, „The Ancient 
Latvian Religion — Dievturiba“, Lituanus, 33, 1987, nr. 3, p. 46). Senose 
dainose yra susikaupusi gili išmintis ir dorovės pagrindai. Labai verti- 
nami išmintingumas, žmoniškumas, artimo meilė, darbštumas, svei- 
kumas/gražumas, linksmumas. Švara irgi buvo dorybė. Švarinimasis 

prieš šventes ir dievų garbinimas švariai apsirengus — ne paskutiniųjų 
šimtmečių, bet gilios praeities papročiai (pora pavyzdžių: jaunieji, prašy- 
dami Žemynos vaisingumo Rambyno kalne, turėjo būti švarūs, baltai/ 
švariai apsirengę. Sėjos pradžioje sėjėjas turėjo būti kaip Dievas“, švie- 
sios spalvos, t.y. apsivilkęs švariais, baltais marškiniais). 

Nekalbant apie stipriai androkratišką (vyrų valdomą) krikščionių orga- 
nizacinę struktūrą ir androcentrinę dvasią, kurios nesiharmonizuoja su 
lietuvio siela ir su visu lobiu iš praeities, kita svetima atnešta sąvoka buvo 
gyvenimo neigimas ir kančios garbinimas tam, kad užsitarnautum dangų 
po mirties. Iki mūsų laikų dar buvo tikima į nepersonalinę sielą, gyvybės 
energiją, kuri persikūnija į gėlę, į medį, į paukštį, į gyvulį, į žolę („Ka- 
pinių žolės negalima pjauti, nes joje teka mūsų protėvių kraujas“). Labai 
svetima sąvoka buvo ir nuodėmės (blogio) glūdėjimas pačioje žmogaus 
prigimtyje, nuo pat gimimo pradžios. Senovės Lietuvoje vyravo ne 
mirties, o gyvybės simboliai. Blogis buvo pačios gamtos destrukcijoje, 
ne žmoguje. Senosios Europos tikėjime mirties nėra, yra tik ciklo pa- 
baiga, po kurios, kaip ir mėnulio fazių cikle, seka atgimimas. 

Perėjimas iš senojo tikėjimo į krikščionybę buvo labai sunkus. Persi- 
transformavimas vyko iki pat XX amžiaus, iki tol, kol dviejų religijų 
susilipdymas įgijo tam tikrą tautinę ir lietuvio dvasiai priimtiną formą. 
Tarp naujo tikėjimo skelbėjų ir konservatyvaus elemento, prisirišusio 
prie senojo tikėjimo, vyko kovos kaip tarp valdančiojo ir valdomojo. 
Pasižiūrėkite į istorinius šaltinius iš XV-XVII amžiaus: kiek ten kovos, 
kiek nuolatinių baudų ir bausmių už pagoniškas apeigas, kiek „stabų“ 
(skulptūrų) naikinimo, kapojimo, stogastulpių griovimo. Liaudies 
skulptūros dėl jų „bjaurumo“ XVII amžiuje buvo neįsileistos į bažnyčią, 
išskyrus krucifiksą, aiškiai krikščionišką simbolį. Ilgai truko dūšių 
laužymas ir kūrybingumo naikinimas. 

Ilgainiui, per hibridizacijos procesą, liaudis susikūrė sinkretistinę, dvi- 
gubą religiją (rusai tam turi terminą dvoeverije) ir savotiškai tautiškai 
religinį meną su saule šviečiančiais kryžiais, kelių aukštų koplytstulpiais, 
augančiais prie sodybų kaip gyvybės medžiai, ir su visa eile šventųjų 
skulptūrų, kurios pakeitė įvairius pagoniškų dievų aspektus, pvz., Jurgis 


* Indoeuropietiškas Dievas buvo augmenijos skatintojas. 

pakeitė pavasario dangaus šviesos dievo aspektą, Jonas — vasaros dievo 
aspektą, Rūpintojėlis gimstantį ir mirštantį linų dievą Vaižgantą ir t.t. 
Marijos kultas, kuriame susiliejo Dievo Motinos ir Žemės-Motinos, 
Laimos bei Aušrinės kultai, klesti ligi šiolei; ji liko suprantamesnė negu 
transcendentinis dievas (ir ne tik Lietuvoje, bet visoje Europoje ir pati 
artimiausia iš visų dievų, labiausiai mylima ir gerbiama). Ta lietuviška 
religine išraiška šiandien džiaugiamės ir ja didžiuojamės, nes ji yra tautos 
kūrybinio potencialo ir senosios pasaulėjautos tęsinys, iš senų šaknų 
naujų gėlių pražydėjimas. Tai normalus kultūrų kryžiavimosi procesas. 
Galėjo būti blogiau: lietuviškoji siela nebuvo su šaknimis išrauta. Visa, 
kas liko iš senovės, šiandien teikia daug stiprybės Lietuvoje. Ir Vaka- 
ruose. Ne ką kitą, o Rūpintojėlį, dabar simbolizuojantį kenčiančią žmo- 
niją arba Lietuvą, ir koplytėlę, ornamentuotą lietuviškais geometriniais 
motyvais bei šventą duonelę, lietuviai padovanojo popiežiui per arki- 
vyskupo Jurgio Matulaičio beatifikacijos iškilmes 1987 birželio 28. Bet 
pats stipriausias ir nemeluotas senojo tikėjimo tęsinys yra deivių įkvėp- 
tųjų ir dieviškais spinduliais apšviestųjų lietuvių menininkų kūryboje, 
kurios šaknys siekia gilių klodų gyvybės vandenį. 

Sutinku su Vytautu Kavoliu, kad „dėl pavėluoto krikšto verta ne vien 
ašaras lieti“ (Akiračiai, 1987, nr. 6: 8). Mažiausiai verkia archeologai, 
etnologai, mitologai, tautosakininkai, nes tokių folklorinių brange- 
nybių, ypač dainų 1r skulptūros, kaip pas lietuvius, nedaug kur kitur 
Europoje išliko. Aš pati kažin ar būčiau galėjusi rašyti knygas apie 
Senosios Europos dvasingumą ir jos religiją, jei man nebūtų buvę pažįs- 
tami lietuvių ir latvių liaudies kūrybos lobiai, neišnaikinti dėl pavėluoto 
krikšto, dėl nevykusiai svetima kalba skelbtų naujo tikėjimo tiesų, na ir 
dėl lietuvių ypatingo prisirišimo prie savo žemės ir su ja susijusio ti- 
kėjimo. 


Akiračiai, 1988, nr. 4. 

MOKSLININKAI PAGERBĖ PROFESORĘ 
MARIJĄ GIMBUTIENĘ 
JOS GARBEI IŠLEISTOS KNYGOS PROGA 
Algirdas Gustaitis 


Lietuvė mokslininkė prof. dr. Marija Gimbutienė, kitataučių spaudai 
žinoma kaip Marija Gimbutas, mokslininkų yra labai vertinama. Jie jos raštais 
nuolat naudojasi. Naujausias įrodymas - kitataučių mokslininkų raštų 
400 puslapiai. 

Rinkinys anglų k. knygoje Proto-Indo-European: The archeologų of linguistic 
problem. Studies in bonor of Marija Gimbutas. Išleido Institute for tbe Study 
of Man, Washington, D. C., 1987. Paskelbta 17 mokslininkų straipsniai. 
Yra brėžinių, nuotraukų. Knygos gale prof. Edgar C. Polome pateikia 
p. 375-378 Marijos Gimbutienės biografiją, pažymi jos lietuvišką kilmę, raštus 
lietuviškomis temomis. P. 379-396 paskelbti Gimbutienės moksliniai 
laimėjimai, pareigos, apdovanojimai, archeologiniai darbai, tarptautinės 
konferencijos, bibliografinis jos raštų sąrašas (daug lietuvių kalba) iki 
1986 metų ir ruošiami veikalai. Knygos pradžioje įdėtas mokslininkės 
portretas (gaila, iškritęs lietuvio dailininko įrašas), keturios nuotraukos, 
kurių dvi iš kūdikystės laikų Vilniuje. 

Knygos įvade prof. Edgar C. Polome pagarbiai rašo, kad Gimbutienės 
darbai yra padarę didelę įtaką, nors kai kurie jos raštai tebėra 
diskutuojami. 

Perskaičius tenai išspausdintus keliolikos mokslininkų straipsnius, matyti, kad 
daugelis jų arba nepažįsta aisčių (baltų) tematikos, arba klaidžioja miglose. 
Vadovaujasi, ramstosi daugumos nuomone, pagrindu imdami dideles tautas, 
gausius jų raštus. 

Kaip ne kartą esu rašęs, svetimųjų raštuose, nors išleistuose tituluotų asmenų 
ir įstaigų, paskelbiama labai daug neteisybių apie lietuvių tautą. Todėl numanu, 
kiek daug sunkumų gali turėti prof. dr. Marija Gimbutienė, savo raštuose 
daugiau iškeldama senąją lietuvių tautos (ar genčių) praeitį. Galimas dalykas, 
jos knygos, raštai įtikins svetimuosius vadovautis ne vien „priimtomis“ 
taisyklėmis, bet ir ieškoti patikimesnių duomenų. 

Minėtos knygos proga gerb. prof. dr. Marija Gimbutienė sutiko atsakyti į 
pateiktus klausimus. 

Jūsų pranešimais bei paskaitomis domisi savieji ir svetimieji. Ar svetimųjų 
moksliniame pasaulyje buvo ir tebėra nesusipažinimo ar nenoro susipažinti 
su senąja lietuvių (aisčių-baltų) praeitimi? 

Sunku tikėti, kad Amerikoje lietuvių ar visai baltų praeičiai būtų ski- 
riamas ypatingas dėmesys. Daugiau susidomėjimo yra kalba, mitologija, 
dainomis. Nesakyčiau, kad nebūtų noro susipažinti. Kas domisi, ieško 
šaltinių ir juos randa. Pagaliau yra gyva ir populiari organizacija Tbe As- 
sociation for the Advancement of Baltic Studies, į kurią visi besidomintieji 
baltų kultūromis gali įstoti. Ši organizacija leidžia žurnalą The Jowrnal of 
Baltic Studies. Daugiausia straipsnių tame žurnale liečia baltų tautų 
istoriją. Populiarių, lengvai skaitomų knygų apie baltų praeitį labai 
trūksta. Mano knyga The Balts (London, Thames and Hudson, 1963) 
yra ligi šiol vienintelė. Jau prieš dvidešimt metų buvo išparduota, bet ligi 
šiolei jokia baltų organizacija neprašė, kad ji būtų pakartota antru lei- 
dimu (vokiškas vertimas išėjo 1983, Miunchene, išleistas Herbig, lietu- 
viškas — Vilniuje, 1985, išleistas „Mokslo“ leidyklos). 

Kaip matyti iš minėtos knygos, svetimieji mokslininkai labai aukštai vertina 
Jus kaip mokslininkę, Jūsų garbei parašė, dedikavo net mokslinę knygą. Ar 
tokius pagerbimus dažnai organizuoja svetimtaučiai mokslininkai? 
Amerikoje „Festschrift“ mokslininko garbei yra retas paukštis, o Euro- 
poje gana dažnas. Surinkimas įvairių straipsnių iš artimos specialybės 
kolegų yra draugiškas aktas sukaktuvininkui pagerbti ir pradžiuginti. 
Savo tautos ar parapijos rėmuose mokslininkai lieka nepastebėti, nes jie 
savęs neturi laiko reklamuoti. Todėl visai normalu, kad patys kolegos 
suranda būdus vienas kitą užtarnautai pagerbti. Žinoma, kitos rūšies 
pagerbimai ateina iš aukštesnių instancijų: akademijų, institutų, univer- 
sitetų. Tai garbės doktoratų suteikimas. Tarp kitko, 1988 birželio 25 
San Franciske man buvo suteiktas garbės daktarės laipsnis Institute of 
Integral Studies už darbą tarpdisciplinėje srityje, kuri apima ne tik ar- 
cheologiją, bet ir meną, religiją, mitologiją, tautosaką, psichologiją ir 
kalbotyrą). 

Kai kurie minėtoje knygoje paskelbti straipsniai menkai liečia senąją 
lietuvių praeitį. Ar knygoje nesistengta dėti studijas, artimesnes Jūsų dar- 
bams? Ar svetimieji mokslininkai žino, kad lietuvių tautoje buvo ir yra 
pajėgių mokslininkų, vertingų raštų? Kodėl jais nepasinaudojo? 

Nesikreipė niekas. Paslaptis buvo išlaikyta beveik dvejus metus. Mat 
norėta padaryti staigmeną. Iš tikrųjų labai gaila, nes daugelis mano 
artimų draugų nebuvo pakviesti, net ir mano iškiliausi mokiniai, dabar 
jau profesoriai, buvo aplenkti. Niekas iš lietuvių nebuvo pakvietas. Tik 
kai reikėjo gauti nuotraukas, prieš pat knygos pasirodymą, buvo kreip- 
tasi į mane. Tik tada ir sužinojau. „Festschrift“ straipsniai baltistikos 
neliečia, neliečia 17 mano paskutiniųjų dvidešimties metų darbų apie 
senąją Europą ir priešistorinę religiją. Ta proga bus išleistos dar kitos dvi 
knygos mano garbei, kur bus suburti daugelis nepakviestųjų ir dau- 
giausia besidomintieji priešistorine religija. Besidomintieji Lietuva žino, 
kad lietuvių tautoje yra pajėgių mokslininkų, — tiek Vakaruose, tiek 
Lietuvoje. Tarptautinėje plotmėje labiausiai iškilę yra kalbininkai iš 
humanitarinių mokslų srities. 

Įvairiuose savo raštuose esate iškėlusi svarbių, lietuviams naudingų žinoti 
tyrinėjimų vienokiomis ar kitokiomis temomis. Ar tokie bei panašūs raštai 
be didesnių pastangų priimami, spausdinami svetimųjų leidyklų, uni- 
versitetų? 

Savo raštams spausdinti neturėjau ir neturiu sunkumų. Pastaruoju metu 
net penkios žinomos leidyklos spausdina ir žada spausdinti mano kny- 
gas. Mano didįjį veikalą Deivės kalba (The Language of the Godaess. 
Images and Symbols of Old Europe) spausdina Algred van der Marck 
Editions, New York, o platins Harper and Row, New York and San Fran- 
cisco. Senosios Europos civilizacija prieš patriarchatą (Old Europe before 
Patriarchy) spausdins Beacon Press, Boston. Knygą Europos dvasin- 
gumas (The Spirituality of Old Europe) spausdins Harper and Row, o jos 
platesnę versiją - Princeton University Press. Baltų ir slavų (ar tik baltų) 
mitologiją, kai ją baigsiu kitais metais, žada spausdinti Indiana Univer- 
sity Press. 


Tokie yra dr. prof. Marijos Gimbutienės atsakymai. 
Ta proga noru pareikšti vieną-kitą nuomonę dėl minėtoje knygoje atspaus- 
dintų profesorių straipsnių: 
Svetimtaučiai mokslininkai, nemokėdami lietuvių kalbos ar lietuvių kalba 
raštais nesinaudodami, klaidžioja jų pasirinktuose aiškinimuose. 

Winfred P Lehman, University of Texas, Austin, bando nustatyti Perkunia 
kilmę, lyginant su „the Black Forest“. Tai esą iš senųjų keltų (Proto-Celtic 
form must have been Perkunia (p. 82). Remiasi įvairių kalbų pavyzdžiais, bet 
nelygina su lietuvių kalba. Tuo atveju kur kas palengvėtų užduotis. 
Gregory Nagy, Harvard University, ištisą studiją (p. 245-266) paskyrė graikų 
žodžio polis aiškinimams, naudojasi įvairių kalbų žodžiais, 
bet baigia abejonėmis. 

Veldamiesi į painiavas, svetimieji dar ilgai nesusigaudys, kad Petkūnas, 
perkūnija nuo senų senovės vartojami lietuvių kalboje. 

Žodis polis graikiškai reiškia aukščiausią sustiprinimo miesto dalį, galėtume 
sakyti pilį. Tas žodis kartais prijungiamas prie akros, ir reiškia aukštas, 
akropolis - aukšta pilis. 

Lietuvių kalbos žodynuose polis lengvai paaiškinamas. Pvz. Lietuvių kalbos 
žodynas, t. 10, p. 417: polis - sija, kalstas, rąstas, įkaltas į žemę statiniui 
atremti: Tiltas ant polių. Smakas išsitiesė ant tilto, o Jonas pasirėmė ant polio. 
Į žalius kranto polius teliuškuoja vanduo (Vilnius, 1976). 
Dabartinės lietuvių kalbos žodynas, Vilnius, 1972 p., 583: polis - sija, įkalta į 
žemę statiniui atremti: Tiltas ant polių. 

Prof. dr. Antanas Rukša Lietuvių enciklopedijoje, t. 22, p. 237-238, Boston, 
1961, moksliškai paaiškino polig. 

Vilniuje 1982 metais išleistoje Lietuviškoje tarybinėje enciklopedijoje, t. 10 
aiškinamas senas graikų vartojamas žodis polis. 

Polį siejant su lietuviams žinoma to žodžio sąvoka daug kas būtų 
lengviau suprantama. 

Dabartiniai graikai nemoka lietuvių kalbos ir nežino ką reiškia, jų manymu, 
graikiški žodžiai. Tuo įsitikinau pirmą kartą lankydamasis Graikijoje. 
Pavyzdžiui, mane supažindino su ponu Beržaitis. Klausiu ką reiškia jo pavardė, 
atsako, kad nieko, tiktai sena graikiška pavardė. Kai jam paaiškinau to žodžio 
lietuvišką prasmę, jis labai nustebo. Kita proga buvau supažindintas su ponu 
Žagrė. Jis visiškai nežinojo ką tas žodis reiškia: kai paaiškinau lietuvišką 
prasmę - labai stebėjosi. Panašių pavyzdžių daug, net su Graikijos senais 


vietovardžiais, bet čia jau būtų kita tema. 


Tėviškės žiburiai, 1989, spalio 4, nr. 40. 

Iš PASKUTINIŲJŲ PROFESORĖS 
MARIJOS GIMBUTIENĖS SUSITIKIMŲ 


Susitikimas su visuomene Švietimo ir 
kultūros ministerijoje 
Pokalbį vedė prof. Norbertas Vėlius 


NORBERTAS VĖLIUS: Lituanistinio sąjūdžio epochos simboliais yra tapę: 
Dionizas Poška, Simonas Stanevičius, Simonas Daukantas, XIX amžiaus 
pabaigos tautinis atgimimas siejamas su Jono Basanavičiaus, Vinco Kudir- 
kos vardais, XX amžiaus — su Čiurlioniu. Mums sunkiais okupacijos 
metais tokiais simboliais buvote Jūs, buvo prof. Algirdas J. Greimas. Pir- 
miausia jūs mums simbolizavot minties gilumą, minties jėgą, įžvalgumą, 
padėjot tais sunkiais metais nugalėti savo kompleksus. Antra, Jūs, kaip ir 
kiti minėti šio amžiaus žmonės, padėjot atskleisti mūsų kultūros giluminį 
struktūriškumą, sistemiškumą, viso pasaulio kontekste pažvelgti į mūsų 
kultūrą iš aukščiau, pamatyti, kad mūsų kultūra be galo turtinga, be galo 
įvairi, kad ji nenusileidžia nei slavų, nei germanų, nei kitoms kultūroms. 

Jūsų apibendrinanti minties galia buvo ryški nuo pačių pirmųjų Jūsų 
straipsnių. Dar 1943 metais baigusi Kauno universitetą Gimtajame krašte 
paskelbėte straipsnį apie senųjų baltų laidojimo apeigas, kuriame ryškėjo 
visi Jūsų kaip mokslininkės bruožai. Dar būdama studenčiukė, sugebėjote 
surinkti be galo daug archeologinių faktų. Tie faktai jums buvo ne daiktai, 
kuriuos reikia klasifikuoti, skaičiuoti - Jūs ieškojote faktų prasmės, ieško- 
dama prasmės pasitelkėte ir mūsų tikėjimus, ir mūsų papročius, ir mūsų 
etnografinę medžiagą. Ir sukūrėte puikius perliukus apie mūsų laidojimo 
papročius, paskui šia tema apgynėte disertaciją. O po disertacijos, ką jau ir 
kalbėti, - žinom visi, kokios knygos viena po kitos sekė. [...] Jose su tokiu 
įžvalgumu atskleidėte būtent panoraminį, ne vien atskiros tautos, bet visos 
Europos kultūros vaizdą. Aš manau, Jūs aprėpėt visos Europos kultūros 
vaizdą. Aš manau, Jūs aprėpėt visos Europos kultūros fundamentalumą. 
Kita vertus, Jūs įvedėt į tą kultūrą ir mūsų baltiškąją (straipsniai ir apie 
Dievą, ir apie dievų trijulę, ir apie Perkūną, tr apie Veleną), ką jau kalbėti 
apie Jūsų studiją, aiškinančią mūsų ornamento senąją prasmę - ją buvom 
persispausdinę ir mintinai mokėjom. Mes persirašinėjom ištraukas iš Jūsų 

knygos Baltai. Jūs įvedėte baltų kultūrą į visos Europos kontekstą. Jūs tapot 
ir Amerikos moterų simboliu, moterų, kurios sugeba pasiekti mokslo aukš- 
tumas ir ginti moters teises [...]. Ir tame galima įžvelgti tautines ištakas, 
nes lietuviškoji kultūra — tai moterų kultūra. Tapdama pasaulio moterų 
simboliu, jūs parodėt būtent mūsų kultūros dalelę... 

Aš gal patetiškai kalbu, bet mums didelis džiaugsmas bendrauti su Jumis, 
tikiu, kad šitas pokalbis giliai įsirėš į atmintį... 

MARIJA GIMBUTIENĖ: Man turbūt reikėjo palypėti paskutiniais savo 
gyvenimo laipteliais ir sustoti būtent dabar Lietuvoje, kad galėčiau 
pajusti, kas iš tikrųjų buvo mano gyvenimas... Aš esu nustebinta, kad 
Jūs žinot, ką aš dariau per tuos metus. Tikiuosi, kad pasikalbėjimas Jums 
ką nors duos, o jeigu ir neduos, tai pabūsime kartu, ir tai bus atminimas 
Iš tos mano viešnagės. 

N. V: /...] Nepriklausomybę mes iškovojom daugiausia remdamiesi savo 
kultūra - mes kovojom už savo kalbą, už savo papročius, už savo dainas. 
Tai buvo pasipriešinimas, tai buvo mūsų rezistencija. Ir dabar, kai Nepri- 
klausomybė iškovota, pasigirsta balsų, kurie mus truputį skaudina, kurie 
mėgina parodyti, kad šita mūsų kultūra, būtent etninė kultūra, ta giliausia 
dvasinė lietuvių kultūra, yra praeities etapas, žemesnė stadija. Ir jeigu mes 
gilinamės į šitą kultūrą, jei bandome palaikyti tas tradicijas, kurios dar gyvos, 
mus ima kaltinti etniniu fundamentalizmu. Atseit mes norim atsiriboti nuo 
Europos. Norėčiau pradėti pokalbį nuo mūsų etninės kultūros suvokimo ne 
tik visos Europos etninės kultūros, bet ir dabartinės kultūros kontekste. 

M. G.: Manau, kad pateikėte labai rimtą klausimą. Aš ir birželio 11-ąją 
Kaune iškilmėse kalbėjau, kad mums svarbu suprasti, kiek mes turto 
turim, kad mes turime iš jo pasisemti išminties ir grožio. Jei mes jo, to 
turto, atsisakysime, tai mes atsisakysime savęs. Dabar visas pasaulis 
ieško kelių sugrįžti į savo šaknis, į savo žemę. Juk priėjom prie bedugnės 
krašto —- žemė, galima sakyti, yra beprotiškai nuniokota, nuniokota iki 
tokio laipsnio, kad sunku būtų grįžti į pusiausvyrą... Viso pasaulio 
globalinė problema - grąžinti žmogui žemės šventumo jausmą, o žemės 
šventumas Lietuvoje dar ir dabar jaučiamas, aš manau, jo nesam praradę. 
Mes ta prasme esame privilegijuoti - mes galim daug greičiau suprasti tą 
ryšį su praeitimi ir jausti jos tęstinumą savyje negu anglai ar prancūzai, 
ką jau kalbėti apie amerikiečius, kurie jau yra praradę savo šaknis. 

Žodžiu, mums lengviau puoselėti savo liaudies turtus, savo praeitį negu 
kitoms tautoms [...], ir tai mūsų išsilaikymo galimybė. Kaip mes kitaip 
galim išsilaikyti, jeigu ne iš tų versmių. Aš sakyčiau, —- mūsų laimė, kad 
mes turim tą liaudies kultūrą. Nesekim labai moderniais dalykais ir 
nepamirškime savo šaknų. [...] 

Mano supratimu, civilizacija reiškiasi vertybių kūrimu, o ne naikinimu, 
civilizacija yra tada, kai žmonės vieni kitų nežudo, o ne tada, kai pusei 
žmonijos neduodama teisės reikštis, kai moteris išnaudojama. Mums 
reikėtų ieškoti kitokio civilizacijos supratimo, atsisakyti mechanistinės 
civilizacijos [-..]. Kaip tiktai dabar, kai mūsų krašte nelengva, kaip tik 
dabar svarbu pajusti savo vertę ir kaip nors ją ugdyti, kad kiekvienas 
žmogus būtų vertas lietuvio vardo, nes man tas vardas visada siejasi su 
aukšta morale, su tikrai civilizuotu žmogum. Sakyčiau, kad tai mus turi 
išgelbėti, nes jeigu mes pasimesim šiuo metu, tai bus baigta... Pažvelkim 
į baltų proistorę: mūsų žemės buvo tarp Berlyno ir Maskvos, net ir už 
Maskvos [...]. Slavai iš mūsų atėmė beveik du trečdalius žemės, germa- 
nai - mažiausia trečdalį, liko tiktai pats vidurys, pats kamienas... Ar mes 
išliksim, priklauso nuo kiekvieno iš mūsų orientacijos. 

N. V.: Jeigu mes norim susigrąžinti bent vieną dalelę dvasinės barmonijos, 
mes turim pasiremti praeities kultūra. Kur mes šiuo požiūriu stipriausi, ką 
reikėtų tobulinti? 

M. G.: Sakyčiau —- mes einam tuo keliu, aš visada galvoju su dėkingumu 
apie „Ramuvos“ žmones, apie ansamblių žmones - jie puoselėja mūsų 
meną, mūsų dainas. Sakyčiau, esame gerame kelyje, - daug padaryta toje 
srityje net ir sovietų laikais — kiek buvo tų ansamblių, kiek čia visko 
buvo - kaip tiktai taip buvo palaikoma gyvybė. Aišku, nepakanka tik 
dainuoti ir šokti: išeivijoje mes turime pakankamai šokių, pakankamai 
dainų, bet gilesnio supratimo, kas yra lietuvių kultūra, nėra, nėra net 
kam ir paaiškinti. Nėra gilesnės minties. Kad ir apie mūsų mitologiją, 
baltų mitologiją, kas apie ją daug Žino — nėra net ko ir paskaityti, nedaug 
knygų apie tai... 

N. V: Grįžtant prie mitologijos - kas mūsų mitologijoje paveldėta iš Seno- 
sios Europos kultūros 

M. G.: Mano keturiasdešimties metų darbas leido man padaryti išvadą, 
kad Europos 1r mūsų, baltų, kultūrą sudaro du sluoksniai — Senosios 

Europos ir indoeuropiečių kultūros. Tie sluoksniai yra labai skirtingi: 
Senosios Europos sluoksnis yra matristinis, remiasi motiniška kultūra, 
o antrasis, indoeuropietiškas, sluoksnis yra patristinis, su patriarchaline 
sistema, su ginklais, su karais, su žirgais, su vyriškais dievais. Senosios 
Europos matristinis sluoksnis turėjo moteriškos lyties deives, nors aš 
nesakiau, kad nebūtų vyriškų dievų, buvo ir vyriški dievai, bet jie skyrėsi 
nuo indoeuropietiškųjų. Kai tie pagrindiniai sluoksniai susimaišė, mums 
liko daugiasluoksnė mitologija. Ne vien baltų — ir germanų, ir graikų, 
romėnų, keltų (beveik visų Europos tautų). Jeigu norime kalbėti apie 
indoeuropietiškąją mitologiją, tai turime atskirti moteriškąsias deives — 
tokias kaip baltų Laima, Ragana, Giltinė, Austėja ir kitas. Svarbiausi 
indoeuropiečių dievai yra trys: Dievas - dangaus šviesos, kartu ir gamtos 
atsinaujinimo, vaisingumo dievas; Perkūnas — vaisinantis žemę, įskelian- 
tis ugnį, kovojantis su piktu; trečiasis yra požemio ir nakties dievas — 
Velenas. [...] Deivės indoeuropietiškame sluoksnyje yra nekuriančios, 
jog gali būti žmonos ir mylimosios, bet jos nėra kuriančios deivės. O 
Senosios Europos deivės kuria pasaulį: nuo paleolito laikų, kai atsirado 
pirmieji raižiniai ir pirmosios skulptūros (maždaug prieš 30 tūkstančių 
metų), deivės kūnas vaizduojamas kaip kuriantis. Ilgą laiką nebuvo 
pastebėta, kad moters krūtys, užpakaliukai, pilvas yra labai svarbūs 
dalykai, nes yra kuriančiosios, gimdančiosios dalys. Senosios Europos 
matristinėje kultūroje ryški motinos simbolika, tėvo simbolio mes, 
proistorikai, negalim atkurti, jo nėra. 

Senosios Europos panteone buvo ir vyriškų dievų — žvėrių ir miškų 
saugotojas, mūsų Miškinis ar Giraitis. Buvo tokių kaip mūsų Rūpin- 
tojėlis, toks susirūpinęs, sėdintis dievas. Aš vadinu tą dievą gimstančiu ir 
mirštančiu. Ir lyginu su mūsų Vaižgantu, kurį Greimas yra atkūręs. 

Tie dievai yra gimstantys su gamta, augantys ir rudenį mirštantys. 
Cikliškumas yra būdingas Senajai Europai. Ne tiktai vyriškieji dievai 
miršta ir gimsta, taip pat ir moteriškieji, vadinamieji žemės dievai — 
Žemyna. Pavasarį ji yra nėščia, atgimsta su gamta. Mūsų mitologijoje tas 
motyvas nėra ryškiai išlikęs, nėra motinos ir dukters ciklo. Graikų 
mitologijoje motina miršta ir paskui atgimsta kaip jauna deivė. Ir pas 
mus taip tikriausiai yra buvę, tiktai reikia mokėti atkurti. 

Cikliškumas labai būdingas Senajai Europai: būdingas dvigubas jauno ir 

seno, jauno, augančio, ir senstančio dievo arba deivės motyvas. Senosios 
Europos deivės —- Laima, Giltinė — reiškiasi ne kaip viena, bet kaip dvi 
arba trys. Trijulės yra labai būdingos, bet taip pat ir dvejetukai. Trigu- 
binimas susijęs su mėnulio fazėmis — gimstančio mėnulio, augančio ir 
mirštančio. Po to lieka juodosios dienos — ir vėl viskas atgimsta. Jeigu 
prisiminsim Laimą, tai ji dažnai reiškiasi kaip trys Laimos. Giltinė taip 
pat gali būti ir jauna, ir sena. Ragana atstovauja chaosui, mirčiai. Bet 
mirtis ir chaosas mūsų religijoje visada susijęs su atgimimu. Kai Ragana 
miršta, iš jos išeina gyvatukas, visa gyvybinė energija. Jinai pilna tos 
gyvybinės energijos ir atgimusi pasirodo ne kaip senė, sutaršytais plau- 
kais ir baisi, bet kaip gražiausia jauna mergina kur nors prie karklų, prie 
upelio, prie gyvybės vandens. 

N. V: Jūs labai įžvalgiai pastebėjote, kad lietuvių mitologijoje nėra tokia 
ryškia forma išreikštų mitų apie mirštančią arba į požemį nueinančią 
deivę, motiną ar jos dukterį... Bet mes, kaip teisingai pastebėjote, galime 
rekonstruoti ir galime atsekti šį motyvą iš pasakų, iš tikėjimų, iš papročių. 
Viena tokių pasakų yra „Eglė žalčių karalienė“. Toje pasakoje ne deivė, o 
paprasta mergaitė nueina į požemio karalijos Žalčio sritį ir paskui vėl yra 
sugrąžinama. „Eglėje žalčių karalienėje“ atsispindi 17 vyriško dievo — 
mirštančio arba numarinamo, užmušamo, sukapojamo dalgiais - motyvas, 
būdingas Sirijai, Egiptui ir Viduržemio jūros arealui. Šie mitai žinomi 
daug tūkstančių metų. Būtent Žilvinas yra gimstančio ir mirštančio dievo 
reliktas. Latvių mitologijoje tr Laumas, ir Lauma, atrodo, yra buvę vaisin- 
gumo, derlingumo dievai, laumės, ir jaunos, ir senos, vaizduojamos su 
moteriškumą parodančiais atributais. Latvių mitologijoje, dainose laumės 
vadinamos velnio vogtomis jaunamartėmis — jas, matyt, velnias yra pa- 
vogęs Ir nugabenęs į požemį, iš kur jos vėl išėjo. 

Profesorė, kalbėdama apie Senąją Europą, atskleidė vieną iš svarbiausių 
savo pasiekimų. Mano, kaip mitologo, požiūriu, Jos didžiausias pasieki- 
mas yra tai, kad Ji pradėjo taikyti naują metodologiją mitų tyrimui, 
būtent, skirti mitologinius sluoksnius - senąjį Senosios Europos ir naujes- 
nį - indoeuropietiškąjį. Po Jos taip darė visi mitologai, bet profesorė buvo 
pradininkė, ir tai buvo didžiulis atradimas. Be to, Ji pirmoji baltų mito- 
logijai tyrinėti pradėjo taikyti moderniąsias metodologijas - Dumėzilio, 
Lėvi-Strausso. Profesorė atkūrė svarbiausią lietuvių indoeuropietiškų 

dievų trijulę (jau ir Greimas šioje srityje kai ką darė). Profesorės nuopel- 
nas, kad Ji atkreipė užsienio mokslininkų dėmesį, jog mūsų mitologija 
perspektyvi taikant naujausias metodologijas. Neabejoju, kad ir žinomas 
kalbininkas, mitologas Pubvelas Jūsų poveikyje parašė labai gerą straips- 
nį, kur pažiūrėjo į baltų, ypač prūsų mitologiją pagal trinarę Dumėzilio 
sistemą. Mes dėkingi profesorei, kad Ji išvedė lietuvių mitologiją į 
pasaulį... 

M. G.: Mano laimė, kad aš visą laiką domėjausi tautosaka, mitologija, 
domėjausi ne tiek materialine, kiek dvasine kultūra. Jeigu aš būčiau 
nepažinusi lietuvių tautosakos, mitologijos ar latvių mitologijos, tai 
kažin ar būčiau pasiekusi to, ką pasiekiau. Kita vertus, būdama archeo- 
logė, kasinėjau Italijoje, Graikijoje, Jugoslavijoje, važinėjau po Europos 
muziejus, turėjau visai kitą pasiruošimą negu kalbininkai, kurie sėdėjo 
prie rašomojo stalo. Reikėjo į daug ką pažiūrėti iš kito taško, o man 
likimas kaip tik ir davė tą kitą tašką. Turėjau progą kasinėti kaip tik tose 
vietose, kur kažkada buvo pats kultūros centras, net keista, kad ten da- 
bar žmonės pjauna vienas kitą. Kai kasinėjau, gyvenau pasibaisėtinomis 
sąlygomis, o atkasdavom gražiausius namus, švarius, gerai prižiūrėtus, 
atkasdavom šventyklas, deives. Įdomu, kaip keičiasi istorija, kaip spira- 
liškai kartojasi — nėra linijinio kilimo į viršų. Pakylama, paskui - destruk- 
cija, paskui vėl viskas iš naujo. 

N. V.: Prisimenu, su kokia meile mes priėmėm Jūsų knygą apie baltų orna- 
mento simboliką. Ir mus pirmiausia tada nustebino bendrosios ornamento 
prasmės, kurią nulemia pasaulėjauta, suvokimas, nustebino sugebėjimas 
perskaityti visą tekstą, o tik paskui ieškoti atskirų detalių. Norėčiau, kad ir 
čia išskirtumėte, kas mūsų simbolikoje yra paveldėta iš Senosios Europos ir 
kas indoeuropietiška. 

M. G.: [...] Liaudies menas yra labai vientisas, negalima ryškiai atskirti ir 
sakyti — čia iš Senosios Europos, o čia iš indoeuropiečių kultūros. Aiš- 
ku, kad mėnuliai, žvaigždės, perkūnai — indoeuropietiškasis sluoksnis. 
Bet... kalbėdami apie saulę, galime suklysti, nes Saulė, Saulytė yra 
paveldėjusi kažką iš abiejų sluoksnių. Yra Saulytė, kuri šildo, kuri labai 
svarbi atgimimui, ir yra Saulytė - nuotaka. Čia susikryžiavo dvi epochos, 
ir tokio susikryžiavimo galima rasti gana daug. Pažvelkime į vadina- 
muosius saulės kryžius —- kas ten per spinduliai... Ogi augalai. Ta visa 

augmenija, aš sakyčiau, yra iš Senosios Europos. Tikėjimas, kad persi- 
kūnijama į augalus, į paukščius, į kitus gyvūnus, yra iš Senosios Europos. 
Šiuose kryžiuose kaip tik tas motyvas, tai atgimimo simboliai. Žalčiai, 
gyvatės, aišku, taip pat iš Senosios Europos. Prisiminkime Nidos antka- 
pinius paminklus — pilna rupūžių ir varlių, gryna Senoji Europa. Aš pati 
esu iškasusi akmeninių rupūžių skulptūrėlių, kurių galvos būdavo gimi- 
mo, atgimimo simbolis - lelija. XIX amžiaus Nidos atkapiniuose pamink- 
luose yra labai daug seno motyvo, tikėjimo, kad žmogus visą laiką at- 
gimsta — kaip lelija ar kaip paukštis. Daug kur mes galime rasti labai senų 
motyvų, mūsų audiniuose irgi yra daug Senosios Europos elementų, mes 
nepraradome Senosios Europos kultūros, mokėjom perimti ir paskui 
transformuoti į kažką nauja. Mūsų dviaukščiai, triaukščiai koplytstul- 
piai — tai gyvybės medžiai. Mūsų tikėjimą vienu žodžiu galima apibūdinti 
kaip gyvybės religiją, labiausiai to ieškojom ir visą laiką akcentavom gy- 
vybę, ne mirtį. Mūsų religija buvo gyvybės religija, ir dabar galėtume ak- 
centuoti ne mirtį, ne gedulą, o gyvybę. Taip mums būtų lengviau gyventi. 
N. V: /...J Arcbeologai kol kas neliečia klausimo, kas gyveno mūsų terito- 
rijoje prieš ledynų slinkimą. Kaip būtų galima sieti tautų kraustymąsi prieš 
ledynmetį su indoeuropiečiais, kurie galbūt iš šių kraštų yra nusidanginę 
prie Juodosios jūros? 

M. G.: Gana komplikuotas klausimas. Mano vartojamas Senosios Euro- 
pos terminas yra nuo žemdirbystės įsigalėjimo laikų — nuo VII iki III 
tūkstantmečio pr. Kr. Iš to laiko mes turime labai daug medžiagos — 
daug skulptūrų, daug keramikos, simbolių, net sakralinį raštą. Pagal tai 
galime apibūdinti tą kultūrą, jos šaknys eina į vėlyvąjį paleolitą, kurį taip 
pat galime atkurti pagal skulptūras, pagal uolų raižinius. Bet kuo giliau, 
tuo mažiau medžiagos... Jau dabar aišku, kad religija atsirado ne 30 
tūkstančių metų pr. Kr., ji egzistavo ir prieš milijoną metų, ir galbūt prieš 
du milijonus. Bet reikia atlikti dar daug kasinėjimų, kad būtų galima ką 
nors daugiau pasakyti. O dabar į Jūsų klausimą dėl indoeuropiečių... 
Kai klimato sąlygos pasidarė geresnės, kai atšilo, žmonės slinko į šiau- 
rinę Europą. Mūsų mezolito kultūra buvo gana aukšta - tarp Danijos ir 
Estijos buvo medžiotojų ir žvejų kultūra, iš jos vėliau išsivystė mūsų 
garsioji Narvos kultūra, kurią tyrė Rimutė Rimantienė (jos rasta deivė, 
mano supratimu, yra deivė pelėda, nors ji mano, kad tai buvo kažkoks 

vyriškas dievas, bet galima palikti tą klausimą ateičiai). Maždaug dešimt 
tūkstančių metų tęsėsi ta kultūra ir vėliau turėjo labai didelės įtakos mū- 
sų baltiškajai kultūrai. Ant Narvos kultūros užsiliejo indoeuropietiška 
kultūra, atėjusi iš pietų Rusijos, - šios teorijos laikausi trisdešimt metų. 
Gana komplikuota išsiaiškint, kaip tai įvyko, kaip tie indoeuropiečiai 
įsigalėjo. Jiems reikėjo maždaug 2 tūkstančių metų, kad po trupwųį 
pakeistų visą Europą ir iš matristinės kultūros padarytų patristinę. Žo- 
džiu, aš nemanau, kad indoeuropiečiai būtų buvę kur nors Vakarų Euro- 
poje prieš 20 tūkstančių metų. Ne, jie susiformavo maždaug VI tūks- 
tantmetyje pr. Kr. pietinėje Rusijoje, į šiaurę nuo Kaukazo, Volgos 
srityje, ir V tūkstantmečio pirmojoje pusėje ši kultūra paplito gana 
dideliame plote. Tie pastoralistai, gyvulių augintojai prisijaukino arklį, 
išrado vežimą, buvo gerai apsiginklavę — turėjo durklus, geras strėles, 
lankus ir ietis, skydus. Šitaip atjojo į Europą (aš Europa vadinu teritoriją, 
besidriekiančią į vakarus nuo Juodosios jūros). Senosios Europos žem- 
dirbiai buvo nepasiruošę susitikti su ginkluotais žmonėmis, buvo pri- 
versti pasiduoti atėjūnams ir jų kultūrai. Iš šio susikryžiavimo paskui 
išsivystė istorinė Europa. 

N. V: Pagal priešpriešų sistemą čia labai gražiai susijungia ta švelnioji, 
taikioji moteriškoji žemdirbių kultūra ir kita pusė - karingoji vyriškoji 
indoeuropiečių kultūra. Ar nepagalvojot - gal tos kultūros kada nors 
praeityje sudarė vienovę, ar jos negalėjo jungtis į harmoningą vienovę, kaip 
vyras tr žmona jungiasi į šeimą? Galėjo tr šios kultūros kaip atskiros gentys 
turėti kažkokius ryšius... | 

M. G.: Manau, kad ši asimiliacija vyko, vyko maišymasis, vedybinis 
gyvenimas. Aišku, galima tą vyro ir moters alegoriją turėti — susijungė 
dvi skirtingos kultūros, tačiau mes galime kalbėti apie indoeuropiečių 
protautę tik tam tikrame areale, tiktai tam tikru metu; būtent kaip tik 
ten jie pradėjo plisti, kaip tik tenai užsiaugino arklį, kaip tik tenai vyras 
pasidarė visuomenėje svarbesnis, nes jis kontroliavo dideles gyvulių 
bandas ir žirgus, jis iškilo ir nužemino moterį - moteris pasidarė reika- 
linga tiktai vaikams gimdyti. Aš taip matau tą procesą... 

N. V: Man maga dar daug klausti, bet... klauskit ir kiti. 

KLAUSIMAS IŠ SALĖS: Kai kurie Lietuvos archeologai sako, kad probaltai 
atėjo iš pietų ir vakarų, nuo Dunojaus ir nuo Elbės [...] Kokiame didelia- 

me areale probaltai gyveno, rodo ir kalbininko Pėteraičio bidronimų tyri- 
nėjimai. Ką galima dar atrasti Mažojoje Lietuvoje? 

M. G.: [...] Aišku, kad baltai į dabartines žemes atėjo iš Vidurio Europos, 
tai yra iš jūsų minėtų Elbės, vidurio Dunojaus sričių. Iš čia pasislinkta į 
šiaurę. Tai įvyko jau IV tūkstantmetyje pr. Kr. Jau tada Vidurio Europa 
buvo suindoeuropietinta. Kai indoeuropiečiai ėjo nuo Juodosios jūros į 
Vidurio Europą, Senosios Europos gyventojai gyveno paraleliai su atė- 
jūnais — susihibridizavo, susijungė viena kultūra su kita maždaug per 
tūkstantį metų. Ir iš čia jie tikrai III tūkstantmetyje pasislinko į šiaurę 
[-..]. Būtų nepaprastai svarbu nepamiršti Karaliaučiaus srities, kodėl 
mes turim apleisti pačias svarbiausias, turtingiausias protėvių Žemės — 
čia tūkstančius metų buvo mūsų kultūros centras, čia pačios turtingiau- 
sios baltų žemės. Dabartinė Karaliaučiaus sritis, Klaipėdos sritis, Palanga 
buvo tie centrai, iš kur keliavo gintaras. Į Romos imperiją, į Graikiją — 
visur Europoje pilna gintaro. Užtat ir radiniai čia patys turtingiausi. Kaip 
tik čia reikia kasinėti. 

Ar jūs nemanote, kad baltų teritorijos traukimasis susijęs su patristinės 
kultūros įsigalėjimu? 

M. G.: Gali būti [...] Moteris yra išlaikiusi tą senąją kultūrą, lietuvybę, o 
patristinė kultūra... ant žirgų jodami, mes neturėjome tikros politikos, 
kaip išlaikyti tas žemes, neatsiėmėm suslavintų teritorijų. Nesugebėjom, 
deja. Tai buvo šiaip pasijodinėjimai. Ir praradom vieną žemę, paskui 
kitą... nedaug beliko. [...] 

Kaip matristinėje kultūroje įsivaizduota, kas mūsų laukia po mirties? 

M. G.: Mano vienas pačių pirmųjų straipsnių buvo apie mirtį ir sielą, 
išspausdintas 1947 metais, bet parašytas dar Lietuvoje, kai man buvo 
dvidešimt metų. Man tas klausimas baisiai rūpėjo —- kas po mirties? Man 
buvo penkiolika metų, kai mirė mano tėvas, ir turbūt dėl to aš pasidariau 
archeologė. Laidosena buvo mano disertacija, taip pat ir bakalauro tema, 
bet į klausimą labai lengvai negalėčiau atsakyti. 

Aš manau, pas mus vyrauja ciklinis mirties ir atgimimo supratimas. Nėra 
mirties — yra atgimimas, yra amžinas atgimimas, ir Žmogaus gyvenimas 
labai susijęs su Žemės gyvenimu. Mes tai jaučiame, todėl tikime į sielos 
perėjimą į augalą, į gėlę, į leliją, paukštį, žaltį. Gyvybinė energija negali 
žūti, ji išlieka — ir daugelis mūsų jaučia, kad mūsų mirusieji yra tarp 

mūsų, galutinai neišeina. Indoeuropiečių tikėjimas visai kitoks: po mir- 
ties gyvenamas toks pat gyvenimas kaip gyventas žemėje. Dėl to po 
valdovo mirties kartu laidojama jo gyva Žmona, jo tarnai, vergai, šunys, 
žirgai (mūsų Algirdas buvo palaidotas su aštuoniolika žirgų, su visais 
ginklais, su tarnais ir medžioklės šunimis, Kęstutis taip pat). Aš manau, 
kad Senosios Europos tikėjimas yra labai gražus, labai stiprinantis. 

Ką rašote, ką parašysite, ko Lietuva sulauks, ko Europa sulauks? 

M. G.: Labai optimistiškas klausimas. Norėčiau dar pagyventi, norėčiau 
dar parašyti, bet yra tam tikrų kliūčių šioms optimistinėms mintims. 
Esu parašiusi dar vieną knygą, atidavusi ją leidėjui prieš išvažiuodama iš 
Kalifornijos, tolesni planai - pervesti savo medžiagą į kompiuterius, kad 
studentai galėtų naudotis tuo, ką esu parašiusi ir paskelbusi anksčiau. 
Kokia Jūsų nuomonė dėl deivių ir dievų bierarchijos? Mano supratimu, tai 
vėlesnio mąstymo produktas. 

M. G.: Manau, kad Jūs teisi. Analizuojant tą procesą - kaip kristalizavos;, 
kaip kryžiavosi tos dievybės, matome, kad iš jų išsivystė tai, ko mes 
norėjom. Be abejo, tarp visų dievybių yra glaudus ryšys, moteriškas 
dievybes galima sujungti į vieną, taip glaudžiai jos susijusios. 

Jūs ilgai gyvenote Amerikoje — ar galima pastebėti paralelių tarp indėnų ir 
baltų kultūrų? 

M. G.: Galima surasti daug paralelių, ypač jos ryškios lyginant indėnų 
žemės motiną ir mūsų Žemyną. Beje, žemės dievybė egzistuoja beveik 
kiekvienoje kultūroje - ir Kinijoje, ir Indijoje, 1 Australijoje... 

N. V.: Man beklausant ir beklausinėjant prisiminė vienos knygos įvade Jūsų 
labai gražiai aprašytas tas didysis amžinai žaliuojantis ąžuolas, kuris auga 
prie Baltijos jūros. Puikiai žinom jo prasmę: tai pasaulio, tai gyvybės medis, 
tai mediatorius tarp dangaus, žemės ir požemio. Norisi Tamstą palyginti su 
tuo amžinai žaliuojančių medžiu. Tas sakralinis ryšys tarp Jūsų ir mūsų 


išliks visada. 

SUSITIKIMAS „SANTAROS-ŠVIESOS“ 
JUBILIEJINĖJE KONFERENCIJOJE 
VILNIAUS UNIVERSITETE 
Pokalbį vedė. dr. Ingė Lukšaitė 


INGĖ LUKŠAITĖ: Esame viena bendrija, todėl kai „Santara“ atvažiavo ir 
yra Vilniuje, man atrodo, kad „Santara“ Vilniuje buvo seniai, tik gal jos 
buvimo formos keitėsi. „Santaroje“ nuo pat jos kūrimo, atstovaujanti 
pačius giliausius mūsų pradžios klodus, yra mūsų profesorė Marija. Šitai 
auditorijai jos pristatyti nereikia, visi mes ją gerai pažįstame. Pirmasis 
„Santaros“ pabuvimas, laisvalaikis yra Vilniuje su vilniete Marija. Svei- 
kiname savo profesorę ir kviečiame ją prisiminti tą buvimą lietuviu Vil- 
niuje kaip gyvenimo būdą. 

MARIJA GIMBUTIENĖ: [...] Pradėsiu nuo savo vaikystės, nuo Vilniaus. 
Kalbėti apie tai man be galo malonu, nes kas gali būti gražiau už vaikystę, 
tuo labiau už puikią vaikystę, kurią aš turėjau Vilniuje. Gimiau ir užau- 
gau Vilniuje, dešimt metų čia gyvenau, savo pačių brangiausių metų, ir 
tokių, kurių gal kiti neturėjo — ne visiems buvo lemta užaugti Vilniuje. 
Vilnius man buvo kaip kitam galbūt kaimas — per šitą universitetą, kai 
man buvo penkeri ar šešeri metai, aš koridoriais mokėdavau pereiti iš 
vienos gatvės į kitą. Ir tuo didžiavausi. Ir žinojau turbūt kiekvieną 
bažnyčią, ypač barokinę, žinojau Šv. Petro ir Povilo bažnyčios skulp- 
tūras, ir Šv. Jonų, ir Dominikonų bažnyčias. Eidavau į gegužines pamal- 
das su mūsų virėja ar su mano tėvų ligoninės tarnautojais, gėrėjausi 
giesmėmis ir jau tada man labai buvo įstrigęs Marijos garbinimas. 

Taip pat visa gamta apie Vilnių turėjo man ypatingos reikšmės. Ne vien 
gamta, bet ir tautosaka, mitologija — labai daug girdėjau dainų, paprastai 
iš auklių, namuose — iš tarnų, virėjų, nes mano tėvai buvo labai užimti, 
abu buvo gydytojai. Aš gimiau Jogailos gatvėje, o tėvų ligoninė buvo 
Vilniaus gatvėj, tai tarp tų dviejų namų ir kursavau. Daug pasakų išmo- 
kau iš bulvių lupėjų ligoninėje, ir tai buvo didžiulis kapitalas, kai aš vėliau 
pradėjau domėtis Europos religija. Taip pat nepaprastai didelės reikšmės 
turėjo pats Vilniaus lietuvių gyvenimas — mano tėvas buvo Vilniaus 
lietuvių komiteto pirmininkas, tad, kai man buvo treji, šešeri, septyneri, 
aštuoneri metai, savo namuose mačiau beveik visus Vilniaus krašto ir 

Nepriklausomos Lietuvos veikėjus. Aš, vaikas būdama, turėjau puikiau- 
sią progą pažinti ir rašytojus, menininkus — tokius kaip Vydūnas, Vaiž- 
gantas, net ir Basanavičius, kurį mano tėvai globojo. Ketverių penkerių 
metų būdama, sėdėdavau Basanavičiaus fotelyje ir jausdavausi gerai, o 
vėliau, per visą gyvenimą, Basanavičiaus surinkta tautosaka (pavyzdžiui, 
„Iš velnių ir vėlių gyvenimo“) man liko nepaprastai svarbia knyga. 
Vilniaus gyvenimas man buvo daug svarbesnis laikotarpis negu Kauno, į 
kurį mes vėliau persikraustėm. Vilnius liko man kaip stiprybė, kaip 
gyvybės vanduo - kai būdavo gyvenime sunku, visada sugrįždavau į savo 
vaikystę Vilniuje [...]. 

Tėvas buvo taip užimtas, kad dieną aš jo beveik nematydavau. Aš pa- 
prastai įlįsdavau į tėvo kabinetą naktį, sugebėdavau atsikelti apie ketvirtą 
valandą, kai jis rašydavo straipsnius. Dieną tėvas dirbo poliklinikoje, 
buvo vedėjas, o naktį redagavo Vilniaus šviesą, Vilniaus žodį, rašė straips- 
nius. Užlipusi ant jo kelių, stengiausi perskaityti, ką jis parašydavo, ir 
Vilniaus laikraščius norėdavau skaityti - ketverių metų būdama išmokau 
skaityti... 

I. L.: Kauno universitetas... Vilniaus universiteto absolventė... 1944 me- 
tai... Tiubingeno doktoratas... Kaip prasidėjo tas ėjimas į baltų kultūros ir 
kilmės visumą? 

M. G.: Galėčiau pasakyti, kad niekada neatitrūkau nuo studijų Kauno ir 
Vilniaus universitetuose, visa, ką juose pradėjau studijuoti, tęsiau. Mano 
tyrinėti laidojimo papročiai tapo mano disertacijos tema. Į Ameriką 
atvažiavusi vis dar buvau prisirišusi prie lietuvių liaudies meno. Pačiais 
sunkiausiais laikais, kai mes dar buvom Vokietijoj, stovykloj, buvo 
parašyta knyga apie lietuvių simboliką, anglų kalba išleista 1958 metais. 
Rašydama šitą knygą, rašiau ir Rytų Europos proistoriją, ir norėjau 
parašyti knygą apie baltus. The Balts išėjo Londone 1953 metais. 

Nuo studijų svarbiausi klausimai man buvo: kas aš, iš kur protėviai? Kas 
tie indoeuropiečiai (nuo gimnazijos suolo girdėjau, kad lietuvių kalba 
yra viena iš pačių konservatyviausių indoeuropiečių kalbų)? Šitas klau- 
simas man ir vėliau buvo vienas iš pačių pagrindinių, jis ir vedė toliau į 
baltų kultūros tyrinėjimą, į sprendimą, kas yra tie indoeuropiečiai. Iki 
1968 metų rašiau apie baltus, apie indoeuropiečius, apie Europos bron- 
zos amžių. Tuo metu, dirbdama Harvardo universitete, turėjau puikias 

sąlygas naudotis viena iš pačių turtingiausių bibliotekų ir susipažinti su 
pagrindiniais šaltiniais apie tą kultūrą, kurią aš vėliau pavadinau kurganų 
kultūra 1r kurią sieju su indoeuropiečių protėviais. 

[J] 

KLAUSIMAS: Ar nėra dar gilesnio sluoksnio, liudijančio, kad prieš mat- 
riarchatą dar kažkada buvo patriarchatas? Kas pritaria profesorės teorijai 
apie Senąją Europą? 

M. G.: Kad būtų buvęs patriarchatas prieš matriarchatą, nėra jokių duo- 
menų. Be to, aš nesu linkusi vartoti termino „matriarchatas“, kuris 
atitiktų Žodį „patriarchatas“. Tokio atitikimo apskritai nebuvo - buvo 
labai subalansuota socialinė struktūra, joje negalime atsekti laiko, kad 
būtų buvusi užgožta viena žmonijos pusė, vyrai niekada nebuvo pri- 
spausti moterų. Mes kalbame apie subalansuotą neolito visuomenę, kai 
moteris greičiausiai vaidino ypač svarbų vaidmenį religiniame gyvenime, 
tačiau jinai nebuvo valdantysis asmuo, nebuvo grynai „matriarchalinių“ 
struktūrų su hierarchine sistema. 

Apie pritarimą mano teorijoms man sunku pačiai kalbėti, palieku tai 
spręsti ateičiai, tuo tarpu — labai daug pritarimo, labai daug gražių 
atsiliepimų. 

Kas, Jūsų nuomone, kūrė Senosios Europos skulptūras? 

M. G.: Be abejo, galėjo kurti ir moterys, ir vyrai. Randamas šventyklų 
kopijas iš molio (jų gana daug, šimtai) sudaro dvi dalys - pačios šven- 
tyklos i1r šalia esančios dirbtuvės. Daugelyje modelių pavaizduota, kad 
tose dirbtuvėse dirba moterys. Tai paremtų mūsų mint, kad daugumą 
skulptūrų ir keramikos dirbinių sukūrė moterys. Gali būti ir kitaip. Aš 
pati esu atradusi didžiulį molio gabalą su pirštų įspaudais. Tą molio 
gabalą vežiojau po Europos laboratorijas, ir niekas negalėjo įrodyti, kad 
jame būtų vyriškų pirštų atspaudai. Aš pati nesu nusistačiusi manyti, 
kad tiktai moterys darė skulptūras. Matyt, keramika buvo moterų ran- 
kose, taip pat daug kitų darbų —- drabužių apeigoms audimas, duonos, 
kurią čia pat aukodavo, kepimas. Tačiau beveik visuose modeliuose 
šventyklose vaizduojamos moterys — vadinasi, religiniame gyvenime 
moteris buvo svarbi. 

Ar prie visų Šitų moteriškų atributų rasta nors kiek vyriškų simbolių — 
durklų, strėlių, galvučių? 

M. G.: Randama ir daug dievų - pavaizduota ne tiktai deivių, bet ir 
vyriškų atributų. Tačiau aš noriu pakartoti, kad Senojoje Europoje 
ginklų, išskyrus medžioklės, nebuvo. Uolų įraižose ar keramikoj nėra 
scenų, kad žmogus kovotų prieš žmogų. Ginklai yra atsiradę tiktai su 
pastoraline kultūra, į rytus nuo Senosios Europos. Iš čia pirmieji durk- 
lai, tie žmonės taip pat vartojo strėles, nešiojo jų pilnus maišus, turėjo 
labai gerai pagamintus lankus, ietis. [...] Senieji europiečiai neturėjo 
ginklų, bet vyriškų dievų turėjo, ir jie priklausė Senosios Europos pan- 
teonui. Per visus tuos laikus šalia moteriškų deivių buvo vegetacijos 
dievas. Mūsų Miškinis turi protėvius iš labai labai senų laikų — dievas, 
kuris globoja miškus, žvėris, visada buvo vyriškosios giminės. Vyriškieji 
simboliai labai dažnai asocijuojasi su augmenijos motyvais, jie stimu- 
liavo Žemės atgimimą, žemės augimą. 

Ar matote ryšį tarp trinario pasaulio aiškinimo pagal Dumėzilį ir Senosios 
Europos? 

M. G.: Dumėzilis aiškina indoeuropietišką struktūrą — jis išskyrė tris 
indoeuropiečių socialinės ir religinės struktūros sluoksnius, būtent: 
valdantįjį, karių ir religinį sluoksnį. Toks skirstymas ir tinka tik indoeu- 
ropietiškai kultūrai. [...] 

Kokius argumentus profesorė naudoja savo darbe, kokį metodą? 

M. G.: Aš sakyčiau, kad mano laimė, jog esu ne gryna archeologė ar 
gryna mitologė. Mano pagrindas - lietuvių tautosaka, senoji religija, 
lietuvių liaudies menas. Archeologe aš pasidariau vėliau. Po baltų 
kalbotyros kurso mano pagrindai buvo visai kiti negu kitų archeologų, 
kuriems daugelio problemų apskritai nekilo. Jeigu ir aš būčiau buvus: 
grynų gryniausia archeologė, ir aš nebūčiau priėjus: prie šių problemų. 
Ir dar aš buvau indoeuropeistė, todėl galėjau atskirti, kas yra iš 
indoeuropiečių kultūros, indoeuropiečių religijos, kas iš Senosios 
Europos. Savo naudojamą metodą vadinčiau interdisciplininiu metodu, 
kai nepasikliaujama vien tik siaura sritimi, bet apimama kiek galima 
plačiau, naudojantis istoriniais šaltiniais, naudojantis tautosakos, mito- 
logijos medžiaga. Aš manyčiau, kad pradėjau naują sritį, kurią vadin- 


čiau archeomitologija. 


Liaudies kultūra, 1994, nr. 5. 

TREČIA DALIS VILNIJANTIS 
LAIKAS IR VILNIETĖ 


Jaunystė Vilniuje 


Gimusi Vilniuje, augusi ten, kvėpavusi Vilniaus oru, Marija niekada nepamiršo 
šio miesto. Gimtasis miestas jai simbolizavo tėvą ir jo darbą, skirtą Vilniaus 
kraštui ir lietuvių kultūrai. Daugelį metų gyvenant kitame žemyne neišbluko 
dainos ir žmonės, neišnyko maža Lietuvos sostinė tarp pasaulio didmiesčių. 
Vilnius buvo jos miestas ir jos kraštas, suteikęs jai krantą. Nuo šio kranto 
buvo žengta į vilnijančio laiko tėkmę, kurios kitame krante stūksojo vartai 


į Senąją Europos civilizaciją. 
IŠ DIENORAšŠČIO 


1937, vasario 6 

Mano autobiografija 
1921 metų sausio 23 diena buvo laiminga mano tėveliams. Abu džiaugės 
sulaukę savo išsvajotos Marytės. Tai buvo Vilniuje. Jame praleidau 
turbūt gražiausią-maloniausią savo gyvenimo dalį. Labai pripratau prie 
Vilniaus ir savo artimųjų. Buvau visų lepinama ir mylima, ypač tėvelio. 
6 metų jau mokiaus mokykloj, o 1930 metais įstojau į Vytauto Didžiojo 
gimnaziją. Čia mokiaus vienerius metus. Sekantį rudenį mama, brolis ir 
aš keliamės į Kauną. Iš karto aš to negalėjau savy įgyvendinti, kodėl 
reikia persikelt į Kauną ir skirtis su taip mylimu Vilnium. Aš tik ret- 
karčiais iš tėvų nugirsdavau: „Čia vaikams ateities nėra“. Tėtukas pasi- 
liko vis dėlto dirbti Vilniuje, su kuriuo persiskirti negalėjo. 
Apsigyvenom Kaune. Čia įstojau į „Aušros“ II kl. mergaičių gimnazijos. 
Kitas gyvenimas, kita dvasia, kitokie mokytojai, kitokios mokinės... 
Nepripratau prie Kauno gyvenimo ir lig šiol. Mano paguoda - muzika, 
vaikystės atsiminimai ir iš dalies skautystė. 
Skautystė mane viliojo iš pat mažens, todėl, tapusi skaute, visur aktyviai 
dalyvavau. Be galo mėgstu stovyklas. Pamažu pripratau prie kauniško 
gyvenimo, suradau draugių. Viskas sekasi gerai: pereinu iš klasės į klasę, 
1935 metų gale paskiria mane skiltininke [...]. 
1936 metais taip nelauktai, taip netikėtai miršta mano tėvelis. Tas smūgis 
mane pakeitė iš pagrindų — pradėjau galvoti savarankiškai, pasikeitė 
mano pažiūros. Tais pačiais metais važiuoju tarptautinėn stovyklon 
Danijoj. Kelionė man suteikė tiek įspūdžių ir gražių atsiminimų. 

1936, birželio 3 

1936 V 9... Kas žinojo, kad toji data bus skausmingiausia mano gyve- 
nime. Taip tą dieną mirė mano tėtukas. Neturiu aš daug žodžių apie tą 
žinią tau (dienoraščiui — sud. past.) rašyti. Juk tu esi, dienoraštėli, ir 
užjausi mane taip, kaip užjaučia širdies žmonės Vilniuj ir čia. Man nieko 
daugiau nereiks. Nustojau aš pusę savo gyvenimo, praradau visas savo 
laimės dienas. Teks pasitenkint šaltu Vilniaus akmeniu Petro kapinėse. 


Iš Vilniaus žodžio:" 
„Šiandie 4 val. po pietų lydime į kapines D-rą Danielių Alseiką, tąjį tyrą 
kaip krištolą visuomenės veikėją, aukštos dorovės žmogų, kovotoją dėl 
lietuvybės, dėl liaudies šviesios ateities, visų savo draugų ir vienminčių 
mylimą ir ne tik savųjų, bet dargi ir priešų aukštai gerbiamą. Paskui Jo 
karstą eina visa Vilniaus lietuvių visuomenė. Eina tie, kurie su Juo dirbo 
1r Jį mylėjo, eina tie, kurie Jį stebėdavo ir gerbė, eina tie, su kurių pa- 
žiūromis Jis nesutikdavo. Visus sujungė viena skaudi mintis: nebėra 
Daktaro Alseikos... 
Mes gi, Jo draugai ir vienminčiai, pagerbsime savo Šefą-Kovotoją-Bran- 
gųjį Daktarą Danielių Alseiką, jei visi seksime Jojo pėdomis ir, sto- 
vėdami prie atviro Jo kapo pažadėsime: 
Tavo iškeltąjį pažangos ir šviesos žiburį nešime toliau.“ 


MANO MOKYKLAI 


Atsimenu, kai šviesią rudens dieną dzimbinau paskui mamą ir tėtuką 
Uosto gatve. Buvau tada tokia laiminga, linksma ir nekantriai verčiau 
skubinti tėtę su mama. Ėjom mokyklos atidaryman. Man atrodė, kad 
toji — vienintelė mokykla pasauly, ji — pati geroji, pati gražioji... Aš ją 
lankysiu! Kokia laimė! 

Ir, iš tikro, mokykla buvo mano antraisiais namais. Ją pamėgau iš pat 
pirmos dienos. 

Pirmą mokslo metų dieną (rodos, 1928 rugsėjo 17) iškilmingai, bet tru- 


* Lapelis, įklijuotas į dienoraštį. 

putį baugiai, atvykom trys mokiniai: Laimutė K., Mikas U. ir aš. Tuoj 
įvyko „egzaminai“, mat neaišku buvo, kuriam skyriui mes tinkam. Panelė 
mokytoja atskleidė uždavinyną, kuriame buvo milžinai stulpai skaičių. 
Nutariau pasirodyti, kad aš ne tokia kvailutė, nieko nesuprantanti. Pilna 
pasitikėjimo dauginau, atiminėjau ir sudėdinėjau. Laimutė ir aš tikome 
antram skyriui. Puikūs buvo egzaminai - ne tokie, prieš kuriuos geriamas 
valerijonas ir drebinamos kinkos, bet ryžtingi, energingi. Jau tada paju- 
tau malonią darbo nuotaiką, tokia mokykloj visą laiką buvo. 

Malonu buvo kiekvieną rytą bėgti mokyklon, o dar maloniau pačioj 
mokykloj būti. Bet ne tiek smagu buvo per pertraukas išdykaut, kiek 
nuostabiai įdomu ir smagu būdavo per pačias pamokas. Niekad nepa- 
miršiu darbelių, paišybos! Tie nuostabūs kalendoriai! Nieks nemokė- 
davo taip puikiai suprasti laiką ir orą, kaip mūsų mokyklos mokiniukai. 
Kaip laukdavom kitos dienos saulės, lietaus ar rūko, kad galėtume 
sekančiame kalendoriaus langutyje pažymėti rutuliuką su spinduliais — 
saulėtą dieną ar užtepti visą langelį - ūkanotą dieną. Kai baigdavos 
mėnuo, padailindavom mūsų kalendorių atitinkamais piešiniukais tam 
mėnesiui. Puikiai atrodė kalendoriai, bet dar puikiau mūsų galvutėse 
susidarydavo pilnas ištiso mėnesio ir net metų vaizdas. Kaip kruopščiai 
mes karpydavom spalvotus popieriukus ir lipdydavom pasakas: žinomas 
ir pačių sukurtas! Kaip mėgdavom iš molio ir plastelinos lipdyti žvėris ir 
kitokius fantastiškiausius dalykas arba iš fanieros pjaustyti! Visi taip 
stengdavomės ir konkuruodavom. Oi, kiek darbo ir vargo buvo piešti 
„Kaip diedukas ropę rovė“. O kaipgi pamirši tuos, gan dažnai ruošiamus, 
gražiausius vaidinimus ir maloniąsias repeticijas! Mes dainuodavom, 
deklamuodavom, šokdavom. Kiek pasakų tuo būdu patyrėm. Būdavom 
ir grybais, ir gėlėmis, ir medžiais, ir piemeniukais, ir mokytojais... 

Visa tai buvo tiek malonu, jog užsimiršdavom, kad gramatika ir aritme- 
tika yra nemalonūs mokslai. Po nuostabiausių pasakų ir dainų būdavo 
gera ir rašyt, ir skaityt. 

Nesu aš gimnazijai tiek dėkinga, kiek tai kuklutei, visų jaukiausiajai, 
mokyklėlei. Ji man tiek gražių ir naudingų Žinių suteikė! Kad šiandien 
visa širdžia domiuos muzika, daile ar tautosaka, dėkoju ne vien prigim- 
čiai, bet daugiausia savo mokyklėlei, nes ji man kasdien įkvėpdavo meno 
pajutimo, jį žadindavo ir palaikydavo. 

Tik šiandien suprantu, kodėl taip gera buvo mokykloje ir kodėl taip daug 
mes joje pramokom. Mokykloje buvo justi aiški pedagoginė sistema. 
Mes buvom lavinami visokeriopai. Nebuvo per daug teorijos, nebuvo 
katekizminio kalimo. Visą tos mokyklos pedagoginę teoriją maitindavo 
praktika. Tai buvo mokykla pilna to žodžio prasme. 

Kam mes, šios mokyklos mokiniai, turime nuoširdžiausiai dėkoti, tur- 
būt visiems aišku. Dėkui, labai dėkui man brangiausiajai, pirmajai mo- 
kytojai p. Paulei Tamulevičiūtei-Ancevičienei. 


Vilniaus žodis, 1938, vasario 25. 


VILNIAUS DZŪKUOSE 


Yra Lietuvoje tokių vietų, kur etnografui, tautosakininkui, istorikui, ar- 
cheologui ar kalbininkui gyventi — tikra laimė. Tačiau tiems, kurie ne- 
moka brangenybių ieškoti, gali susidaryti daug kitoniškesnis vaizdas. 
Tad pagyvenkime nors trumpą akimirką Valkininkų valsčiaus apylinkėse, 
įsižiūrėkime į dzūką-žmogų, jo darbą ir norus, jo gyvenimo sąlygas ir 
kūrybą. 
Tik įvažiavus tan kraštan ir įsėdus vežiman, pajunti, kad sunkiai kumelė 
traukia. Ir ne taip silpna kumelaitė, kiek sunkus kelias. Aplink smėlynai, 
smėlynai... Dzūkams likimas nepagailėjo švaraus, baltučio, kaip pajūry 
smėlio. Ne veltui dzūkas bernelis, kad priviliotų mergelę, giriasi jai, kad 
jo krašte: 

Kalneliai alaviniai, 

O akmenėliai sidabriniai, 

Grystas tiltelis masandėlio, 

Teka upelė žalio vyno, 

Iš kraštų taiso žali šilkai, 

Per vidurį verčias balti perlai. 
Taip ir yra. Dzūko akys gerai stebi, o vaizduotė gražiai kuria. Bernužėlis 
nenusikalto taip pasigirdamas; savo paviliotai mergelei jau po vestuvių 
visai paprastai paaiškino: 

Oi tu, mergele, tu durnoji, 


Pas mus kalneliai piekščynėlio (smėlio), 

O akmenėliai titnagėlio, 

Grystas tiltelis 4žuolėlio, 

Teka upelė vandenėlio, 

Iš kraštų taiso žali maurai, 

Per vidurį verčias balta pieska. 
Gera čia bėgt per smėlio kalnus, pušynus arba prisikniaubus ant išekėto 
lauko žiūrėt į jį ir stebėtis, — koks jis margas! Kiek daug titnagų, kiek 
daug akmenų! Ogi žemė dirbti? Taip, va čia, per tuos akmenis ir titnagus 
smėlio fone ne kartą vasarą pervaromos ekėčios, prasitampo supra- 
kaitavęs artojas su pusgyviu arkliu. 
Kaimai - Merkio, Šalčios, Spenglos, Versekos upių apvingiuoti, dar dau- 
gelis tebestovi tose vietose, kuriose ir gimė; dar nepakrutėjo iš vietos — 
neišskirstyti į vienkiemius. Jie dideli, kaip miestukai, nes su keliomis 
gatvėmis, krautuvėmis (pvz., Dargužių km.), o jei viena gatvė, tai ji 
tęsiasi net iki dviejų kilometrų ilgumo (pavyzdžiui, Daržininkų km.). 
Kaimai seni, didžiuliai. Yra tokių, kuriuose priskaitoma po 300 ir net po 
500 gyventojų. 
Į kaimo gatvę iškišti namų galai; vieni jų neseniai statyti — spalvotais 
langais, kiti mažyčiais langeliais ir dar, matyt, su naujai įtaisytais pir- 
maisiais dūmtraukiais. Giliau kieme klėtys, kurių pjūklas nebuvo palie- 
tęs. Stebi, kad kaimo gyventojų skaičius smarkiai didėjo; teko statyti 
daug naujų trobų. Tačiau vis tiek šitie visi naujieji pastatai pastatyti ant 
tos pačios kaimo žemės, ant to paties kiemo. Ir tik tokia pasekme, kad 
milžiniška šeima skilo į smulkesnes dalis ir vietoje viso valako žemės tos 
šeimos vaikai turi dabar išdirbti ketvirtį, šeštą dalį ar net aštuntą dalį 
valako. Reiškia, kad čia kiekvienas ūkininkas turi po 3,4 ha Žemės. 
Kaimo gatvėje gyva: gainiojas basi vaikai, rausias po purvyną juodos ir 
margos kiaulės, nešiojamas iš šulinių vanduo, pavakare pavartėse stum- 
dosi būreliais avys. Vakare praūžia, praskamba kaimo gatve svotai, o 
naktį aidi iš pragėrų grįžtančių bernų dainos... 
Tai čia mūsų archajiškasis kaimas! Čia randame visa tai, kas kitose 
Lietuvos srityse išnyko ir beveik nepaliko pėdsakų. Čia mums nereikia 
istorijos; dar ji gyvenime. Seni dalykai nespėjo pasenti: jie dar labai 
suaugę su šio krašto žmogumi, o be to, ir nebuvo nei tinkamų sąlygų nei 
pastangų juos išmesti iš gyvenimo tam, kad prisiimti naujus. 


135 


MARIJA GIMBUTIENĖ 


Tas senovės dalykas — tai primityvumas. Primityvumas visur: ir darbe, ir 
gyvenime, filosofijoj. Viskas žengia drauge; tiek kūryba, tiek pati galvo- 
sena tampriai surišta su gyvenimo sąlygomis. 
Daug kas, gūžtelėjęs pečiais, pratars: ką gi jūs dirbat, jei teturit kelis ha 
žemės, o šeimos aštuoni? Tačiau darbas niekad nesibaigia. Kas gyvas juda, 
kruta nuo ryto ligi vakaro. Darbo visiems užtenka. Užtenka todėl, kad vis 
tiek, ar daug ar mažai turėsi žemės, darbas bus toks pats; taip jau gyvenimas 
sukūrė, nes visa nulemia: ne kiek dirbama, bet - kaip dirbama. Kiekvienas 
savo Žemę turi išmėtytą, rėželiais po visas kaimo Žemės puses: vienas rėželis 
— Čia pat už namų, kitas - gale kaimo, trečias - už upelio, ketvirtas - jau už 3 
kilometrų. O pievos? Daržininkų pievos — už 12 kilometrų nuo kaimo! 
Kiek gi reikia laiko vien tik tam, kad pasiektum dirbamą žemę ar ganyklą. 
Mašinos nereikalingos. Kas jomis kuls, kas pjaus? „Aš“, pasakys kiek- 
vienas, „turiu per žiemą laiko ir kuliu su spragilu nuo ryto kiekvieną 
dieną. Dar ir šiaudai nesusitaršo, grūdai švaresni“. Kulia duonai, kulia 
sėklai... Spragilas diena iš dienos monotoniškai pykši, aplink dulksta. Ir 
vasarą ir rudenį važiuoja pievų šienaut nuo pat ryto, grįžta vėlų vakarą. 
Kitą dieną vėl taip pat. 
Moterys pjauna, rauna. Visas gražiausias vasaros dienas suėda pjovimas 
ir linai. Čia pjauna vien tik moterys. Pjaunama pjautuvais. Kai liepos 
mėnesį prasideda rugiapjūtė, tai mažne lig šiandien moteris negali atsi- 
tiesti. Rugiai, miežiai, avižos, paskui linai, grikiai raut, o po to bulvia- 
kasis. Pjauti, rauti..., nuo ryto ligi vakaro sulinkusiai. Nuo nuolatinio 
susilenkimo įskausta pusiaujis, užpjaunamos rankos. Nieko nepadeda 
nė tai, kad susijuosiam per juostą rugių ryšių, o rankos apsukamos 
vijokliais... Pirmąsyk rugių pjauti išeina tik pavakarėje, kad nepervargtų; 
bet ir tai sunku. Reikia įprasti pjauti. „Kai mes papratę, tai per dieną 
ištveriam ir nesunku atrodo“. Saulė teka - pjovėjos lauke, saulė leidžias — 
tada namo. Taip ir giesmėje: 

Leidos saulelė da vakaruosna, 

Atsižiūrėjo da ryteliuosna. 

Klausė saulelė šios dienos darbelio: 

Ar daug, ar maža šios dienos darbelio, 

Nei daug, nei maža: saulelės mieroje. 


— Kiek saulė švietė, tiek aš dirbau. 

Daugiausia rūpesčio su linais. Juos moterims tenka ne tik nurauti, o ir 
visas darbas po to: pradžiauti, apmušti, lankoje iškloti, vėl nešti džiauti, 
išminti, tada brukti, šukuoti. Linai daugiausia laiko atima. Visi žiemos 
vakarai praleidžiami prie ratelio, o į pavasarį prasideda audimas. 

Ech, dirbi dirbi, ir tiek maža teturi! Pjauni pjauni per dieną, o kai reikia 
sunešiot, žiūri - devynios pėdos... Sako: „Supjoviau devynias pėdas, o 
kad vaikas būtų neverkęs, būčiau ir dešimtą supjovus“... „Tai rugiai, 
turbūt mėnulis apšvietė, ar rasa ant jų krito, kad tokie menki“... Verpi 
verpi, audi audi, ir vos vos visiems apsivilkt. O visi žmonės ypatingai 
rūpestingai stengiasi pasėti linus, rugius: visuomet sėkla per žolines 
pašventinama, einant sėti, žiūri, kad kaimynas jo neužsėtų. Sėjant li- 
nus, mergaitės kasas šukuoja, žiūri, kad ir saulė būtų paleidusi savo kasas 
(= leidžiantis spinduliuotų). Sėjama iš moteriškos namų darbo prijuos- 
tės. Kartais „pamačina“, tačiau taip dažnai rugiai, linai menki, ir ką tu, 
vargše, daugiau beišgalvosi? 

„Ponams, moja, lengvesnė duona. Tik tų galvų reikia sukc. A, mokytojas 
tai brangus žmogus. Vienas mokytas nevertas dešimties prastų. Tai, 
mūsų niekas nemokino... į rusiškas mokyklas nėjom....“. Tiesiog klaiku, 
kai taip akis į akį, žodis po žodžio... Gaila buvo šviesos! Lig šiai dienai 
sava kalba pradžios mokslas buvo neprieinamas. 

Čia gyvenimas negali šuoliais šokti, darbo vaisiai tik po didelių pastangų 
pasiekiami, tik pamaži kyla naujesnė, šviesesnė mintis. 

Mūsų dzūkui: teko nelengva žemelė dirbu. Prieš neįveikiamas gamtines 
jėgas jis skaudžiai pasijunta bejėgiu, kad ir tiek darbo įdeda. Ir jei tik 
dirstelsim į šių žmonių kūrybą, tuoj pasakysim: kaip nuostabiai ji teisy- 
bę pasakoja! Tautosaka nenutolsta nuo darbo, nuo papročių. Nerasi jo- 
kių ypatingų užmačių, karštų troškimų, lakios fantazijos. Sukasi viskas 
aplink šį nediduką pasaulėlį (taip yra visoje mūsų liaudies kūryboje). Tik 
būdinga, kad dzūkė savo dainas stengias ko daugiau išpuošti, pagražinti 
(prisiminkime dzūkų dainų formos meniškumą!) Tada ir pats kasdieni- 
nis, monotoniškas ir varginas darbas virsta kitokiu: jis įprasminamas ar 
pamirštamas. Kūrybos galia panaudojama ne materialiniam gyvenimui 
pagerinti, o jį nors kiek palengvinti ar jį užsimiršti. Aplink smėlingą že- 
mės skiautelę dzūkas triūsia, pluša, kol ją išdirba, kad šį tą pragyvenimui 
išspaustų; lygiai taip kruopščiai išleidžia gyvenimam kiekvieną kūrinėlį. 

Sąlygos didžiausius norus sava vaga nukreipia. Kas gi nenorės sau darbo 
palengvinti? Kiekvienas stengiasi ir visa daro taip, kaip atrodo „pamač- 
lyviausia“. Tų burtų, burtų! Sėjama, pjaunama, vežama — vis nepaprastai. 
Vieną dieną galima sėti, kitą — ne, o pusiaunedėlyj (vidury savaitės) — 
Dieve gink. Reikia žiūrėti, ar jaunas mėnuo ar senagalys (= kai nėra mė- 
nulio), ar rytas ar pavakarė ir t.t. Kad pelytės rugių per žiemą negriauž- 
tų, joms duoklė paliekama lauke: palieka nenupjautą rugių kuokštelę 
(„barzdą“), kurią apravėjus, įvyniojama duonos, druskos... O vežant 
pirmąjį vežimą namo, visas pėdas pelėms ant kelio išmetamas. (Tokie 
geri žmonės!). Namą statysi gražią dieną, - bus linksmas gyvenimas. Jei 
lietingoj dienoj užguldysi, bus „markatnas“ gyvenimas. Trokštama, kad 
tik būtų geresnis, gražesnis, laimingesnis gyvenimas. Todėl ir namus 
stengiasi užguldyti vyriškoj dienoj (ketvirtadienį, šeštadienį), tada, sako, 
ir ramiau, mažiau vargo, mažiau baras. 
Labai svarbu gerai pradėti gyvenimą. Ypač per vestuves reikia žinot, kaip 
elgtis, nes nuo kai kurių žingsnių visas tolimesnis gyvenimas priklausys. 
Prieš šliūbą mėsos nevalgo, kad „brudas (blusos) neponavotų“. Jaunajai, 
besiruošiančiai į šliūbą, įdeda kamašan miežio grūdą, tada bus turtin- 
gesnis gyvenimas. O pati nuotaka, niekam nematant, per kamašo skylelę 
įpila aguonų, - tai nebus vaikų... 
Kur pasisuksi, visur užtiksi daugybę išminties. Vilniaus dzūkų medicinai 
aprašyti reikėtų kelių storų tomų! Veržte veržiasi norai gelbėti save. Tik 
tos pastangos taip toli nuo realaus gyvenimo. 
Didžiausia dzūkų kūrybos dalis skirta vargų vargeliui išdainuoti. Ir čia 
dzūkė pralenkė kitų sričių lietuves. Graudžiu, klaikiu balsu giedančią 
išgirsti seną ar jauną moterį: 

Ejau keliu, ėjau keliu giedodama, 

Sa dalelės ieškodama. 

Atsišaukė atsišaukė ma dalelė 

Anoj šaly Dunojėlio. 

Plauk, dalele, kraštan marių, 

Ant krantelio. 

Aš rašysiu gromatėlę 

Ir nusiųsiu į brolelį, 


Kad brolelis pračytotų, 

Ma dalelę dažinotų. 

Oi, sesule, oi, viešnele, 

Nesčėslyva ta dalelė, 

Kad tu jauna ištekėjai, 

Sa dalelę praskalbėjai 

Per sa durną razumėlį 

Patrotinai vainikėlį. 
Ištekėjusios moters gyvenimas visų liūdniausias, visų sunkiausias. Visad 
norima daugiau turėti, todėl beveik kiekvienos vestuvės įvyksta ne iš 
didelės meilės, bet dėl pasogėlės ir gražaus veidelio. Dar ir dabar tėvai 
didžiausią vaidmenį vaidina, jų valia, už ko jų dukrelė turi ištekėti. 
Jaunamartės vargas begalinis. Ir nors 

Keturi šimtai žirgų kojelių 

Mano vargelį tai dratavojo, 

Tai dratavojo, šobliom kapojo, 

Manas vargelis nieko nebojo — 

Nieko nebojo, buiniai bujojo. 
Vargas pasibaigs tik tada, kai — 

Tave, mergele, žemynom laisiu, 

Aš pats vargelis į kitą eisiu. 
Taip vyko gyvenimas, kad vargą tik daina telengvino. 
Galgi dabar šalia darbo pažanga pradės didesniais šuoliais šokti. 
Kitokios gyvenimo sąlygos, kitokia ir kūryba. Daugybė medžiagos 
išeina iš gyvenimo su kiekviena senąja karta. Kai vienas eisi tarp tų 
neišsemiamų mūsų liaudies gelmių, visad pasijunti bejėgis. Reikia žmo- 
nių, reikia daugiau žmonių tam darbui. Pačiuose kaimuose randi vieną 
kitą, kuris mėgina užrašyti tautosakos dalykėlius. Ir jiems gerai vyksta, 
nes, vietoje gyvendami, pažįsta žmones. Tačiau, kai paskatini sparčiau 
imtis rinkimo, išgirsti, kad „už tautosaką labai maža moka, neapsimoka 
laikas gaišinti“. Mėgėjų yra ir rasis, bet jų darbas visad liks egoistiškas, 
jie rinks tai, ką nori ir kiek nori. Lėšos labai reikalingos. 
Sukruskime visi, liaudies kultūros brangenybių ieškotojai! 


Vilniaus balsas, 1940, nr. 243-244. 

LIETUVIŲ MOKSLO DRAUGIJAI 33 METAI 


Nenuostabu, kad Lietuvių mokslo draugija įsikūrė 1907 metais. Atgavus 
spaudą ir įgijus daug daugiau politinių laisvių, Mokslo draugijos įstei- 
gimo klausimas buvo visiškai pribrendęs. Tokios draugijos įkūrimu 
rūpinosi mūsų didieji aušrininkai dar „Aušros“ laikais, o dr. Jonas Basa- 
navičius net 1897 metais galvojo „instejgt draugistę Lietuvos mokslinin- 
kų“. Pamažu tas klausimas vis labiau ir labiau keliamas. Tauta bunda. 
1905 metais Vilniaus seime jau aiškiai suformuluojama - „Mes lietuviai 
esame sąmoninga tauta“. Didėja inteligentų skaičius. Atėjo laikas įkurti 
tokią Mokslo draugiją, kuri nebe mirštančios tautos liekanas rinktų, kaip 
to laiko „Litauische Literaturische Gesellschaft“ ir kt., o gyvosios tautos 
ir, tirdama jos praeitį, stiprintų ir kurtų jos gražią ateitį. 

Lietuvių mokslo draugijos steigiamasis susirinkimas įvyko 1907 balan- 
džio 7 Vilniuje. Išrinkta pirmoji valdyba, kurios pirmininku - dr. Jonas 
Basanavičius. Per 20 metų Basanavičius išbuvo Lietuvių mokslo drau- 
gijos pirmininku. Jis rūpinosi draugija lyg tėvas ir buvo jos gyvoji dvasia. 
Draugijos pagrindan padėta programa, kuri jau buvo paskelbta 1902 me- 
tais „Varpe“. Būtent, jon įėjo rinkimas visokiausios tautosakos, rinkimas 
etnografinių dalykų, archeologiškas tyrimas senovės pilių, kapų ir kt., 
rinkimas rankraščių bei knygų apie Lietuvą, Lietuvos praeities tyrimas, 
tautos antropologijos tyrimas. Taigi lietuviškoji mokslo draugija turėtų 
tirti: a) tautos ypatybes ir jos kilmę, b) lietuvių istoriją ir c) dvasišką bei 
medžiagišką jos kultūrą. Taip pat draugija turėtų pasirūpinti: a) rinkimu 
įvairių daiktų tautiškajam muziejui bei bibliotekai 1r b) įsteigimui ypa- 
tingo organo, kuris skelbtų surinktą raštišką medžiagą. Draugijos pa- 
grindinis uždavinys, Basanavičiaus žodžiais, - „visuotinas lietuvių tautos 
ištardymas“. Tas Lietuvos praeities, lietuvių liaudies, Lietuvos kultūros 
tyrimas per visą šios draugijos gyvenimą ir vyravo. Žadinti lietuvių 
tautos gyvybę ir ją palaikyti - draugijos darbo impulsas. Įkūrimo dieną 
buvo didžiausias entuziazmas, didžiausi užsimojimai. Dr. Basanavičius 
pačią pirmą dieną pareiškė turįs vilties, kad lietuvių tautai, jei ji Žengs 
pažangos keliu, artimoj ateity bus lemta susilaukti dar kitos tokios 
istorinės dienos, kada „Lietuvių mokslo draugija“ pavirsianti „Lietuvių 
mokslo akademija“. 

Draugijos istorija banguojanti, įdomi, brangi, kaip ir jos milžiniškas 
turtas. Lietuvių mokslo draugijos gyvenimas - kartu ir atgimstančios 
Lietuvos atspindys. Per jos gyvavimo laiką ją visokie vėjai vėtė ir mėtė. 
Jos istorija marga, gyva, nuolat besikeičianti. Įvairūs politiniai periodai 
Draugijai suteikdavo vis šiek tiek kitokio atspalvio. Nuo jos įsikūrimo 
iki šių dienų - jos gyvenime galime įžvelgti kelis stambesnius periodus: 
Pirmasis laikotarpis - nuo 1907 iki 1920 metų. Vos tik įsikūrusi Draugija 
pradėjo varyti darbą visomis jėgomis, milžinišku tempu, įtraukė darban 
visas stipriausias to laiko lietuviškąsias jėgas, užmezgė glaudžius san- 
tykius su užsienio mosklo draugijomis ir mokslininkais. Šiais pirmaisiais 
metais, maždaug iki Didžiojo karo pradžios, Draugija padėjo stipriausią 
pagrindą šiandieninės Lietuvių mokslo draugijos. Kasmet į Draugiją įsi- 
rašydavo vis daugiau žmonių. Įstodavo net šimtais inteligentų lietuvių. 
Labai smarkiai aukojamos knygos bibliotekai sudaryti. Vienas dr. Ba- 
sanavičius tuoj pat atidavė visą savo privatinę biblioteką — apie 4000 kny- 
gų. 1908 metais knygyne yra apie 7000 knygų. Taigi jau pakenčiama bib- 
lioreka, o skyriai Thracica ir Lituanika beveik tokie pilni, kad jau galima 
jais naudotus. Pradeda augti 17 muziejus. Vladui Nagiui-Nagevičiui ir 
dr. Basanavičiui padovanojus archeologines iškasenas, pradeda vystytis 
archeologinis muziejus. Prasidėjus karui, mūsų inteligentija priversta 
išsiblaškyti į visas šalis. Mažėja Lietuvių mokslo draugijos susirin- 
kimuose dalyvaujančiųjų skaičius. Dabar Draugijoj dirba visi tie, kurie 
per karą gyvena Vilniuje. Darbas nenutrūksta, nes Vilniuje liko veikliau- 
sieji Draugijos nariai. Gausiai skaitomi referatai. 1918 metais paskelbta 
nepriklausomybė. Tai davė draugijai vėl kitokį atspalvį. Ji užsimoja dar 
labiau plėstis ir ypač rūpinosi kuo greičiausiai statytis Tautos namus. 

Ateina 1920 metai. Prasideda naujas laikotarpis. Kada draugija nepri- 
klausomoj Lietuvoj, sostinėj Vilniuj pradėjo vėl varyti plačiai darbą, 
jungdama visą Lietuvą, atkertamas Vilnius. Lietuvių mokslo draugija 
nesikelia iš Vilniaus. Draugijos gyvenime įvyksta didžiausias pervers- 
mas. Vienas po kito lietuviai inteligentai bėga kiton demarklinijos pusėn. 
Vilniuje lieka tik atsparios jėgos ir neišvarytieji. Dr. Basanavičius vairuo- 
ja ir toliau. Dabar Draugija nebegalėjo jungti visos plačiosios Lietuvos 
visuomenės. Ji tapo Vilniaus krašto lietuvių mokslo draugija, nors nenu- 
traukė santykių su lig šiol buvusiais draugijos nariais. Mūsų mokslininkai 

prisiųsdavo savo studijas draugijos organui Lietuvių Tautai arba net 
atvykdavo skaityti referatų. 

1927 metais miršta Draugijos tėvas dr. Jonas Basanavičius. Prasideda 
ryškus trečiasis draugijos periodas. Vairą paėmė Vilniaus lietuvių inteli- 
gentų jėgos. Iš eilės draugijos pirmininkais yra dr. Danielius Alseika, 
Bronius Untulis, Marcelinas Šikšnys ir dr. Antanas Viskantas. Draugijos 
darbas nesustabdomas. Kiek galima, dirbama. Taip plačiai varyti moksli- 
nį darbą buvo neįmanoma. Imta labiau tvarkytis viduje. Knygos leidžia- 
mos ir toliau, organizuojami folkloro rinkimo kursai, organizuojamos 
paskaitos. Atsižvelgiant į tokį nedidelį Vilniaus lietuvių inteligentų skai- 
čių, į tokią stoką lėšų ir įvairius suvaržymus, reikia pripažintu, kad ir šį 
laikotarpį padaryta nemaža. Daug surinkta tautosakos, smarkiai išsiple- 
čia etnografinis muziejus. Mokslo draugijai sąlygos virsta pekliškomis. 
Visoks veikimas varžomas, o 1938 metais priešo ranka visai užgniaužė. 
Per šiuos kelius nelaiminguosius metus Vilniaus lietuviai sukąstais dan- 
timis budėjo prie šventojo turto. Visa, kas padaryta, kas surinkta, nežu- 
vo. Šiandien stovime ant Lietuvių mokslo draugijos gyvenimo naujosios 
epochos slenksčio - jos pražydėjimo. 

Nuo įsikūrimo ligi šiandien svarbiausiais Lietuvių mokslo draugijos 
uždaviniais buvo šie: 1) patraukti prie mokslinio darbo visą mūsų inteli- 
gentiją ir užmegzti artimus ryšius su tais kitų tautų mokslininkais, kurie 
lietuviams yra palankūs bei gali būti naudingi, 2) įsteigti gerą Mokslo 
draugijos knygyną, muziejų ir archyvą, 3) leisti Mokslo draugijos orga- 
ną, 4) rūpintis lėšų suradimu tinkamai draugijos įstaigoms sutvarkyti ir 
Tautos namams įsigyti. Ir ne tik tie uždaviniai rūpėjo Draugijai. Jos 
mokslinis darbas nebuvo toks monotonus ir ramus, kaip kitų panašių 
draugijų. Ji kartu su lietuvių tauta pergyveno tuos nepaprastus įvykius. 
Jos darbų negalima suvesti į siaurus rėmus. Tai dar ne visi draugijos 
darbai, kuriuos matome, nuėję Antakalnin, į Draugijos rūmus! Jau nuo 
pat pirmųjų metų draugijos susirinkimuose ne vien tik moksliniai refe- 
ratai skaitomi, o kartu svarstomi to meto aktualūs tautos reikalai. Bū- 
dinga draugijos veiklai, pvz., gausus vadovėlių leidimas. Prieš karą buvo 
lietuviškųjų vadovėlių badas. Draugija greit susiorientavo tinkamus tam 
darbui žmones, ir mūsų krašto švietimui buvo padarytas nemažas dar- 
bas. 1912 metais buvo griežtai protestuota prieš magistrato sumanymą 

Gedimino kalną panaudoti vandentiekio reikalams. Tai vis atsitiktiniai, 
bet kartu ir svarbūs draugijos nuopelnai. 

Šiandien Lietuvių mokslo draugija yra įsikūrusi „Ryto“ draugijos, buv. 
Petro Vileišio, namuose Antakalnyje, į kuriuos atsikraustė tik 1932 
metais Įėję į šiuos rūmus ir pažvelgę į surinktąjį turtą, matome konkretų 
Draugijos darbą. Draugiją sudaro trys pagrindiniai skyriai: 1. Knygynas, 
2. Archyvas ir 3. Muziejus. 

Knygyną šiandien sudaro 31 000 veikalų. Visos knygos daugiausia suau- 
kotos. Draugija knygų pirko labai maža, nes per visą jos gyvenimą 
opiausias klausimas buvo pinigų klausimas, todėl bet kokio pirkimo 
buvo vengiama. Labai daug vertingų knygų buvo gaunama mainais už 
draugijos organą Lietuvių Tauta iš įvairių užsienio mokslo draugijų. 
Knygyne turime įvairiausių mokslo šakų veikalų, o vertingiausių knygų 
yra iš istorijos, etnikos ir lietuvių literatūros srities. Jau vien tos Basa- 
navičiaus suaukotos knygos iš etnologijos srities apie trakus-frigus, 
getus, jų mitologiją, lietuvių tautosakos ir senosios lietuvių literatūros 
dalykai lyg pasako, kad čia turi knistis lietuvių tautos tyrinėtojas. 
Periodikos skyriuje rasime beveik visus nuo pat seniausių lietuviš- 
kuosius laikraščius — leistus Prūsijoje, Amerikoje ir kt. ir vėlyvesniuo- 
sius - Nepriklausomoje Lietuvoje ir Vilniuje leistus lietuvių ir kt. kalbo- 
mis. Priskaitoma 4000 atskirų laikraščių. 

Bene didžiausias Lietuvių mokslo draugijos turtas - tai jos archyvas. Čia 
turime tautosakos ir dokumentų skyrius. Nuo pat pradžios tautosakos 
rinkimas buvo vienas gyviausių Draugijos darbų. Tą darbą tęsė ir Vil- 
niaus lietuviai, kurie surinko daug Vilniaus krašto dainų ir kt. Dabar yra 
50 000 su viršum variantų įvairios folkloristinės medžiagos. Turime rank- 
raščius mūsų pirmųjų rašytojų: Antano Klemento, Antano Baranausko, 
Simono Daukanto, Motiejaus Valančiaus, Lauryno Ivinskio, Antano 
Juškos ir kt. Archyve sukrauta įvairūs seni bažnyčių, dvarų dokumentai, 
įvairios istorinės fotografijos, atskirų veikėjų palikimai ir kt. 

Muziejus susideda iš didesnių archeologijos ir etnografijos skyrių, be to, 
dar yra numizmatikos rinkiniai, antropologijos, gamtos dalykų ir kito- 
kie rinkiniai. Archeologijos muziejų sudaro titnaginiai akmens amžiaus 
mezolito ir neolito dalykai, akmeniniai neolito laiviniai kirvukai, žalva- 
rio amžiaus turime kelis kardus ir įmovinius kirvius. Didžiausiąją dalį 

sudaro naujojo geležies amžiaus radiniai, kurių centre gen. Nagiaus 
Kiauleikių, Kretingos apskritys, iškasenos iš X, XI, XII amžiaus. Etnogra- 
finį muziejų sudaro apie 1700 eksponatų, daugiausia Vilniaus krašto 
įvairūs mediniai dirbiniai ir audiniai, kurie per paskutiniuosius metus 
nuolat po truputį plaukė. Čia taip pat yra visi etnografiniai dalykai, kurie 
buvo 1900 metais Paryžiaus parodoje. Muziejuje yra Basanavičiaus iškas- 
tos 80 žmonių kaukuolių iš XIV-VII amžiaus, yra Vytauto palaikams 
karstas, kurį padovanojo čekai, ir daug kitokių vertingų dalykų. Taip pat 
gražiai įrengtas dr. Basanavičiaus kambarys — toks, kokiame jis paskuti- 
niaisiais Metais gyveno. 

Iš šitų trijų Mokslo draugijos įstaigų jau matome, kiek Draugija buvo 
plačiai užsimojus. Buvo leidžiamas Draugijos organas Lietuvių Tauta, 
kurio išėjo penki stori tomai. Čia atspausdinta visos Basanavičiaus 
studijos, daugelis svarbių mūsų kalbininkų, istorikų ir kt. straipsniai. Per 
Draugijos susirinkimus buvo perskaityta 150 referatų iš įvairių mokslo 
šakų. Prie Draugijos buvo susiorganizavusios atskiros sekcijos - etno- 
grafų, medikų, juristų, pedagogų, kurių kiekviena rūpinosi daugiau savo 
sritimi. Mokslinis darbas buvo plačiai varomas. Ne tik tarp uždarų sienų 
skelbiamos studijos. Buvo stengiamasi pritraukti kuo daugiausia žmo- 
nių, sujungti visą Lietuvą, o vėliau visą Vilniaus kraštą. Per visą laiką 
tikrieji lietuviai labai noriai stojo draugijon ir visokiais būdais ją rėmė. 
Tauta instinktu jautė, kad Lietuvių mokslo draugija rūpinasi visai tautai 
bendromis vertingomis brangenybėmis. Per 30 metų subūrimas pačių 
stipriausių lietuviškųjų jėgų bendram darbui, ypač lietuvių tautos brange- 
nybių rinkimui, įsąmoninimas, kad lietuvių tauta — turinti didžią praeitį, 
seną brangią kalbą, kad lietuvių liaudis turi neišsemiamus turtus — tai 
didžiausias Lietuvių mokslo draugijos moralinis darbas. Ir ne tik visa 
lietuvių tauta žinojo apie Draugijos veiklą. Buvo glaudžiai bendradarbiau- 
jama su įvairių tautybių mokslininkais, kurie net buvo draugijos nariais. 
Didžiosios tautos sužinojo, kad lietuvių tauta — gyva tauta, turinti savo 
įdomią istorinę praeitį, savo kalbą, turinti ir nemaža savų mokslininkų. 
Šios draugijos milžinišką reikšmę supras kiekvienas lietuvis, kurs žino, 
kas glūdi kiekvienos tautos pagrinde. 


Naujoji Romuva, 1940, nr. 14(482). 

Iš dešinės: Julija Janulaitytė-Biliūnienė, 


Veronika Janulaitytė-Alseikienė, pažįstama iš Troškūnų. 


Panevėžys, apie 1903 

Pirmoje eilėje iš dešinės: Julija Biliūnienė-Matjošaitienė su sūnumi Sauliumi 
ant rankų, Stasys Matijošaitis, Veronika Alseikienė, Gražutė Šlapelytė. 
Antroje eilėje iš dešinės pirma - Meilė Matjošaitytė, Kajetonas Blažys, 

Marija Alseikaitė, Laimutė Šlapelytė ir Vytautas Alseika. 

Būsimieji profesoriai Marija Alseikaitė ir Alfonsas Gučas 


keliauja baidarėmis per Lietuvą. 1937 


Iš kairės: Meilė Matjošaitytė, Marija Alseikaitė, 
Justas Dočkus, Juozas Račkauskas, Meilė Janulaitytė. 


Betygala, apie 1938 


— 


= 











Stovi iš dešinės: Ona Janulaitytė, Elena Janulaitienė, Meilė Matjošaitytė, 
Justina Janulaitytė-Račkauskienė. Centre sėdi Marija Alseikaitė ir Veronika Alseikienė. 


Betygala, apie 1938 


Janulaičių šeima pas kunigą Praną Janulaitį, apie 1934-1936. 
Pirmoje eilėje iš kairės: Marija Alseikaitė, Justas Dočkus, 


Saulius Matjošaitis, Juozas Račkauskas 





Traukiantis iš Lietuvos. 


Vežimo gale sėdi Marija Gimbutienė su dukrele Danute. 


Jurgio Gimbuto nuotrauka, 1944 

Marija Gimbutienė savo sode 
Topangoje, apie 1965 
—> 


Trys išeivijos lietuvaitės — 
rašytoja Birutė Pūkelevičiūtė (pirma iš kairės), 
profesorė Marija Gimbutienė ir solistė Stasė Daugėlienė. 
Bostonas, 1960 

Marija Gimbutienė. 1965, gegužė 





Marija Gimbutienė su dukromis. 


Kairėje - Danutė, motinai ant kelių - Raselė, dešinėje - Zivilė. 


Bostonas 











Maria 
archeologinių kasinėjimų Įugoslavyoje metu 
1970, liepa 


* 





kr 


Pirmoje eilėje iš dešinės: 
močiutė Elena Gimbutienė, 
Marija, Živilė, Rasa. Stovi Danutė ir Jurgis Gimbutas. 
Topanga, 1980, Šv. Kalėdos 


Susitikimas su lietuvių bendruomene, 


The Los Angeles Times išrinkus Mariją Gimbutienę metų moterimi. 


Santa Monica, 1969 





Paskaita Vilniaus uUNIversitete 


pirmos viešnagės Lietuvoje metu 


1951 





Jantara-5viesa. 
Su poete Lidija Simkute po paskaitos. 


1993, birželis 


Santara-Šviesa. 
Iš dešinės; Antanas Gudelis, Norbertas Vėlius, Marija Gimbutienė, lonas Trinkūnas. 
1993, birželis 
(O Z. Punilovo nuotraukos) 

Marija su popiežiumi Jonu Pauliumi II. 


Vatikanas, 1987 

Marija Gimbutienė, 1988 


(O Monica Beurer nuotraukos) 











Marija Gimbutienė 
Vilnius, 1993, birželis 


(O A. Sutkaus nuotrauka) 

Marija Gimbutienė, Ingė Lukšaitė ir 
Meilė Lukšienė prie Vilniaus universiteto. 


1993, birželio 16 


(6 A. Tarvydo nuotrauka) 





Prof. Marijos Gimbutienės laidotuvės Sv. Jonų bažnyčioje. Iš kairės: Meilė Lukšienė, 


Rasa Gimbutaitė, Zivilė Gimbutaitė, Vytautas Alseika. 1994 


Trys kartos prie Kūčių stalo. Iš kairės: Ingė Lukšaitė, Austėja Ikamaitė ir Meilė Lukšienė 

Marijos Gimbutienės laiškų palikimas 


XXI amžiuje ima nykti komunikacijos laiškais sąvoka. Dingsta mintys, blėsta 
epistoliarinė tradicija, kaip pasidalijimas mintimis, kaip raštu įtvirtinto, 
išbaigto ryšio palaikymas tarp žmonių. Šiame skyriuje turime nuostabią 

galimybę išvynioti plačią ir spalvingą juostą, išaustą rašmenimis laiškuose. 
Marija Gimbutienė paliko labai gausų laiškų fondą - nuo susirašinėjimo su 
namiškiais ir brangiais žmonėmis iki dalykinių mainų idėjomis, mintimis 
su mokslininkais ir jos darbais besidominčiais iš viso pasaulio. 

Visada stebina žmogaus gebėjimai ir galimybės. Marija Gimbutienė buvo ne 
tik įžvalgi mokslininkė, bet ir apdovanota bendravimo jėga bei šiluma. 
Peržvelgus jos laiškų palikimą darosi aišku, kad tai žmogus, gebėjęs vienodai 
šiltai bendrauti tiek darbo, profesiniais reikalais, tiek ir palaikyti asmeninius 
kontaktus. Dirbant su fondais ėmė nuostaba, kaip vienas žmogus įstengė 
išlaikyti tiek daug gijų vienose rankose ir į kiekvieną laišką įdėti dalelę savęs. 
Rodos, taip išsibarstydamas po pasaulį turėtum prarasti begalę energijos, tačiau 
ji grįždavo dešimteriopai. Visi, kas rašė Marijai, kas gavo tą šviesią dalelę, visada 
į šį santykį atsiliepdavo su šiluma. Galbūt čia ir slypi jos Deiviškumas, galbūt 
raktas, leidęs atskleisti Senosios Europos paslaptį, ir yra tas, kad be aštraus 
proto, be išsilavinimo, talento dar reikia turėti ir gerą, mylinčią širdį. 

Tik toks žmogus gali atrasti dingusias civilizacijas. 

Bandymas padėti kitiems, domėjimasis sritimis, kurios ne visada siejasi su jos 
profesija, paveldėtas iš šeimos. Iš paprastų gyvenimiškų pavyzdžių galime 
matyti, kad ji išsaugojo paveldėtą palikimą ir jį plėtė: tėvas rūpinosi lietuviais ir 
lietuvybe okupuotame Vilniuje, motina, jau garbaus amžiaus norėdama 
perskaityti dukros parašytą knygą, mokėsi angliškai, siuntė lietuviško liaudies 
meno dirbinius, juostas, knygas, kad dukra galėtų Amerikoje atidaryti 
lietuviškumo salą - lietuvių liaudies meno parodą. 

Taip ir Marija kiek atsistojusi ant kojų svetimame krašte dirbo, augino vaikus, 
bendravo su mokslininkais iš viso pasaulio ir palaikė ryšius su lietuviais. Kartu 
ji mėgino padėti tiems lietuviams inteligentams, kurių emigranto dalia buvo 
sunkesnė nei jos ir gal net nelabai žadėjo prošvaiščių. 

Lietuvių bendruomenė, nors ir ne visada tarpusavyje sutinkanti, nors ir 
skirtingų pažiūrų, nors ir trapi, vis dėlto stengėsi išsilaikyti už rankų visame 
dideliame žemyne. Dar daugiau - Algirdas J. Greimas, Marija Gimbutienė, 
Algimantas Mackus, Marius Katiliškis ir kiti bandė išlaikyti ryšį ir su tais, 
kurie liko Europoj ar patraukė į dar tolesnius kraštus. Po pasaulį, po tolimus 
kraštus buvo ieškoma sąsajų tarp mokslo šakų, sintezės, kuri padėtų atidengti 
naujus minties klodus. Šie žmonės bandė išlaikyti Lietuvą gyvoje kalboje, 
krašto ir kalbos istorijoje, pulsuojančioje mintyje. Jos negalėjo sulaikyti nei 
geležinės uždangos, nei tos politinės strategijos šalininkai, kurie aukščiau už 
viską kėlė okupacijos nepripažinimą, o kartu ir atitvėrė okupuotą Lietuvą nuo 
išeivijos. Marija Gimbutienė ne tik rinko ir audė mokslinės minties gijas, bet ir 
siejo lietuvius kaip tautiečius, kaip žmones, likusius kažkur toli nuo namų, 
nuo Tėvynės, nuo artimųjų. 

Šiame skyriuje publikuojami laiškai iš asmeninių šeimos ir Marijos Gimbu- 
tienės archyvų bei fondų. Iš gausybės laiškų atrinkti tie, kurie, sudarytojos 
manymu, geriausiai iliustruoja Marijos Gimbutienės daugialypius ryšius su 
draugais ir giminėmis, artimųjų ir tautiečių įvertinimai, laiškai, atskleidžiantys 
jos pasaulėžiūrą ir santykį su Lietuva.“ 


IŠ LAIŠKŲ 


Meilė Lukšienė 
1959, vasario 16, Kaunas 
Mano tu brangioji, 
Labai maloniai nustebino naujoji studija apie simboliką lietuvių liaudies 
mene. Joje pakelta daug svarbių klausimų tiek istorijai, tiek liaudies 
meno istorijai. Juk iš tikrųjų, jei XIX-asis amžius mitologijos srityje 
daug faktų pririnko, bet ne mažiau prifantazavo, tai XX-asis be skep- 


* Skelbiamų laiškų rašyba autentiška, skyryba pakoreguota minimaliai. Kai kurie laiškai 
trumpinti vykdant sudarytojos, šeimos narių bei laiškų siuntėjų valią (red. past.). 

ticizmo nedaug ką tedavė. Dar ir dabar neturime kritiškai peržiūrėtų ir 
įvertintų šios mūsų istorijos srities šaltinių. Na, o mitologijos klausimas 
nebus galimas išspręsti, nesubūrus į vieną telkinį istorikų, archeologų, folk- 
loristų, etnografų ir meno istorikų, beje pridurkim ir lingvistų Žinių. Svei- 
kintinas dalykas studijoje tas didelis užsimojimas sintetinti visas tas sritis. 
Manau, kad ilgainiui turėtų išaugti rimtas veikalas apie lietuvių mitologyją. 
Šitą turint galvoje, ir norėtųsi pasakyti keletą minčių ne dėl pačių faktų, o 
dėl metodo ir požiūrio. Mumyse, naujų sąlygų žmonėse, išaugo ypatingai 
aštrus kritiškumo jausmas, reikalavimas iš kiekvienos minčių sistemos 
nuoseklumo ir logiškumo, šios rūšies trūkumas tuoj pastebimas. 

Pirmas dalykas, kuris krinta į akis, tai visos koncepcijos aprioristišku- 
mas. Ne iš pačių faktų išplaukia visa sistema, o daugelis faktų aiškiai 
lenkiami tai sistemai. Teisinga, mano manymu, remti materialistine baze 
religijos atsiradimą: žemdirbystė ar gyvulininkystė, kaip tam tikros 
istoriškai sąlygotos gamybos epochos, neabejotinai apsprendė ir kultą. 
Studijoje turėtų būti pagilinti šie ryšiai su gamyba, išskiriant aiškiai 
chronologijos klausimą: kada ir kuriai gamybos rūšiai vyraujant, kokios 
galėjo būti religijos formos. Religija kitėja laike, lygiai kaip jos formos, 
taip ir dedamas į jas turinys. Studijoje chronologinis momentas yra 
citatose, iliustracijose, bet sistemai sukurti vartojami labai įvairių epo- 
chų, įvairių tautų duomenys, neatsižvelgiant į šių socialinių junginių 
gamybos bendrumą ar skirtingumą. 

Toliau: sistemos griaučiams užpildyti drąsiai ir, sakyčiau, kiek roman- 
tiškai parenkami faktai. Ar ne per didelė teisė paskirta analogijai? Duo- 
menys imami peršokant didžiulius erdvės ir laiko tarpus, pasiremiant jų 
analogija. O norėtųsi iš pradžių tiksliai žinoti, kas yra tikra, kas abejoti- 
na, ir iš kurio laiko pirmiausia baltų tautose yra. Čia pirmiausiai iškyla 
kritinis pačių šaltinių vertinimas. Kaip negalima neatodairiškai pasitikėti 
XIX amžiaus istorikais, pav. Jucevičium, taip ir ne viskas teisinga ir XX 
amžiaus etnografų užrašymuose, pav., žalčio ir jaunavedžių ryšys arba 
aitvaro kaip gaidžio įvaizdis yra neplačiai paliudyti etnografiniai faktai, 
todėl visada kelia tam tikro abejojimo kartais pats užrašytojas, o kartais 
pateikėjas. Juk tokie Elisono rinkiniai šalia savo vertingumo kelia visada 
abejonių, ar mokiniai užrašydami kartais nebūdavo savo tėvelių ir dėdžių 
pavaišinami ir čia pat sukurta fantastika? Atsargumo ne taip daug ir Balio 

sprendimuose, ir faktų atrankoje. Iš XIX amžiaus ir XX amžiaus etno- 
grafinių užrašymų turbūt toli einančių ir kategoriškų išvadų daryti 
negalima. 

Pagaliau dar vienas dalykas, kuris išslydo iš studijos akiračio — tai meno 
ir tikrovės santykis, vidiniai dėsniai meno raidoje. Primityviųjų tautų 
meno atsiradimo ir jo vystymosi klausimai čia turbūt centriniai klau- 
simai. Pasigedau ne istorikų, o meno istorikų bei teoretikų Žinių api- 
bendrinimo. 

Ar kiekvienas ratas yra simbolis? Kur ornamentinio meno ritmo, formų 
raidos problemos? Kaip veikia mūsų liaudies meną bendrieji meninės 
kompozicijos dėsniai? Koks ryšys tarp ornamento ir medžiagos, daikto 
formos, menininko įrankio? ir t.t. Mūsų visas liaudies menas paliudytas 
daugiausia 200 metų. Savaime kyla klausimas, kokie pasikeitimai tema- 
tikoje ir formoje nuo archeologinių laikų. Be galo svarbūs menininko 
vaizduotės vaidmuo ir vieta senovės mene. Vėl kyla klausimas, ar betar- 
piškas tikrovės stebėjimas, ar tik iš senovės einanti tradicija, susijusi su 
magija, veikia, pav., XIX amžiaus liaudies menininką. Todėl visai abejo- 
tina, kad ant kultuvės išdrožinėtas vežimas, kuris nėra dažnas vaizdas 
mūsų mene, galėtų būti iš senovės atklydęs perkūno vaizdavimas; arba 
margučių saulutės: jos pirmiausia diktuojamos ovalo formos, vaško 
technikos ir t.t. Nesakau, kad nėra saulės simbolikos mūsų mene, bet 
argumentavimas turėtų būti labai apsvarstytas. Tas pats su augalų orna- 
mentika, gyvybės medžiu, dvigubais ar trigubais kryžių stogeliais. Kai 
kurie elemetai susiję su magija - kultu, bet dalis bus atsiradusi iš formų 
harmoningumo jausmo, betarpiško tikrovės stebėjimo plius vaizduotė 
ir t.t. Grožio suvokimas, atrodo, pirmesnis istoriškai už magiją. Be to, 
simbolika gali būti ir ne maginė, o paprotinė, turinti, pav., juridinę pras- 
mę, o studijoje paimta tik prietarinė pusė. 

Man, kaip ir ne vienam čia atrodo, kad mitologinę sistemą galima suda- 
ryti tik atsiremiant į gyvenimo poreikius, nulėmusius mitologijos (kiek- 
vienam krašte skirtingos) susiformavimą, o ne ieškant absoliučios idė- 
jos, kuri sietų visas (bet kuriai tautai derančias) mitologines pažiūras. 
Neįtikima, kad primityviam Žmogaus protui būtų prieinamas toks ab- 
strahavimas skirstyti visą dvasinį, antgamtinį pasaulį pagal vyriško dina- 
mizmo ir moteriško vitališkumo principus. Tuo labiau jie nepasitvirtina 

lietuvių pagoniškame tikėjime: saulė, gulbė mūsų tautosakoje nėra vyriš- 
kos giminės. Susidarytoji sistema neleidžia atskleisti istorinio religinių- 
mitologinių pažiūrų susisluoksniavimo: lietuviškas olimpas imamas kaip 
iš karto nustatytas visiems laikams. Todėl tenka remtis labai hipotetišku 
Didžiosios Deivės buvimu, o iš kitos pusės visai nežvelgiama į Že- 
mutinės mitologijos formas. 

Štai kelios pastabos. Man rodos, kad būtų gerai, jei pagalvotum toliau 
dirbdama ties tokiu klausimu. Taip norėtųsi, kad eidama didžiuoju 
mokslo vieškeliu visą savo energiją, užmojį, turimas ir įgysimas Žinias 
išnaudotum kuo tiksliausiai, kuo vaisingiausiai, niekur nenuklysdama. 
Bučiuoju Tave ir visus Taviškius iš visos širdies. 


Marijos Gimbutienės atsakymas Meilei Lukšienei 


Be datos 

Kritiškos pastabos man buvo didžiulė satisfakcija. Retai pasitaiko skai- 
tyti esminę kritiką, tokią, su kuria sutinki. Taip, vietoje dviejų storų 
tomų buvo parašyta maža knygelytė. Aš gromuluoju tuos faktus, suvirš- 
kinu juos savo skilvelyje, nespėju išdėstyti viską, ką žinau. 

Matyt, tai yra priešinga mano prigimčiai. Neturiu kantrybės analitiniams 
darbams. Paruošiamąją dalį palieku sau, neeksponuoju. Sintetinimą 
vertinu labiau, nei faktų skelbimą. Sintetinimo darbas man yra aukš- 
tesnės rūšies darbas. Tikėk, buvau nemažai skaičius. Turbūt visai visą 
pasiekiamą folkloro ir kt. medžiagą. Šalia to nusiteikimo norėčiau pri- 
minti apystovas, kuriose tas darbelis užaugo; tada neturėjau nei stalo, 
nei kėdės. Tie lapeliai buvo parašyti ant čemodano. Visi šaltiniai buvo 
pridėti žymiai vėliau, prieš išspausdinant. O rašiau lyg sau. Norėjau 
išsiaiškinti simbolikos turinį sau pačiai. Nemažai veikė Freudo, Jungo, 
Fred. Adama van Scheltema įtaka. Pastebėjau, kad simbolizmo pradai 
lietuvių liaudies mene yra tie patys kaip ir visoje Europoje, net Azijoje, 
ir jie siekia gilius priešistorinius laikus. Jo turinys labai universalus, tik 
forma bei niuansai, variantai lokaliniai. Rašiau ne apie „simboliką lietu- 
vių liaudies mene“, bet apie senąją (priešistorinę) simboliką, visa kita 
man nerūpėjo. Šių dienų liaudies mene išlikę seni elementai tėra aidas, 
daugumoje aklos tradicijos išlaikytas. Gal per mažai tai pabrėžiau ir kai 

kurios iliustracijos ne visiškai atitinka tezėms. Dėl to vežimo su perkū- 
nu — pilnai sutinku (jį per greitumą įdėjau pačiu paskutiniu momentu, 
po to, kai gavau medžio drožinių albumą). Analizuojant dabartinį, XIX- 
XX a., liaudies meną, be abejonės būtų būtini formos raidos klausimai, 
santykis tarp ornamento ir medžiagos, ir t.t. ir t.t. Palieku tai kitiems. 
Nepaliesti barai laukia. Rašykite, nes aruodai pilni. Aš savo sėklą pasėjau 
taip kaip galėjau. Nebeturiu galimybių grįžti prie tos pačios temos, o 
kadaise man buvo svajonė. Ir gal būčiau šį tą nuveikusi. Pasitenkinu ir ta 
skiautele, nes rašiau su meile ir impulsu. Ir ji liks man atsimintina mano 
biografijos dalelė. Dirbau sąžiningai; ir man net vis tiek, ar mano išne- 
šiotos ir susikurtos tiesos bus kitiems tiesos. Toks mokslinis darbas; 
svarbu tik, kad jis būtų nekenksmingas. Dėkoju iš giliausios širdies. 
Susirašinėjimas su Marium Katiliškiu 
1964, gegužės 6 
Mariuk, 
kaip tikėjaus, gavau šiandien Tavo laišką. Ir skaičiau, skaičiau. Sunku 
man ištverti negirdint Tavo balso. Dar sunkiau matyti Tave su pamušta 
akim. Negaliu nustigti, kad visam tam negalima padaryt galo. Mano 
„Chirurgiškam peiliui“ Tu nepasiduodi. Man aišku daug kas (turėčiau 
atsiprašyti už nachališkumą). Bet ką turiu daryti, nes man reikia Tave 
gelbėti, kitaip bus ant sąžinės visam laikui. Aš noriu tavęs Topangoj. Ir 
ne tik sau. Noriu, kad tu dar daug metų būtum toks žvejas, kurs žu- 
vautum dažnai, visą laiką. Ir kad tavo žuvys tviskėtų sidabru. Tu turi 
įtikinti save, kad esi neišpasakytai tvirtas. Kažin ar kas kitas galėtų tiek 
panešti? Ir vis vien Tu žinai kaip Tu reikalingas. Ir artimiesiems, ir 
Lietuvai, ir bendrai kaip šio pasaulio liudininkas. Tu gerai žinai kaip 
kunkuliuoja Tavy mūsų žemės stebuklingos versmės ir visas dvidešimt- 
mečio antsluoksnis. Ir Tau nevalia neatsipalaiduoti nuo krūvio. Tau, kaip 
Kristui, užpelnytas prisikėlimas. Mariau, Tu turi sutikti, kad reikia 10096 
pakeisti sąlygas. Palaipsniui. Man dreba plunksna parašyti kas sun- 
kiausia, ką Tu pats žinai, — dėl Sauliaus. Turėtum nutarti ir persikelti 
Kalifornijon. Turėtum nutarti save daboti. O, kaip norėčiau tau duoti! Ir 
tikriausiai galėčiau ką nors sukombinuoti. Pavyzdžiui, kokią nors sti- 
pendiją a la Gruggenheim ar kitokią, kad galėtum visus metus ilsėtis ir 

rašyti (nenusišypsok ironiškai, katine, nes daug kas įmanoma šiame 
krašte, tik reikia bandyti ir bandyti; galiu tai sakyti, nes pati praėjau pro 
visokias ugnis ir kliūtis). Žinai, taip pat reikėtų pradėti tarnauti. Viskas 
taip pasikeistų! Atleisk, Mariuk, bet aš iki tokio laipsnio esu kankinama 
tokių minčių, kad turiu jas dalinai išrašyti. Dabar skaitau naktimis Tavo 
noveles, kai kurias po pora kartų, pavyzdžiui Šulinio istoriją, ar kartoju 
atskirus sakinius, vaizdus. Och, Tu kraičio skrynia! Reikės rinktinės 
anglų kalba. 

Lauksiu vėl laiško arba telefono į namus. Tik Tu laikykis, drauguži! 
Marija 


1964, gegužės 14 

Mes su Zina vis negalime atsistebėti, kad dar esama tokių žmonių! Ir jie, 
kaip patyčiomis, vis kuo toliausiai nuo mūsų Kalifornijoj! Koks masi- 
nantis vardas! Ir mes ten beveik pageidaujami! Daugelį kartų svarstėme 
visokias galimybes ir vis, nejučiomis, sugrįždavome prie to paties išeities 
taško. Kaip visa tai padaryti? Neperdedant, tai būtų tikra emigracija, tik 
žymiai sunkesnė ir sunkiau įgyvendinama nei iš Europos Amerikon. Prieš 
penkiolika metų pajudėti tebuvo niekas, prieš pajudėjimą dabar. Turint 
porą lagaminų ir tik save, ir neturėjimą ką rinktis, t.y. nežinią prieš save, 
buvo velniškai lengva ir nekomplikuota. Stebėtis reikia, kad per keliolika 
metų iškilo tiek problemų ir taip viskas klaikiai susiraizgė. 

Mums gaila, kad neužsukai, Marija, pas mus į mūsų vienkiemį. Oras 
dabar tikrai gražus, nes pavasaris plačiais nasrais almėjo kaip žvėris. O 
kiek čia erdvės ir platumos, ir koks privatumas, kokio niekur netu- 
rėtume! Tik dėka tų aplinkos privalumų mes ir tegalėjome išlaikyti savo 
sūnų iki šiol. Pas save. Rytdiena mums visiškai neaiški. Ir negali būti 
įbridus taip giliai į liūną. Sutinku, kad viskam galą padaryti reikia radi- 
kaliai veikti ir tikrai 10096 . Tačiau tai tegali būti pašalinės jėgos, kokios 
nors katastrofos ar kito lūžio padarinys. 

Principe, mes keltumės, nes sveikata reikalinga. Nubrauktume viską, ką 
turime dar, ką prarandame ir ko nerasime, nes tokiais atvejais lygių 
dalykų negali būti. Keliais sakiniais neįmanoma išsisakyti. Man keista, 
kaip p. Vasiliauskienė nenori niekuo užsiimti. Ji dar lankydavosi dažnai, 
tai gal nenorėjo nieko matyti ir žinoti, kas jos tiesiogiai neliečia? Pagaliau 

ji tokia efemeriška būtybė, pirštų galais tebesiekianti žemę, kad kitaip ir 
nebūtų galima. 

Mes taip pat sudarinėjame įvairiausius planus, tik kad jie daugiausiai 
pagrįsti fantazija, ir kaip tokie, netrunka atsimušti realybėn. Taip ir 
nebežinia kuom gyventi. Vienok labai gera jausti, kad yra geros širdies, 
1r kad ji dažnai tankiau suplaka ištardama tavo vardą. Mes dėkojame už 
viską, Marija. 

Linkėjimai nuo Zinos 

Marius 


1964, gegužės 19 

Mariau, mano, tik kai vakar važiavau mano ir tik buvau viena, pradėjau 
suprasti, kad kalbėjaus su Tavim. O taip neišpasakytai laukiau Tavo 
balso (dabar jis man skamba visą laiką — „Kur čia gali miegoti“, „laba- 
nakt“ ir jaučiu tavo alsavimą). Dar sekmadienį buvau nužygiavusi iki 
būdelės, pastovėjus, ir sugrįžus, gėlėm kvepiant, ir laukiant Tavęs prie- 
šais ateinant. 

Šiandien aš taip laiminga! Kiek daug reiškia tikėti, turėti viltį, turėti šiokių 
tokių rūpesčių, ilgėtis! Mariau, Tu atvažiuosi! Gal aš ir būsiu ta pašalinė 
jėga, kuri Tavo likimą pakreips truputį kita vaga? Aš tikiu. Man dabar taip 
daug geriau, nes man, turbūt daug labiau nei Tau, reikia draugo arčiau ir 
malonių rūpesčių, kurie užpildytų nykią tuštumą. Taip Laimos lemta, 
Dievulio skirta ir Tu, Mariau, neišsigąsk manęs (aš proto nepamesiu). Ši 
vasara man bus smagi, o jau buvau pradėjusi baimintis vienatvės. 

Su Danute V. dar iki dvylikos prašnekėjom. Jau ji man užkrovė pareigą 
ne tik Jus, Henriką“, bet ir Mackų, Nyką, Radauską, Liaugminus ir kitus 
perkraustyt... Visų pirmiausia tave, Mariau. Dar šią savaitę universitete 
pradėsiu tyrinėti kelius ir kelelius. Šiokia tokia galimybė yra dėl lietuvių 
kalbos “lecturership“ nuo sausio 1 ar rugsėjo 1, 1965. Prašau laikyti tai 
didelėj paslapty. Tu esi mano pirmasis ir svarbiausias kandidatas. Dėl 
Henriko aš dar kitaip galvą pasuksiu; jį gi galima būtų įdėti į germanis- 
tikos departamentą (tik turbūt ne mano universitete). Dėl šitų ir kelio- 
nės reikalų parašysiu į Lemontą. Būk geras, jau dabar surašyk man viską 


* Nagį. 

ką esi atspaudinęs ir trumpą biografiją su visais nuopelnais, premijomis 
ir kita. Aš išversiu ir sutvarkysiu kaip reikės. 

Kitą savaitę aš atsipalaiduosiu nuo paskaitų ruošos. Kaip man reikia 
atsikvėpt. Bet ir dabar suspėju kartais pasivaikščioti pajūry — toje pačioje 
vietoje, kur mudviejų pėdas tą saulėtą rytą banga užplovė. Bet mes jas 
vėl ir vėl įminsim. Yra, Mariuk, šaltinėlis, iš kurio atsigersim. 

Marija 


1964, birželio 1 

Brangus Mariau, 

Vakar (sekmadienį) visą popietę ir vakarą išsėdėjau visai viena Topangoj 
stebėdama besikeičiančią kalnų spalvą. Kai saulė leidžiasi, jie pasidaro 
visai mėlyni, paskui tamsėja ir apsitraukia miglomis. Rūkas pradeda 
plaukti ir tik viršūnės matyt. Vyliaus - gal paskambinsit, gal atitaisysiu 
košmarišką penktadienio pasikalbėjimo įspūdį (taip klaikiai buvau susi- 
rakinus ir pavargus, kažkaip be reikalo išprievartavau tą skambinimą; 
mat buvo „pretekstas“). Dabar laukiu iš Henriko laiško, nes jei daryti, 
reikia jau dabar (kaip tik trečiadienį turiu posėdį, kuris gali daug ką 
nulemti, jei užsispyrusi reikalaučiau naujo žmogaus liet. kl. dėstymui). 
Toj mano Topangoj visokiausių žvėrelių ir paukštelių pilna! Esu tikrai 
apsvaigusi nuo tos daugybės įspūdžių. Viskas man ten taip surišta su 
Tavim. Pavyzdžiui, garažo perdirbimas į du erdvius kambarius irgi sku- 
bamas - kad tik mums visiems būtų daug vietos. Ir tikrai jos bus. Kiek- 
vienas galės jaustis puikiai. Mariau, jei Jūs neatvažiuotumėt, man būtų 
kaip kokia katastrofa. Mariuk, ar Tu nežinai, kad Jūs būsit mano svečiai, 
kiek tik Jūs ilgumo bebūtumėt (iki tiek, kol galutinai įsikurtumėte, tuo 
atveju, jei iš karto ryžtumėtės pasilikti). Pagaliau, aš Tau galiu nusiųsti 
pinigų, kad turėtumėte atsargai bevažiuojant, kad būtų drąsiau. Taip tik 
atrodo, kad reikia kažkokių lėšų, o iš tikrųjų kainuos tik benzinas, visa 
kita ne daugiau kaip pragyvenimas namuose. Vieną kartą leisk sau. 
Prašau. Ir Laima padės; ji tik tada padės, kai Tu rizikuosi. Tau taip reikia 
permainos. Pamatysi, kokie bus nepamirštami įspūdžiai. Amerikos 
vakarai yra Žavingi, daugeliu atžvilgiu gražiau net nei Europoj. [...] 
Tuoj vėl parašysiu. 

Marija 

1964, birželio 7 

Mariuk, 

ačiū, labai ačiū už laišką. Vėl mano Topanga žydi. Tu tikrai atvažiuoji! 
Jau dabar Tu vaikštinėji palei langus, per laiptus, tarp Tavo altankos ir 
mano kambario. Įtaisysiu Tave mažam namely, galėsi miegot, miegot, 
kol išsimiegosi, išsiilsėsi. Ten galėsi mėgint rašyt. Ne savaitei turi atva- 
žiuoti. Bent mėnesiui. O mano išmanymu — visam. Juk turi kur važiuoti. 
Turi kur bėgti iš savo katorgos. Prašau, pasakyk vieną kartą sudie savo 
fabrikui. Būtinai. Pabaik dabar. Ar turėsi kada geresnę progą? Ar turėsi 
kada tokią Topangą, kuri gali sutalpinti visą Tavo šeimą? Trys atskiri 
namai. Konkrečiai: aš Jus visus išmaitinsiu, kol po vasaros pradėsi galvoti 
kaip toliau tvarkysies. Nebenoriu kartoti: ir aš ir kiti norim Jums padėti. 
Mariau, prašau, gelbėk save. Matau, kad šitaip, kaip dabar, eini prie 
katastrofos. Juk nebegali. Aišku Tau pačiam. Aš Tavo vietoj paimčiau 
trailerį, susikraučiau viską ir važiuočiau į auksinius vakarus „laimės 
ieškoti“. Taip, kaip daugelis darė prieš šimtą metų, taip kaip ir dabar dar 
daugelis važiuoja. Ir įsikuria, ir nesigaili. Gali padidinti savo namui 
„Mortgage“ ir būtų ramu kuriam laikui, bent kol persikraustysi ir atgausi 
jėgas. Tikrai neprapulsi. Išspręsim vieną problemą po kitos. Kaip Tu iš 
tikrųjų dabar galvoji, man nevisai aišku. Ar vis vien norit likti Čikagoj? 
Žodžiu, spręskit. Ir kaip ten bebūtų, laukiu Jūsų liepos mėnesį. Paimk 
tas atostogas, kada Tau jas įmanoma gauti. Man beveik būtų geriau liepos 
vidury, kada bent dalis vaikų išvyks Bostonan. Pvz., 13 liepos. 
Žemėlapius su oficialiu laiškeliu siunčiu į Lemontą. 

Žadėjau Tau anksčiau rašyti, „tuojau“, bet, turiu prisipažinti, sugrubo 
mano piršteliai po įvairiausių meistrysčių, šimtų dėžių kilnojimo, kraus- 
tymo ir iškraustymo. Persikraustėm penktadienį į Topangą galutinai. 
Galvotrūkčiais turėjau įrengti pora kambarių ir dar ir dabar galo ne- 
matau. Tik rašydama Tau švenčiu sekmadienį. [...] 

Liko tik mėnuo! Būk sveikas, Mariau, ir rašyk man atviriausiai, jei kuo aš 
dabar Tau galėčiau padėti. 

Marija 

1964, birželio 22 

Mielas Mariau, 

aš vėl rašau (nors neprivalėčiau). Šį šeštadienį Topangoj buvo sugurmė- 
jusi visa mano lietuvių kalbos klasė ir beveik visi čionykščiai literatai. 
Mano mokiniai skaitė referatus, jų tarpe dvi mergytės paruošė šiokius 
tokius rašinėlius apie „Šventadienį už miesto“ ir jos autorių. Taip rijau 
kiekvieną žodelį! Bronys“ ir kiti pridėjo po žiupsnelį prie Tavo biogra- 
fijos, o Bernardas“* pabaigai, įvertindamas mano jaunimo pastangas, 
maždaug taip pakalbėjo: „Kai jūs kada nors susitiksite su Lietuvos 
jaunimu, jie jūsų paklaus ar pažįstate Hemmingway'jų, o jūs tada galėsite 
jų paklausti — O ar jūs pažįstate Katiliškį. Jūs turite būti laimingi, turė- 
dami progą laisvai skaityti mūsų talentingiausio beletristo knygas, rašy- 
tojo, kurio žodžio valdymo ar žmogaus pažinimo atžvilgiu galėtų lygin- 
tis tik pats Hemmingway'jus...“ 

Kaip man buvo gražūs tie žodžiai. Ir visiems jie buvo malonūs, tikri, 
neginčijami. 

Kai įvyks mūsų klasės antrasis susitikimas Topangoj, liepos 19, pro- 
gramoje bus kitos Katiliškio knygos ir Andriušio „Anoj pusėj ežero“. 
Jiems pažadėta didelė staigmena. 

Laukiu tavo giedraus laiško, Mariuk, 

Marija 

P S. Prieš pat Jūsų kelionę aš dar parašysiu, kaip surasti Topangą. Nieko 
komplikuoto! O aš taip gyvenu, kad nei nežinau, jog už kalnų yra 
vienaaukštė Amerika. 


1964, liepos 26 

Marija, 

Vakar išsiunčiau knygas. Beradau vieną dėžę - 17 egz., o maniau, kad bus 
likusios bent dvi tokios. Pasirodo - išdalinau per tuos trejetą metų. Daug 
Cibinskui - platinimui. Taip pat turi paėmę santariečiai ir skautai. Kelio- 
lika egzempliorių yra pardavę. Reikalai ne kokie. Net geriausiu atveju — 
pardavus visas (kas ne taip lengva) vargiai padengtų pusę kelio. Į abu galus 


* Raila. 
** Brazdžionis. 

186 doleriai. Matai miela, kaip nelinksma, kai mes visi ekonominiuose 
sūkuriuose. Bet vis tiek aš lauksiu Tavo laiško ir čekio ir užsakysiu 
kelionę. 

Išvažiuojam rytoj. Bent tiek turiu šeimynai pranešti, kompensuodamas 
už nepavykusią svajonę Californijon. Grįžus iš Kanados, man bus leng- 
viau ristis pas Tave. Dešimtą (10) rugpjūčio turėčiau pakilti. Ar ne? 
Bostono frontininkai, regis, pradeda planingą ataką prieš Tave. Baisinga, 
kad pradėjo „Draugai“, lyg rezervui pasilikdami Darbininką ir Į laisvę. 
Aš to seniai laukiau. Įdomu, ką J. Girnius tuo reikalu mano? Jis peikiamas 
greta. Kažkaip atrodo, ir J.G. bus įsipinta? Dar ką jie tau gali padaryti?“ 
Karščiai ir prakeikta drėgmė visiškai mus nuengė. Vai, kaip būtų gera 
atsigauti vėsiose bangose! 

Marius 


* Plačiau apie tai žr. Juozo Girniaus publikaciją „Principai, faktai ir - jų iškreipimas“ (Aidai, 
1969, nr. 2). Be kita ko, Girnius rašė: „Okupanto užskleistos geležinės uždangos nedvigu- 
binkime savo pačių geležine uždanga. Tai nieko daugiau, kaip įspėjimas skirti pavergėjus 
nuo pavergtųjų ir savo jausmų okupantui neperkelti mūsų pačių broliams. 

Tokį principą mano vardu buvo paskelbęs LFB biuletenis nr. 49 (1966, gegužė). [...] 

Todėl ir nustebau, kai to paties LFB sambūrio žurnale / Laisvę (1967, nr. 41) radau 
straipsniuką, įdėtą antrašte „Renka medžiagą apie raudonuosius partizanus“, turint galvoj 
kraštotyrinę ekspediciją į Merkinę. Laikiau tai aukščiau cituoto principo pažeidimu ir dėl to 
laiške žurnalui paaiškinau: 

Okupantu besiremianti kompartija iš tiesų stengiasi viską savo tikslams panaudoti. Todėl nieko 
nuostabaus, kad ir kraštotyrinėms ekspedicijoms yra prikergtas uždavinys atitinkamose vieto- 
vėse parinkti žinių iš ankstesnio komunistinio pogrindžio. Tačiau nieku būdu netenka paneigti 
ir niekinti visa, kad tik Lietuvoje atliekama, vien dėl to, kad visur vienaip ar antraip įsikiša 
kompartija. Netenka pasmerkti nė kraštotyrinių ekspedicijų vien dėl to, kad joms prikergta ir 
kompartinių uždavinių. Kuo gi kalti tas šimtas kraštotyrininkų, kad kompartija į jų tarpą 
pasiunčia tr kelis savo „istorikus“? Gi aplamai kraštotyrinis darbas yra vertingas, nes sutelkia 
naujos tautosakinės bei tautotyrinės medžiagos. Tai rodo ankstesnių kraštotyrinių ekspedicijų į 
Ignaliną, Zervynas ir kt. paskelbti darbai. Merkinės ekspedicija bus patarnavusi ir Vinco Krėvės 
gimtine! plačiau patyrinėti (tai buvo kaip tik pabrėžiama). 

Į tai / Laisvę redakcija pridėjo savo tokią pastabą: „Dr. Juozo Girniaus laiškas - akivaizdus 
pavyzdys, kaip emocijos sukomplikuoja bendravimo su kraštu blaivų nagrinėjimą. Opo- 
nuodami dr. J. Girniaus laiške keliamiems teigimams, kategoriškai tvirtiname, kad / Laisvę 
žurnalo nė vieno bendradarbio paskelbtame straipsnyje, nei komentare nėra smerkta, nei 
niekinta to, ką pavergta tauta yra atsiekusi. Garbė ir nuopelnai už atsiekimus priklauso 
lietuvių tautai, bet ne okupantui“ ir t.t. (/ Laisvę, nr. 43, p. 3). [...] 

Nesu nejautrus, nes nesu abejingas bet kur sutinkamai netiesai. [-..]. Tačiau iš tikrųjų 
stebiuosi, nes nesuprantu, kaip / Laisvę redaktorius gali užtuikrinėtu, kad jo „žurnalo nė 
vieno bendradarbio paskelbtame straipsnyje, nei komentare nėra smerkta, nei niekinta to, 

1964, rugpjūčio 8 

Miela Marija, 

Vakar rašiau, ir nieko, ką ketinau. Baisiai išsekęs paskutiniu metu esu, 
kaip koks nesubrendėlis. Pasiunčiau porą atvirukų iš Kanados ūkininkų 
pašto ir pamiršau pridėti, kad tai į U.S.A. Tiek to, kad vėl neužgluščiau, 
pridedu Mackaus adresą: [...] 


Siuo metu jis leidžia atostogas kažkur prie Michigano ežero. 


ką pavergta tauta yra atsiekusi“. O kas gi kita yra daroma, kai apie kraštotyrinę ekspediciją 
1mformuojama tokia antrašte „Renka medžiagą apie raudonuosius partizanus“. [...] Koks 
pagrindas Į Laisvę redaktoriui savo man „pastabą“ baigti tokiu retorišku prokuroro 
klausimu: „Gražu ginti asmeniškus draugus, bet ar galima dėl jų užsimerkti prieš faktus ir 
principus?“ [...] 

Greičiau, priešingai, / Laisvę žurnalas susidomėjo ta kraštotyrine ekspedicija dėl „asme- 
niško“ motyvo - painformuoti, kad toj ekspedicijoj dalyvavo stud. Danutė Gimbutaitė, 
prof. dr. Marijos Gimbutienės dukrelė. 

Negyvendamas Los Angeles, nežinau, kas su kuo ten draugai ar nedraugai. Tik paprastai 
turiu pasakyti, kad nei viena, nei antra nėra ypatingos „asmeniškos draugės“, nors abi yra 
pažįstamos iš Bostono metų. [...] 

Dėl dr. Gimbutienės savo laiške pasakiau: 

Kiek ir kokių trūkumų ši (Kalifornijos universitete jos surengta lietuvių liaudies meno - 
intarpas) paroda turėjo, nieko negalima pasakyti, jo nemačius. Tačiau pats lietuvių liaudies 
meno parodos amerikiečių universitete surengimas nedaugiau tautinę drausmę „pažeidė“, kaip 
Čikagoje „Gražinos“ operos pastatymas. 

Kodėl Į Laisvę redaktomui tai „sunku suprasti“? Kaip dr. Gimbutienė minėtajai parodai 
gavo eksponatų iš Lietuvos, taip „Gražinos“ operos nebūtų buvę galima Čikagoj pastatyti 
be iš Lietuvos gautos partitūros. O parodos vienoki ar kitoki trūkumai yra jau kitas 
klausimas. Taip pat kitas klausimas, kiek dėl jų kaltės tenka dr. Gimbutienei ir kiek pačiam 
rengėjui - UCLA universitetui. Kaip aiškiai ir pats pasisakiau, dėl jų nesiėmiau kalbėti, 
parodos nematęs. 

Dėl stud. Danutės Gimbutaitės savo laiške pasisakiau: 

Kaip apskritai kraštotyrinis darbas nereiškia jokio tautos išdavimo, nors ir kokiose aplinkybėse 
jį dirbant, taip jokio tautinei drausmei nusižengimo nepadarė ir Danutė Gimbutaitė, toje 
ekspedicijoje dalyvaudama... Be pagrindo Gimbutaitei padaryta moralinė skriauda, prikišant 
tautinės drausmės laužymą. 

Dar blogiau, kad ir vėliau, rašant man „redakcijos pastabą“, ne bandoma skriaudą atitaisyti, 
o toliau tęsiamas nežinia kuo inkriminavimas, rašant: „Vienų jis (okupantas - J.G.) nejsi- 
leidžia, antrus ilgiau ar trumpiau leidžia pabuvoti Vilniuje, tretiems suteikia malonę skaityti 
paskaitas universitetuose, atostogauti ir bastytis laisvai pavergtame krašte“. Jei Gimbutaitė 
kuo nusikalto, leista Lietuvoj dalyvauti kraštotyrinėj ekspedicijoj Merkinės apylinkėse, 
reikia tai atvirai pasakyti. Bet pats dalyvavimas dar nėra nusikaltimas, nes, rodos, aišku, nėra 
nusikaltimas nė pačios tokios ekspedicijos. Ar nusikalto tautinei drausmei ir tie visi 
jaunesnieji mokslininkai, kune lankėsi Lietuvoje? [...]“ 

Kad ir kažin kaip keista ir beveik nepatikima, o pirmadienį leisiuos keliu. 
To reikalo mes kažin kodėl nedrįstame paliesti, bet ratas jau užsuktas. 
Kiekvienu atveju čekio nesiruošiu grąžinti dabar, tą atidėdamas vėles- 
niam. 

Pasiutusiai puikus Tavo planas ir pasiūlymas Agnei. Aš visom keturiom 
jau pritariu ir mėginčiau įgyvendinti. Bet jos neišveši ir nepaliksi vienos 
be mamos. Tokia jau mūsų šeimyna. 

Galvoju ir galvoju, kad tau perdaug visko. Ir mano kelionė prie to 
prisidės dar vienu švino gabalu. 

Laikykis kaip nors 


Marius 


1964, rugpjūčio 20 

Miela Marija, 

Kelionė atgal buvo tartum sapno tęsinys. Nuo Las Vegas užmigau ir 
pažadino mane skaistaveidė aušra, it pabučiavimu nebetoli Čikagos. Grį- 
žau apsunkęs įspūdžių našta, nuo kurių vis negaliu atsigauti. Negi tikrai 
tai buvo? Mano plaukai ir barzda dar pilni jūros sūrumo ir... 

Ir koks žalumos tvanas Lemonte! Vaikštau ir negaliu patikėti, kad per 
savaitę ir medis ir krūmas gali paaugti ir išbujoti. Kodėl negaliu Tavęs 
pavedžioti po lygumų viensėdį? Velniškai gaila ir pikta. Bet jeigu Tu 
atvažiuotum į Santarą, tai tikrai turėtum užsukti. 

O, su tąja Santara tai iš tikrųjų tikras chaosas ir bala. Niekas nieko 
nežino ir nebesusigaudo. Šių metų suvažiavimas gali liūdnai atrodyti. 
Zina sužavėta ir pritrenkta tavo dovanomis. Ji ketina Tau padėkoti. Bend- 
rai jos sveikata man kelia rūpečio. Besisielodama kitais, pati bus visiškai 
nusialinus. O dar priešais kelionė Detroitan, guosti Raupienės. Nors tu 
pasiusk. 

Man baisiai nepatinka Tininio inspekcinis vizitas Topangoje sekmadienį. 
Los Angeles aš visai nebuvau, tik naudojausi jo aerodromu ir stabtelėjau 
keliom valandom grįždamas iš Mexicos. Argi ne? Jeigu Tavęs labai 
neapsunkintų, Marija, atsiųsk man Californijos žemėlapio iškarpą — 
pajūrio, nuo San Francisco iki San Diego. Man reikia rožinėliui, Žinai, 
apie kurį kalbėjom. Galėtum į laišką įdėti. Gerai? Tiek daug prisikrovė 
paskutinėm dienom, kad nebežinai nė nuo ko pradėti, nė ką bedaryti. 

Blogai tokiam nesutupėtam žŽmogėnui koks esu. Velniai mane griebtų. 
O gal ir prigriebs netrukus? 

Sveikinimai mergaitėms 

Marius 


1964, rugpjūčio 29 

Miela Marija, 

Nežinau nei kaip dėkoti už tokį laišką. Juk tiek daug rūpesčio, meilės ir 
širdies tegali labai geras žmogus parodyti. Ar mes verti tokio dėmesio? Iš 
tikrųjų gal tie žmonės ir teisybę kalba, sakydami, kad mums nieko nega- 
lima nei padėti, nei pasiūlyti? Beveik taip ir yra. Esamoje padėtyje mes 
niekados nepajudėsime iš vietos. Tą gerai žinau, nebent kokia sumaištis 
sujauktų ir meste išmestų. Ir gerai žinau kodėl taip. Paskutinio dešimt- 
mečio formavimas vyko baisiai maištingose apystovose, galėjęs sužaloti 
ir Žymiai stipresnius Žmones. O tokiais mes niekada nebuvome. 
Maniškė perskaičius Tavo laišką tiek tepasakė, kad ji lygiai panašiu keliu 
eina. Kas ir tiesa, nes ji dabar čia susirišusi taipgi su tokia „social wor- 
ker“. Ką gi? Žinau gerai, kad jai labai rūpi ir viskas labai domina. Bet 
negali. Ir žinau kodėl. Gal ji ir teisi. Tačiau, Tau atvykus, ji bus mandagi 
ir draugiška, kiek galės vieną kartą temačiusi. 

Kalbėjausi su Mackumi ir su Mieželiu apie suvažiavimą. Ketina atvykti 
Ostrauskas, Blekaitis, Nykos (nors netikiu), Trumpa, Zundė - visi iš Ry- 
tų. Dar kas tai iš N. Yorko. Nagys ir aibė čikagiškių. Paskaitos kaip visados 
ir simpoziumai. Na, ir tradicinis literatūros vakaras. Gal blogiau ir nebus 
kaip kitais metais. Su Milašium tai visai ne kas. Mackus, kurs buvo tos 
idėjos šaltinis, dabar visai nebenori duot jo (tą patį ir aš manau). Ką gi jis 
veiks vienas Milašius Taboro Farmoje? Nė jis paskaitų galės klausytis, nė 
ten labai kas su juom užsiims. Kai buvo planuota studijų savaitė Čikagoje 
su Baltrušaičiu ir Greimu, tai kas kita. Tada Tabor Farma tebūtų buvusi tik 
finalas. Be to, santariečius labai slegia finansiniai reikalai. Milašiaus ke- 
lionės padengimas jiems bus tik gryniausias nuostolis. Mieželis irgi tą patį 
galvoja, bei jis stačiai įnirtęs ir sako, kad tegul būna, kaip norėjo kolegos 
pavasarį. Jis mano, kad atšaukti nebegalima. Tad jeigu jis Milašių dabar 
kvietė, tai kvietė, kad kitaip negalėjo. Apie Mieželio madagumą nėra ko 
daug kalbėti. Jis perdėm grubus ir stačiokas. Bet labai geras žmogus. 

Atvažiuok, Marija. Mes (jei Sauliukas leis) išvažiuotume penktadienį, o 
grįšime sekmadienio popietę, pavakary. Mūsų vienkiemį turėtumei ap- 
lankyti. Tik man visai nejauku, kad nedrįstu Tau pasiūlyti tave parsivežti 
iš aerodromo ir keliauti kartu. Čia jau visiškai atskiras kapitelis, kurį Tu 
žinai. Bet Tu parašyk, kada būsi Čikagoj. Gerai? 


Marius 


1964, rugsėjo 15, Iopanga 

Mieli Zina ir Mariau, 

Dar atsimenu, kaip Jūsų Sauliukas sakė: „p. Gimbutienė kiaulė, nieko 
nesako...“ O dabar grįžus namo tai ne tik sakyti, bet ir rėkti noris. Atosto- 
gos baigėsi! Mano stalas apkrautas siuntiniais, šimtais laiškų, pakvietimų, 
naujų įsipareigojimų ir senų pareigų priminimų, sąskaitų, korektūrų, - 
tarytum būčiau buvus išvykus pusei metų. O gal ir buvau, nes tiek įspū- 
džių. Bijau prie to visko prisiliesti ir dėlto pirma noriu Jums brūkštelti: 
ačiū už Lemontą, Tabor Farmą, kelionę, už draugystę, už knygas. 
Savotiškai buvo įdomu skristi helikopteriu. Beveik norėjau atsidaryt 
dureles ir nužengt ant kokio namo stogo ir paskiau nušokuot nuo 
namelio ant namelio iki Lemonto, kaip per kaladėles. Truko tik 10 
minučių. Toliau buvo visokios debesų formacijos, tokios storos, kamuo- 
linės, iki Grand Canyon. Buvau labai užsiėmusi lėktuve, nes skaičiau. 
Seniai taip susikaupusi ką skaičiau kaip Nebėra Nieko Svetimo. Ypač 
Dienoraštį. Ir tik dabar jaučiuos su Zina susipažinus (gėda prisipažinti, 
kad anksčiau buvau skaičiusi vos porą tos knygos eilėraščių); maloniai 
susipažinus, nes tiek daug artimų sakinių, tarytum būtų mano. 
Pabuvus prerijose, lyg ir aukštesni ir sausesni mano Topangos kalnai. 
Pabuvus su draugais, tokie tušti mano vienatvės rūmai. Tik trypčioju vietoje. 
Ir tik laimė, kad mano mergytės tokios geros, Sakalas blėdžių pridirbęs, ir 
tiek daug reikalų. Tabor Farmoj tarytum laikas buvo sustojęs. Buvau kažkur 
toli 1r arti namų. Bet laikas vis turi eit tolyn. Kažin kas naujo Lemonte? Ir vis 
dėlto, jei Jūsų fronte nebus nieko nauja dėl visų Jūsų tūkstančių reikalų, 
parašykit. Kokia būtų nesąmonė, jei Marius vėl turėtų eiti į tą patį fabriką. Ir 
dar baisesnė nesąmonė, jei tokiam puikiam Sauliukui nesurastumėt pagal- 
bos, kuri tikriausiai galėtų padėti jam grįžti arčiau realybės. Man dabar tur- 
būt reikės savo studentą žydą Leviną padaryt savo „teaching assistant“...(?) 

Kada nors lauksiu prisiunčiant išverstos ištraukos iš „Miškais ateina 
ruduo“ (arba siųskit tiesiai Česlovui Milašiui). 

Dar kartą ačiū ir likit sveiki. 

Marija 


1964, rugsėjo 21 

Miela Marija, 

Neišsigąsk mūsų staigaus laiškų antplūdžio. Prieš savaitę tikrai buvau 
klaikioje ir, atrodo, beviltiškoje būklėje. Bandėme su Zina daug ką aptarti, 
bent pradėti spręsti. Ji puikus ir retas žmogus. Ne su viskuo sutinku, ką 
girdėjau iš Tavęs laukiant helikopterio. Kažkaip tikiu, kad Jūs viena kitą 
geriau pažinsit kada nors. 

Mano auksinė vasara ir mano dienos pasibaigė. Nebėra manęs ir mano pla- 
nų, ir mano vasaros. Šiandien pradėjau galerininko tarnybą. Vėl esu Nr. 982. 
Viskas velniškai greitai ir baisiai netikėtai. Ir todėl trigubai sunkiau 
pradėti ir įsijungti. Žinoma ir dar dėl to, kad nepasiruošta ir buvo 
bandyta pasišviesti iliuzijų ugnelėmis. 

Ačiū Tau Marija už laišką, už tokius kaitrius žodžius. Mes juk tikra;, 
nors ir retkarčiais susisieksim? 

Parašyk mums. Parašyk viską, taip kaip aš tau parašysiu. 

Kodėl taip greitai, kodėl taip jau moko? 

Marius 


Algimantas Mackus 


1964, gruodžio 12, Chicago 

Miela Ponia Gimbutiene, 

Kaip tik šeštadienis, maždaug 6.00 val. v. Galvoju, kad šisai pats laikas 
prieš savaitę buvo malonesnis ir įdomesnis. 

Nemoku sudėti padėkų į gražius ir tikra šiluma dvelkiančius sakinius, 
bet kiek sugebu - Jums didelis ir širdingas ačiū už visą Jūsų rūpestį, jog 
manoji viešnagė Los Angeles būtų kuo malonesnė. Gerai Žinau: jeigu ne 
jūs, toji viešnagė nebūtų tiek atmintina ir vis mano prisimenama, kiek 
dabar. Dar sykį didelis ačiū Jums, o taip par ir Živilei (tik grįžęs Chicagon 
susigriebiau, jog likau Jai skolingas už pasirūpinimą kostiumu). 

Būčiau laimingas, jeigu, atvykus Jums Chicagon, galėčiau tiek parodyti 
Jums, kiek Jūs man parodėt per tas dienas Los Angeles. 

Šį vakarą, beje, galimas dalykas, bus progos galutinai išsiaiškinti dėl salės 
ir laiko Jūsų paskaitai. Kaip ir iš anksto žinojau, minčiai išnaudoti Jūsų 
atvykimą Chicagon mūsiškiuose esama visiško pritarimo, ir Jūsų atvyks- 
tant bus labai ir labai laukiama. Būtų gera, jei kaip galima greičiau 
praneštumėte tikslią paskaitos temą. Paskaita greičiausiai bus skelbiama 
gruodžio mėn. 27 d., 6.00 val. v. 

Su širdinga padėka ir geriausiais linkėjimais 

Jūsų A. Mackus.“ 


Kalba prie Mackaus kapo 

Lygiai prieš savaitę, Algimantai, Margučio radijo programoje atsakinėjau į 
Tavo klausimus, gėrėjausi Tavo sugebėjimais meistriškai valdyti šią programą, 
grožėjausi Tavo lietuviškąja kalba, kuri sklinda į gausią auditoriją. Ir galvojau, 
kaip laiminga turėtų būti Čikagos lietuvių visuomenė, galėdama tuos dalykus 
turėti. 

Lygiai prieš tris savaites, kai Tu Los Angeles mieste kaip maestro skaitei savo 
kūrybą, sakiau - Lietuvių tauta dar gyva, nes ji turi savo vardą. Ir kaip mes kai 
kurie džiaugėmės Tavo atvežtąja šviesa ir užžiebtomis kibirkštėlėmis tame 
mieste, kuriame nėra Jaunų poetų. 

Ir lygiai prieš tris dienas, Algimantai, Tu įteikei man po paskaitos amžinai 
žalią, kaip Lietuvos žemė, eglės šakelę. 

Šiandien gi - 

... amžinas gedulas 

amžinas amžinas amžinas... 

„.. Tai saulės išblėsimo metas. 

Tai vakaro laikas.... 

... Nevaisingas laikas, angele, 

supainiotas dangus... 

Brangūs čikagiečiai, neužtenka šiandien vien Jums pareikšti užuojautą. Algi- 
manto Mackaus mirtis gedulo šydu užklojo ne tik emigrantinę visuomenę, bet 
ir lietuviškojo kraujo tėkmę. Žuvo dar vienas pačių geriausiųjų, pačių bran- 
džiausiųjų, pačių reikalingiausiųjų. Žuvo tas, kuris Lietuvą mylėjo, o ne vien 


* Laiškas saugomas VVUB RS, F 154-323. 

deklamavo. Žuvo tas, kuriam Lietuva buvo duonos brangumo, kuris skelbė, 
kad mūsų pasitraukimo iš gimtosios žemės pateisinimas neglūdi vien lietuvybės 
išlaikyme, bet lietuvybės auginime ir ugdyme. Žuvo pats ryškiausias ir iški- 
liausias 30-tyjų metų kartos, kuri yra viena 1š dramatiškiausių visoje mūsų 
istorijoje, atstovas. 

Algimantas Mackus visad reikalavo nuogos, kudirkiškos tiesos. Jis santykiavo 
su dievybe pirmųjų krikščionių būdu - asmeniškai, betarpiškai ir be nuotolio, 
kaip Vincas Kudirka, kaip Antanas Škėma, jo artimiausieji pirmtakai. 

Ryt mes laidosime didį poetą. Algimantas Mackus savo baltųjų eilių paskuti- 
niąja knyga - Neornamentuotos kalbos generacija ir jos Augintiniai - yra 
tėjęs į lietuvių literatūros klasikus. Algirdo Greimo žodžiais, jis pažinojo seną, 
kaip žmoniją, ir naują, kaip dabartinė minutė, sunkumo būti žmogumi planą. 
Savo poezijoje jis sugrįžta į didįjį istorijos siaubą, į žmogaus susitikimą su 
mirtimi, į žmonijos susitikimą su Dievu. Mirtis viena duoda gyvenimui prasmę 
ar bent verčia ieškoti jos, nors mirtis nepaaiškinta, nors prisikėlimas atšauktas. 
Gyviesiems tačiau lieka pareiga gyventi. Tai pareigai vykdyti kelią nurodo 
paties Algimanto Mackaus žodžiai, skirti Antanui Škėmai, jo gyvenimo ir saulės 
išblėssmo meto bendrakeleiviui. 

„Taip, turbūt galėtumėm priverkti ašaruves, bet vykdydami Tavo testa- 
mentą, mes privalome reikalauti iš savęs daugiau negu vien išlaikyti lietuvybės 
pelenų urną savo vaikams.“ 


Margutis, 1965, nr. 1. 


Mamai 


1965, sausio 4 
Brangioji Mamyte, 
Noriu nors trumpai pranešti, kad vėl esu namie, Topangoj, grįžus iš 


kelionės po lietuvių sostinę laimingai, bet tarytum būčiau buvus išvykus 
kokiai dešimčiai metų. Palaidojom savo Kudirką, geriausiąjį, stipriausiąjį 
ir patį jauniausiąjį poetą. Taip, tą patį, kuris lygiai prieš mėnesį gyveno 
Topangoj ir su kuriuo likimas taip buvo surišęs paskutinįjį mėnesį. Tą 
vakarą, kai įvyko baisi autokatastrofa, aš laukiau vėjui siaučiant ant jų 
butelio laiptų, bet nebesulaukiau. Ne suvisam išėjo, tik suvisam negrįžo. 
Ošia medeliai, ošia kirtėjai. Iš liaudiškų kapų — Algimantas Mackus. 

Jam buvo 32 metai, bet savo mirtį jau seniai pranašavo savo poezijoje, ypač 
dedikuotoje Antanui Škėmai, jo gyvenimo ir mirties bendrakeleiviui. 
Taip netekom dar vieno, turbūt paties potencialiausio žmogaus, kuris 
norėjo ugdyti lietuvybę, ne tik „išlaikyti“ emigracijoje, matė reikalą 
palaikyti gyvą ryšį su Lietuva. 

Negaliu dar atsipeikėti po laidotuvių, kuriose išbuvau penkias ištisas 
dienas. Taip keista, kad dabar reikia eiti į paskaitas ir vėl grįžti ant savo 
senųjų bėgių. Liuka turbūt parašė mamai daugiau apie mano pabuvimą 
Čikagoj. 


Bučiuoju karštai Sulė*. 


1965, lapkričio 18 

Mano brangioji, 

Šiandien mūsų universiteto muziejaus koridoriuje įrengėm lietuvių liau- 
dies meno parodėlę studentų ir šiaip publikos atrakcijai. Norėjau pasi- 
girti, nes gražiai atrodo. Kažkoks visai kitas pasaulis šalia Afrikos meno. 
Gavau iš eilės tris dėžes su skulptūrom: dvi atėjo į universitetą ir viena — 
į namus. Turbūt ir kitos greit ateis. Grįžus namo, radau Tavo laišką su 
keliom nuotraukom (tarp kitko, nepaminėjai, ar gavai mano laišką su 
skaidrėmis iš Topangos). Labai džiaugiausi sužinojus, kad Vilniaus 
muziejus išsiuntė visą dėžę, kažin ką ten rasiu. Jau buvau ketinus rašyti 
ministrui ir pasiteirauti ką jie žada atsiųsti. Dabar palauksiu kol ateis 
dėžė. Šiaip, nors ir labai mažai laiko turiu, čiupinėju, spoksau į skulp- 
tūras, kaskart vis daugiau įsitikindama, kad tai puikūs meno kūriniai. 
Rasa laukia žalio slibino, nes jai buvo pažadėtas. Turbūt pakeliui. Už 
poros dienų turėsiu progą pasikalbėti su rektoriumi, paminėsiu skulp- 
tūrų reikalą; gal pirks. Visa bėda, kad kai esu viena iš direktorių, pasidarė 
nevisai patogu pačiai pardavinėti. Vis kas nors išeis. Savo prietelių mažai 
tematau, nes paskutiniu laiku keliavo per pasaulį tarp Palestinos ir 
Meksikos, o netrukus aš pati išvyksiu. Taip ir praeis metai po metų. 
Nieko ypatingo man neužkrovė, nes muziejų vis vien norėjau pati 
pradėti organizuoti, vėliau gal iš tų pareigų pasitrauksiu, jei turėsiu 
tinkamą Žmogų mane pakeisti. Daug didesnė atsakomybė dabar archeo- 


* Sulės slapyvardžiu Marija Gimbutienė pasirašinėjo po laiškais giminėms iki 1970 m. 
Slapyvardis susigalvotas pagal namą jai nuomojusių šeimininkų pavardę Sulivan. 

logijos instituto kūrimas, ir tai niekas kitas, bet aš pati pradėjau. Galė- 
čiau nieko nedaryti, tai nieko mano srity ir nebūtų, niekas pagaliau man 
1r nelieptų plėšytis į visas puses. Tačiau šitas universitetas yra vienas iš 
pačių dinamiškiausių, su visokiom galimybėm; būtų žiopla neišnaudoti 
padėties, ypač kai universitetas turi išimtinai išsiskiriantį, beveik legen- 
dinį rektorių. Amžinai taip nebus. Užsukus mašinas, jos iš dalies pačios 
toliau riedės. Smulkius muziejaus reikalus tvarko mano asistentė. Viskas 
ką aš dabar daugiausia darau yra darbas ne rankomis, o galva. [...] 

Tavo Sulė 


1966, kovo 29 

Brangioji mano, 

atradau laiką rašyti per mano studentų egzaminus. Turiu beveik valandą 
laiko, kas retai pasitaiko. Kol kas sunku įsivaizduoti, kad galėčiau suma- 
žinti tempą, nes pati tešlą užmaišiau ir reikia kepti pyragus. Po sekančių 
mokslo metų turėsiu visai laisvą pusę metų, bet tada reikės rašyti knygą 
ar knygas. Viskas, ką aš dabar turiu, vis vien nėra laiko gaišimas. Jau ir 
dabar yra nemažai rezultatų. Turiu savo žinioj tarnautojų. Man patinka 
diriguoti, matyti, kaip muziejus auga, kaip visuomenės interesai auga. 
Po vienos kelionės, kuri sukėlė didelį entuziazmą, įsikūrė „Archeologijos 
draugų“ draugija, kuri turi jau 300 narių ir nemažai pinigų archeologijai 
remti, studentų studijoms remti, kasinėjimams ir t.t., organizuoja keletą 
didelių kasinėjimų. Graikijoj ir gal Jugoslavijoj, 1967 ir 1968 metams. 
Bet mano 7-8 studentai gauna stipendijas kas vasarą vykti Europon. Sti- 
pendijų organizavimai sau, studentams, kasinėjimams atima labai daug 
laiko. Dar daugiau — departamento steigimas, nes reikia susidurt su biu- 
rokratais ir su intrygomis. Šitaip gyvenant, aš labiausiai pailsiu Topangoj. 
Dažniausiai nuo ketvirtadienio iki pirmadienio išbūnu namie, ruošiu 
paskaitas ir planuoju, jeigu nereikia kur vykti į svečius. Šiuo metu visai 
nieko nekviečiau pas save. Mūsų universitetas yra tokioj vietoj, kad 
beveik neįmanoma padoriai įsikurti kur arčiau, nes gražias vietos yra 
užėmę milijonieriai ir Hollywoodo žvaigždės. Butai irgi baisiai brangūs. 
Be to tik Topangoj nėra smogo - miesto dulkių debesų. Taigi vargu ar 
pakaktų argumentų mesti Topangą ir vėl iš naujo kraustyus. [...] 

Be pabaigos ir parašo 

Gruodžio 2, 1968 

Brangioji mano mamužyte, [...] 

Buvau kompanijoj su visokiom poniom, įskaitant kino aktores ir guber- 
natoriaus (ių) žmonas. Tokioj kompanijoje aš paprastai jaučiuosi taip 
sau. Bet taip išėjo, kad buvau neišsigandus ir gerai pasiruošus ir man, 
kaip sako draugai daugiausia plojo už trumpą žodį. [...]* 


Los Angeles Times, gruodžio 10, 1968: 

Metų moters apdovanojimai** 

Marijos Gimbutienės kalba apdovanojant ją Metų moters vardu. 

„Dėkoju likimo deivei, kad sutvėrė mane moterimi - kūriniu, lygiu vyrui. 


Tačiau mums, moterims, vis dar reikia išmintingų vyrų pagalbos.“ 


Meilei Lukšienei 


1971, spalio 5 

Brangiausioji mano Meilužyte, 

Mačiau tavo baltą galvą, netrukus po pasikalbėjimo su Giedre. Įvyko 
susijungimas, išnirai iš tolumos, buvai čia pat, stipriai pasižiūrėjai. Ne- 
reikėjo ilgos kalbos, žodžių. Tu irgi tikrai matei mane. Ši telepatija man 
buvo be galo svarbi. Iš dalies kiek palengvėjo, nes žinau, kad Tu esi 
manęs dalis ir mano nebuvimas nebuvo visiškai nebuvimas. Tu liudijai ir 
mano fizinį atsiveikinimą su Mamyte. Ar būčiau galėjusi dar kartą, 
nebežinau. Klausiau savęs daug kartų ir instinktyviai bėgau nuo minčių 
ir nuo realybės. Ir šiandien atėjo Tavo laiškas (per penkias dienas; turbūt 
net paštai Žinojo kaip aš jo laukiau). Skaičiau turbūt penkis, šešis kartus, 
kiekvieną žodį, kiekvieną vaizdą vis giliai įsikraudama į širddį. 

Rugsėjo 26 dieną (kai pas Jus buvo 18 val. po pietų) buvau išvežusi 
Dainiuką prie jūros. Oras buvo audringas, bangos daužėsi į uolas. Paskui 
pradėjo taip smarkiai pilti lietus, kad mudu pasileidom be kvapo namo. 
Spalio 27 keliavau, visą dieną kabėjau virš kalnų ir jūrų. 29 vakare gavau 
žinią. 


* Laiškai mamai Veronikai Alseikienei saugomi VVUB RS, F 154-10. 
** Times apdovanojo trylika moterų. Tarp jų buvo ir Nancy Reagan, Ronaldo Reagano, 
Amerikos prezidento, žmona. 

Iki Tavo laiško atrodė, kad kažkas mane primušė, bet lyg ir dar norėjosi 
kažkur ieškotis gelbėjimosi virvės. Giminių, draugų užuojautos vis lyg 
netikra, kažkoks dalyvavimas draugijoje, iš kurios dar vis žvalgiausi į 
duris. Šiandien pradedu įtikėti ir vis iš naujo ir iš naujo viską matyti kaip 
palikau, kaip buvo, kaip atsisveikinta. Matau visu ryškumu Mamuliuką*, 
Tave, Jadzę, Aldoną, visus, visus vilniečius, visus vainikus, gėles, au- 
dinius. Liečiu juos visus ir jaučiu kiekvieną žiedą atskirai. Tavo rankomis 
glostau paskutinį kartą mamytės veidą, plaukus. Matau jos besisklei- 
džiantį, amžiną šypsnį ir įsirėžusius kaip į akmenį jos didelės valios 
pėdsakus. Bučiuoju ir imuosi, semiuosi, visam stengiuosi labai viską 
simbolinti, skaptuoti iš akmens. Mama dabar visai tikrai Topangoj, taip 
kaip ketino. Kažkas plyšo skausmingai, trūko siūlas. Tik liko paskuti- 
nioji oazė - Mamuliukas, Tu ir niekad neišblėstantieji gerieji prisimini- 
mai. Spaudžiu labai Tave prie širdies ir labai labai pabučiuok Mamuliuką 
nuo manęs, bučiuok visus vaikučius, vilniškius. Aš Jums visiems dėkinga 
už save ir vaikus. Tavęs ir visų Jūsų labai labai išsulgusi 


Marytė 
Antanas ir Aleksandra Gustaičiai 


Brangiausioji Bičiule Marija, 

siųsdamas čia Deivės-Motinos nuotrauką, kuri, kaip matai, ir mus 
pagimdė, karštai dėkoju Tau už laiškelius ir labai atsiprašau, jeigu kiek 
diletantiškai pareklamavau Tavo nuostabią knygą, kokios nesukūrė dar 
joks mūsų protėvis ir joks į tarptautinius vandenis besiveržiąs vyras. Ži- 
nok, kad iki šiol aš buvau tik pamaldus Dievo-Tėvo-Perkūno garbinto- 
jas ir tikėjau jo pranašą Velnią. O parašyti paskatino Jurgis**, nes prieš 
tai šio puikaus ir puošnaus Tavo veikalo nebuvau nei matęs, nei girdėjęs. 
Tiesa, dabar net porą vakarų televizijoj klausiausi įdomių Joseph Camp- 
bell mitologinėm temom dialogų, kuris dar kartą patvirtino Tavo mąsty- 
mus. Po to net savo kaimyną dr. Juozą Girnių bandžiau įtikinti mūsų 
sutvėrėjo moteriškąja lytimi, bet jis, būdamas religinis konservatorius, 
vis tiek liko ištikimas savo vyriškajam Dievui-Tėvui. Tiek to. 


* Mamuliukas - Julija Janulaitytė-Matijošaitienė, Meilės Lukšienės motina. 
** Gimbutas. 

Keista, kad aš pats po savo draugo Jackaus Sondos staigaus užgesimo 
Maskvos aerodrome vis dažniau galvodamas, kaip reikėtų patogiau 
numirti, vis labiau tolstu nuo pažadėto dangaus. O kai Jeronimui Ka- 
činskui parodžiau V. Vizgirdos pagražintą pienpuodį, į kurį reikės supilti 
mano pelenus, tai jis, pasipiktinęs ir išsigandęs, net išbėgo iš kambario, 
nes turbūt dar tiki, kad Žemė yra plokščia ir sukasi aplink Mėnulį. 
Žinoma aš irgi kiek pribijau, kad po mirties atgimsiu į ką nors naudin- 
gesnio, netektų sukti Brazdžioniui automobilio motorą. Bet teišsip:ldo 
Aukščiausiosios valia šv. Kalėdose ir Naujuosiuose Metuose! 

Tik nuostabu. Dar palyginamai neseniai mėgau girtis, kad Kalifornijoje 
turiu daugiau draugų negu Bostone, o iš visų tenykščių liks širdyje gyvi 
tiktai Tu su savo deivėmis ir Bronys Raila su Danute. Pasirodo, kad vieni 
per trumpą laiką užduso nuo garbės pertekliaus, kiti nukvaišo, o dar kiti 
sendami taip suvaikėjo, kad gali ir vėl susirgti kokliušu. 

Džiaugiamės, kad Tu sustiprėjai ir gali net toliau pakeliauti, liūdime, kad 
jau nebėra progų susitikti ir bent dvasiškai karštai bučiuojam. 


Antanas Gustaitis su Aleksandra. 1989/90* 


Algirdas Julius Greimas 


1990, vasario 26, La Chbausėe 

Miela Marija, 

rašau bandydamas išjudinti porą reikaliukų. 

Visų pirma, tavo knyga, kurią turėjo pasiųsti į Bologna tavo laidoniškas 
leidėjas, adresatų kol kas nepasiekė. Užklausiau: negavo, taigi negalėjo 
nieko parašyti. Gal galėtum tą reikalą paspartinti, ar bent priminti? 
Kavoliui savo recenziją pasiunčiau, siūlydamas pasirinkti: spausdinti 
Metmenyse arba atiduoti Akiračiams. Mat Metmenyse turi pasirodyti 
mano „vedamasis“ apie kultūrą (!) ir nekrologas mano draugui Churgi- 
nui pagerbti. Jis atsakė, kad pasiliko Metmenims ir išsiųsta į spaustuvę. 
Pereitame savo laiške buvai pasiūliusi rekomenduoti ką nors, nes turi 
teisę nominuoti kandidatus į MacArthur Fondation. Aš užklausiau 
vieno savo amerikono kolegos (gabus vaikinas, parašęs knygą apie Grei- 


* Kalėdinis-Naujametis 1989-1990 m. atvirukas. 

mas and the nature of meaning: atrodo, kad jis suprato mane, ko dar nei iš 
nieko kito nesulaukiau). Ir štai jo atsakymo nuorašas, iš kurio matyt, 
kad jis net labai norėtų. Jo nurodyta tema man atrodo pakankamai 
ambicinga ir moksliška, o tuo pačiu ir pakankamai amerikoniška - taigi 
galima būtų bandyti jį prakišti, jei tu sutinki su mano nuomone. Vaikinas 
jis neblogas - parašęs knygą apie airių poeziją (!), kurią aš mėgstu. 

Tai jei sutinki, nurodyk, kokius remaršus jis turi pradėti: kokį dossier 
suvaryti, kokios datos? Ar rėmėjai nurodomi ir kaip? Jais galėčiau būti 
aš ir, pav., Paul Ricoeur, gana garsus filosofas, mano draugas, ilgai dėstęs 
Chicago Universitete, ne tik Sorbonoje. 

Tikiuosi, kad ir toliau graži ir sveika ir su visomis viltimis lieku Tavo 


Algirdas 


1990, kovo 20, La Chausėe 

Miela Marija, 

šį rytą paštininkas atnešė gražią dovaną — Deivės kalbą. Norėjau tik 
dirstelėti, kur tau, pertraukęs savo kasdienį darbą dvi valandas neatsi- 
traukdamas praspoksojau į tavo Dievaites. 

Koks milžiniškas darbas įdėtas nuo man anąkart patikėto rankraščio! 
Kiek papildomo smegenims darbo?! Žinai, aš esu labai skūpus pagyrimo 
žodžiams, ir su daug kuo nesutikau lietuviškos mitologijos srityse. Bet 
šį kartą - bravo! Chapeau!, kaip sako prancūzai. 

Man tai buvo viena iš pagrindinių referencijos knygų paskutiniams mano 
projektams. Gavau mat suorganizuoti kolektyvinį tyrinėjimą apie 4 kos- 
mopolitinius elementus ir apie figuratyvinės žmogaus veiklos į materiją 
universalus. — Čia susisieksim. 

Neužmirškime mano ekscentrizmo, neišspręstas klausimas vis stojasi: 
Kas pirmesnis? Ar iš ikonų (galutinai išdirbtų figūrų) paskui išsivysto 
abstraktūs elementai ir motyvai (tai bus turbūt tavo tezė) ar atvirkš- 
čiai - iš elementų formų, linijų, apskritimų išsivysto figuratyvesnės? 
(toks maždaug mano generatyvus priėjimas). Bet dabar nebesu tikras ir 
nežinau, kaip suvesti galus. 

Ką naujo/seno galvoji apie Lietuvą? Mano spėjimas, kad nieko neišeis, 
nepasitvirtina, atrodo. Kaip mes „intelektualai“ galime gebėti ar prisi- 
dėti? Ar braždžioniškai-keliuotiška kultūra negrąsina? 

Ir čia vakaruose darbo netrūksta, bet baimė grauš būsimą Lietuvą. O čia 
vaikut, net lietuviškai nebemokėdami, daro daug ir geriau už mus: 
aptiekorius važiuoja į Lietuvą, sunkvežimius prikrovęs vaistų ir pan. 
Būk išbučiuota ir gyvenk gerai ir gražiai 

Tavo Algirdas 


1990, liepos 28 

Miela Marija, 

dovanok, kad gaištu su atsakymu: turėjau porą stambių darbų užbaigti 
iki tikros vasaros. Dabar Renaissance'o žodynas jau įteiktas leidėjui. Dar 
liko savaitė užbaigti su aistromis. Nežiūrint to, jau pradėjau rašyti apie 
tavo knygą Metmenims. Gal suspėsiu iki 15 rugsėjo. 

Žinoma tavo feminizmas tau pakenkia. Tai buvo labai madoj dar prieš 
10 metų, bet visos mados - net ir mada tikėti į Dievą - praeina. Man tas 
lieka klausimas — sutinku, kad Deesse-Terre kultas sudaro senesnių 
religijų klodą, negu indo-europietiško tipo Dievai. Bet kokia i1diliška 
turėjo būti kultūra, be vyrų, be karų 1r karalių: per gražu, kad būtų 
teisybė. Bet mane išimtinai domina simbolizmo kilmė, ir per tave daug 
įnašo. 

Haroldui rekomendaciją parašiau į MacArthur Fondation, įtariu, kad tu 
jį nominavai. Būtų gerai, kad gautų. [...] 

Tai tiek. Tavo Algirdas 


1990, rugsėjo 13 

Mieloji, 

Nežinau, kaip tu šiuo metu pergyveni Lietuvos „istoriją“. Aš tai skau- 
džiai. Ir bandau reaguoti. Esu įsitikinęs, kai mes, vakarų „liberalai“, 
esame šiuo metu pasimetę, bet kad drauge turime pareigą bandyti per- 
duoti savo „message“ į kraštą. Užtai parinkau 7 pavardes taip vadinamų 
„mokslo žmonių“: Adamkus, Avižienis, Gimbutienė, Kavolis, Kliorė, 
Rabikauskas, Vaišnys — idant jie „kreiptųsi“*. Tai turėtų padėti susigau- 
dyti Lietuvoje liberalams ir kairiesiems, o dabar, man atrodo, jie pasi- 
metę: tokie aukštos vertės žmonės kaip Šliogeris ir Kubilius, pasirašinėja 
„atsteigimo“ aktus ir kt. Skubiai atsakyk man, ar sutinki padėti savo 
parašą ant tokio teksto. Iki šiol apie tai rašiau tik Bačkiui ir Lozoraičiui, 

atsiklausdamas jų nuomonės, na ir Avižieniui, nes jis sako randasi Lie- 
tuvoje (sunku patikėti). Nežinau, kokie tavo santykiai su Kliore - jei 
pakenčiami, perduok mano „vėliavėlę“, jei ne - duok man jo adresą.* 
Tai tokie skubūs dalykai 

Tavo Algirdas 


* Žodis lietuviams 

Nebūdami poetai, nei politikai, tik mokslo žmonės, mes kreipiamės į visus geros valios 
tautiečius šiuo džiaugsmo ir rūpesčio metu. 

Mes didžiavomės stebėdami, kaip naujoji Lietuvos vyriausybė atstovaujama pavyzdingos, 
vakarietiškam stiliui atitinkančios trijulės intelektualo - prezidento, moters ekonomistės — 
ministrės pirmininkės ir išsilavinusio komunistų partijos lyderio, per kelis mėnesius įrašė 
Lietuvos vardą į pasaulio istorijos lapus. Tačiau „dainuojančios revoliucijos“ sparčiu žings- 
niu Žygiuojančiai tautai nebuvo tuo pat metu aiškiai pasakyta, kad jos siekta ir paskelbta 
nepriklausomybė žadėjo ilgam laikui tik prakaito ir ašarų laikus. Visiškas pramonės per- 
tvarkymas: jos racionalizacija, biurokratijos panaikinimas, naujos technologinės revoliu- 
cijos pravedimas - gali būti atliktas tiktai dešimtmečių ir šimtų tūkstančių bedarbių sąskaita. 
Žemės ūkio, vis labiau verčiamo senelių prieglauda, produktyvi rekonstrukcija, krašto 
pavertimas žydinčiais sodais ir žaliuojančiais laukais reikalaus kitų tūkstančių aukų. Tokių 
užduočių akivaizdoje lietuvių tauta neturi teisės žiūrėti į praeitį, užsiiminėti naujų paminklų 
statyba, negali galvoti apie prisišliejimą prie Rusijos, kur jos lauktų tik dar didesnis neišbren- 
damas skurdas,- turi kurti savą ateitį. 

Mums ypač skaudu žiūrėti, kaip sunkiai šiuo metu pergyvenamas šis pereinamasis laiko- 
tarpis, paverčiant jį demokratijos karikatūra, tuo tarpu kai kiekvienam sveiko proto žmogui 
aišku, kad be lito ir be paso nėra jokios laisvės nei nepriklausomybės. Kova dėl valdžios, kai 
nėra realios valdžios, yra absurdas. 

Mes, užsienio lietuviai - politiniai pabėgėliai, o ne išeiviai, ne mažiau už jus siekiame laisvės 
savo tautai, tačiau mes be to dar turime ilgametį demokratinio gyvenimo patyrimą, ir tai 
duoda mums moralinę teisę kreiptis į jus šiuo skaudžiu reikalu. 

Aukščiausioji Taryba - lietuviškasis parlamentas buvo išrinkti vesti tautą į nepriklausomybę, 
jis tą užduotį turi vykdyti iki galo. Bet kokie atsteigimai, referendumai ar kiti panašūs 
pasiūlymai yra tik laisvai pasirinkto vieškelio iškraipymas ir išsigynimas. Demokratinis 
rėžimas gali būti pagrįstas tiktai atsakingumo ir valdžios pastovumo principais. Valdžios 
atsiskyrimas tarp legislatyvo ir egzekutyvo lengvai atliekamas vidaus statuso rėmuose. 
Vyriausybė nuverčiama tik susidarius naujai parlamento daugumai pasiūlančiai naują ilga- 
metę veiklos programą. Partijos yra reikalingos, jos atlieka savo demokratines funkcijas. 
Pluralizmas Vakarų valstybėse pasireiškia dviejų, daugiausia trijų partijų veikla. Dabartinis 
žaidimas partijomis yra demokratijos karikatūra ir nusikaltimas tautai. Toks pat nesubren- 
dimo reiškinys ir šimtų niekam nereikalingų laikraštukų-popiergalių leidimas. Nereikia, 
žinoma, idealizuoti demokratijos - visados bus kova už valdžią, bet ją reikia sudrausminti. 
Šitokios laisvai savo pačių prisiimtos drausmės reikalaudami, istorijos tribunolu grasindami, 
1r kreipiamės į visus geros valios žmones. Laikai sunkūs, reikia ištesėti, galvoti ir kurti ateitį. 
A. Greimas, V. Adamkus, A. Avižienis, M. Gimbutienė, B. Kliorė, V. Kavolis, 

P. Rabikauskas, J. Vaišnys. (Tekstas iš Gimbutienės asmeninio archyvo.) 

Aušra ir Jonas Jurašai 


1989, balandžio 17, Miūnchen 

Miela Marija, 

grįžus į Miuncheną, su Tavim vis dar bendravau, redaguodama mūsų inter- 
viu. Perdaviau 3 dalim. Manau, įdomiai išėjo. O dabar netikėtai turiu porą 
savaičių atostogų, kurias paėmiau važiavimui į Lietuvą. O vizų staiga mes 
ir negavom. Maskva pasakė NIET" Vilnius labai susijaudino, siuntė konsu- 
latui telegramas, skambino mums telefonais, visokiais kanalais veikė, bet, 
atrodo, taip nieko ir neišėjo. Visos jų rengiamos iškilmės ir jubiliejiniai 
spektakliai bus be Jono (ar visai nebus). Dabar sėdžiu namie, žiūriu į lie- 
tingą ir šaltą Miuncheną už lango ir galvoju apie mūsų rūstų likimą... 
Nelinksmos naujienos ir mūsų darbe. [...] Man nelengva, bet Jonui dar 
sunkiau — po įtempto kūrybinio darbo dviejuose teatruose staiga trintis 
alkūnėmis su žmonėmis, kurie tavęs nemėgsta, ir dirbti darbą visai sve- 
timą dūšiai. Na, kaip nors išbrisim. Dabar lauksiu sesers atvažiuojant - ji 
jau turi užsienio pasą. Tikiuosi, kad nebedarys naujų kliūčių... 

Kaip Tu laikaisi, Marija? Kaip Tavo sveikata? Dažnai su Jonu apie Tave 
pakalbam, gailimės, kad taip toli esam. Parašyk apie save. Jonas siunčia 
Tau daug daug bučkių. Linkėjimai Rasytei. 

Tavo - Aušra 

PS. O recenzijos apie Jono „Idiotą“ - geros. Vieną įdedu. 


1989, liepos 9, Miunchenas 

Brangi Marija, 

Gavom Tavo laiškelį. Džiaugiamės straipsniais apie Tave ir kitom įdo- 
mybėm, bet labai esam susirūpinę dėl Tavo sveikatos. Žinom, kokia Tu 
kantri ir ištverminga. Tad iš Tavo lakoniškų užuominų suprantam, kaip 
Tau sunku. Baisiai norėtume Tau padėti, bet jaučiamės bejėgiai. Dėl visa 
ko dar kartą užrašau telefono numerį tos draugės, kur dirba vėžio 
ligoninėje Memorial Hospital. [...] Gal ji galėtų Tau kuo nors pasitar- 
nauti? Kreipkis mano vardu. 

Mes jaučiamės didelėje kryžkelėje bestovį. Po didelių pergyvenimų 
Lietuvoje sunku grįžti į kasdienę buitį. Daug pasiūlymų 1r planų, ku- 
riems reikia daug laiko. O pragyvenimui reikalingas pastovus darbas 

radijuje [...]. Tad ir sprendžiam savo gyvenimo galvosūkį: Miunchenas- 
Niujorkas-Lietuva. Galva neišneša, kaip viską suderinti. Jonas kviečia- 
mas statyti spektaklį Lietuvoje. Jis jau pasirinko medžiagą ir prašo ma- 
nęs parašyti inscenizaciją. Pradėjau, bet tam reikia švarios galvos ir laiko. 
Dalaso teatras vėl siūlo Jonui pastatymą sausio mėnesį. Jis turi tam 
pasiruošti. Yra dar ir kitų planų. Be to, dabar Lietuvoje suskato knygas 
apie Joną rašyti —- bent trys ar keturios kritikės iš karto. Bet nė viena (nei 
nė vienas) nėra matę Jono pastatymų per tuos 14 metų Vakaruose. Dabar 
puola klausinėti apie juos atsitiktinius žmones, prašo siųsti visaš recen- 
Zijas, nuotraukas. Bet gyvų autentiškų įspūdžių ir paliudijimų labai 
trūksta. Išskyrus mane, niekas kitas visų Jono spektaklių Vakaruose nėra 
matęs. Tad Jonas ragina ir aš pati jaučiu pareigą surašyti, ką prisimenu. 
Mielai tą daryčiau, jei ne tas mano kasdienis darbas. Ak, kaip norėčiau 
išeiti į pensiją, išvažiuoti kur į Lietuvos kaimą ar pas Tave į dykumą ir 
rašyti... Tiesa, kad neužmirščiau. Kai važiavom per Lietuvą, buvome 
sustoję pas tokį liaudies menininką Kaziuką Orvydą, kuris tokį keis- 
čiausią skulptūrų sąvartyną, džiaugsmo ir liūdesio sodą yra sukūręs. Tai 
jis apie Tave užkalbėjo, sakė, kad gal Tu jį kada nors į dykumą skulptūrų 
kurti pasikviesi, o jei būsi Lietuvoje, tai jį aplankysi... Spėju, kad jis apie 
Tave iš Jasukaitytės daug girdėjo, o gal ir Tu pati jam kokį žodelį per- 
davei... Labai įdomu pas jį buvo. Jo pageidavimu parašiau apie jį apy- 
braižą per radiją; gal reikės pasiųsti kur nors į spaudą. 

Įdomu buvo skaityti straipsnius apie Tave. Padarysiu laidą iš jų. Lietu- 
voje sužinojau, kad yra žmonių, kurie specialiai tų mano kultūrinių pro- 
gramų klausosi, nors dabar jau sunku kuo mūsų klausytojus nustebinti — 
daug įdomybių savo spaudoj randa ir vos spėja tą gausią spaudą skaityti... 
Beje, kaip Tavo kompiuteris? Ar rašai su juo? Aš vis dar mokausi su savo 
mažiuku namie triūsti, o darbe su dideliu daug lengviau. Kada gi tas 
Kondrotas pas mus pasirodys? Nieko iš jo negirdžiu. Ar jis Tave ap- 
lanko? Ar padeda? 

Mes su Jonu labai Tavęs pasiilgę. Jei būtume Amerikoje, bent telefonu 
galėtume dažniau pasišnekėti. Laikykis, Marija, mes šventai tikim nepa- 
prastom Tavo galiom įveikti negandas ir likimą. Galvojam apie Tave. Bu- 
čiuojam abu Tave. 

Aušra ir Jonas 

P S. Tiesa, pas mane beveik du mėnesius viešėjo mano sesuo. Dabar jau 
ir kitų svečių apsilanko - nebebijo. 


1990 sausio 22, Miunchenas 

Miela, brangi Marija, 

Tavo dovana mums yra gražiausias šių metų įvykis. Mes tą knygą vis 
vartome ir rodome svečiams, didžiuodamiesi, kad turime tokią talen- 
tingą mokslininkę - menininkę, nes Tavo Didysis Gyvenimo darbas dar 
kartą įrodo, jog tikras mokslas yra poezija, kūryba, įkvėpimas. Tavo 
knyga pažadino ir man kai kurias mintis spektakliui, kurį mudu su Aušra 
poryt išvykstam kurti į Lietuvą. Tai bus savotiškas spektaklis apie Ar- 
cheologiją, — taip pat ir poetine prasme. Pagal Johanneso Bobrowskio 
knygą „Lietuviški fortepijonai“ parašyta Aušros pjesė „Smėlio klavyrai“ 
remiasi mintimi, kad šiandien visa Lietuva, — begalinis archeologinių 
kasinėjimų plotas, kuriame tauta atkasa savo ilgai slėptą istoriją, atranda 
save, savo dabartį ir galbūt ateitį. Tai bus sunkus ir sudėtingas darbas. 
Kažkaip pagalvojau, kad būtų labai gražu, jei Tu pasirodytum prem- 
jeroje, kaip kažkada Brodvėjaus spektaklyje ir mes vėl ilgai kalbėtume su 
vyno taurėmis rankose apie atkasimus ir atradimus...Tačiau tai tik mano 
fantazija, ypač žinant, kaip esi užimta rūpesčių, darbo ir gera dalimi 
negalavimų. Tačiau per tuos tris mėnesius repeticijų kasdien būsi su 
mumis mintimis ir dvasioje. Premjera numatyta Velykų savaitę. Man 
labai reikalinga Tavo ir Tavo Deivių palaima bei parama, nes šio darbo 
užmojis labai platus ir drąsus. 

Sveikinu tave su vis dar Naujais Metais. Labiausiai linkiu Tau sveikatos ir 
ištvermės sunkiame gyvenime, kuris kažkodėl vieniems yra lengvas 
pasivaikščiojimas, o kitiems sunkus akmenuotas kelias. Tačiau, pasak 
kinų patarlės, kelią įveiks einantis. Palinkėkime vieni kitiems įveikti šių 
metų kelio atkarpą garbingai, mažai klupinėdami ir nedejuodami. Koks 
pasigėrėjimas apima stebint visą mūsų tautą, išėjusią į savo kelią pakelta 
galva, be baimės ir nesižvalgant atgal. 

Aš labai džiaugiuosi, kad esu pakviestas bent dalį šios atkarpos eiti 
drauge. Svarbu, kad neapvilčiau taip manimi pasitikėjusiais. 

Miela Marija, mes su Aušra labai dažnai pakalbam apie Tave, esam labai 
pasiilgę. Jeigu mane naujasis mūsų viršininkėlis-šventakuprių partijos 

atstovas pašalins, ar priimsi mane ūkvedžiu savo dykumoj? Mudu čia 
tapome tokiais pat „disidentais“, kaip prieš 15 metų Lietuvoje. Tik dabar 
į mus nukreipta neapykanta ir priešiškumas yra komiškų dimensijų, 
ypač turint omenyje kas ir kaip mėto akmenis... [...] 

Baigiu, nes laikrodis rodo vidurnaktį ir rytoj paskutinė diena prieš 
kelionę. Linkėjimai nuo mūsų abiejų ir iki greito pasimatymo kur nors... 
Su meile, 

Jonas J. 


1990, balandžio 27, Miunchenas 

Brangi Marija, 

Šiomis dienomis vis galvoju apie Tave. Net nežinau iš tikrųjų kodėl: gal 
Tu ką nors sunkaus pergyveni, o gal dėl to, kad, man atrodo, Tu geriausiai 
suprastum mūsų problemas. Ausyse skamba Tavo susirūpinęs balsas — 
skambutis per Velykas. Tuo metu mes jau buvom Andalūzijoj, iš kur Tau 
pasiunčiau atvirutę. 

Jau mėnuo praėjo, kai Jonas grįžo iš Lietuvos, nebaigęs spektaklio. Per 
daug įtempta politinė padėtis; darbą paralyžiavo šiurpokas pavojaus jaus- 
mas. Aš turėjau važiuoti pas jį, bet paskutinę minutę atėjo žinia, kad 
užsieniečių nebegleidžia, ir tada grįžo Jonas. Labai pergyvenam, kad Jonui 
nepavyko užbaigti unikalaus spektaklio — likę buvo visai nedaug, tik 
finalas. Rezultatai jau buvo labai įdomūs. Spektaklis užkonservuotas ligi 
ramesnio laiko. Normaliom sąlygom tai nebūtų jokia bėda: įtampai pra- 
ėjus, Jonas nuvažiuotų ir užbaigtų. Gal pertrauka net į naudą spektakliui. 
Bet padėtis negerėja, o kiekvienas mūsų Žingsnis, atrodo, vėl išsiaiški- 
namas kaip politinis aktas. Kodėl mes ne su tauta sunkią valandą? Išeitų, 
kad esame išdavę ar dezertyravę. Tai skaudina. Tikrai norėtume būti kartu, 
o jei galėtume padėti, tai ir turėtume ten būti. Bet dabar mums ten būti — 
daugiau rizikos, nei naudos tautai. Stengiamės palaikyti ryšį su Vilniumi ir 
Kaunu. Niekas nežino, kad bus rytoj. Bet panikos nėra, žmonės laikosi 
tvirtai. Deja, ryšiai su užsieniu labai apsunkinti, įvažiavimo vizas, atro- 
do, neįmanoma gauti. Šiandien man pranešė A. Landsbergis, kad vizos — 
su oficialiu kvietimu į kultūros kongresą - negavo; girdėjo esąs sąrašas 
40 asmenų, kuriems niekada vizos nebūsią išduotos. Vis dar esam pri- 
klausomi nuo Maskvos, kuri spjaudosi ugnine neapykanta lietuviams. 

Čia, patogiam Miunchene, mums dirbti darosi vis sunkiau [...]. Jonas iš 
viso žada mesti šį darbą [-..]. Jis turi šiokių tokių pasiūlymų teatre. 
Kartais pagalvojam - viską mesti ir išvažiuoti gyventi kur nors į gilumą 
Amerikos -į Oregoną ar, kaip sakei, į Koloradą... Bet ar Jonas ištvers be 
teatro? O Joris? Jam dar reikia padėti mokslus baigti... Kad būtume 
jaunesni ar sveikesni, kurtume kokią komuną su mitologiniu teatru, ar 
dar ką nors, ar ne? 

Kaip Tavo sveikata, Marija? Mes taip Tavęs pasulgstam. Kada atvažiuosi 
į Europą - ar jau žinai tikslesnę datą? Pranešk, labai tavęs laukiam. Daug 
ką turėsim Tau papasakoti iš savo pergyvenimų Lietuvoje, iš kelionės po 
Ispaniją... [-..] 

Dažnai su Jonu apie Tave pakalbam. Jis siunčia pačius šilčiausius linkė- 
jimus ir savo meilę Tau. Bučiuoju 

Aušra 


Birutė Pūkelevičiūtė 


1991, balandžio 3 

Miela Maryte, 

Skaičiau laikraščiuose, kad Los Angeles lietuviai ruošiasi paminėti Tavo 
septynių vainikų šventę. Tad aš taipgi — Tave sveikinu ir siunčių dovanėlę; 
malonėk ją priimti. 

Vargiai įspėtum, kuo Tu mane kadaise patraukei. Ne grožiu, išmintim, 
ištverme ar veržlumu, nors visom vertingom savybėm buvai gausiai 
apdovanota. Štai - kas man padarė didelį įspūdį: 

Seniai seniai, prieš daugelį metų (skamba lyg pasaka, ar ne?) - pas 
Tamošaičius mes kartą ėjom keliuku prie upės, kai Tu staiga pasakei, kad 
norėtum dar vieno vaiko, nes Tau patinka gimdyti. Aš tiesiog apstulbau. 
Man gimdymas atrodė lyg kažkokia bausmė, o štai - moteris, kuri 
mėgsta gimdyti! Tarsi būtų į mane padvelkęs pirmapradiškų girių alsa- 
vimas. 

(Moteriškumo apoteozė?..) 

Mintyse tada Tave pavadinau deive Demetra — ir įdaviau Tau į rankas 
žiburį, aguonas ir varpų puokštę. 

Prašau, nejausk pareigos šį siuntinėlį man „pakvituoti“. Aš žinau, kad 
mano žodžius skaitydama, Tu pasiųsi į Floridos pusę gerą mintį. To 
visiškai pakanka. 

Gyvuok, Maryte! 

Birutė.“ 


Algirdas Landsbergis 


1992, gruodžio 4 

Miela p. Gimbutiene, 

Rašau ne tiktai norėdamas pasidalinti džiaugsminga Žinia apie mūsų 
anūkę, bet ir su ypatingu prašymu. 

Tėvai - mūsų Jonas Albertas ir estaitė Els (Oelsk) —- pavadino savo 
naujagimę Emilija (mano motinos vardas) Kaia - Žemyna. Kaia, estiškas 
vardas, tariamas su „G“, tad ji ir Gaia ir lietuviška Gaja ir Žemyna. Jonas 
Albertas, kaip Jūs žinote, yra didelis Jūsų raštų gerbėjas ir GAIOS 
pasekėjas. Visa tai skatina mus Jūsų klausti: ar nesutiktumėte būti 
naujagimės GERĄJA LAUME? Jai ir mums būtų didelė dovana. 

Su visokeriopais linkėjimais 


Algirdas Landsbergis** 


Pasaulėžiūra*** 


Meilės jėga. Gyvenimas žavus, jei moki jį mylėti, mylėti visa, kas gyva, 
kas jauna, kas auga, džiaugtis artimomis sielomis, įsijungti į tas gaivi- 
nančios jėgos lauką ir stovėti abipusio spinduliavimo taške. Ir stengtis 
daugiau atiduoti nei gauti. 

Tiek vertas gyvenimas, kiek mokame pasiimti iš jo grožio ir šviesos, kiek 
einame per jį su su tikėjimu ir meile... kiek grynas materialinis pasaulis 
mokamas transformuoti menininko akimis (sugebėjimais), matant jame 
tai, ko fotografija neužfiksuoja, matant jame tiek, kiek žmogui yra leista 
matyti. 


* VVUB RS, F 154-429. 

** VVUB RS, F 154-379. 

*** Lapelis, rastas Marijos Gimbutienės knygoje po jos mirties. Be datos. Sąlygiškas pava- 
dinimas - sudarytojos. 


179 


MARIJA GIMBUTIENĖ 


Jausti prasmę gyventi naudojantis žmogui suteikta kūrybine galia keisti 
(transformuoti) gyvenimą, siekti ko nors nauja, naujos šviesos, naujos 
tiesos. 

Esu laiminga būdama lietuvaite, gimus Gedimino mieste, gotikos ir 
baroko bažnyčių bei dzūkų ir rytų aukštaičių dainų užauginta. Kiek 
tame krašte nesugadinto grožio, poezijos, humaniškumo. Iš tokios 
šalies, rodos, turėtų tik ir augti geri žmonės. 

Lietuviai giliai myli savo žemę, bet pamiršta, kad yra nariai didelio 
pasaulio, kuriame vyksta amžina kova dėl būvio. 

Šitoje kovoje būtina būti stipriam, kad išliktum. Jei ne kiekybiškai, tai 
kokybiškai. Tautą, kuri skundžiasi nelaimingu likimu ir per tūkstantį su 
viršumi metų vien tik nustoja savo žemių ir žmonių, gali išgelbėti nebent 
tik labai didelis ryžtas stiprėti, šviestis, kultūrėti. Idant įgytų nors 
moralinį svorį tautų benduomenėje, jei dėl dabartinių aplinkybių nega- 
lima stiprėti militariškai ir kt.[sic] O tuo tarpu paskutiniai nepriklau- 
somybės dešimtmečiai, dar labiau tremtis rodo, kad lietuviai nesugeba 
demokratiškai tvarkytis, konsoliduotis didesniems uždaviniams, nes iš 
vidaus veikia užkerėtos destrukcijos jėgos. Mūsų tautos augimui di- 
džiausios kliūtys — savo parapijos masteliu vertinimas, pavydas... vienu 
žodžiu, trūkumas šviesos, neišsikapstymas iš (baudžiauninko?) kiauto, 
trypinėjimo Vietoje. 

Vertinimai, nekrologai, prisiminimai 


EUROPA BE INDOEUROFPIEČIŲ 


Marija Gimbutas, The Language of the Goddess, San Francisco: 
Harper and Rou, 1990 


Palikdamas 1962 metais Turkiją, sukrovęs savo turtą į dėžes, radau dar 
laiko susitikti su savo draugais archeologais. Išgirdau apstulbinančius da- 
lykus apie paskutiniuosius atradimus: daromi iškasinėjmai leido atidengti 
visai gerame stovyje išlikusius VII tūkstantmečio pr. Kr. gyvenamuosius 
namus, panašius į dabar Chicago ar Singapūre statomus, kubinės formos 
degtukų dėžutes. Nuo pat pradžios savo gyvenimo Artimuosiuose 
Rytuose teko išgyventi nuolatinį istorijos gilėjimo svaigulį. Marijam- 
polėje išmokintas žiūrėti į Periklio ir Cezario laikus kaip į žilą Senovę, 
pamažu pripratau priimti Homero laikus jau kaip nebe pasaką ir nebe- 
bijoti laukinio VIII-ojo amžiaus pr. Kr. Vėliau, plaukiant pro Dardane- 
lus, paaiškino man, kad Troja su jos visais herojais — tai tik Troja III ar IV, 
kad po ja atkasti klodai liudija apie kitas, prieš Troją buvusias Trojas. Pa- 
mažu prieš mano akis atsivėrė Mažosios Azijos II tūkstantmetis, su indo- 
europiečių invazijomis: hetitų — iš rytų, „jūros žmonių“ — iš vakarų, su- 
kūrusių naujas karalystes, naujas kultūras. XIII amžiuje pr. Kr. atsiradusi 
vieno Vyriausio Dievo idėja pasirodė tada kaip kuone postmoderniškas 
reiškinys, o trečiojo amžiaus monoteizmas - kaip avangardinė ideologija. 
Ir štai besilankant Istambule kolegos ėmė man pasakoti apie staiga 
plačiu mastu išsivysčiusią yortano vazų prekybą: tai esanti naujai atrasta 
III-ojo tūkstantmečio visą Mažąją Aziją aprėpusi homogeniška kultūra. 
Tų vazų dar daug ir nebrangiai galima esą rasti bazare, nežiūrint kad 
vokiečiai jas masiškai supirkinėję. Nusipirkau, žinoma, ir aš porą ąso- 
tėlių naujos kultūros atradimui pažymėti. 

Tačiau rašyti aš imuosi apie Mariją Gimbutienę, o ne apie savo subjek- 
tyvų svaigulį, nuolat klimpstant ir grimstant į praeities gelmes, tuo metu, 
kai pasaulis toje 60-je dekadoje su savo sputnikais skrido vis toliau ir 

aukščiau — atrodė, į ateitį. O taip rašyti gal ir turiu tiesos: turbūt tokio 
pat svaigulio apimta, ji ėmėsi aprašinėti, rekonstruoti kitą, kaimyninę, 
Europos, dar neapgyventos europiečių, kultūrą, apimančią laikotarpį 
tarp mano minėto kubinio namuko atkasimo ir II tūkstantmečio pra- 
džios indoeuropiečių, piemenų ir bastūnų, invazijas į Europą ir Mažąją 
Aziją, nelyginant šių dienų europiečių — į Viduržemio pliažus. Tai konst- 
rukcija, bandant atstatyti dažniausiai iš šukių ir tik kartais iš apysveikiai 
išlikusių vazų ar statulėlių — ištisą kultūrą. Panaši rekonstrukcija, kurią 
Kliorė daro su dangaus kūnais. Aprašinėju, analizuoju, pasakoja jis man, 
mums sėdint ramiai mažam Paryžiaus restoranėlyje, žvaigždes ir pla- 
netas, taip ir nežinodamas, ar jos dar gyvos, ar jau užgesę gal prieš kokius 
penkis milijonus metų. Gal tik paskutinius nebeegzistuojančių kūnų 
buvusios šviesos spindulius aš čia čiupinėju. Ir Gimbutienė, ir Kliorė — 
praeities tyrinėtojai. 

Leiskite man čia įterpti sakinį, kaip poetinę licenciją: ar jiedu ką nors 
bendro turi su lietuviška kultūra? O gal jie prisideda prie lietuviškos 
kultūros kūrimo? 

Gimbutienės knyga - tai gražus 400 puslapių in guarto albumas, su 2000 
piešinių ir iliustracijų. Tai ilgo ir rimto darbo vaisius. Darbo didelio ir 
šviežio: tokio panašaus ikonografinio rinkinio, šiai epochai skirto, tur- 
būt nėra. Jis sukels diskusijas, bus vienų išgirstas, kitų išpeiktas. Tai 
nesvarbu, svarbu, kad jis tampa mokslinės pažangos stimulu. Mudviejų 
mokytojo Romano Jakobsono mokslinė veikla šia prasme pavyzdinga: 
jo studija apie metaforą ir metonimiją šiandien, tiek metų praėjus, visų 
priimta kaip klaidinga savo postulatuose ir išvedžiojimuose, o tuo tarpu 
per trisdešimt metų ji buvo šimtų darbų, tyrinėjimų, diskusijų objektu ir 
pretekstu, leisdama tuo būdu padaryti stambią pažangą šioje srityje. 
Taip gali atsitikti ir su Marijos Gimbutienės pionieriškais darbais, kurie 
jau dabar susilaukia nemaža įvairių kritikų. Tačiau, mano giliu įsitiki- 
nimu, apie tai — apie iškeltas problemas ir jų kritiką — jau dabar reikia 
kalbėti vien dėl to, kad lietuvių kultūra ir jos darbuotojais besidomintys 
žmonės lengviau atskirtų grūdus nuo pelų, kad atskirtų mokslinius 
šarlatanus arba šiaip lengvabūdžius mėgėjus nuo avangardinių dažnai ant 
slidaus ledo čiuožinėjančių mokslo žmonių, idant visokias (-ius) Devei- 
kes, Gedgaudus ir Statkutes — šiaip jau privačiai simpatiškus žmones — 

nesumaišytų su pagrįstas hipotezes rizikuoti bandančiais mokslininkais. 
Ilgai tylėjęs šiais klausimais ir nesidomėdamas, kaip mėgdavo sakyti 
Kossu, blusų hierarchijos reikalais, jaučiu pareigą pasisakyti mokslo ir 
kultūros vertinimo kriterijų krizėje, kuri reiškiasi dabar atgimstančioje 
Lietuvoje, kur Gavelis lyginamas su James Joyce'u, Adomas Jakštas su 
Heideggeriu, o Bernardas Brazdžionis su Dante Alighieri. 

Pirmoji abejonė - ar nesugebėjimas suprasti, ar viena iki šiol dar neat- 
skleistų istorijos paslapčių? — kyla, stebint mūsų autorės studijuojamos 
epochos vienalytiškumą, jos kultūrinių formų homogeniškumą. Kaip 
išaiškinti šio tūkstantmečio kultūrinį plokštumą — tai tinka ir Mažosios 
Azijos yortanų kultūrai — lyginant jį su sekančios epochos religinių, 
politinių, juridinių formų įvairumu? Kaip įsivaizduoti milžiniškas tos 
epochos erdves, apgyventas jokių konfliktų nepažįstančios žmonijos? — 
Tai pirmoji aporija, kurią sutinka šios epochos tyrinėtojai. 

Kita, daugumos antropologų consensu priimta hipotezė teigia, kad šios 
kultūros liekanos — šukės, vazos, statulėlės — yra ne ornamentiniai ir ne 
žaisminiai, nereikšmingi ženklai, o ritualiniai, prasmę turintys objektai ir 
dievybių pasaulio atvaizdai. Sekantis, jau silpnesnis teiginys — tai iš tų šukių 
daroma vieno ar kito tipo religijos rekonstrukcija. Šioje srityje jau galima 
tikėtis gausios kritikos: pagal Gimbutienę, jos epochoje dominuojanti 
religija —- tai Deivės-Motinos kultas, įsirašantis, jei neklystu, į Mircea Eliade 
mėgiamą „amžinojo grįžimo“ ciklą. Geros valios kritikai, į kurių sąrašą ir aš 
įsirašau, su nepasitikėjimu žiūri į beveik visišką vyriškų statulėlių — o tuo 
pačiu ir vyriškų dievybių — nebuvimą. Gimbutienė į tai atsako tvirtu, bet irgi 
tik hipotetiniu argumentu: vyrų nereikšmingumas ir su juo susijęs motinų 
kultas gali būti aiškinamas kai kuriose nors ir negausiose, archajiškose 
bendruomenėse paliudytu aiškaus ryšio tarp kopuliacijos ir prokreacijos 
neatpažinimu. Tokia antraeilė vyrų rolė žmonijos dauginimosi procese 
galėjo, žinoma, favorizuoti moters gerbimą ir motinos kultą. 

Tačiau vėlgi: keletas ar keliolika vyriškų Gimbutienės sukviestų statue- 
čių apdovanotos gana stambia erekcine vyriško sekso figūra. Neabejo- 
tina, kad phallus kultas sutinkamas labai gausiose religijose — toks 
greičiausiai yra ir lietuvių tikėjime užrašytas Pizius, — tačiau tai anaiptol 
nėra visoms vyriškoms dievybėms būdingas bruožas: visokie audros, 
dangaus, požemių, vandenų dievai nepasižymi ypatingais seksualiniais 

privalumais. Tuo būdu ir išryški pagrindinė Gimbutienės atstatomos 
religijos koncepcija: jinai per didelę, dažnai dominuojančią reikšmę 
dieviškame pasaulyje ir jo įsivaizdavime priskiria seksualiniam planui, 
apleisdama kitas žmogiškų ambicijų ir siekimų dimensijas. Dar daugiau: 
šiame plane jinai išimtiną vietą skiria moters-motinos kultui. Tai turbūt 
ir bus pagrindinis jai taikomas kritikos bruožas, kurį palengvina ir 
papildomi ideologiniai motyvai — šiuo metu ryškiai pastebimas freu- 
dizmo įtakos humanitariniuose moksluose ir „moters laisvinimo“ ju- 
dėjimų žymus susilpnėjimas. 

Tačiau neseniai Liūto Mockūno dėka Lietuvoje apšauktas „nuogų mer- 
gų“ gerbėju ir globėju, negaliu, savęs neišsigindamas, nepripažinti Mari- 
jos Gimbutienės tezėms didelės dalies tiesos. Visų pirma, senovės religi- 
jos — ir šiuo atveju turiu galvoje lietuvių ir graikų kaip atstovaujančių 
tam indoeuropietiškam antrojo tūkstantmečio pr. Kr. mitologiniam 
klodui - neabejotinai leidžia atpažinti archajišką Žemės Motinos figūrą: 
Žemė, po tvano susiporuodama su milžinų rasės atstovu ir tuo būdu 
pagimdydama žmoniją, savo senumu skiriasi nuo Žemynos Žiedkelėlės, 
jau sukultūrintos, į mitinius ciklus įrašytos dievaitės. Tą patį graikuose 
galima pasakyti apie dvi nevienodo amžiaus žemės deives: Gea ir De- 
meter. Be to, lietuvių suverenų dievų sąraše pasirodžiusios Medeina ir 
Žvėrūna yra ir laukinės prigimties, neigiančios vedybinius santykius, 
deivės, priešpastatytos kultūrai atstovaujantiems vyriškiems dievams. 
Taigi Marijos Gimbutienės tezės, jei tik jos nesuabsoliutintos — o ypač 
apšvarintos nuo jai prikišamo perdėto feminizmo dėmių — yra svarios, 
įtikinančios, iškeliančios naujas, naujai mitologijai statomas problemas. 
Pagaliau — the last but not the least — turiu nurodyt, kas man pačiam 
asmeniškai atrodo vertingiausia šiame jos veikale: tai jos įnašas į simbo- 
lizmo problemų aiškinimą, atitinkantį aktualiausius šiuo metu semiotikos 
tyrinėjimus: Gimbutienė duoda gausią ir naują medžiagą bandantiems 
nustatyti ryšį tarp „figūratyvinio“ ir „abstraktaus“ vizualinio vaizdavimo 
priėjimų, padeda suprasti, kaip simboliai gimsta lyg ir savaime po poeto 
plunksna ar dailininko teptuku. Vienas trivialus pavyzdys paaiškins, apie 
ką aš noriu kalbėti. Štai, sakysim, horizontali, banguojanti linija, kuri 
“simbolizuoja“ vandens paviršių — tai dar „mimetinis“ simbolizmas; o 
tačiau ta pati linija, bet vertikali ir įrašyta veide po dievaitės akimis — tai jau 

ašaros ir gailestis, ir „tikrojo“ simbolizmo pradžia. Tokių pavyzdžių jos 
albume gausu, jie atidengia simbolinio galvojimo dirvonus. Galima tik 
apgailestauti, kad ji buvo užimta per dideliu skaičiumi šios epochos prob- 
lemų, ir raginti autorę toliau ir giliau tęsti tyrimus šia kryptimi. O dar tik 
užsiminto ir vos pradėto darbo galimybės čia labai plačios. Štai, pavyz- 
džiui, Gimbutienės truputį skubus, kursyvinis ševronų, šių neuždarytų 
trikampių, aiškinimas, kad tai moteriško sekso simbolis: tai, žinoma, labai 
sugestyvi pastaba, leidžianti interpretuoti vazas piešiančių geometrinių 
figūrų reikšmę, o vis dėlto ji lieka dar mimetinio simbolizmo plane. Tuo 
tarpu trikampio, vaizduojančio moters pxbis plaukų puokštę, simbolika 
eina Žymiai toliau, įvesdama „tai, kas slepia“ ir „tai, kas slepiama“ binarinę 
kategoriją, tuo būdu įsijungdama į universalaus pobūdžio tiesių ir apvalių 
linijų simbolinį antagonizmą. Gimbutienės tik keliais pavyzdžiais pailiust- 
ruoto Kikladų meno (2800-2300 pr. Kr.) mano jau seniau numylėtos 
dievaičių figūrėlės atskleidžia gilesnes, ne vien kūniškumo, bet ir dvasiš- 
kumo, ne tik seksualinės, bet ir metafizinės moters, kaip pasaulio paslap- 
čių gaubėjos, simbolines kategorijas. 

1990, liepa“ 

Algirdas Julius Greimas 


CIVILIZACIJOS ATRADĖJA, DARBO IR 
DŽIAUGSMO ŽMOGUS 
Vytautas Kavolis 


Marija Gimbutienė buvo laiminga tarp mokslininkų. Jai vienintelei XX 
amžiuje pavyko atrasti ir aprašyti ištisą iki tol neatpažintą civilizaciją. 
Gausius savo pačios ir kitų archeologų kasinėjimų Balkanuose duomenis 
ji apibendrino stambiais veikalais apie Senosios Europos, klestėjusios 
tarp 7000 ir 3500 metų pr. Kr., civilizaciją, davė jai vardą, išskaitė jos 
kalbą. 


* Šis Greimo tekstas spausdintas Metmenyse (1990, nr. 59), perspausdintas Santaroje 
(Kaunas, 1991, nr. 7). Čia pateikiamas Greimo mašinraščio originalas iš Marijos Gimbu- 


tienės fondo (VVUB RS, F 154). 

Tai buvusi taikinga žemdirbių, gyvenusių harmonijoje su gyvybės ir 
mirties ciklais gamtoje, Deivės civilizacija, kurios archeologinėse lieka- 
nose moteriškųjų skulptūrų daug ir jos didelės, o vyriškos negausios ir 
mažos. Iš šių duomenų Gimbutienė priėjo išvados, kad tai buvusi mat- 
ristinė, moterų įtakojama, jas realiai gerbianti civilizacija. Dar daugiau: 
iš jos vizualinių formų ji atkūrė jos „raštą“ — simbolinių reikšmių sis- 
temą, kurios pagalba civilizacija kalbėjo apie save. 

Senosios Europos meno formų, kaip kalbėjimo būdo, detalus ir įtaigus 
sistematizavimas — pats svarbiausias Marijos Gimbutienės mokslinis 
pasiekimas. Sintezuodama įvairiausiomis Vakarų ir Rytų Europos kal- 
bomis išspausdintus kasinėjimų pranešimus, remdamasi išskirtinai gau- 
sia ir preciziškai apvaldyta archeologinių duomenų akumuliacija, ji juos 
jungė su mitologinių tekstų analize, sukurdama savitą archeomitologijos 
metodą. Kiekviename žingsnyje remdamasi patikimais duomenimis, bet 
rizikuodama juos interpretuoti, maksimaliai įtempusi transkultūrines 
empatijos galias, ji įstengė išskaityti tūkstančius praeities fragmentų 
kaip vieną, konkrečią kalbą, kurioje kiekviena detalė turėjo savo tikslią 
reikšmę. 

Gimbutienė buvo kritikuojama kaip „romantiško“ tipo mokslininkė (tai 
ji pati laikė jos galvojimo lietuviška savybe), daug vietos moksliniame 
darbe paliekanti pačios mokslininkės vaizduotei. Kadangi nėra išlikę iš 
jos nagrinėtos civilizacijos kitų duomenų kaip tik tie, kuriuos ji anali- 
Zuoja, ir yra suvartojusi juos visus, - nėra būdo empiriškai patikrinti jos 
Deivės Kalbos aprašymo teisingumą. Bet aprašymas savyje koherentiš- 
kas 1r įtikinančiai išaiškina ne kokias nors detales ar aspektus, bet turimų 
duomenų visumą. Tai aukščiausio lygio mokslinis pasiekimas, išplėtotas 
gražiose, mirusios vaizduotės sistemą atgaivinusiose knygose - The 
Goddesses and Gods of Old Europe“, The Civilization of Goddess, The 
Language of the Goddess. 

Ankstyvesniuose savo darbuose Gimbutienė plačiai nagrinėjo indoeu- 
ropiečių atkeliavimą į Europą apie III tūkstantmetį pr. Kr. ir pasiūlė 
vieną iš kelių svarbiausių šio proceso supratimo variantų. Svarbių darbų 
ji yra išleidusi ir baltų kultūros studijose. Jos baltų mitologijos analizės, 
daugiausia išspausdintos Metmenyse, turbūt išliks svarbesnis įnašas negu 
baltų priešistorinės kultūros sintezė The Balts knygoje, išverstoje į dau- 

gelį kalbų. Gimbutienės baltų mitologijos studijų originalumas remiasi 
tuo, kad ji vaisingai integruoja latvių ir lietuvių folklorinę medžiagą ir, 
svarbiausia, analitiškai išskiria tos mitologinės sistemos ankstyvesnį, 
matristinį ir vėlyvesnį, patristinį sluoksnį su jiems priklausančių mitolo- 
ginių būtybių konfigūracijomis ir jų tarpusavio santykiais. Šiuo požiūriu 
jos baltų mitologijos studijos siejasi su jos platesnio masto Senosios 
Europos civilizacijos projektu ir yra juo grindžiamos. 

Marijos Gimbutienės darbai plačiai įžvelgiami, daug kur įtakingi (kai kur 
ir kritikuojami) ne tik jos pagrindinėse studijų šakose, archeologijoje ir 
mitologijoje, bet taip pat ir lyginamosiose religijų studijose, literatū- 
rologijoje, dailės 1r klasikinės graikų civilizacijos nagrinėjimuose. Kas- 
met pacituoju jos darbus sociologijos kursuose, svarstydamas klausi- 
mus, ar kultūra gali būti suvokiama kaip koherentiška sistema ir kokie 
gali būti santykiai tarp simbolinių ir socialinių struktūrų. 

Nemažą reikšmę Gimbutienės darbai turi ir šiandieninio feministinio 
sąjūdžio simboliniam sparnui. Marija Gimbutienė savęs nelaikė femi- 
niste. Bet tai turbūt turėjo reikšti, kad ji neskyrė savo energijos polemi- 
nei kovai ar deklaratyviems pareiškimams, kurių visada būna daug su bet 
kokiu -12mu susietame sąjūdyje. Ypač paskutiniųjų dešimtmečių jos 
mokslinės studijos glaudžiai siejasi su „moterų kultūros“ paieškomis, jų 
keliamomis problemomis ir siekiais. Marijos Gimbutienės moksliniai 
darbai susilaukė plataus ir intensyvaus atgarsio tame moterų sąjūdžio 
sparne, kuriame buvo galvojama, kad reikia ne vien spręsti teisinės ar 
socialekonominės nelygybės problemas, bet ir suvokti simbolines struk- 
tūras, galvojimo būdus, religines tradicijas, kuriose šios problemos 
atsiranda. Negali būti politinės lygybės tarp vyrų ir moterų, kol nėra 
moterų ir tarp kunigų. Marija Gimbutienė davė moterų sąjūdžiui daug, 
ko jam reikėjo, ir ji savo sulauktu atgarsiu džiaugėsi, buvo už jį dėkinga. 
Lietuviškoje plormėje man su Marija Gimbutiene teko daugiau bendra- 
darbiauti Metmenyse, kurios redakcinė bendradarbė ji buvo nuo pat pir- 
mojo numerio 1959 metais, ir Santaros-Šviesos federacijoje. Įdomu, kad 
abu Žymieji išeivijos mitologai, giliai nagrinėję archajiškiausią kultūros 


* Jos pirmasis leidėjas ją privertė knygos vardą pakeisti į Gods and Goddesses of Old Europe, 
1r tiktai kai knyga išpopuliarėjo, minkštų viršelių laidoje ji tegalėjo atgauti tikrąjį savo vardą. 

sluoksnį, Gimbutienė ir Greimas, savo visuomeninėje veikloje buvo 
liberalūs demokratai. Europos kontekste tas archajizmą studijuojančių 
liberalumas atrodo beveik unikalus, Basanavičiaus pradėtas reiškinys. 
Daug metų Marija Gimbutienė kovojo su vėžiu, jos žodžiais, „kaip su 
slibinu“. Nesiskundė, grįžusi po sunkios operacijos virė valgį ją paguosti 
atsilankiusioms poniutėms, niekada neatsisakydavo parašyti ar paskai- 
tyti paskaitą. Laiške, mėnesį prieš mirtį, jau kito žmogaus ranka parašy- 
tame, žadėjo paremti Santaros-Šviesos kultūrinius projektus Lietuvoje 
1r pridūrė, kad jau remianti archeomitologijos ir archeologijos diser- 
tacijas. Pažadas, paremtas Santaros-Šviesos, neliks neišpildytas. 
Vyresnės kartos išeivių intelektualų tarpe būta įpročio šyptelti užsi- 
minus Gimbutienę (gal kaip „romantikę“, gal kaip moterį vyrų sferoje?). 
O ji atsisėdo dvidešimčiai metų ant jūros kranto ir savo padarė. Padarė, 
kiek tik gali priklausyti vieno žmogaus gyvenimui. 

Neprisimenu, kad Marija Gimbutienė nebūtų ko naujo atradusi, kad ji 
ko nors neglobotų, kad ji nesidžiaugtų ir savo šilumos nespinduliuotų 
kiekvienon auditorijon, kurioje ją teko girdėti, kiekvienan susitikiman. 


Akiračiai, 1994, nr. 3(257). 


A.a. MARIJA GIMBUTIENĖ 
(ŽVELGIANT ASMENIŠKIAU) 


Bronys Raila 


(Šių metų balandžio 2 dieną Los Angeles, Šv. Kazimiero parapijos salėje 
JAV LB vakarų apygarda ir Akademinis skautų sąjūdis drauge surengė 
dr. Marijos Gimbutienės mirties metinių paminėjimą. Rašytojo, 
žurnalisto Bronio Railos kalbą paskaitė ASS vadijos pirmininkas 


Gediminas Leškys.) 


Neseniai buvau paprašytas paruošti specialų pranešimą apie Mariją 
Gimbutienę, man neįprastu ir sunkoku požiūriu: papasakoti, ką žino- 
čiau iš asmeniškos pažinties apie ją, kaip asmenį ar asmenybę... Na, šiek 
tiek gal ir žinočiau, bet vis dėlto man tai neįprasta tema. Ir pats požiūris 

kiek rizikingas. Galiu kai kur suklysti, o „asmeniškumui“ būna ypač 
pavojingi nesusipratimų kivirčai. Bepigu jums kitiems kalbėti apie Ma- 
riją, kaip mokslininkę, jos profesijos ar viešosios veiklos duomenimis. 
Turėjau progos pažinti Mariją gal kiek anksčiau, negu kai kurie iš jūsų 
gimėte. 1933 metais, kai mano jaunamartė žmona pradėjo mane supažin- 
dinėti su jos giminėmis Kaune, ypač mėgo mane nutempti pas josios 
tetą, akių gydytoją Veroniką Janulaitytę-Alseikienę, tada gyvenusią 
Mickevičiaus gatvėje. Be abejo, dar ne akių gydyti, o dėl santykių už- 
mezgimo ir pramogos. Daktarė buvo labai gyva pašnekovė, mėgo ir 
politikos temas. Turėjo visuomenininkės gyslą, šnekėdavo energingai, 
trumpais sakiniais — su ja vesti ramų dialogą man nelabai sekdavosi. 
Labiau buvo įdomu pasikalbėti su jos sūnumi Vytautu, tada jau besireiš- 
kiančiu žurnalistu, apie kiną ir filmus. 

Gerokai jaunesnę dukterį, gimnazistę Mariją Birutę tada retai namuos 
tematydavom. Jos laiką užimdavo pamokos, tai vėl pramušta galva spor- 
tui: Žiemą — čiuožyklon, vasarą — skautybei, irklavimui, ekskursijoms. 
Be to, buvau tada jai aiškiai per senas, daugiau nei dešimtmečiu vyresnis. 
Mama ją dar kankindavo ir laiką suėsdavo muzikos pamokomis. Samdė 
privačius mokytojus, idant mergaitė išmoktų gerai groti pianinu. Tuo 
metu aš irgi buvau atsitiktinai pakliuvęs į muzikos mokyklą - ne tiek dėl 
pačios muzikinės, kiek dėl gerklinės kultūros palavinimo (mat tada 
radiofonui ruošdavau ir įkalbėdavau spaudos apžvalgos reportažus). 
Jaunoji pianistė man buvo įdomi. Kai kartą ją užtikom namie, tai mama 
sugriebusi pareikalavo, kad ką nors mums paskambintų ir parodytų ką 
jau moka. Nebegalėdama išsisukti ir visaip muistydamasi, Marija pa- 
galiau atsisėdo prie pianino. Nervinosi nepatenkinta, vartaliojo gaidas ir 
skubėdama paklausė: „Tai ką jums paskambint? Chopiną, Beethoveną, o 
gal mėgstat Brahmsą?“ 

Brahmso nemėgom, bet susitarėm dėl Beethoveno. Ir ji greitu tempu, 
labai temperamentingai paskambino kažkurią sonatą - kaip man tada 
atrodė, Žymiai geriau, negu mano pažįstamos jos amžiaus mokinės 
Kauno konservatorijoje. Ir tą pareigą atlikusi, tuoj dingo iš namų. 

Toks buvo mano pirmasis susipažinimas su Marija Birute Alseikaite. Ir 
Žinot, anuomet pagalvoti, kad šiai mergytei kada nors vieną dieną pasi- 
darys įdomūs paleolitiniai amžiai, patiks čiupinėti kaukoles, akmeninius 

kirvukus, sudužusias vazas, sagtis, apyrankes ir panašias iškasenas iš 
senų kapų, kad jai taps labai svarbios visokios mitologijos ir mūsų, baltų, 
senobinė praeitis, - patikėkit, tai būtų buvęs visiškas absurdas. 

Aš to tada nenujaučiau, bet kaip tik taip buvo per visą sekantį, dar ilgą, 
nuotykingą ir įdomų Marijos Birutės Alseikaitės-Gimbutienės gyvenimą. 


Vėliau mes protarpiais pasimatydavom, bet (prisipažinsiu) tada nesi- 
domėjau Marijos tolesnėm studijom Vytauto Didžiojo ir Vilniaus uni- 
versitetuose, nes josios pasirinktoji mokslo sritis, ypač archeologija, 
buvo itin tolima mano anų metų dėmesiui ir skoniui. Man vis labiau 
rūpėdavo dabartis ir ateitis, o ne praeitis, ypač ta tolimoji, akmeninė. 
Tačiau po kelerių metų jau visiškai kitokiom aplinkybėm mūsų sąsajos 
atsistatė, tad keletą sekusių dešimtmečių nutikimų ir išlikusių įspūdžių 
čia mėginsiu glaustai suminėt. 

Pirmasis, mane stipriai paveikęs ir nepamirštamas įspūdis buvo jau po 
karo, kai 1946 metais iš Paryžiaus nuvykau į prancūzų zoną Vakarų 
Vokietijoje susipažinsi su mūsų karo pabėgėlių, tada jau pavadintų D. P, 
veikla ir su ten patekusiais artimesniais spaudos draugais. Tada aplankiau 
1r Freiburge besilaikančią Mariją, kuri čia toliau studijavo universitete ir 
jau baigė rašyti daktarato disertaciją apie laidoseną (die Bestattung...) 
priešistoriniais laikais, taip pat atskiras studijėles lietuviškai: apie lietu- 
viškus kryžius, mūsų protėvių pažiūras į mirtį ir sielą ir t.t. Bet jos pačios 
buitinio gyvenimo aplinkybės, pokario vargai, neturtas, atsiradęs šeimos 
prieauglis, labai, labai kuklus gyvenamasis ir darbo kambarėlis tada mane 
tiesiog pritrenkė ir kartu stebino. Kokia turėjo būti atkakli, ryžtinga, 
narsi ir ambicinga ta jauna moteris, kad tokiom nepalankiom aplin- 
kybėm galėjo toliau siekti mokslo, rašyti veikalus, jungtis į tarptautinius 
savo specialybės žurnalus! Nieko jai nesakiau, bet be galo stebėjaus ir 
nuo to laiko pajutau jai pagarbą ir giminišką meilę. 

Ir toksai jautimas nepasibaigė, tik vėliau dar stiprėjo, kai Marytės šeima 
emigravo Amerikon ir vargais negalais apsistojo Bostone. Ir čia netrukus 
ji pradėjo ryžtingai tęsti, tiksliau sakant, gilinti ir plėsti savo profesijos 
studijas, netrukus kibti prie stambių veikalų archeolgijos, proistorės, 
mitologijos problemų. Užtat Harvardo universiteto Peabody muziejaus 
netrukus buvo įvertinta ir gavo paramos metus padirbėti Kalifornijoje, 

Stanfordo universiteto aplinkoje, kur ji parašė naujų veikalų (pvz., stu- 
diją apie baltus) ir giliau įsijungė į bendradarbiavimą savo srities moks- 
linėje literatūroje įvairiomis kalbomis. Ji tada kartą kitą aplankydavo 
mus Los Angeles apylinkėje, o mes ją aplankydavom Palo Alto. Stebėjau 
ir nuolat stebėjausi ta pačia josios energija, optimizmu ir darbingumu, - 
ypač stiprėjančiu dėmesiu lietuviškom dabarties problemoms ir dargi 
specifiniais mūsų tuometinės tautinės rezistencijos dalykais. Per tuos 
susitikmus visa tai apšnekėdavom (tarp kitko, josios dėka tada užsimez- 
gė šioks toks pabendravimas su Berkeley universitete pradėjusiu dirbti 
lietuviam artimu Czestawu Miloszu). Mes gėrėdavomės, stebėdamiesi, 
kaip Marija ištesėjo ir galėjo, šalia visokių kitokių nelengvų buitinių ir 
augančios šeimos rūpesčių, reikštis taip gaiviai, plačiai ir kūrybiškai. 
Vėliau buvo pakviesta profesoriauti į Kalifornijos universitetą (UCLA) 
jau savo tiesioginės specialybės ir pomėgio srityje, čia padėdama suorga- 
nizuoti lietuvių kalbos mokymo poskyrį, atlikinėjo paskaitas, rašė nau- 
jus veikalus 1r veik kiekvieną vasarą dalyvavo eilėje išvykų įvairiuose 
kraštuose archeologijos kasinėjimų tikslais, visur rinkosi jai reikalingą 
medžiagą, nepamiršdama ir lietuvių mokslo ir kultūros propagandos 
amerikiečių ir kitataučių aplinkoje. Ir vis atidžiau domėjosi lietuvių 
rezistencijos problemomis tėvynėje, važinėjo į Lietuvą ne tik jau sirgu- 
liuojančios motinos lankyti, bet ir palaikyti santykius su savo mokslinės 
srities kolegomis, domėtis jų vargais, kelti jų pasitikėjimą ir dvasią, po to 
privačiais kanalais informuoti kai kuriuos užsienio lietuvių veiksnius 
apie padėtį Lietuvoje. 

Tuo pat laiku ji domėjosi ir gabiai tvarkė savo, sakytume, platėjančią 
buitinę „politiką“, įsigydama įdomią ir jaukią gyvenvietę kalnuotoje 
Topangoje ir, tarsi kažkokios ekspansijos geismo apsėsta, pirko sklypus 
ir tris namus Lucerne Valley, plėtė tenykštę „lietuvių koloniją“ (šiandien, 
deja, jau labai išretėjusią). 

Visa tai buvo mano ir mano Žmonos trečias džiaugsmas ir nustebimas: 
kaip ji galėjo tiek sugebėti ūkiškai dirbti ir kartu augti kaip mokslininkė 
tarptautinėje plotmėje - ir nesumenkinti savo rūpesčių lietuvių kultūros 
kūryba ir tautos laisvės šaukimais. Nepaisant anuometinių varžtų, vis 
domėtis ir dalyvauti lietuviškame gyvenime (kaip anuomet sakydavom) 
šiapus ir anapus „geležinės uždangos“. 

Daug anksčiau buvau skaitęs statistiką, kad po karo Amerikoje ir Kana- 
doje subrendo ir pasireiškė per trejetą šimtų vyresnių ir jaunesnių lietu- 
vių profesorių ar dėstytojų universitetuose, kolegijose, specialiuose 
institutuose. Šiandien gal jų būtų dar daugiau. Bet kiek regim, lietuviš- 
kame kultūros ar politikos gyvenime dalyvauja gal tik kelios dešimtys tų 
intelektualų ir dar mažiau dabar jau išsilaisvinusios Lietuvos pagairėse. 
Marija buvo kaip tik viena iš tų nedaugelio, viena iš aktyviausių, nors per 
pastarąjį dešimtmetį jau varginama sunkėjančių sveikatos kliuvinių. 
Šiandieną susitelkime, kur šviesa neužgeso, kur naujos grožio ir vilties 
žiežirbos skilo. Tai, žinoma, būtų per platu šiame nebe asmeniškame 
pranešime. Norėčiau priminti, kad peržiūrėtumėt nesenus atbalsius apie 
Mariją Gimbutienę Lietuvos spaudoje. Ten rastumėt tai, kas, man atro- 
do, dvasiškai gražiausia Marijos gyvenime ir jos svajonėse. Vienas iš tų 
perlų buvo jos pasisakymai per prakalbą Vytauto Didžiojo universitete, 
kaip ji dėkojo ir kaip įvertino jai ten suteiktą garbės daktaro atžymą, ir 
ko ji siekė ir ką ji svajojo per visą savo gyvenimą. 

Pridėsiu paskutinį ir patį vėliausią josios išsisakymą — trumpą, oO vieną iš 
pačių gražiausių jos įsitikinimų. Tik tatai jau buvo jos svajonių paskutinė 
giesmė, deja, jau gulbės giesmė. Tai jos pokalbis su Vilniaus tautotyros 
mokslininku prof. Norbertu Vėliumi, pats paskutiniausias pokalbis, kai 
Marija Gimbutienė lankėsi Lietuvoje paskutinį kartą 1994 metų vasarą 
(žr. Šiaurės Atėnai, 1994, nr. 35). Kadangi tada Lietuvoje didėjo nerimas 
ir rodėsi grėsmingų ženklų dėl mūsų tautos ir valstybės ateities, tai Mari- 
ja ta proga išdėstė savo pažiūrą, tarsi kokį įsitikinimų testamentą ir kartu 
perspėjimą lietuvių tautai: kuo mūsų tauta buvo ir tebėra stipri, kokiom 
dvasinėm vertybėm gyvendama ji galės išlikti ir nuo pavojų apsiginti. 
„Svarbiausia, — ji tada kalbėjo Norbertui Vėliui, - nenukirskime šaknų 
su mūsų tautos dvasine praeitimi... Atnaujinkime ryšius su mūsų seno- 
sios kultūros tęstinumu ir josios dvasiniais lobiais... Junkimės į Europos 
senojo dvasingumo atgaivinimo sąjūdį... Išlaikykim mūsų etninės kul- 
tūros turtingą paveldą... Nepasiklyskim priartėjusios naujosios mecha- 
ninės civilizacijos pagundose... Mūsų tikrasis tradicinis lietuviškumas 
buvo ir turi būti vertingas...“ 

Ir ji dar pabrėžė: „... man lietuvio vardas visuomet siejasi su aukšta mo- 
rale, su tikrai civilizuotu žmogumi, kuris mus turėtų išgelbėti... Nes jeigu 

mes pasiduosime dabar — tai bus viskas baigta“... Ir ta proga Marija rūsčiau 
dar priminė, kad kadaise baltų-aisčių gentys, kalbėjusios giminingomis 
kalbomis, gyveno plotuose mažne nuo Berlyno ligi Maskvos... O kas 
vėliau iš to beliko?.. Beveik du trečdalius tų žemių atėmė slavai, trečdalį 
germanai, mums beliko tik mažytis vidurys... Ir paskutiniai jos pokalbio 
neramūs žodžiai buvo klausimas: „Kaip mums dabar išlikti?“ 

Kiekvienas pagalvokim ir kiekvienas pats atsakykim: ko reikia, ko no- 
rim, ką galim... 


Pabaigai dar kiek lyrikos, skirtos mums, losangelėnams. Moksliškai, 
visuomeniškai ir asmeniškai kartą Mariją išskirtinai pagerbė ir įvertino 
mūsų didysis dienraštis Los Angeles Times, kai 1968 metais, šalia kitų 
įžymybių, Mariją išrinko, kaip daugiausia pasireiškusią tų metų moterį 
(Woman of the Year) mokslo srityje. 

Po labai iškilmingo tų garbės taurių įteikimo laimėtojoms amerikiečių 
salėje, vėliau mano žmonos (Marijos pusseserės) pastangomis 1968 
gruodžio 15 buvo suruoštas specialus Marijos laimėjimo atšventimas 
artimųjų tarpe, įvykęs jos mylimoje Topangos vasarvietės viloje, Holly- 
woodo kalnų tąsoje, netoli neramaus Pacifiko. 

Čia lietuviškoje aplinkoje tradiciškai jaukių vaišių metu savo pagarbos, 
dėkingumo ir pasigėrėjimo jausmus su skambiais linkėjimais pirmoji 
eilėmis išreiškė poetė Danutė Mitkienė. Po jos — anuometinė mūsų 
Dramos sambūrio režisierė Dalila Mackialienė ir aktyvi visuomenės 
veikėja Alena Devenienė. Neiškentė ir kai kurie vyrai, jų tarpe mokslinio 
darbo kolega UCLA prof. dr. Algirdas Avižienis, Loyolos universiteto 
prof. dr. Kazimieras Alminas (Alminauskas) ir UCLA lietuvių kalbos 
instruktorius, rašytojas Juozas Tininis. Tačiau visus savo sveikinimo 
vaizdingumu viršijo amžiumi seniausias, o širdimi vienas iš jauniausių — 
rašytojas Juozas Švaistas. 

Ta proga mūsų anūkė Nida, simbolizuojanti giminės trijų generacijų 
tęstinumą, buvo išrinkta įteikti visų svečių bendrą prisiminimo dovaną — 
skulptoriaus Petro Vėbros padarytą įspūdingą Vytį. 


Visa tai buvo tartum vakar. Tegu tai sugrįžta dar valandėlei ir šiandien... 


Draugas, 1995, nr. 73(15). 


195 


MARIJA GIMBUTIENĖ 


LAIMĖJUSIOJI LENKTYNES 
Meilę Lukšienę kalbina Austėja Ikamaitė 


Mariją Gimbutienę vadinu „antros eilės močiute“. Matydavau ją retai — 
tuomet, kai ji atvykdavo į Lietuvą. Mano įspūdžiai - vaiko ir paauglės 
mergaitės įspūdžiai, bet labai brangūs, šviesūs. Nepalyginamai ryškesni, aišku, 
yra mano tikrosios močiutės Meilės Lukšienės atsiminimai - jos su Marija 


kartu augo, jas siejo draugystė, panašūs išgyvenimai, pažiūros. 


AUSTĖJA IKAMAITĖ: Judvi sw Marija esate pusseserės. Augote kartu 
dviejų viena kitą mylinčių seserų Veronikos ir Julijos Janulaityčių šeimose. 
Ką galėjo išsinešti iš namų Marija Alseikaitė kaip žmogus? 

MEILĖ LUKŠIENĖ: Pirmoji mudviejų „pažintis“ su Marija - 1921 sausio 23 
Vilniuje, Jogailos gatvės namo antrame aukšte. Mudu su jos broliu 
Vytautu (jam jau devyneri metai, man - aštuoneri) sutūpę prie miega- 
mojo laukėme, kada išgirsime pirmąjį sesutės (būtinai sesutės) balsą. 
Gimė sveikutis, visų laukiamas kūdikis. Tėvas Danielius Alseika tuo me- 
tu buvo išvykęs „Varpo“ draugijos pasiųstas į Ameriką rinkti aukų be- 
sikuriančiai Lietuvos valstybei. Vilnių jau keli mėnesiai (1920 spalio 9) 
buvo užėmusi Želigowskio, t.y. lenkų kariuomenė. Dar tebevyko, bet 
jau geso ginkluoti susirėmimai dėl lietuvių tautos dalies šiapus demar- 
kacinės linijos išlikimo. Viltys turėti Lietuvą nepadalintą su sostine 
Vilniumi neišblėso iki pat Antrojo pasaulinio karo. 

Ką bekalbėti apie Mariją ir jos gimtąją vietą. Ji augo ir brendo nuo pat 
kūdikystės šeimoje, kur ne buitis buvo svarbiausia, o tautos politiniai, 
ypač kultūriniai rūpesčiai. Abu tėvai - Danielius Alseika ir Veronika 
Janulaitytė-Alseikienė —- pirmoji inteligentų karta iš valstiečių. Tėvas — 
žemaitis nuo Skuodo, patyrė daugelio mūsų gabiųjų kaimo žmonių kelią: 
baigęs kaimo mokyklą ryžosi toliau mokytis savo jėgomis. Liepojos 
gimnazijoje dalyvavo Jono Biliūno organizuotame moksleivių būrelyje. 
Besimokydamas buvo du kartus išvarytas už politinę veiklą iš Liepojos 
gimnazijos ir iš Varšuvos universiteto. Tartu universitete įgijo ausų- 
nosies-gerklės ligų gydytojo specialybę (vėliau Vilniuje persikvalifikavo 
rentgenologu, mirė rentgeno spindulių paveiktas). Gydytojo profesiją 
rinkosi kaip ne vienas to meto lietuvis, kad galėtų Lietuvoje dirbti, nes 

jokių valdinių vietų carinė valdžia lietuviams neskirdavo. Iš gydytojo prak- 
tikos galėjo pragyventi ir dirbti, ką širdis geidė, — visuomeninį, o vėliau ir 
istoriko darbą. Be galo mylimą savo dukrelę, besvarstančią paauglystėje, kur 
link eiti, tėvas norėjo matyti socialinių-humanitarinių mokslų srityse. 
Mama - tarp pirmųjų moterų inteligenčių, kilusių iš valstiečių. Dar XIX 
amžiaus pabaigoje valstiečiai buvo pratę pramokyti mergaites tik skaityti ir 
rašyti slaptojoje lietuviškoje mokykloje arba namuose, bet į mokslus siųsti 
niekam ir minties tuo metu neateidavo. Mudviejų mamos (Julija ir Veronika 
Janulaitytės) veržte išsiveržė pasiryžusios pusbadžiu gyventi, kad tik galėtų 
mokytis. Veronika, jau šiek tiek brolių, mamos ir namų remiama, šiaip taip 
pragyvendavo, išvyko medicinos studijuoti net į Šveicariją, kur atvertos 
buvo pirmosios tarp Europos šalių aukštojo mokslo durys moterims. Po 
poros metų jau ir Berlyne pradėjo priiminėti merginas. Ten Veronika apsi- 
gynė medicinos mokslų doktoratą (pirmoji lietuvė iš valstiečių). Taigi abiem 
Marijos tėvams nuo vaikystės netrūko ryžto siekti tikslo, abu nebijojo 
materialinių nepriteklių, abiem visuomeniniai siekiai buvo savi siekiai. 

Tas nuostatas jautė Marija iš pat mažumės. Ypač valinga, blaivaus ir pla- 
čių pažiūrų proto buvo mama. Ji tik dėl susidėjusių aplinkybių neiškilo į 
mokslininkus. Tėvas - daugiau politikas, nors laisvas nuo darbo naktis 
dažnai skyrė Lietuvos istorijai (išspausdinęs net kelias tos srities kny- 
gas). Dar visai jaunutis dalyvavo steigiant Lietuvos liaudininkų partiją, 
liko visą gyvenimą liberalus demokratas. 1923—1928 metais, kai Marija 
dar nelankė nė mokyklos, Danielius Alseika vadovavo visam Vilniaus 
Krašto lietuvių politiniam gyvenimui - ėjo Vilniaus lietuvių laikinojo ko- 
miteto pirmininko pareigas. Komitetas buvo tarsi nelegali Nepriklauso- 
mos Lietuvos atstovybė okupuotam Vilniaus kraštui. Slapta tardamasis 
su Nepriklausomos Lietuvos valdžia, komitetas gaudavo iš jos lėšų švie- 
timo ir kultūriniam gyvenimui remti. Po 1926 gruodžio 17 perversmo 
Lietuvoje, ypač valdžios vairui krypstant į autoritarizmą, galiai įsitikinu- 
siam demokratui Alseikai teko su nuoskauda širdyje iš politinio vadova- 
vimo pasitraukti. Tačiau ir toliau jis aktyviai dirbo visuomenei: leido ir 
redagavo periodinę spaudą, organizavo demokratinį jaunimą, aktyviai 
dalyvavo kultūrinėse lietuvių draugijose (Mokslo, Kultūros ir kt.). 

Mariją nuo lopšio supo tas ypatingas Vilniaus krašto klimatas. Namie, ša- 
lia tėvų, auklė lietuvė valstietė gaubė ją liaudies kūrybos grožiu. Nuvesta 

ar vėliau pati nubėgusi Jogailos gatve į abiejų tėvų įsteigtą lietuvių 
ligoninę-polikliniką, iš Minsko dar karui nepasibaigus pargabentą, Ma- 
rija buvo viso personalo, ypač slaugių ir seserų mylimas glėbesčiuojamas 
kūdikis. Bet šitas „kūdikis“ gyveno savo vaikiška galvele ir širdele visos 
lietuvių visuomenės rūpesčiais. Jau tada formuojasi jos narystė visuo- 
menėje. Vaikas vis daugiau pagaudavo aplinkos nuotaikų: ne tik išgyveno 
iškilų jausmą, pavyzdžiui, laidojant dr. Joną Basanavičių, kai iš Lietuvos 
atvažiavę Žymiausi artistai (lenkai ta proga įsileido) giedojo Vilniaus 
Katedroje, o paskui karstą ėjo ne tik jie, bet ir atvykęs Vydūnas, Lietuvos 
mokslininkai, Vilniaus lietuvių mokyklų mokiniai 1r t.t. (Beje, Vydūnas 
kurį laiką buvo apsistojęs Alseikų namuose). Patirdavo ji kartu su kitais 
ir liūdesio jausmus, kai buvo uždarinėjamos lietuviškos mokyklos, 
bibliotekos ar konfiskuotas jos tėvo leidžiamas ar redaguojamas laikraš- 
tis ir persekiojami lietuviai visuomenės veikėjai. Vaikas vis labiau jautė ir 
vis daugiau suprato visų, ne tik tėvų rūpesčius. 

Ji jautė ir matė nuostabią vilniečių lietuvių tarpusavio jungtį, nepaisant 
nuomonių skirtumų, ginčų ir net nesmagių kivirčų. Šitas ryšys su Vil- 
niaus kraštu ir jo žmonėmis išliko Marijai ligi pat mirties. 

Jis visai nesusilpnėjo ir tuomet, kai jos mama su vaikais persikėlė į Kauną. 
Marija bemaž kas vasarą vykdavo į Vilnių pas savo mylimą ir pasiilgtą 
tėvelį, dažnai vasarodavo Jeruzalėje, buvusioje tėvų, paskui — artimo tėvų 
bičiulio Vilniaus krašto kultūrininko Antano Krutulio sodyboje. 
Atnaujinamos jungtys su Vilniaus kraštu plėtė mergaitės visuomeninių 
mūsų tautos rūpesčių suvokimą, kartu brendo jos akylumas įvairių 
sluoksnių ir Lietuvos teritorijų kultūriniams skirtumams. Ji negalėjo 
nejausti žymaus skirtumo tarp Vilniaus krašto ir laisvą gyvenimą gyve- 
nančių jaunimo ir suaugusių Nepriklausomoje Lietuvoje: idealizmas ir 
visuomeniškumas buvo neabejotinai ženklesnis Vilniuje nei Kaune. Šalia 
to, ji susidūrė ir su kasdienybe, kuri visur ir visada turi nemažai juodų 
spalvų. Viešėdama pas tėvelį negalėjo jau anksti nepastebėti tėvo susi- 
krimtimo, kai jis dėl savo nuoseklių demokrato pozicijų, tolerancijos vis 
labiau buvo stumiamas iš viešojo gyvenimo ir net juodinamas.* 


* Žr.: D. Alseika, Vilniaus krašto lietuvių gyvenimas 1919-1934 metais, Vilnius, 1934 , p. 69- 
90, 126-129, 132-170. 


198 


PENKTA DALIS 


Žymiai mažiau slėgė paauglę mergaitę nesmagumai, plūstantys tėveliui 
iš lenkų valdžios pusės, o gniuždė savųjų primityvi politinė nuovoka. Tai 
buvo ankstyva politinio gyvenimo patirtis, gal dar ir ne visai suvokiama. 
Taip augo Marija, savaime jausdama mūsų visuomeninio gyvenimo pul- 
są, bet tai netrukdė jai gyventi meilės ir džiaugsmo kupiną vaikystę bei 
paauglystę. Tėvai materialiai gyveno gerai. Motina garsėjo Vilniuje kaip 
gera okulistė, tačiau niekad geras šeimos gyvenimas nevirto miesčioniš- 
kumu. Kaip būdinga pirmajai iš valstiečių mūsų inteligentų kartai, be 
darbo nemokėta net atostogauti. Darbas buvo pirmoji gyvenimo reik- 
mė. Sakyčiau, laisvalaikio nemokėta tvarkyti nei įvairiai, nei išradingai. 
Svarbiausia — nuolatos traukė apsilankyti gimtajame kaime. Mudviejų 
mamos, gavusios leidimus, nuolat važiuodavo per demarkacinę liniją, 
per Lietuvos ir Lenkijos sieną, į Nepriklausomą Lietuvą atsikvėpti. 
Žemė traukė gyvybiškai: Marijos tėvai pirko iš santaupų ūkį prie Vil- 
niaus, o Marija, atsidūrusi Amerikoje ir prasigyvenusi, ir skausmo, ir 
atokvėpio valandomis klūpsčia ravėdavo savo stačios įkalnės sode To- 
pangoje. Sodino, laistė, genėjo medelius Topangoje ir vėliau įsigytoje 
dykumoje. 

Iš namų Marija išsinešė pagarbą ir meilę darbui, valią ir laisvės, nepri- 
klausomybės, grožio pojūtį ir poreikį. Namie ji augo nevaržoma, itin 
išmintingoje, demokratiškoje aplinkoje, kada su laisve ugdomas ir atsa- 
komybės jausmas. Tai jos asmenybės tolimesnės plėtotės pagrindai. 

A. I.: Marija Gimbutienė pirmiausia visus domina kaip mokslininkė, 
archeomitologijos pradininkė. Kokios Jums atrodo mokslininkės ištakos ir 
kokie jos vieškeliai? 

M. L.: Mūsų moksliniuose pokalbiuose, diskusijose dažnai įprasta rodyti 
rimtą, net rūstų veidą, priekabų žvilgsnį ar svaidytis triuškinančiais 
žodžiais. Itin lėtai ir sunkiai skinasi kelią kitoks mokslininkų bendra- 
vimo stilius: džiaugtis kolegų naujais žingsniais ir geranoriškai, konst- 
ruktyviai, kūrybiškai padėti plėtoti naujoves. Marija — pastarojo stiliaus 
atstovė. Jos mokslo kelią nulėmė ne susidėjusios aplinkybės, o jos 
pašaukimas. Be abejo, veikė abiejų tėvų polinkis, dėdės - jaunėlio Janu- 
laityčių brolio Augustino Janulaičio, plačių pažiūrų ir užmojų moksli- 
ninko, tyrinėtojo — pavyzdys. Namai Marijai daug davė, kad susifor- 
mavo savita mokslininkės asmenybė. Visų pirma įtakos turėjo pačių tėvų 

palyginti tais laikais platūs interesų horizontai, demokratinė namų 
atmosfera ir didelės, ypač abiejų seserų —- mudviejų mamų — pastangos 
duoti vaikams visa, ko joms pačioms besimokančioms per vargus ir 
nepriteklius stigo. 

Laimė, to išlyginimo abi šeimos siekė išmintingai, taikydamos verty- 
binius matmenis. Marija ligi savo brandos jau galėjo vartoti tris svetimas 
kalbas. Ji įgijo klasikinės muzikos pagrindų išsilavinimą. Visą gyvenimą 
muzika jai buvo džiaugsmo, įkvėpimo ir paguodos šaltinis. Mama rinko 
gerus muzikos mokytojus, pavyzdžiui, Kaune Mariją mokė Čiurlionio 
sesuo. Nuo mažumės lankyti koncertai kaip ir dailės parodos, lankytas 
ir girdėtas tuo metu dar visos Lietuvos jaunimo susibūrimuose gyvas 
folkloras. Daina nenutildavo jaunimo pasilinksminimuose. O Kaune 
kerėjo Mariją bei jos artimuosius klestintis Lietuvos operos teatras. 
Pamažu Marijos estetiniai horizontai praaugo namų pasiektuosius. Jau 
ankstyvoje vaikystėje ėmė klostytis Marijos mokslinis ir meninis san- 
tykis su pasauliu. O jis atveria duris savitoms, globaliai sinchroniškoms 
materialumo ir dvasingumo įžvalgoms. Gilinimasis į folklorą, jos pačios 
prigimtis toms įžvalgoms teikė vitališkumo. 

Jos, kaip mokslininkės, formavimąsi daug lėmė studijų sandara, kurią ji 
sugebėjo savaip modeliuoti. Be abejo, jai teko laimė turėti įžvalgius, 
kūrybiškus dėstytojus. Iš studijų ji išsinešė gyvus lietuvių etnografijos, 
folkloristikos, taip pat etnologijos pagrindus. Reikšmingos buvo jos 
keliui nuodugnios lingvistikos paskaitos (ypač svarbi buvo prof. Antano 
Salio skaitoma lyginamoji indoeuropiečių lingvistika ir istorija). Jaunam 
žmogui, ypač besiruošiančiam būti mokslininku, itin svarbi dėstytojų 
kuriama neformali, autentiška tyrinėjimų atmosfera studijuojant. Tą 
gyslelę turėjo ne kiekvienas Marijos dėstytojas, tačiau ja ypač išsiskyrė 
Jonas Puzinas, kuris pats tuo metu buvo pradėjęs aktyvų mokslininko 
archeologo kelią. Studijų metai kūrė atvirą Marijos santykį ne vien su 
savo specialybės mokslo idėjomis. Kai Marija Gimbutienė jau buvo 
Europoje ir JAV žinoma archeologė, ji buvo laukiama ne vien tik savo 
srities suvažiavimų ir simpoziumų dalyvė. Jos labai laukdavo nedideli 
kūrybiniai seminarai, kur rinkdavosi nedidelis kelių mokslo sričių įvairių 
kraštų atstovų pulkelis. Tai buvo mokslų paribio idėjų generavimo 
vietos. Marija, dažnai pasakodama apie tokį darbą, džiaugdavosi, kaip 

mokslų sandūrose atsiverdavo nauji požiūriai ir idėjos. Tai vienas iš XX 
amžiaus antrosios pusės pasaulio mokslinio darbo stilių. Jis tik dabar 
pradeda skintis kelią į mūsų mokslą. Tokiuose seminaruose iš dalyvių 
laukiama gebėjimo daryti minties šuolius, netikėtus sugretinimus, įžval- 
gas, O tai neįmanoma be gebėjimo įsiklausyti į kitą. Siauras, nelankstus 
protas čia tik kliudydavo. Marija savo mokėjimu džiaugtis idėjomis, savo 
meniška prigimtimi tokiems sambūriams labai tiko. Jos asmens žavesys 
keldavo nuotaiką ir tokio kolektyvinio darbo kūrybiškumą. 

Tą žavesį Marija į pasaulį atsinešė gimdama. Ir dabar tebematau jos 
dideles, pilkšvas, mąslias dar kūdikio akis. Jos staiga sužibdavo džiaugs- 
mo kibirkštėlėmis. Jos tokios ir liko iki paskutinių dienų. Natūralumas, 
jokio dirbtinumo neturintis žavesys spinduliuote spinduliuodavo ir 
traukdavo prie jos aplinkinius. 

Kai Marijai buvo 4-5 metukai, mudu su jos broliu eidavome čiuožti į 
Bernardinų sodą (dabar - Sereikiškių parkas), ledas būdavo ne tik cent- 
rinėje aikštėje, bet ir daugelyje alėjų. Marija turėjo vaikiškas pačiūžas, 
mes ją už rankučių paėmę skraidindavome po sodą. Dažnai nepažįstami 
žmonės mudviejų su pusbroliu paprašydavo paskolinti baltais kaili- 
nukais vilkintį „meškiuką“. Mariukui patikdavo, kai ją skraidina susiža- 
vėję žmonėsir lydi dažnai kitų tokie pat žvilgsniai. Ak, traukdavo tas jos 
spindesys dėstytojus, paskui jos pačios studentus, plačias pasaulio audi- 
torijas, kai skaitydavo, atrodo, „grynojo mokslo“ paskaitas. Ji natūraliai 
iš savo pačios gelmių kiekvienoje paskaitoje rasdavo akimirkų džiaugtis 
idėja, archeologiniu radiniu, savaime užkrėsdama tuo džiaugsmu audi- 
toriją. Tai nebuvo Žavėjimasis pačia savimi, o Žavėjimasis, nukreiptas į 
išorę: estetinis, mokslinis. Ji mokėjo džiaugtis ne tik idėja, daiktu, bet ir 
kito žmogaus džiaugsmu. Kaip antai ji mėgdavo dovanoti ir džiaugtis 
dovanų sukeltu džiaugsmu. Aš pati dabar dažnai graužiuosi, kad ne kartą 
nuvyliau jos viltį pamatyti nušvitusį veidą už jos begalinį dosnumą man 
ir Mano šeimai. 

Nuo pat mažens Matija turėjo valią. Be jos joks tikras mokslinis darbas 
neįmanomas. Dar studentė ištekėjo už inžinieriaus Jurgio Gimbuto, visą 
gyvenimą, šalia profesijos, tyrinėjusio Lietuvos etninę architektūrą. 
Marija sulaukė pirmosios dukrelės Danutės. Stebėdavomės jaunosios 
mamos gebėjimu koncentruotis diplominiam darbui, jį rašyti pasistačius 

šalia rašomojo stalo krepšelyje savo mažulę. Netrukus visa jauna šeima 
atsidūrė emigracijoje Vokietijoje. Nepaisant visokių nepriteklių, nerimo 
ir išvydusios pasaulį antrosios dukters - Živilės, Marija atotrūkiais sėdi 
prie mokslinio darbo. Diplominio pagrindu ji parašo doktoratą „Lai- 
dosena Lietuvoje priešistoriniais laikais“ (vokiečių kalba) ir apsigina 
1946 metais Tiubingene daktaro disertaciją. Knygoje jau išryškėja viso 
Marijos Gimbutienės gyvenimo tyrinėjimų pagrindinė kryptis: per ma- 
terialinės kultūros ženklus bandyti suprasti praeities dvasinę kultūrą. 
Amerika. Ir vėl naujakurystė, šeima, plovėjos ir kitoks neįprastas fizinis 
darbas, trečias kūdikis Raselė. Vis tiek Mariją traukia mokslas. Pagaliau 
ji suranda nemokamą darbą prie garsaus Harvardo universiteto. Vyro ir 
jo mamos padedama, nuvogdama dalį laiko nuo savęs ir šeimos, Marija 
parašo didelį apibendrinamą veikalą anglų kalba Rytų Europos priešistorė 
(1956 metai, antras leidimas 1958 metais). Jauna tyrinėtoja, pateikdama 
amerikiečiui skaitytojui Rytų Europos priešistorės panoramą, infor- 
muoja apie baltus ir kartu ieško jų vietos bendrame Europos vaizde. 
Nuo tada vis ryškės Marijos kaip istorikės būdingas bruožas - žvelgti į 
kiekvieną reiškinį jo kontekste. Tuo pat metu ji tebetęsia savo apmąsty- 
mus apie baltų proistorės dvasinę kultūrą, parašo veikalą Senovinė sim- 
bolika lietuvių liaudies mene, kurį pavyksta išleisti 1958 metais anglų 
kalba (lietuviškai“* pasirodė tik po 1990 metais, atkūrus valstybingumą). 
Ją pamato svetimos šalies mokslininkai, ir 1960 m. jai pasiūloma dirbti 
Los Angeles universitete. Marija neįsitraukia į Amerikos archeologinius 
tyrinėjimus, o lieka prie Vidurio Europos pietų teritorijos. Daug ruoš- 
damas: paskaitoms ir seminarams ji susipažįsta su plačiausia literatūra ir 
pasipila jos panoraminiai apibendrinimai: apie baltus (1963), apie slavus 
(1971), apie žalvario amžių (1973), apie indoeuropiečių protėvynę ir t.t. 
Tuose apibendrinimuose ieškoma jungčių tarp visų didžiųjų temų, o kartu 
nurodomos ir baltos dėmės, kur netyrinėti plotai ar problemos. Visa tai 
kuria naują požiūrį ir kelia naujas idėjas. Savaime aišku, kad vieni api- 
bendrinimai būna itin pavykę, kiti - mažiau. Tyrinėtojos bruožas visur 
* Įdomi vertimo istorija. Sovietmečiu šios autorės knygos negalėjo būti spausdinamos, todėl 
sklido, ypač tarp lietuvių menininkų, pačių padaryti vertimų nuorašai. Išeivija nerodė noro 


nei versti, nei leisti šią knygą: mintis, kad lietuvių liaudies simbolika gali turėti savo ištakas 
dar ikikrikščionišku laikotarpiu, negalėjo būti populian. 

ryškus: visur ji kreipia dėmesį į archeologinį meną kaip kiekvienos tautos 
ar viso arealo tam tikru laikotarpiu buvusią dvasios ženklų visumą. 
Marija Gimbutienė, brėždama šiuos plačius apibendrinimus, panoramas, 
nesitenkino archeologine literatūra, bet nuolatos vykdavo į Europą, 
studijavo muziejuose iškasenas, taip pat organizavo ir dalyvavo įvai- 
riuose archeologiniuose kasinėjimuose. Nenusisuko ji nuo Vilniuje pra- 
dėtos lingvistikos (pažintis ir bendravimas su žymiu lingvistu Romanu 
Jakobsonu ir kitais), taip pat nuo vis stiprėjančio domėjimosi mitologija, 
archetipais (Carlas Gustavas Jungas), menu. Vis gilėjo jos vidinis įsitiki- 
nimas, kad archeologijos mokslas per sąlyčius su kitais mokslais gali 
atskleisti kur kas platesnes žmogaus dvasinio gyvenimo erdves nei 
atskleidžia įprasta pozityvistine metodologija paremta jos kryptis. Antai 
jos nedidelė studija apie senovinę lietuvių simboliką liaudies mene tuo 
laiku paliko bene didžiausią iš jos visų knygų pėdsaką, ypač tarp lietuvių 
menininkų. 

Vis naujais, tačiau giminingais ratais žvelgdama į Europos mezolito, 
neolito ir žalvario epochų archeologinius radinius ir juos nagrinėdama, 
Marija matė čia didžiausią baltąją dėmę ties klausimu: kokia Europos 
civilizacija buvo prieš indoeuropiečiams čia atsikraustant, kas buvo prieš 
graikus ir romėnus. Marija ne pirmoji iškėlė šį klausimą, tačiau savo laiku 
ji į šitą klausimą giliausiai pasinėrė ir plačiausiai jį nušvietė (prisiminki- 
me mūsų aušrininką Joną Basanavičių, kuris ieškojo mūsų baltų prieš- 
istorės Balkanuose. Jo samprotavimai kai kuriais bruožais veda į bendrąjį 
Europos kultūros šaltinį, senąją civilizaciją). Išryškėjus didžiulei ir itin 
įdomiai problemai, Marija imasi atkakliai organizuoti ir skatinti kasi- 
nėjimus Balkanuose, kur tos neištirtos civilizacijos pėdsakai ryškiausiai 
paliudyti. Be to, per keliolika metų ji nuodugniai išnaršo visai nauju 
žvilgsniu įmanomai visus Vidurio ir Rytų Europos muziejus. Tai vyksta 
nuo 1968 iki 1980 metų. Dažnai ji keliauja viena, prisijungdama prie vie- 
tos archeologinių kasinėjimų. Dažnai ji ieško ir suranda JAV fondų, ku- 
rie paremia tuos kasinėjimus. Balkanų valstybių mokslininkai dėkingi 
už paramą ir paskatinimą. Vyksta ji ir su savo studentais, ir jiems reikia 
lėšų iš pašalinių fondų, nes Amerikos universitetas nesiims finansuoti 
studentų kelionių į Europą. Kartais Marija pasiimdavo į kasinėjimus 
vieną ar kitą savo jau ūgtelėjusias dukras. Tie keliolika metų Marijai buvo 

intensyvaus darbo ir džiaugsmo metai. Mus Lietuvoje pasiekdavo jos 
trumpi entuziazmo pilni atvirukai su nuostabiais Antikos ar senosios 
Europos kultūros meno atvaizdais (pavyzdžiui, iš Kretos salos, iš Grai- 
kijos, Makedonijos, Rumunijos, Bulgarijos, Pietų Italijos). Besirau- 
sinėjant su kolegomis ir jaunimu vis gilyn ir platyn į Antikos civilizacijos 
sluoksnius, gausėjo radinių, iš kurių vėrėsi vis ryškesni ligi tolei dar 
neįvardintos civilizacijos apmatai, ant kurių pasistoję kūrė graikai ir italai 
Antikos civilizaciją, o mes, savo ruožtu pasilypėję ant Antikos pamatų, 
kūrėme šiuolaikinę Europos civilizaciją. Tai akivaizdi ir žavi žmogaus 
kūrybos tęstinumo panorama. 

Tomai kasinėjimų aprašų likdavo kurioje nors Balkanų valstybėje. Dau- 
gelis jų susiję ir su Marijos Gimbutienės darbu. Grįždama iš kasinėjimų, 
ji dar kruopščiai pasitikrindavo muziejuose ir sėsdavo prie apibendrini- 
mų, sėsdavo prie knygos. Per tą laiką viena po kitos rodėsi didelės 
studijos apie Senąją Europą ir susijusius su ja klausimus. Naujos civili- 
zacijos įpilietinimas moksle, ko siekia Marijos veikalai, kėlė būtinybę 
naujai įvertinti daugelį požiūrių, interpretacijų, jas papildyti, kai kur ardė 
nusistovėjusius įsitikinimus, o tai vienus džiugino, kitus erzino. Tai 
natūralu mokslo pasauliui: tik po tam tikro laiko nauji faktai ir idėjos 
susirikiuoja naujomis struktūromis. 

Marija Gimbutienė buvo mokslininkė - kūrėja, ji pati susižavėjusi emo- 
cingai teigė, stambiais potėpiais brėžė ištisos civilizacijos vaizdą-pastatą. 
Čia ji beveik jautėsi šeimininkė. Jos darbo stilius — ne dėlioti faktų 
faktelių mozaiką, ne skubėti daryti apibendrinimus. Ji — kūrėja. Ji deda 
visą save ir nesibaimina, palikdama savo pačios asmenybės braižą ir ma- 
tymą. Ar tai smerktina? Tiksliesiems mokslams — tai beveik nusikal- 
timas, humanitariniams - jau žiūrėsime atlaidžiau, o iš socialinių dažnai 
reikalaujama aukščiausio objektyvumo, t.y. daiktiškumo. Ar tikrai tai 
pasiekiama? Ar subjektyvumo dozė yra vis dėlto neišvengiama? 

1983 metais viešėjau Amerikoje pas Mariją ir savo brolį. Ji tuo metu 
rengė papildyti leidimą Baltai priešistoriniais laikais lietuvių kalba. Pra- 
šydavo paskaityti ir pasakyti savo nuomonę. Sakiau, ką maniau išma- 
nanti. Klausydavosi atidžiai ir taisydavo tai, kas jai atrodydavo priimtina. 
Matydama Marijos darbą, mąsčiau apie mokslininko, emigranto išeivio, 
dalią. Viena vertus, išeiviui atsiveria platūs kitos šalies mokslo horizontai 

ir galimybės daug plačiau bendrauti negu esant Lietuvoje, tačiau yra ir 
kita emigranto dalia. Namie, po studijų pradėjus mokslininko darbą, 
savaime išlieka daugybė kontaktų tarp savo srities specialistų. Tie kon- 
taktai ir pati visuomenė lengviau padeda kritiškai Žiūrėti į save ir savo 
darbą, nes yra progos girdėti ir kitų nuomonę, ir tuo būdu pasitikrinti, 
kiek esi teisus. Išeiviui tuos kontaktus yra sunkiau megzti. Kalbėčiau 
konkrečiai apie lietuvių išeiviją. Pagrindinė jos intelektualų bendrija 
spietėsi Čikagoje, t.y. rytinėje JAV dalyje. Vakarinėje jos dalyje iš pradžių 
buvo mažiau lietuvių išeivių, ir Marija, nors ir labai socialus žmogus, su 
saviškiais tų kontaktų negalėjo turėti daug, o saviesiems Europos prob- 
lemos, ypač archeologijos srities, buvo palyginti tolimos ir svetimos. 
Šitą svetimumą jautė daugelis išeivių. Parvykusi į Lietuvą Marija mums 
dažnai guodėsi, kad nepaisant tiekos metų vis tiek jaučiasi ji ten svetima. 
Savo ruožtu ji nuolat lankėsi Lietuvoje, kada tiktai buvo įmanoma, itin 
domėjosi visa kuo, kas Lietuvoje vyksta. Nepaisant tokių pastangų il- 
gas gyvenimas svetur tolino ir Mariją, kaip ir daugelį kitų, nuo gimtojo 
kamieno. Mokslininkui tai turi ir teigiamos, ir kartais neigiamos reikš- 
mės. 


Valios dirbti maksimaliomis jėgomis Marija Gimbutienė turėjo visą 
gyvenimą. 1981-1982 metais sunegalavo. Gydytojai ilgai nenustatė diag- 
nozės. Pagaliau jau gerokai išsekintai Marijai vienas gydytojas pareiškė: 
vėžys, pavėluota, liko trys mėnesiai gyventi. Jei organizmas pasiduotų 
intensyviam cheminiam gydymui, tai gyvybė galėtų prasitęsti net iki 
septynerių metų, bet tai esanti svajonė. Nebaigta knyga ant stalo. Marija 
skubiai rikiuoja ekonominius savo reikalus, spręsdama, kaip sutvarkyti 
dar neatsistojusioms ant savų kojų dukroms jų gyvenimą, ir tuo pačiu 
metu skuba prie dar negimusio savo mokslo kūdikio - knygos. Aukš- 
čiausia savitvarda, valia! 

Pirmoji cheminė terapija duoda nelauktai gerus rezultatus. Prasideda 
lenktynės tarp gyvenimo, kurį Marija nori turėti kaip bejmanoma visa- 
vertį, t.y. kūrybinio darbo, ir mirties. Nuolatos trumpėja pagerėjimo, 
ilgėja išsekimo ir negalios tarpsniai. Per tą laiką toliau tęsiami didieji 
Senosios Europos civilizacijos tyrinėjimai, parašomos anglų kalba dvi 
pagrindinės knygos Deivės kalba (1989), Deivių civilizacija: Senosios 

Europos pasaulis (1991) ir lietuvių kalba Sezoji Ewropa - tai daug papil- 
dyta knygos antroji redakcija. Kai užeina jėgų nuosmukis — dirba gulė- 
dama. Vis dažniau ir valia nebepajėgia mobilizuoti galią. Paprastai apie 
ligą nekalba, tik su pačiais artimaisiais, ir vis tiek, net griūdama iš nusil- 
pimo, stengiasi savo negalios nerodyti. Taip buvo per paskutinę jos 
viešnagę Lietuvoje. Vytauto Didžiojo universitetas suteikė garbės dak- 
taro vardą. Jausdama tada, kad tai paskutinis jos apsilankymas Lietu- 
voje, Marija paskutinėmis jėgomis susiėmė ir atliko viešai savo pasaulė- 
vaizdžio meilės brangiausiems žmonėms išpažinimą. Mes, artimieji, ir 
kai kurie jos čionykščiai kolegos (Vytautas Urbanavičius, gydytojas 
prof. Gintautas Česnys), įsitempę bijojome, kad ji scenoje neatlaikys, ir 
lenktynės bus baigtos. Atlaikė - nepaprastos valios dėka, atlaikė dėl savo 
nepaprastai stipraus dvasinio gyvybingumo... 

Per tą mėnesį mačiau ją, įveikusią save, dar ir tada, kai ją Palangoje filmavo 
Arvydas Tarvydas, ir kelionėje iš Palangos į Vilnių. Ji aiškiai žinojo ir jautė, 
kad tai paskutinės kelionės. Važiavome iš Palangos keturiese (Marija, 
mūsų anūkė Julija su vyru Mindaugu ir aš). Netikėtai Marija mums tarė: 
„Visai gerai jaučiuosi. Važiuojam pro Rambyną panemunėm“. Susižvalgė- 
me ir paklusome. Joninių išvakarės. Pavakarę apie Rambyną jau rinkosi 
jaunimas, kai kur nuskambėdavo daina, kraunami laužai. Marija spindėjo. 
Visais savo jutimais gėrė Rambyno ženklus. Stabtelėjome prie Vilkijos. 
Vakarėjo. Žarose tamsėjo Nemunas. Tai paskutinis jos išsivežtas Lietuvos 
vaizdas... ir dar vienas — paskutinis atsisveikinimas su Lietuva anksti rytą 
persunktą, gintarais inkrustuotą kilimą. Siūliau tą dovaną palikti Lietu- 
voje. Bet atsikėlusi anksčiau pati priklupusi mėtė iš lagamino daiktus, 
suko ir dėjo kilimą, tarsi norėdama išsivežti dalį Lietuvos. Tie patys 
romuviečiai pasitiko ir palydėjo ją, urnoje sugrįžusią į Lietuvą, maždaug 
po dvejų metų. 

Susimąstyti verčiantis jos asmenybės poelgis - paskutinės Marijos die- 
nos. Gulėjo ji Los Angeles ligoninėje, prijungti gyvybę palaikantys 
aparatai. Marija troško užmerkti akis namie. O į ligoninę sutiko būti 
išgabenama, kad nesudarytų liginimo vargo dukroms. Jausdama ateinant 
savo ribą, 1994 vasario 1 vakarą ji pareiškė grįšianti namo. Paprašė 
ligoninės personalą atjungti aparatūrą, sąmoningai žinodama pasekmes. 

Nakčiai iki paskutinės kelionės pasiliko jaunėlė dukra Raselė. Tačiau 
buvo apsiskaičiuota: ryto nebesulaukė. Manau, lenktynes laimėjo Ma- 
rija, nes ji pati pasikvietė Varžovę, jos valia padiktavo baigtį. 

Gyvybė Marijai buvo nuolatinė kūryba, o kūrybinis darbas tai —- gyve- 
nimas. Ji kūrė savo pačios gyvenimą, ieškodama pusiausvyros tarp gam- 
tinio ir dvasinio žmogaus pradų, bendrasis jos gyvenimo vardiklis — tai 
tų dviejų pradų gyvybiškumas, tai jos asmenybės pagrindas. 

A. I.: Gerai atsimenu tetos Marijos laukimą. Kiek džiaugsmo būdavo, kiek 
dovanų, kurių ji mums, vaikams, atveždavo. O kurie susitikimai Jums 
labiausiai įsmigo į širdį? Kokie saitai rišo ją su Lietuva? 

M. L.: Mariją su Lietuva — su jos žeme, gamta, žmonėmis, kultūra - siejo 
gilūs saitai. Savo darbais ji vienaip ar kitaip aiškinosi ir mūsų, baltų, 
genezę, kultūros ištakas. Emigravo su vyru Jurgiu Gimbutu ir vienerių 
metukų dukrele 1944 metais, frontui beveik lipant ant kulnų. Nuo to 
laiko iki vadinamojo „Chruščiovo atlydžio“ (1953-1964) lietuviams 
išeiviams buvo neįmanoma bendrauti su likusiais Lietuvoje artimaisiais. 
Iš pradžių nieko vieni apie kitus nežinojome. Kiek rūpintasi, kiek pri- 
sapnuota ir tamsių, ir šviesių sapnų. Stalinui mirus pamažu ėmė prasi- 
skverbti viena kita žinelė. Mes žinojome, kad Marija gyva. Jei neklystu, 
1951 metais atskrido pirmasis laiškas. Na, o 1960 metais Marijai, kaip 
Amerikos piliete: ir jau garsiai mokslininkei, pavyko apsilankyti dėl savo 
darbų Maskvos muziejuose. Buvo vasara. Jos mamytė, mano teta Vero- 
nika Alseikienė išvyko į Maskvą pirmą kartą po šešiolikos metų pasima- 
tyti su dukra. Aš tuo metu taip pat buvau Maskvoje, vyras gulėjo Bur- 
denkos ligoninėje. Saugumo sumetimais mes net nebandėme pasimatyti 
pas tetą viešbutyje. Sutarėme per tetą Veroniką, kad pasimatysime ar- 
cheologijos muziejuje prie Kremliaus (tarsi ten mūsų nematytų sekliai). 
Sutartoje salėje susitiko akys, pamažu slinkome stendais viena prie kitos, 
nesulaikydamos ašarų, kol rankos susikibo virš kažkokios iškasenos 
stende. Netrukus atsikvošėjau — baimės didelės akys — ir matėmės ne 
kartą nesislapstydamos, lankėme mano vyrą ligoninėje. 

Ne aš, o Marija atkentėjo už savo pirmąsias viešnages. Jai vienai pirmųjų 
išeivių dėl savo mokslininkės statuso teko apsilankyti ir Lietuvoje. 
Pirma tik Vilniuje, ligi Kauno, o vėliau su atitinkama „palyda“ — iki 
Klaipėdos ir kitur. Atkentėjo Marija nuo savųjų, nuo išeivių, nes ji 

sulaužė geležinę išeivių nuostatą nieko bendro neturėti su bolševikine 
Lietuva. Santaros-Šviesos žmonės — jiems priklausė ir Marija — iškėlė 
priešingą šūkį: neužsisklęsti nuo Lietuvos, o atsigręžti veidu į Lietuvą, 
t.y. Žinoti visa, kuo gyvena Lietuva, suprasti, kad atėjus valandai būtų 
galima tikslingai padėti. Kai tik geležinė uždanga pradėjo pleišėti, jie 
gabeno tokį naują, tokį laukiamą laisvą žodį į Tėvynę. Marija niekad 
neatvykdavo neatvežusi išeivijos spaudos. Deja, po pirmųjų jos viešna- 
gių ją puolė viešai ir privačiai bendro likimo savieji, kam ji laužanti 
draudimą bendrauti, taigi talkininkauti okupantams (!). Atsimenu, jau 
įniršiui gerokai atslūgus, Marija su mano broliu 1983 metais buvo pado- 
vanoję man kelionę į JAV. Sėdžiu kartą dideliame mūsų giminės subu- 
vime Los Angeles, o greta mano nepažįstamas kaimynas pasilenkęs rodo 
galva man Mariją sakydamas: „Va, ten sėdi bolševikė“. 

Metas jau buvo gerokai besikeičiąs, ir toks savųjų, sakyčiau, niekšiš- 
kumas jau taip giliai nebeskaudino. Marija ne tik atveždavo spaudos, 
žinių, bet ir pati prašydavo smulkiai papasakoti apie visą Lietuvoje 
vykstantį gyvenimą. Ir ten ji formuodavo šviesesniuosius protus užda- 
ruose rateliuose, rašydavo be pavardės straipsnius apie padėtį, ypač 
kultūrą, Lietuvoje. 

Iš Marijos viešnagių Lietuvoje ypač atmintin įstrigo dvi. Dviem žy- 
miems pasaulio mokslininkams - Algirdui Juliui Greimui (1971 metais) 
1r Marijai Gimbutienei berods 1968 metais leista ne tik atvykti į Vilnių, 
bet ir paskaityti viešai paskaitas Vilniaus universitete. Abu kartus salė 
lūžo nuo klausytojų. Marija skaitė iš lietuvių mitologijos. Vyresnieji 
mokslininkai tuo metu šią temą laikė beveik ne mokslu. Jaunimas, ypač 
menininkai, buvo sužavėti. 

Antroji, vėlesnė - 1981 metais, jau atlydžiui gerokai pasistūmėjus į 
priekį. Marija Gimbutienė buvo pakviesta net tris mėnesius skaityti 
paskaitas studentams. Štai tuoj prasidės Vilniaus universiteto centri- 
niuose rūmuose, nelabai išvaizdžioje auditorijoje, jos paskaita. Ateiname 
ir mes — visa šeima. Renkasi ne tik studentai, dėstytojai, bet ir šiaip in- 
teligentija. Visi klega. Marija sukinėjasi pakylėta, susijaudinusi. Paskaita 
turi prasidėti. Staiga dekanas, stambus vyras, atsistoja auditorijos tarp- 
duryje ir garsiai pareiškia, kad bus įleidžiami tik studentai. Iš kažkurio 
kampo nuskamba balsas (Universiteto bibliotekos direktoriaus Jurgio 

Tornau): negi Universiteto bibliotekos atstovai neturi teisės paskaitos 
klausyti? Atsakymas: „Ne!“ Visuotinas juokas, replikos. Marija paima 
mane, mano dukrą Ingę už rankų, susikimba vis daugiau žmonių, O ji 
sako: „Negi aš negaliu į savo paskaitą įsivesti savo artimųjų? Einam!“ Ir 
Marija pro stovintį dekaną vedasi ir mus, ir visus. Studentai įsitraukia į 
žaidimą, leidžia įsiterpti svečiams, suguža patys. Paskaita apie Senosios 
Europos civilizaciją (tai bent antivalstybinė tema!) prasideda. Pakili, 
pilna pašaipos ir pergalės visų akyse nuotaika. Kažin ar senasis Univer- 
sitetas yra matęs ir girdėjęs tokią paskaitą ir jautęs tokias nuotaikas.* 


INGĖ LUKŠAITĖ PASAKOJA 


Su Marija Gimbutiene iš tikrųjų kaip sąmoningo Žmogaus pažintis 
prasidėjo, kai man buvo 20 metų, nuo 1960 metų. Tada, kai Marija 
išvažiavo iš Lietuvos, man dar buvo tik ketveri metai ir nieko iš to laiko 
neatsimenu. O 1960 metais ji pirmą kartą atvažiavo į Lietuvą, bet mes 
jau tada su ja esam bendravusios. Ji labai mielai bendravo su jaunais 
žmonėmis. Ir tą vasarą, nors tada tai buvo beveik neįmanoma, mes su 
„Pobeda“ buvome išvažiavusios iš Vilniaus. Važiavo Marija su dukra 
Živile, jos mama Verutė Alseikienė, mano mama Meilė Lukšienė vaira- 
vo, buvau dar paimta aš, žodžiu, pilna mašina moterų. Ir nuvažiavom, 
atsimenu, iki Anykščių 1r atgal. Jau tada pastebėjau, koks tai buvo 
nepaprastai ryžtingas žmogus. Pavyzdžiui, nuleido padangą, reikėjo 
permontuoti Visą ratą. Žinoma, mes jau visos susijaudinome, o Marija 
kažkaip viską su juoku. Ratą permontuoti pavyko, ir aš supratau iš 
smulkios buitinės detalės, kad tokį dalyką padaryti iš esmės visiškai 
nesunku. Ir tada jau galėjau pažvelgti į tą užmojį, kaip Marija gyveno, 
ką ji darė; nuo tada ir sekiau. Ką dabar galėčiau papasakoti iš tų kartų, 
kai ji buvo Lietuvoje. žinoma, tarp tų kartų ryšį palaikėme laiškais. Ji 
labai daug rašė savo motinai Verutei Alseikienei. Ir teta Verutė labai 


* Rengiamai knygai apie Mariją Gimbutienę įstrigus leidyklose, jai parengtas šis Meilės 
Lukšienės interviu, sudarytojai Austėjai Ikamaitei sutikus, buvo skelbtas knygoje M. Luk- 
šienė, Jungtys, Vilnius, 2000. 

daug pasakojo apie Marytę. Kai nuvažiuodavau į Kauną aplankyti savo 
senelės, tuoj pat bėgdavau pas tetą Verutę ir ji viską papasakodavo, ką 
per tą laiką būdavo sužinojusi apie Marytės gyvenimą. Taigi tokie tarpai 
su informacija iš laiškų, o paskui staiga viena savaitė ar 10 dienų Vil- 
niuje. Tada labai įtemptas bendravimas. Pirmą kartą, kai ji atvažiavo į 
Lietuvą, tuo metu jau rašė apie baltus, dar nebuvo universiteto profe- 
sorė, tiktai kviečiama dirbti į universitetus, dar neįsitvirtinęs žmogus. 
Jau buvo matyti, kad išsiveržusi iš emigranto dalios, kai praktiškai ne- 
įmanomas intelektualinis gyvenimas pačioje Amerikos visuomenėje, o 
galima gyventi intelektualiai tiktai savo visuomenėje Lietuvoje. Buvo 
aišku, kad Marija išsiveržia ir įeina į Amerikos visuomenę, ir atlaiko kon- 
kurenciją intelektualinėje srityje. Pamažu, pradėjus nuo tokių blogai 
apmokamų-neapmokamų darbų, bet labai sparčiai žengia į priekį. 

Kai ji atvažiavo antrą kartą, buvo 1968 metai. Tada jau buvo pakviesta į 
Kalifornijos Stanfordo universitetą. Per tuos aštuonerius metus labai 
daug kas buvo pasikeitę. Jau buvo išleidusi knygą apie baltus anglų kalba. 
Prieš metus ta knyga buvo išleista Italijoje italų kalba. Jau buvo kasinė- 
jimai Makedonijoje. Nepaprastai įdomu, kaip ji pasakojo apie tuos 
kasinėjimus, kaip ji juos organizavo. Pirmiausia, kad moteris galėtų gauti 
leidimą kasinėti Makedonijoje, jai reikėjo numatyti, ką ten suras, kad 
Amerikos kongresas skirtų JAV įšaldytus pinigus Jugoslavijoje. Reikėjo 
paruošti didžiulę programą, tai yra apie 200 puslapių studiją kongresui, 
parašytą labai suprantama, aiškia kalba ne profesionalams. Ir ji tuos 
pinigus gavo. Paskui ji organizavo pačią ekspediciją. Visus žmones 
reikėjo surasti pačiai, pasirūpinti nuo rašomosios mašinėlės iki instru- 
mentų, kuriais reikės kasti. Visa tai ir dar šeima, kur trys vaikai. Po to ji 
važiuoja į Makedoniją ir tenai kasinėja. Kai atvažiavo antrą kartą į 
Lietuvą 1968 metais, į Vilnių, mes jau tada užgniaužę kvapą klausėme, 
kaip ji kasinėjo. Pasakojo, kaip vienoje gyvenvietėje buvo toks gruntas, 
kad reikėjo ne kasti, bet pūsti. Daugiausia dirbo ne kastuvais, bet dulkių 
siurbliais, tik atvirkščiai įjungtais. Marijai kaip žmogui būdinga tai, kad 
ji niekur nebuvo pasidavusi stereotipui. Nepaprastai kūrybiškai vertino 
gyvenimą. Dėl to, man atrodo, kad jos asmenybė buvo be galo vientisa. 
Kaip Žmogus nepasidavė stereotipui, taip stereotipui nepasidavė intelek- 
tualioje veikloje. Tai, kas jai buvo būdinga kaip mokslininkui, jai buvo 

būdinga ir kaip žmogui. Kokia buvo jos svarbiausia savybė ? 
Pirmiausia turbūt labai didelė drąsa. Ji mokėjo rizikuoti, statydama 
kartais daug ką į pavojų. Vėliau nepaprastai energingai veikti, kad vis 
dėlto pasiektų tai, kas jai atrodo verta jos gyvenimo. Sugebėjimas gy- 
venti nuolatinėje rizikoje, net, sakyčiau, pavojuje. Su tuo susijęs labai 
didelis ryžtas, na ir sakyčiau, neišpasakytas sugebėjimas koncentruotis. 
Rašydama knygas peržiūrėjo neformaliai tūkstančius leidinių, knygų, 
straipsnių. Visa tai permąstyta, bet niekur nepasiduoda aklam istorio- 
grafijos sekimui. Ji savo galvoje kuria didžiąsias konstrukcijas, naudoda- 
masi medžiaga, kurią teikia to meto pažinimo lygis archeologijoje. Ir dėl 
to Marija niekada nebuvo epigonas. 

Turbūt dar vienas bruožas, kuris labai jai būdingas ir dominuojantis, — 
tai kūrybiškas požiūris į viską, ką ji darė. Aš galvojau, kad galima būti 
labai kūrybiškam intelektualioje veikloje skaitant, renkant medžiagą, 
renkantis tematiką ir galima būti tokiam nuosaikiam, romiam bend- 
raujant su kitais. Bet Marija buvo žaižaruojanti visur. Į jos namus rinkosi 
žmonės, kai ji persikėlė gyventi į Los Angeles. Kalėdoms, Velykoms, 
įdomiems pokalbiams rinkosi daugybė lietuvių. Tapytojas Vytautas Viz- 
girda, literatai Marius Katuiliškis 1 Algimantas Mackus. Kodėl tenai atva- 
žiuodavo? 

Todėl, kad ten buvo kuriami kūrybiški pačių žmonių santykiai. Tai buvo 
kaip kūrybos šventė, kur kiekvienas galėjo dalyvauti su savo pačia kūry- 
biškiausia asmenybės dalimi. Jeigu tai poetas, tai su savo poezija, jeigu 
rašytojas, tai kaip rašytojas su savo kūriniais. O menininkas Vizgirda su 
savo nepaprastai intensyvia tapybine pagava, kaip jisai matydavo Ame- 
rikos lietuvį ar Amerikos peizažą. 

Marija būrė žmones draugėn, bet ir jie būrėsi aplink ją. Drąsūs, kūrybiški 
ir vienas kitą galintys nudžiuginti savo kūrybine veikla žmonės. Nė 
trupučio filisteriškumo ar kokio prisitaikėliškumo, bet kūryba kaip 
dominantė tarp žmonių. Kūrybiškų žmonių santalka. Santykių kūrimas 
kaip menas, žmonių bendravimas kaip menas. Ir tai Marijos asmenybėje 
buvo nepaprastai ryšku. Dėl to ir jos veikalai įtaigūs ne tik savo raciona- 
lia mintimi ar intelektu, bet ir iliustracijomis, parinkta medžiaga. Ji 
atrinko tuos dalykus, kurie savo estetinėm formom veikia žmogų ir 
kažkaip įkvepia ir verčia į tuos dalykus pažiūrėti. Tas kūrybiškumas yra 


211 


MARIJA GIMBUTIENĖ 


vienas iš nepaprastų būdo bruožų. Tai paaiškina, kaip ji galėjo taip daug 
ir sunkių temų aprėpti. Jas galima aprėpti tiktai nagrinėjant, bet visur yra 
Marijos originalus žodis, remiantis tuo, kas kitų ankščiau padaryta, ką ji 
pati yra iškasinėjusi. Jos originalumas ne tam, kad pasakytų ką nors 
atvirkščiai. Dabar yra tokių mokslininkų, kurie staiga tarsi pripažįstamą 
dalyką būtinai pasako atvirkščiai, nors iš tikrųjų tai žino ir negali įrodyti. 
Tokios pozicijos Marijos gyvenime visiškai nebuvo. Nes tai, ką ji pasakė 
originaliai, buvo jos ilgos veiklos rezultatas. Iš čia atsiranda naujumas. 
Dar jos gabumas. Skaitė nepaprastai daug ir kone visom Europos kal- 
bom. Rumuniškai sunkiau, bet mokėjo neblogai lotynų, anglų, vokiečių, 
rusų, visų slavų kalbomis tikrai skaitė: ir serbų, ir baltarusių, ir ukrai- 
niečių, ir lenkų, dėl to, kad vieną slavų kalbą mokant jau nesunku į kitą 
pereiti. Ji niekada nesibaidė kalbų, tik imdavo ir skaitydavo profesio- 
naliąją literatūrą. Ir ta drąsa eiti į svetimos kalbos sferą irgi buvo jos 
asmens bruožas. 

Dabar būtų galima pakalbėti apie tą žmogaus drąsą. Aš jau kalbėjau apie 
žmogaus sugebėjimą gyventi rizikuojant. 

Lietuvon atvažiavus ją visur sekė KGB, kiekvienas žingsnis praktiškai 
buvo filtruojamas. Bet Marija visada pasižiūrėdavo, ką gali padaryti 
daugiau, nei leidžia tie rėmai, į kuriuos ji šioje valstybėje priverstinai 
statoma. Atsimenu 1981 metus, kai ji buvo atvažiavus: į Vilnių. Tai buvo 
turbūt pirmosios viešos jos paskaitos. Tai tada ji skaitė apie baltus. 
Lietuvoje apie lietuvių kilmę, apie baltiškąją kilmę praktiškai nebuvo 
galima nei rašyti, nei kalbėti. Pirmąją jos paskaitą buvo labai sunku 
suorganizuoti. Nemažai Žmonių turėjo rinktis ir rizikuoti, bet jie tai 
žinojo, ir žinojo, kad yra išleista knyga. Ta knyga, anglų kalba, jau buvo 
atvežta į Akademijos biblioteką. Įdomu, kad daugiausia ją skaitė inži- 
nieriai. Iš kur aš tai žinau? Dėl to, kad buvo žmonių, kurie net buvo 
pradėję sekti Marijos leidžiamus straipsnius anglų kalba ir tyliai versti į 
lietuvių kalbą bei platinti tarpusavyje rankraščiais. Ir kartais paskam- 
bindavo žmonės, ateidavo paklausti, kaip reikėtų versti tą ar kitą termi- 
ną. Dėl to, kad ne istorikai vertė. Susidomėjimas visuomenėje buvo labai 
didelis. Ir kai 1981 metais universitete suorganizavo pirmąją paskaitą, 
specialiai nedidelėje auditorijoje, žmonių prisigrūdo pilni koridoriai. 
Baisiausiai sausakimša — ir studentai, ir daug inteligentijos, kuriems tie 

dalykai nepaprastai rūpėjo. Vieni buvo už tai, kad žmonės įeitų, o kiti vis 
dėlto prieštaravo, leido tik tiek, kiek sutalpino auditorija, bet Marija, 
atsimenu tą jos orumą ir drąsą, tą paskaitą skaitė. Buvo nepaprastai 
įdomu. Ir su tokia pačia drąsa ji ėmėsi didžiųjų problemų — indoeu- 
ropiečių kilmės teorijos ar sukurti visą milžinišką konstrukciją apie 
senąją Europą. Tam reikia didelio užmojo, o kuo žmogus plačiau užsi- 
moji, tuo didesnį darbą turi nuveikti. Atsakingam žmogui užmojis 
visada susijęs su suvokimu, kad turi fantastiškus darbus užsiversti ant 
savęs. Gali paimti mažą klausimuką, jį gerai iki galo išnagrinėti, bet tikrai 
žinai, kad toje vietoje tikrai nepadarysi klaidos. Tokių mokslininkų 
uždavinys tiktai surinkti medžiagą. Čia visai kito masto mokslininkas, 
visai kitą uždavinį sau pasirenkantis. O Marija rinkosi labai sunkius už- 
davinius, didžiulius klausimus ir žinojo, kad reikės peržiūrėti milžinišką 
medžiagą ir ją suvokti, išlaikyti atmintyje, perkurti ir kurti savąją konst- 
rukciją. Tai didelio mokslininko bruožai. Be šito negali būti kūrybiškas 
mokslininkas, žinoma, reikia ir tų, kurie mažus klausimus tyrinėja, bet 
tie mažieji klausimai gali būti ištirti tik tada, kai yra didžiosios konst- 
rukcijos. Tai vienas su kitu susiję dalykai. 

Kaip ji ilsėdavosi. Į jos gyvenimo pabaigą aš beveik 3 metus iš eilės su ja 
bendravau. 1986 metais ji atvažiavo, po to 1987 metais aš buvau pas ją 
beveik pusantro mėnesio, gyvenau JAV, Kalifornijoje, Topangoje, ir 1988 
metais ji vėl buvo atvažiavus: į Lietuvą su vienu knygos skyriumi. Ir dar 
1993 metais jau paskutinį kartą. Tai tais 1987-aisiais aš pamačiau, kaip ji 
ilsisi. Pirmiausia nuo įtempto darbo, kai ji atsikraustė į Topangą ir rašė 
daugybę knygų. Ji faktiškai savo rankom užsodino labai stačiame šlaite 
didžiulį sodą. Buvo nelengva tą sodą užsodinti dėl to, kad negali kastuvo 
naudoti. Ten uola maišyta su raudonžemiu. Kai kasi duobę, reikia kirs- 
tuvo. Su tuo kirstuvu mojuodamas iškapoji akmenį, suklijuotą tokiu 
lipniu molžemiu. 

Ir tuo metu, kai aš atvažiavau, jau buvo užaugę didžiuliai riešutmedžiai, 
kuriuose lakstė voverės. Skynėme citrinas nuo didžiulių dviejų citrinme- 
džių, jie buvo sykį apšalę ir atžalas atauginę. Pasisodino dar puncijų ir 
apelsinmedžių. Vaišino mane puncijos vaisiumi. 

Prie savo dykumos namelio ji rankom iškasė duobę, įsivedė nuolatinį 
laistymą ir užaugino sodą — persikai, kriaušės, riešutmedžiai, akacijų 

medžiai su ypatingais žiedais. Tai, sakyčiau, lietuviškas bruožas kurti, 
būtinai kasti žemę, sodinti medį, auginti. Tai ne tik medis, tai buvimas su 
gamta. Labai aiškus savęs pajautimas dalele didžiulės kosmogoninės sis- 
temos, mąstančia dalimi. Būstas, kurį ji susikūrė, labai gerai ją charakte- 
rizuoja: jai reikia plataus vaizdo į kanjoną, šlaitas nepatogus laipioti, 
laiptai statūs. Vis dėlto jai geriau, kad augtų medis, kurį ji pati gali 
pasodinti. Ji mato rūką, mato žiemą, jaučia pavasarį kiekvienais metais. 
Ir tas pats visur, kur ji kuriasi. Toks aktyvus žmogus ir kartu žemės dalis. 
Visai nekalbėjom apie jos santykį su Lietuva. To negalima nuo jos atsieti. 
Tai jos asmenybės dalis. Viskas, ką ji darė, visą laiką buvo Lietuva. Su 
vaikais kalbėjo lietuviškai. Žinoma, čia jos šeimos ir vyro labai tvirta 
nuostata, tai buvo labai lietuviška šeima. Vyro motina taip pat. Tuos 
vaikus augino didelė šeima. Bet mergaičių santykiai su Lietuva buvo 
neformalūs. Marija visas buvo atvežusi į Lietuvą. Įdomu tai, kad Marija 
buvo Metmenų redkolegijos dalis, aktyvus bendradarbis. Būrėsi patį 
intelektualiausią darbą tuo metu dirbę lietuviai: Vytautas Kavolis, Rim- 
vydas Šilbajoris, Kostas Ostrauskas ir Marija Gimbutienė. Ten būrėsi 
labai įvairių sričių žmonės. Daugybė straipsnių, kuriuos rašė knygoms 
anglų kalba ir spausdino amerikietiškoje ar angliškoje periodikoje, kartu 
parašyta ir lietuviškai Metmenims tokia forma, kad būtų galima paskai- 
tyti. Mokslas žmonėms, adresatas — ne tik akademiška visuomenė; ji tą 
uždavinį vykdė visą gyvenimą. Dėl to beveik visoms didžiosioms te- 
moms yra lietuviški straipsniai. Ji jautė pareigą garsinti Lietuvą. Sakykim 
tai, kad ji išleido 1963 metais Baltus būdama lietuvė. Laimėjo konkursą 
leidykloje, kad gautų rašyti šitokią knygą. Tai buvo leidykla Londone, 
kuri leido seriją knygų apie senąsias kultūras. Tai, kad lietuvė pati rašo 
apie baltus ir geba sukonstruoti ir pateikti tokią kilmės hipotezę, apval- 
dyti milžinišką kiekį literatūros, 1963 metais buvo labai didelis dalykas. 
Anapus uždangos Europai lietuvis prabilo apie savo praeitį. Ta knyga 
buvo verčiama į portugalų, italų ir vokiečių kalbas. Kiekvieną kartą tai 
kalba lietuvė apie savo praeitį, ne koks anglas, lenkas ar vokietis. 

Jos veikla pačiame Kalifornijos universitete, kur ji kūrė mitologijos ir 
liaudies meno katedrą, įjungdama ir indoeuropeistikos studijas. Tai ji 
kūrė labai neformaliai. Sudarė liaudies meno parodą. Tas universitetas — 
daugybė tūkstančių žmonių, milžiniškas universitetinis miestelis, gau- 

sybė fakultetų. Tą parodą ji atidarė 1966 metais galerijoje, kur buvo gana 
ilgai eksponuojama. Organizuoti parodą padėjo motina. Buvo visiškai 
neįsivaizduojamas kelias. Marija siųsdavo siuntinius motinai, nes ši 
neturėjo pragyvenimo šaltinio. Marija jautė, kad būtinai turi aprūpinti 
motiną. Mama savo ruožtu stengdavosi iš to, ką atsiunčia Marytė, dar 
kaip nors jai padėti. Ji supirkdavo liaudies meno dirbinius, kūrinius, 
keramiką, gintarus. Viską siųsdavo per rankas ar dar kaip nors, o Marija 
iš to darė visuomeninį reiškinį - ji kūrė lietuvių liaudies meno galeriją. 
Ta meno galerija kurį laiką egzistavo, ir visi žinojo, kas tai yra Lietuva. 
Nepaprasta meilė motinai, tokių reta. Žmogus daug kuo rizikuodavo, 
bet važiavo, rašė, tempė daiktus mamai, kad juos pardavusi galėtų sutau- 
pyti mamai pinigų. Antra vertus — neišpasakyta motinos meilė Marijai. 
Kai Marytė atsiuntė vieną iš savo angliškųjų knygų, teta Verutė buvo 82 
metų. Ji nutarė išmokti anglų kalbą, kad galėtų perskaityti, ką rašo 
Marija. Ir mokėsi. Sykį, kai atvažiavau pas ją, ji jau prieš mirtį pasakė: 
„Vis dėlto aš jau perskaičiau visą pratarmę ir pirmąjį skyrių ir viską 
supratau“. Pasidėjusi žodyną atidžiai skaitė savo dukters darbą. 

Kai Marija buvo pirmus kartus Lietuvoje 1960 ir 1968 metais, paskaitų 
neskaitė, bet tada labai domėjosi mūsų gyvenimu. Labiausiai - kaip tauta 
išlieka, kokie pavojai yra iškilę, kuo gali padėti Amerikos lietuviai, 
kokios gali būti veikimo galimybės, kad ne tokiais dideliais tempais 
vyktų rusifikacija. 1968 metais dar nebuvo įmanoma suorganizuoti 
paskaitų, bet 1981 metais ji gavo Fullbright stipendiją ir atvažiavo į So- 
vietų Sąjungą, į Maskvos institutą. Tai jau buvo Maskvos ir JAV santy- 
Kiai. Ji tada važiavo į Sibirą, kur ją kvietė didieji centrai po kongresų. 
Tada jau ir Lietuvoje buvo galima šiek tiek pakelti galvą ir paprašyti, kad 
pakalbėtų. Tada ji kalbėjo būtent apie baltų ir indoeuropiečių fomavi- 
mąsi. Ir niekaip nesugebėjo sutalpinti auditorijoje žmonių. Bibliotekos 
vedėjas Jurgis Tornau paprašė paskaitos Didžiojoje universiteto teatro 
salėje. Prisirinko pilnut pilnutėlė salė, ir ji pasakojo savo baltų ir indoeu- 
ropiečių kilmės hipotezę. Buvo daug klausimų. Dabar, kai pagalvoju, 
žmonės jau taip nebesiveržtų, jau lyg ir pasotinta ta žinojimo būtinybė, 
bet tada buvo didelis žinojimo alkis. Buvo daugelio žmonių suvokimas, 
kad mus verčia viską užmiršti, nežinoti, iš kur mes esame, žmonės be 
praeities. Buvo dvasinis žadinimas. Paskaitos labai įdomios, archeologai 

galėjo dėl daug ko ginčytis. Smulkius dalykus jie tikrai geriau žinojo, nes 
buvo daug kasinėję. Jei kas nors sakė, kad ten yra ne taip, ar žemaičių 
kilmė pas mus suprantama kitaip, ar tas kapinynas duoda kitokią me- 
džiagą, ji neįsižeisdavo, bet atvirkščiai, domėdamasi paklausdavo, kur 
tai yra paskelbta, kokie ir kieno tie straipsniai, ar galima būtų juos gauti. 
Iš karto ji tapdavo tyrėju, kuris renkasi spausdintą medžiagą ir aiškinasi, 
kas Lietuvoje archeologijoje nuveikta. Vėliau Amerikoje pasakodavo, ką 
Lietuvos archeologai nuveikę. Ji stengdavosi kviesti mūsų archeologus į 
kongresus, parūpinti lėšų. Kitas dalykas, kad tarybų valdžia neišleisdavo 
tų Žmonių. Daug kartų ir Rimantienės yra neišleidę į Dubrovniką ir dar 
kelis kongresus, bet Marija vis tiek kviesdavo. 

Kai lankėsi 1986 metais, jos dėmesys buvo sutelktas visai kitur. Ji buvo 
išleidusi knygą apie deivę. Jau prieš 12 metų buvo išleisti Deivės ir dievai 
1r Deivės kalba. Tuo metu dailininkų sąjungoje ji skaitė paskaitą apie 
Senosios Europos kultūrą, bet iš esmės tai buvo apie Senosios Europos 
meno ženklus. Hipotezė apie tai, kaip konstruojama ornamentika, iš kur 
atsiradę tam tikri ženklai. Iš tų ženklų bandoma rekonstruoti tikėjimo 
turinį, prasmę. Mūsų pasaulyje tai buvo visai negirdėti dalykai. Tokių 
dalykų nedėstė universitete, faktiškai mums tokia literatūra buvo neži- 
noma. Tolima Europos civilizacijos pulsacija per iliustracijas, per radinį. 
Tada daugiausia buvo susirinkę ne archeologai, o dailininkai, rašytojai, 
apskritai meno publika, kuri, ko gero, tuo metu buvo mažiausiai standar- 
tinės galvosenos. Tai buvo meno, kūrybos žmonės. Vėliau tokių didelių 
paskaitų ir nebebuvo. 

Paskutinė jos paskaita vyko 1993 metais toje pačioje teatro salėje, kur 
skaitytos pirmosios paskaitos. Paskaita buvo apie jau lietuviškai išleistas 
knygas. Tai buvo „Santaros-Šviesos“ suvažiavimo žmonių laisvas susiti- 
kimas, klausimų-atsakymų vakaras. Ir tai buvo faktiškai Marijos atsi- 
sveikinimas su Lietuva, nes ji žinojo, kad daugiau Lietuvos gyva jau 
nebepamatys. 


216 


PENKTA DALIS 


GYVENIMO IR MIRTIES KELIU 
Austėja Ikamaitė 


Vilnius—Kaunas-Tiubingenas-Bostonas-Los Angeles-Vilnius-Kaunas — 
tai gimimo ir darbo bei amžino poilsio vietos. Kas tilpo į šį pusę pasaulio 
apjuosiantį kelią? 

Kas sieja lietuvių išlikimą su akmens amžiaus molinę skulptūrėlę ir 
šventyklų modelius prieš septynis tūkstančius metų palikusia civiliza- 
cija? Iš kur ir kaip atsirado mūsų protėviai? 

Skaitydami storas ir dideles knygas tūkstančius klausimų išgirstame ir 
ieškome kartu su Marija Gimbutiene atsakymų... 

Prasidėjo ši ilga kelionė 1921 sausio 23 Vilniuje, Veronikos ir Danieliaus 
Alseikų šeimoje. Abu tėvai buvo gydytojai: tėvas otorinolaringologas- 
rentgenologas, gydytojas ne iš pašaukimo, istorijos studijų autorius 
politikas, motina okulistė. Abu aktyvūs visuomeninkai, ne svetimi buvo 
ir humanitariniai interesai, ypač tėvui. Marijos gimimo laukė tiek tėvai, 
tiek brolis Vytukas su pussesere Meile Matjošaityte (vėliau Lukšiene). 
Nuo mažumės Marija buvo gyva, žingeidi, valinga ir supratinga. Ją 
nuolat supo pas tėvus besilankantys intelektualai, visuomenės veikėjai 
Jonas Basanavičius, Vydūnas. 1929 metais Vydūnas lankėsi Vilniuje ir 
kelias savaites gyveno tėvų bute Jogailos gatvėje. 

Mažoji Marija stebėjo ir klausėsi, ką kalbėjo svečiai, ir viską dėjosi į galvą 
ir širdį. 

Ketverių metukų mergaitė jau „skaitė“ laikraščius. Ją traukė judrūs žai- 
dimai - plaukiojimas, važinėjimas dviračiu. Dviratis buvo jos svajonė, ku- 
rią net dienoraštyje paminėjo maždaug taip: „kad tik man nupirktų dvi- 
ratuką, kad ir sulūžūsį, tik kad jis būtų mano ir stovėtų čia kambaryje.“ 
Beveik visa vaikystė prabėgo okupuotame Vilniuje. Mariją su Vilniumi 
siejo daug gilesnis ryšys nei gyvenant Nepriklausomoje Lietuvoje. Tai 
pats Vilniaus kraštas, kultūra, žmonės ir, aišku, Vilnių ištikusi nelaimė. 
Visoje jos kūryboje, kitaip tariant, moksliniuose darbuose labai ryški 
koncentracija į Vilniaus kraštą. Būtent šis kraštas žymiai ankščiau su- 
reikšmina dvasinę ir materialinę kultūrą jos gyvenime. Vilniaus krašto 
specifika išauga jos darbuose per dvi linijas - archeologiją, simbolius ir 
mitologiją, tautosaką. 

1931 metais motina su vaikais išsikėlė į Kauną, o tėvas liko ištikimas 
Vilniui ir jo žmonėms. 

Marija be galo ilgėjosi tėvo ir Vilniaus. Visu tris siejo ypatingi ryšiai. 
Juolab kad Marijai buvo sunku adaptuotis naujam mieste, mokykloje, 
pasikeitusioje šeimoje... 

1931 metų rugsėjį Marija pradėjo mokslus „Aušros“ mergaičių gimna- 
Zijoje. Čia besimokydama įsįtraukė į skautų veiklą. Vasaros pralėkdavo 
besisvečiuojant pas tėvą Vilniaus apylinkėse, kur Alseikų šeima turėjo 
vasarnam), ir skautų stovyklose su draugėmis. 

Pažintį su Kauno apylinkėmis ir žmonėmis Marija pradėjo važinėdama 
po jas ir rinkdama tautosaką. Vėliau, jau suaugusi, ji vaikščiodavo po 
kaimus ir rinko tautosaką su savo būsimu vyru Jurgiu Gimbutu. Gau- 
sybė dainų ir pasakų dabar Lietuvių literatūros ir tautosakos instituto 
archyvuose. 

1936 metais mirė Danielius Alseika. Marija be galo skaudžiai išgyveno 
netektų. Tačiau ši nelaimė sutelkė mintis ir apsisprendimus. Tėvas neno- 
rėjo, kad Marija sektų jo pėdomis, t.y. būtų gydytoja. Jis pageidavo, kad 
bendras jo ir Marijos bruožas duoti žmonėms būtų įgyvendintas kitaip: 
būtent per jam taip artimą humanitarinę sritį, kuria jau spėjo susidomėti 
dukra. 

1938 metais prasideda studijos Kauno Vytauto Didžiojo universitete. 
Mokykloje parašiusi labai gerą baigiamąjį rašinį, kurį puikiai įvertino jos 
mokytojas Juozas Ambrazevičius, Marija nutarė studijuoti humanitari- 
nius dalykus. Etnikos katedroje Alseikaitė studijavo lietuvių kalbą ir 
literatūrą, tautotyrą bei etnologiją. Kai 1940 metais Humanitarinių 
mokslų fakultetas persikėlė iš Kauno į Vilnių, Marija pasirinko archeolo- 
gijos studijas naujojoje doc. Jono Puzino vadovaujamoje Archeologijos 
katedroje. Būdama žingeidi ji domėjosi ne tik savo studijų krypčiai pri- 
valomais dalykais, bet ir tais, kurie galėjo praplatinti jos akiratį, suvoki- 
mą mitologija, tautosaka, folkloru, etnografija, lituanistika. Vasaromis 
su studentais klaidžiodavo po kaimus ir rinko dainas, pasakas ir kitokią 
tautosaką. Ji gilinosi į žmogaus santykį su daina, darbu. Visa tai — 
neatsiejami dalykai, sudarantys ritualą, vienu sykiu koduojantys iš senų 
laikų atsineštą reikšmę, informaciją ir iš karto, giliau pagalvojus atverian- 
tys senas, jau pamirštas žmogaus būties reikšmes. Dėl to ir papildomi 

dalykai liejosi į vieną daiktą sudarydami svarbaus konstrukto sistemos 
dalis, be kurių ši sistema nefunkcionuotų. 

1940 metais Marija parengia studiją „Vilniaus krašto lietuvių būdo bruo- 
žai gyvenime ir tautosakoje“. Dienoraštyje ji rašo:“Turiu ypatingą norą 
susipažinti su Lietuvos istorija — vienerius metus skirsiu istorijos daly- 
kams ir Baltų klausimui - visai Lietuvos proistorei ir istorijai iki dabar- 
tinių laikų.“ 

Tai buvo gebėjimo sujungti materialiąją ir dvasinę kultūros apraiškas 
ugdymas, kuris išaugo iki Baltų proistorės, archeomitologijos, Senosios 
Europos. Mokykloje jos literatūrinius gabumus ugdė Ambrazevičius, o 
Vilniaus universitete archeologijos mokslo paslaptis atskleidė doc. Puzi- 
nas. Marija diplominiame darbe „Laidosena Lietuvoje geležies amžiuje“ 
įrašė: „Mano profesoriui dr. J. Puzinui - Atminimui. Už įgytas Žinias, 
už tėvišką globą, nuoširdų žodį - už visa kas brangu, Jums esu be galo 
dėkinga (1942.V.12)“ 

Apie jos diplominį darbą rašė Adomas Butrimas Liaudies kultūroje: 
„Marija Alseikaitė nustebino kurso draugus ir pedagogus ne tik diplo- 
miniame darbe išdėstyta logiška laidojimo paminklų analize, bet ir 
giliomis istorinių šaltinių studijomis, puikiu laidojimo apeigų, išlikusių 
tautosakinėje medžiagoje, pažinimu. Jau šis darbas parodė autorės po- 
linkį į kompleksinius tyrinėjimus. Ir iš pirmosios rimtos publikacijos — 
„Pagoniškosios laidojimo apeigos Lietuvoje“, išspausdintos 1943 m. 
žurnale Gimtasai kraštas, matyti, kad Lietuvos priešistorės tyrinėjimų 
ėmėsi rimta, originali, plačios erudicijos tyrinėtoja.“* 

1941 metais ištekėjo už Jurgio Gimbuto ir jau 1942 metais susilaukė 
dukrelės Danutės. Nuo 1942 iki 1944 metų Marija rašė apie „Laidoseną 
Lietuvoje priešistoriniais laikais“. Šis veikalas buvo skirtas daktarės 
laipsniui gauti, tačiau dėl artėjančio karo disertacijos pasiginti Vilniuje 
nesuspėjo. 

1944 metų liepą dėl vyro Jurgio Gimbuto politinių pažiūrų Gimbutų 
šeima su mažąja dukrele pasitraukė į Žeimaitiją. Kurį laiką gyveno. 
Gimbuto tėviškėje, Tauragės apskrityje. Tų pačių metų rugsėjį pasi- 
traukė į Vakarus ir prasidėjo blaškymasis po Europą: Viena, Insbrukas, 


"A. Butrimas, „Marija Gimbutienė - Senosios Europos ir baltų kultūros studijos“, Liaudies 
kultūra, Vilnius, 1991, nr. 1., p. 1. 

nuo 1945 metų Tiubingenas. Čia Marija, nepaisydama karo įtampos, to- 
liau studijavo archeologiją, etnologiją ir religijos istoriją. Jai labai padėjo 
anyta, Jurgio Gimbuto motina, prižiūrėjusi Danutę, bei vyras, sunkio- 
mis akimirkomis parėmęs moraliai. Puiki Puzino archeologijos mokykla 
sudėjo pagrindus tolesnėms studijoms ir 1946 metų kovą už pateiktą 
darbą „Laidosena Lietuvoje priešistoriniais laikais“ Tiubingeno Eber- 
hardo Karolio universitetas suteikė jai filosofijos daktarės laipsnį. Diser- 
tacija tais pačiais metais jau buvo išleista vokiečių kalba (Die Bestattung 
in Litauen in der vorgeschichtlichen Zeit). 

Gyvendama Tiubingene Marija ėjo savo tėvų pėdomis aktyviai dalyvau- 
dama lietuvių išeivių veikloje. Ji bendradarbiavo išeivių leidžiamuose 
leidiniuose Aidai, Šviesa. 

Metai Vokietijoje prabėgo bendraujant su kalbininkais Antanu Saliu ir 
Pranu Skardžiumi. Prof. Zenonas Ivinskis (1908-1971) buvo Gimbutų 
kaimynas. Abipusė pagarba peraugo į bičiulystę ir bendradarbiavimą. 
Gimbutienė pateikė pastabas priešistorės tema jo knygai Lietuvos isto- 
rija: Iki Vytauto Didžiojo mirties. 

1947 metais gimsta antroji dukrelė Živilė, o 1949 metais šeima keliauja į 
JAV. Gimbutai įsikūrė Bostone. Kaip daugeliui lietuvių išeivių, Marijai 
mokslinis darbas buvo neprieinamas. Kurį laiką, kol Marija pelnė duoną 
įmonėse, fabrikuose ar dirbdama viešbutyje, šeimą finansiškai išlaikė 
vyras, o vaikus globojo močiutė Elena Gimbutienė. Tačiau kai pasitaikė 
proga dirbti Harvardo universitete, ji sutiko ir keletą metų dirbo be 
atlyginimo. 1953 metais gimė jauniausioji dukrelė Rasa. Energingoji 
Marija toliau domėjosi: archeologija ir suradusi Bollingeno ir Wennerio 
fondus, kurie parėmė ją finansiškai, išleido 1956 metais knygą Rytų 
Europos priešistorė (The Prebistory of Eastern Europe). Po dvejų metų 
leidimą pakartojo, tai bylojo apie knygos reikalingumą moksliniuose 
sluoksniuose, tam tikrą pripažinimą Marijos Gimbutienės kaip moksli- 
ninkės. Knygoje pateiktos teorijos buvo tiek svarios ir svarbios, kad JAV 
ir Europos archeologai iki šiol jomis remiasi. 

Dirbdama ir siekdama mokslo aukštumų, Marija toliau tęsė Vokietijoje 
pradėtą bendradarbiavimą su išeivijos lietuviais. Nuo pat 1949 metų, kai 
apsigyveno Bostone, Marija palaikė draugiškus santykius su ten gyvenu- 
siais Bernardu Brazdžioniu, Antanu Gustaičiu, Faustu Kirša, Stasiu 

Santvaru, rūpinosi Lituanistinės mokyklos steigimu. Jos pastangas padėti 
pabėgėliams iš Rytų Europos įvertino ir Pasaulio pabėgėlių komitetas bei 
Bostono žemieji prekybos rūmai. 1960 metais Gimbutienei buvo įteikta 
Žymaus naujojo amerikiečio premija. Vis dėlto Marija - gavusi JAV pi- 
lietybę, pelniusi tarptautinį mokslininkų pripažinimą - lieka emigrantė. Į 
namus Lietuvon plaukte plaukia laiškai mamai, kuriuos pasirašinėja 
Sulės vardu, kad KGB nesusektų, kas rašo. Begalinis noras padėti žmo- 
nėms dar labiau sustiprėjo netekus tėvynės. Dar 1940 metais savo dieno- 
raštyje ji rašo: „Kam aš gyvenu, jei ne žmonėms?“...Išgyvendama Tėvy- 
nės ilgesį, Marija sėmėsi stiprybės palengvindama kitų sunkią dalią. 

Ir štai 1960 metais pasitaikė galimybė aplankyti savo gimtąjį kraštą. Nuo 
1956 metų Marija rašė studiją Žalvario amžiaus kultūros Vidurio ir Rytų 
Europoje (Bronze Age Cultures of Central and Eastern Europe). Šiai 
knygai ji rinko medžiagą Londone, Romoje, Paryžiuje, Kijeve, Odesoje, 
Bukarešte ir Vilniuje bei Kaune. 

Gavusi leidimą apsilankyti Lietuvoje, Marija išvažiavo į Tėvynę viena. 
Pagaliau susitiko su motina, su kuria šešiolika metų bendravo laiškais. 
Nuo 1967 metų Marija pakviečiama į Stanfordo universiteto Aukštųjų 
studijų centrą Kalifornijoje. Čia 1963 metais parašo mokslinių tyrinė- 
jimų knygą Baltai (The Balts), kuri pakartotinai pasirodė 1968 metais 
Veikalas išverstas į italų (1967), vokiečių (1983 ir 1991), lietuvių (1992) 
bei latvių (1994) kalbas. 

Per knygas ir straipsnius Marija randa nenutraukiamą, neišdildomą, 
nenugalimą ryšį su Lietuva. Iš nuotolio išryškėja liaudies meno reikšmė 
lietuvių tautai ir 1958 metais išleista knyga Senovinis simbolizmas lietu- 
vių liaudies mene (Ancient Symbolism in Lithuanian Folk Art). Būtent 
lietuvių liaudies meno simboliai vedė į Senąją Europą ir Deivės pasaulį. 
Ši knyga Lietuvoje buvo draudžiama, žmonės slapta nurašinėdavo, dau- 
gindavo nuorašus ir platino. Vėliau, kai Marija atvažiavo į Vilnių ir gavo 
teisę skaityti paskaitą Vilniaus universitete, susirinko visi, kurie tą knygą 
skaitė, platino, perrašinėjo. 

Marija dėjo pastangas supažindinti pasaulį su Lietuva, išgarsinti ją, įrodyti 
kitakalbėms didelėms valstybėms, kad Lietuva yra valstybė su preitimi, 
istorija, žeme, kalba ir tauta bei turtinga ir individualia kultūra. „Baltai“ 
buvo didžiulis ir be galo svarbus įvykis, kadangi lietuvė, o ne lenkas ar 

vokietis parašė kilmės teoriją bei istoriją. Ši knyga įrodo pasauliui, kad 
tauta nėra mirštanti ar degradavusi, nes yra mokslininkų, gebančių pateik- 
ti aukšto mokslinio lygio teoriją apie savo tautos kilmę. 1963 metais Ma- 
rija pradeda dirbti Los Angeles Kalifornijos universitete. Kitais metais jai 
jau buvo suteiktas Europos archeologijos ordinarinės profesorės vardas, o 
1966 metais pakviesta kuruoti šio universiteto Kultūros istorijos mu- 
ziejaus Senojo pasaulio archeologijos skyrių. Paskui - daugybė archeolo- 
ginių ekspedicijų - Jugoslavijoje, Graikijoje, Italijoje. Tuo metu formavosi 
didžioji Senosios Europos civilizacijos koncepcija, o radiniai ją iliustravo, 
patvirtindavo arba pataisydavo spėjimą. Pradėtas ir knygų ciklas apie 
Senosios Europos dievus ir deives. Pirmoji knyga Senosios Europos dievai 
ir deivės 7000-3500 pr. Kr.: Mitai, legendos, kulto įvaizdžiai (The Gods 
and Goddesses of Old Europe, 7000-3500 B.C.). 1989 metais pasaulį iš- 
vydo didelė knyga Deivės kalba (The Language of Goddess), o 1991 metais 
išleista ketvirtoji tyrinėjimų knyga Deivės civilizacija: Senosios Europos 
Pasaulis (The Civilization of Goddess: The World of Old Europe). Šiose 
knygose gausu lentelių, žemėlapių, brėžinių, iliustracijų, kurios puikiai 
paaiškina, iliustruoja Senosios Europos teoriją. Mokslininkė susiejo ar- 
chajiškos lietuvių kalbos svarbą su baltų archeologija ir mitologija. Tai 
dėmenys, neatskiriami vienas nuo kito ir sudarantys vieną visumą. 

Jos darbus labai teigiamai įvertino žinomas Europos mitologijos žinovas 
Josephas Campbellas, kuris parašė pratarmę knygai Deivės kalba. 
Įtempto darbo, nesveikatos ir ligų varginama Marija vis tiek rasdavo 
laiko, jėgų ir noro bendrauti su Amerikos lietuviais. Ji kiek įmanydama 
padėdavo rašytojams — sergančiam Mariui Katuliškiui, Algimantui Mac- 
kui. Pastarasis mielai svečiavosi pas Gimbutienę. Paskutinė Marijos 
viešnagė pas Mackų įvyko jo žūties išvakarėse. 

Keliaudama po pasaulį, kasinėdama, dalyvaudama konferencijose Marija 
visada stengdavosi aplankyti Lietuvą, Vilnių ir motiną, gyvenusią Kaune. 
Ji norėjo parodyti ir išmokyti savo vaikus mylėti lietuvių tėvynę, todėl 
esant galimybei važiuodavo su viena ar kita dukra į Lietuvą. Taip vaikai 
susipažino su močiute, giminėmis ir, aišku, nelaimės ištikta Lietuva. 
1981 metais, kaip kultūrinės JAV-SSRS mokslininkų keitimosi progra- 
mos dalyvė, Gimbutienė skaitė paskaitas Vilniaus universitete ir kitų 
aukštųjų mokyklų studentams, inteligentijai. 

Po penkerių metų (1986) atvykusi Marija Gimbutienė skaitė paskaitas 
vėl, o auditorijos negalėjo sutalpinti visų norinčių klausytojų. 

Kitais metais Romoje vykusiame Lietuvos krikšto 600 metų jubiliejui 
skirtame kongrese Marija Gimbutienė skaitė pranešimą „Ikikrikščio- 
niškoji religija Lietuvoje“. 

1988 birželio 25 už laimėjimus tarpdisciplininėje srityje, apimančioje ne 
tik archeologiją, bet ir meną, religiją, mitologiją, tautosaką, kalbotyrą 
San Francisko integralinių studijų institutas Marijai Gimbutienei suteikė 
filosofijos daktarės laipsnį. 

1991 metais jos 70-mečio proga Lietuvos mokslų akademija pagerbė ją 
išrinkdama užsienio nare. 

1993 metais Marijai Gimbutienei paskutinį kartą viešint Lietuvoje, Kau- 
no Vytauto Didžiojo universitetas suteikė jai etnologijos mokslų garbės 
daktarės vardą ir regalijas. Kartu ji dalyvavo ir „Santaros-Šviesos“ jubi- 
liejinėje konferencijoje. 

Rašydama savo paskutinę knygą Gimbutienė jau sirgo vėžiu, tačiau 
atrodo, kad begalinis ryžtas ir noras pabaigti pradėtą darbą atitraukė 
mirties valandą, nors dažnai rašymą kaip undinėlę kiekviename žings- 
nyje lydėjo skausmas. 

Mirė Marija Alseikaitė-Gimbutienė 1994 vasario 2. Jos palaikus parvežė 
į Vilnių, jos gimtąjį miestą, o vėliau palaidojo Petrašiūnų kapinėse (Kau- 
ne) šalia motinos. 

Knygoje skelbiama tik mažesnė dalis Austėjos Ikamaitės surinktos medžiagos. 
Atskirose dalyse paisyta chronologijos, stengtasi, kad publikuojami tekstai 
aprėptų pagrindines Gimbutienės didžiųjų darbų temas, atspindėtų jos 
mokslinių pažiūrų raidą. Suvienodinta tikrinių vardų, išnašų ir pan. rašyba, 
kuri nekeista laiškuose, dienoraščio įrašuose. Įžangėlės trečiai ir ketvirtai 
daliai - Austėjos Ikamaitės. 


Trumpai apie kai kuriuos asmenis 


ALSEIKA DANIELIUS (1881-1936) - M. Gimbutienės tėvas, gydytojas, 
visuomenės veikėjas. 1918 rugsėjį įtrauktas tarp Lietuvos valstybės tarybos 
narių. 1923-1928 - Vilniaus lietuvių komiteto pirmininkas. Lenkų 

okupacinės administracijos areštuotas ir tremtas iš Vilniaus. 1919-1936 - 
Lietuvių mokslo draugijos narys. Nuo 1927 - Vilniaus lietuvių švietimo 
draugijos kultūros pirmininkas, porą metų redagavo jos leidinį Vilniaus šviesa. 
ALSEIKA VYTAUTAS (g. 1911) - M. Gimbutienės brolis, žurnalistas, 
pagrindinis sesers rašytinio palikimo tvarkytojas ir sistemintojas, ir dabar 
besirūpinąs jo tvarkymu bei saugojimu. 

ALSEIKIENĖ-JANULAITYTĖ VERONIKA (1884-1971) M. Gimbu- 
tienės motina, V. Janulaitytės sesuo, akių gydytoja. Už lietuviškų laikraščių 
platinimą pašalinta iš Šiaulių gimnazijos, 1902 baigė Mintaujos gimnaziją. 
Studijavo mediciną Berne, Vienoje ir Berlyne. Vilniuje buvo viena iš Kultūros 
draugijos steigėjų, bendradarbiavo spaudoje. 

GIMBUTAS JURGIS (1918-2001) - inžinierius, etnologas, kultūros istori- 
kas, mokslo ir visuomenės veikėjas. M. Gimbutienės vyras. 1941 baigęs VDU 
statybos fakultetą, liko dirbti Statybos katedroje ir ėmė rengti darbą apie senojo 
lietuvių kaimo statybą. 1944 metais šeima pasitraukė į Vakarus, po karo 
apsistojo Tiubingene. Inžinerijos mokslų daktaro darbą „XIX a. lietuviško 
kaimo namo stogas“ apgynė 1948 Štutgarte. Nuo 1949 gyveno JAV. Pasižymėjo 
aktyvia visuomenine veikla, daug prisidėjo rengiant Lietuvių enciklopediją. Be 
kitų darbų, paskelbė studijas Lietuvos bažnyčių chronologija ir statistika, 1970, 
Rytų Lietuvos kaimų statybos ir trobesiai, 1980. Knyga Lietuvos kaimo trobesių 
puošmenys išleista Vilniuje, 1999. 

GREIMAS ALGIRDAS JULIUS (1917-1992) - lingvistas, semiotikas, 
mitologijos tyrinėtojas, eseistas. Studijavo teisę VDU ir lingvistiką Grenoblio 
universitete. Nuo 1944 gyveno Prancūzijoje. Parašė leksikografinių darbų, 

sukūrė bendrąją reikšmės teoriją, kurią išdėstė prancūzų kalba rašytose knygose. 
Remdamasis prancūzų mitologų atradimais, sukūrė lietuvių mitologijos rekonst- 
rukcijos metodologiją (studijos Apie dievus ir žmones, 1971, Tautos atminties 
beieškant, 1990). 

GUSTAITIS ANTANAS (1907-1990) - poetas, dramaturgas. 1944 pasi- 
traukė į Vakarus, nuo 1949 gyveno Bostone. Rašė satyrines pjeses, humoris- 
tinius eilėraščius, elegines satyras. 

IKAMAITĖ AUSTĖJA (g. 1973) - I. Lukšaitės dukra, M. Lukšienės anūkė, 
filologė, šios knygos sudarytoja. 1999 VU baigė lietuvių kalbos ir literatūros 
studijas. Keletą metų dalyvavo archeologiniuose kasinėjimuose. Nuo studijų 
metų renka ir padeda apibendrinti medžiagą M. Gimbutienės biografijai, padeda 
tvarkyti jos rašytinį palikimą. 
JANULAITYTĖ-BILIŪNIENĖ-MATJOŠAITIENĖ JULIJA (1880- 
1979) - dantų gydytoja, rašytojo Jono Biliūno žmona (1904-1978), po jo 
mirties Zakopanėje vertėsi gydytojos praktika. Į Lietuvą grįžo 1914, ištekėjo už 
pedagogo Stasio Matjošaičio (Esmaičio), nuo 1931 gyveno Kaune. M. Matijo- 
šaitytės-Lukšienės motina, V. Janulaitytės-Alseikienės sesuo. 

JURAŠAS JONAS (g. 1936) - režisierius. 1957-1958 studijavo LVK akto- 
riniame fakultete, 1958-1964 - GITIS Maskvoje. 1967-1972 - Kauno VADT 
vyr. režisierius, 1974 emigravo į JAV, dirbo Vakarų teatruose ir dėstė teatro meną 
Vakarų konservatorijose ir universitetuose. Svarbiausi jo režisuoti spektakliai 
Lietuvoje iki emigracijos: S. Mrožeko „Tango“, M. Bulgakovo „Moljeras“ ir kt.; 
grįžus po nepriklausomybės atkūrimo: Kauno valstybiniame dramos teatre 
„Smėlio klavyrai“, 1991, „Mirtis ir mergelė“, 1992, B. Kutavičiaus opera 
„Lokys“, 2000; Vilniaus valstybiniame operos ir baleto teatre G. Verdi „Aida“, 
1997. Emigracijoje statė spektaklius JAV, Japonijoje, Belgijoje, Vokietijoje. 
KATILIŠKIS MARIUS (1914-1980) - prozininkas, pasitraukė į Vakarus 
1944, nuo 1949 m. gyveno Čikagoje. Gyvendamas JAV, parašė 3 romanus ir 

2 novelių knygas, kelionių apybraižas, paliko rankraščių. Stipriausiu romanu 
laikomas Miškais ateina ruduo, 1957. 

LANDSBERGIS ALGIRDAS (g.1924) - dramaturgas, prozininkas. 1944 
pasitraukė į Vakarus, nuo 1949 - į JAV, Kolumbijos universitete baigė lygina- 
mosios literatūros studijas, dėsto JAV universitetuose. Kūryba - pjesės, romanas, 
novelių rinkiniai. 

LUKŠAITĖ INGĖ (g. 1940) - kultūros istorikė, humanitarinių mokslų 

hab. dr. 1962 VU baigė istorijos studijas, nuo 1967 m. dirba Lietuvos istorijos 
institute, įvairiu metu dėstytojaudama Dailės akademijoje, VDU, Klaipėdos 
universitete. Svarbiausieji pastarųjų metų darbai: Reformacija Lietuvos 
Didžiojoje Kunigaikštystėje ir Mažojoje Lietuvoje: XVI a. trečias dešimtmetis — 

XVII a. pirmas dešimtmetis, 1999, parengti A. Volano Rinktiniai raštai, 1996, 
M. Pretorijaus Prūsijos įdomybes, arba Prūsijos regykla, 1999 ir kt.. 
LUKŠIENĖ-MATJOŠAITYTĖ MEILĖ (g. 1913) - literatūros ir kultūros 
istorikė. VDU studijavo lituanistiką, prancūzų kalbą ir literatūrą, pedagogiką. 
Mokytojavo, dėstė Vilniaus universitete, 1959 apkaltinta antitarybine veikla ir iš 
jo pašalinta, iki 1997 dirbo Pedagogikos institute. Nuo 1987 - švietimo reformos 
teorijos kūrėja. Pasižymėjo literatūrologijos darbais, skirtais daugiausia XIX a. 

1 pusei. Pašalinta iš universiteto, atsidėjo pedagogikos mokslams, išleido kelias 
gausiai dokumentuotas švietimo istorijos srities studijas, kuriose Lietuvos švietimo 
istorija siejama su lietuvių literatūros istorija ir visu kultūros procesu. 

MACKUS ALGIMANTAS (1932-1964) - poetas, nuo 1949 m. gyveno JAV, 
studijavo Roosvelto universitete Čikagoje, dirbo radijo programoje „Margutis“, 
redagavo žurnalą Margutis. „Santaros-Šviesos“ veikėjas. Žuvo autokatastrofoje. 
Eilėraščių rinkiniai Elegijos, 1950, Jo yra žemė 1959, Neornamentuotos kalbos 
generacija ir Augintiniai, 1962, po mirties - Chapel B, 1965. 
PŪKELEVIČIŪTĖ BIRUTĖ (g. 1923) - poetė, prozininkė, dramaturgė. 
1944 pasitraukė iš Lietuvos, gyveno Kanadoje, JAV, 1998 grįžo į Lietuvą. 
Debiutavo 1952 eilėraščių rinkiniu Metūges, vėliau išleido romanų, apsakymų ir 
apybraižų rinkinį ir kt. 

PUZINAS JONAS (1905-1978) - pirmasis lietuvių archeologas profesiona- 
las. Studijavo Heidelbergo universitete, ten apgynė daktaro darbą. Grįžęs nuo 
1936 VDU, 1939-1942 dėstė archeologijos kursą. Išugdė žymius lietuvių 
archeologus (M. Gimbutienė, R. Rimantienė, A. Tautavičius ir kt.). 1944 
pasitraukė į Vakarus, nuo 1949 gyveno JAV. Daug prisidėjo rengiant Lietuvių 
enciklopediją. 

SLUCKAITĖ-JURAŠIENĖ AUŠRA MARIJA - prozininkė, dramaturgė, 
kritikė, vertėja. VU baigė lietuvių literatūros studijas, dirbo „Vagos“ leidykloje, 
1963 išleido eseistinių straipsnių knygą Kritikos štrichai. 1974 su vyru J. Jurašu 
emigravo į Vakarus. Dirbo „Laisvės - Laisvosios Europos“ radijuje. Knygos: 
Miesto madrigalai, 1995 (poetinė proza), teatrologinė studija Po Dvynių ženklu, 
1994 (skirta Jurašo režisūros analizei ir teatrinei veiklai svetur). Žymiausios 
pjesės: „Zekai, oratorija septyniems balsams ir pamišėlio solo“, „Smėlio 
klavyrai“ (pagal J. Bobrowskį), libretas B. Kutavičiaus operai „Lokys“ (pagal 

P. Mėrimėe) ir kt. 

VĖLIUS NORBERTAS (1938-1996) - tautosakininkas, mitologas, kraštoty- 
rininkas. Dirbo LLTI, dėstė VDU, išleido daug mitologijos, kraštotyros sričių 
monografijų, užrašė begalę lietuvių tautosakos kūrinių, rengė Lietuvių tautosa- 
kos t. 4, Lietuvių liaudies dainyno t. 11, sudarė dvitomę lietuvių mitologijos 
tyrinėjimų chrestomatiją Lietuvių mitologija, 1-2, 1995, 1997 ir kt. 

Marijos Gimbutienės svarbiausi veikalai* 


1. Die Bestattung in Litauen in der vorgeschichtlichen Zeit (tilosotf. m. dr. disert.), 
Tūbingen: J.C.B. Mohr Verlag, 1946, 250 p.: iliustr. 

2. Prebistory of Eastern Europe. Part 1: Mesolitbic, Neolitbic and Copper Age 
Cultures in Russia and tbe Baltic Area, Ed. H. Hencken; American School of 
Prehistoric Research; Peabody Museum, Harvard University, Cambridge: Published by 
the Peabody Museum, 1956, 241 p.: illiustr. Antrasis leidimas - 1958. 

3. Ancient Symbolism in Lithuanian Folk Art, Philadelphia: American Folklore 
Society, 1958, 160 p.: illiustr. (Memoir Series, 490). 

4. The Balts, London: Thames and Hudson, 1963, 286 p.: iliustr. žemėl. (Ancient 
Peoples and Places, 33). Antrasis leidimas - 1968. 

5. Bronze Age Cultures of Central and Eastern Europe, The Hague: Mounton and 
Co, 1965, 681 p.: iliustr. 

6. The Slavs, New York, Washington: Frederick A. Praeger; London: Thames and 
Hudson, 1971, 240 p.: iliustr. (Ancient Peoples and Places, 74). 

7. The Gods and Goddesses of Old Europe, 7000-3500 B.C. Myths, Legends, Cult 
Images, London: Thames and Hudson; Berkeley; Los Angeles: University of 
California Press, 1974, 303 p.: iliustr., žemėl., brėž. 

8. The Goddesses and Gods of Old Europe, 6500-3500 B.C., Berkeley, Los Angeles: 
University of California Press.; London: Thames and Hudson, 1982, 304 p.: 
1liustr., brėž. 

9. Baltai priešistoriniais laikais: Etnogenezė, matrilinearinė kultūra ir mitologija, 
Vilnius: Mokslas, 1985, 192 p.: iliustr., brėž. 

10. The Language of the Goddess, San Francisco; New York: Harper and Row 
Publishers; London: Thames and Hudson, 1989, 388 p.: iliustr., žemėl. 

11. The Civilization of the Goddess: The World of Old Europe, San Francisco: 
Harper and Row Publishers, 1991, 529 p.: iliustr., nuotr., žemėl. 


* Išsamūs bibliografiniai duomenys nurodyti leidinyje: Marija Gimbutienė. Bibliografinė 
rodyklė, 1938-1995, sudarė Renata Andrašiūnaitė-Strakšienė, Vilnius, 1995. 

Asmenvardžių rodyklė 


Į rodyklę neįtraukti asmenvardžiai iš paaiškinimų 
ir parašų po nuotraukomis. 


Adama van Scheltema, Frederik 151 
Adamkus, Valdas 172, 173 

Algirdas 82, 105, 124 

Alminas (Alminauskas), Kazimieras 195 
Alseika, Danielius 132, 142, 196-198, 
217, 218 

Alseika, Vytautas 191 

Alseikos 198, 217 

Andriušis, Pulgis 157 

Antoniewicz, Jerzy 93 
Ambrazevičius, Juozas 14, 218, 219 
Ardrey, Robert 51 

Avižienis, Algirdas 172, 173, 195 


Bacon, Francis 15 

